
Jonn Scarzı s-a născut pe 10 mai 1969 în California. A studiat la 
Universitatea din Chicago, printre profesorii săi numărându-se 
celebrul scriitor Saul Bellow. A fost redactor-șef al publicației Chicago 
Maroon și a scris cronici de film și editoriale umoristice. Ulterior, a 
devenit editor la America Online și s-a mutat la Sterling, Virginia, 
împreună cu soția. Din 1998 își dedică tot timpul literaturii. 

În ianuarie 2005 a debutat cu romanul Războiul bătrânilor, care avea 
să fie primul din cea mai cunoscută și cea mai apreciată serie a sa, 
dintre care mai multe romane au fost nominalizate la Premiul Hugo. 
În 2006 au apărut volumul The Ghost Brigades (Brigăzile fantomă — 
Nemira, 2016), continuarea romanului Războiul bătrânilor, precum și 
Android's Dream. În același an, autorul a fost recompensat cu John W. 
Campbell Award for Best New Writer. Un an mai târziu a publicat 
romanul The Last Colony, al treilea din seria Războiul bătrânilor, urmat 
de Zoe's Tale (Povestea lui Zoë — Nemira, 2018) în 2008. Din aceeași serie 
fac parte și volumele After the Coup (2008), The Human Division (2013) 
și The End of All Things (2015). Printre alte distincții, autorul a câștigat 
Premiul Hugo pentru cel mai bun roman în 2013 pentru The Red Shirts. 
În 2008 a primit Hugo Award for Best Fan Writer pentru blogul său. A 
publicat și lucrări de nonficțiune și a scris articole pe teme din 
multiple domenii: finanţe, jocuri video, filme, astronomie, literatură. 


În 2010 a fost ales președinte al Science Fiction and Fantasy Writers of 
America, uniune pe care a condus-o până în 2013. Prăbușirea imperiului 
este prima parte din seria Interdependența care mai cuprinde volumele 

The Consuming Fire (2018) și The Last Emperox (roman aflat în lucru). 

sal! 


Lui Tom Doherty, în mod special, și tuturor celor 
de la Tor, în general. 

Vă mulțumesc că ați crezut în mine. 

În cinstea următorului deceniu! 

(Cel puțin!) 


PROLOG 


evoltații ar fi ieșit basma curată, dacă n-ar fi căzut Fluxul. 
Există, bineînţeles, o cale obișnuită, legală a breslelor 
pentru echipajele care se revoltă, un protocol care durează de 
secole. 
Un membru vechi al echipajului — de preferinţă ofițerul 
executiv /secundul, dar chiar și inginerul-șef, tehnicianul-șef, 
doctorul-șef sau chiar, în cazuri cu adevărat bizare, reprezentantul 
proprietarului — putea înmâna adjunctului imperial al navei o Listă 
oficială de revendicări în urma revoltei, în conformitate cu protocolul 
de breaslă. Adjunctul imperial avea să se consulte cu preotul militar 
șef al navei, să ceară audierea martorilor și a probelor cu martori după 
caz și cei doi, după nu mai mult de o lună, aveau fie să ofere o 
Hotărâre privitoare la Revoltă, fie să emită o Contestaţie a Revoltei. 
În primul caz, șeful securității urma să-l înlăture în mod oficial și să- 
l sechestreze pe căpitanul navei, care urma să fie dus la o audiere 
oficială a breslei în următoarea localitate de destinaţie a navei, la care 
să fie penalizat cu pierderea navei, a rangului, a privilegiilor spațiale 
și chiar cu adevărate condamnări de ordin civil sau penal, ducând la 
un stagiu de închisoare sau în cele mai grele cazuri la o condamnare la 
moarte. În cel de-al doilea caz, membrul reclamant din echipaj era 


legat fedeleș de către șeful de securitate și dus la o audiere oficială a 
breslei etcetera, etcetera. 

Evident nimeni nu avea să facă nimic din toate astea. 

Și apoi ar mai fi și felul în care au loc revoltele în realitate, cu arme, 
violenţe, morți subite, cu grupuri de ofițeri care se întorc unii 
împotriva celorlalți ca animalele și cu echipajul care încearcă să se 
dumirească ce naiba se întâmplă. Apoi, în funcție de cum merg 
lucrurile, fie căpitanul e ucis și aruncat în gol și apoi toate astea sunt 
antedatate, după ce au fost făcute să arate legal și mișto, fie ofițerilor 
revoltați și echipajului li se arată cealaltă parte a camerei de 
depresurizare și căpitanul depune un Aviz de Revoltă Extrajudiciară, 
care anulează beneficiile și pensiile urmașilor revoltaţilor, ceea ce 
înseamnă, cu alte cuvinte, că soțiile și copiii lor vor muri de foame și 
vor fi excluși din funcțiile breslei pentru două generaţii, fiindcă 
aparent revolta este în ADN, la fel cum e și culoarea ochilor sau 
tendinţa de a avea intestine iritabile. 


Pe puntea de comandă a navei Mai Spune-mi și Altceva t, Căpitanul 
Arullos Gineos era ocupat cu o revoltă adevărată, nu cu una pe hârtie, 
și, dacă se hotăra să fie sinceră cu ea însăși în legătură cu revolta asta, 
lucrurile nu păreau să arate prea bine pentru ea acum. Mai exact, 
după ce Secundul ei cu tot echipajul lui își croiau drum prin tot 
peretele acela cu aparatele cu care sudau corpul navei, Gineos și 
echipajul de pe puntea de comandă urmau să devină victimele unui 
„accident“ care urma să fie definit mai târziu. 

- Dulapul de arme e gol, spuse Al Treilea Ofiţer Nevin Bernus, 
după ce îl verifică. 

Gineos îl aprobă: sigur că era gol. Dulapul de arme era codificat să 
se deschidă doar pentru exact cinci oameni: pentru căpitan, pentru 
ofițerii de gardă și pentru Șeful Securităţii Bremman. Unul dintre cei 
cinci luase armele în timpul unei gărzi trecute și simpla logică părea 


să-l indice pe Secundul Ollie Inverr care tocmai își croia drum prin 
perete împreună cu prietenii săi. 

Gineos nu era complet dezarmată. Avea un aruncător de săgeți de 
mică viteză pe care îl purta în gheată, un obicei pe care îl deprinsese în 
gaşca Câinilor Iuți din văgăunile de la Grussgot pe când era 
adolescentă. Singura lui săgeată era menită luptei corp la corp; dacă te 
aflai la mai mult de un metru distanţă, tot ce putea face era să-l 
enerveze pe cel lovit. Gineos nu-și făcea iluzii că o să se salveze pe 
sine sau o să-și salveze poziția cu aruncătorul de săgeți. 

— Raport! îi strigă Gineos lui Lika Dunn, care se ocupase de 
contactarea celorlalți ofițeri de pe Mai spune-mi. 

- Nimic de la Compartimentul Motoare de când ne-a chemat Prim- 
Ofițerul Fanochi, spuse Dunn. 

Eva Fanochi era prima care lansase semnalul de alarmă când 
unitatea ei fusese luată cu asalt de membrii înarmați ai echipajului în 
frunte cu Secundul, ceea ce o făcuse pe Gineos să izoleze puntea de 
comandă și pusese nava în alertă maximă. Tehnicianul-Șef Vossni nu 
răspunde. Și nici Dr. Jutmen. Bremman a fost izolat în compartimentul 
său. Adică Piter Bremman, Șeful Securității de pe Mai Spune-mi . 

— Dar Egerti? 

Lup Egerti era reprezentantul proprietarului, care era tot atât de 
important, de cele mai multe ori, ca proverbiala tichie de mărgăritar 
ce-i lipsea chelului, dar care nu ar fi luat parte, probabil, la o 
răzmeriță, de vreme ce răzmerița nu făcea casă bună cu afacerile. 

- Nicio veste. Și nici de la Slavin sau de la Preen, fiindcă amândoi 
erau adjunctul imperial și capelanul. Nici navigatorul Niin nu s-a 
prezentat la raport. 

-Sunt aproape gata să pătrundă, spuse Burnus, arătând spre perete. 

Gineos rânji în gând. Nu fusese mulțumită niciodată de secundul ei, 
care îi fusese băgat pe gât de cei de la breaslă cu binecuvântarea Casei 


de Tois, proprietarul Mai Spune-mi. Navigatorul, Niin, fusese alegerea 
lui Gineos pentru rangul doi în linia de comandă. Ar fi trebuit să 
insiste mai mult. Data viitoare. 


Nu e ca și cum ar mai putea fi și o dată viitoare, acum, se gândi Gineos. 
Era moartă, ofițerii credincioși ei aveau să moară și ei, dacă nu erau 
deja morți, și, pentru că Mai Spune-mi era în Flux și avea să rămână în 
Flux încă o lună, nu avea cum să lanseze cutia neagră și să le spună 
tuturor ce s-a întâmplat de fapt. Când Mai Spune-mi avea să iasă în 
cele din urmă din Flux, haosul avea să fie rezolvat, probele aveau să 
fie rearanjate și poveștile să fie spuse cum trebuie. Urma să se spună 
că „...e tragic ce i s-a întâmplat lui Gineos. O explozie. Atât de mulți morți. 
Iar ea s-a întors, curajoasă și a încercat să salveze mai mulți membri din 
echipajul ei“. 


Sau ceva de genul ăsta. 

Peretele fusese găurit și, după un minut, o bucată de metal zăcea pe 
punte și trei membri ai echipajului înarmați cu pistoale cu 
electroșocuri își făcură apariția, răsucindu-se încoace și încolo, 
urmărindu-i pe membrii echipajului de pe puntea de comandă. 
Niciunul dintre membrii echipajului de pe punte nu se mișcă; nu mai 
avea niciun rost. Unul dintre cei înarmați strigă „Liber!“, iar Secundul 
Ollie Inverr se strecură prin gaura din perete și apăru pe punte. Atent 
la mișcările lui Gineos, se îndreptă spre ea. Unul dintre bărbații 
înarmați își aținti pistolul cu electroșocuri direct asupra ei. 

- Căpitane Gineos, spuse Inverr, salutând. 

- Ollie, spuse Gineos, răspunzându-i la salut. 

— Căpitane Arullos Gineos, în conformitate cu Articolul 38, 
Secțiunea 7 din Codul Uniform al Breslelor de Transporturi 
Comerciale, declar... 


- Las-o baltă, Ollie, spuse Gineos. 

La auzul cuvintelor ei Inverr zâmbi: 

— Mi se pare corect. 

- Trebuie să recunosc că te-ai descurcat binișor cu revolta asta. Ai 
preluat Motoarele mai întâi, pentru că dacă orice altceva nu mergea 
bine, să poţi ameninţa că arunci motoarele în aer. 

- Mulţumesc, Căpitane. De fapt am încercat să fac în așa fel încât să 
trecem prin această tranziție cu un minimum de victime. 

— Vrei să spui că Fanochi e în viață? 

- Am spus „un minimum“, Căpitane. Îmi pare rău, dar Căpitanul 
Fanochi nu a cooperat. Asistentul-Șef Hybern a fost promovat. 

- Câţi alţi ofițeri mai ai? 

- Nu cred că trebuie să-ți baţi capul cu asta, Căpitane. 

— Ei bine, măcar nu pretinzi că nu o să mă ucizi. 

- Dacă vrei să știi, regret că s-a ajuns aici, Căpitane. Te admir mult. 

- Ti-am mai spus s-o lași baltă, Ollie. 

Inverr zâmbi din nou: 

- Nu ţi-a plăcut niciodată să fii lingușită. 

— Poți să-mi spui și mie de ce ai planificat insurecția asta? 

— Nu, nu prea. 

- Hai, fă-mi și mie plăcerea asta. Aș vrea să știu de ce trebuie să 
mor. 

Inverr scutură din umeri: 

- Pentru bani, desigur. Transportăm o încărcătură mare de arme 
pentru militarii de la Capăt ca să-i ajutăm să lupte împotriva 
insurecției actuale. Puști, pistoale cu electroșocuri, lansatoare de 
rachete. Ştii, doar ţi-ai dat acordul pe manifest. Am fost abordat, când 
eram la Alpine, cu propunerea să le vindem în schimb rebelilor. Cu 
bonus de 30%. Mi s-a părut o afacere bună, am spus da. 


— Sunt curioasă cum te-ai gândit să le dai armele. Portul spaţial de la 
Capăt este controlat de guvernul lor. 

— Armele n-ar fi ajuns niciodată acolo. Noi ieşim din Flux și suntem 
atacați de „pirați“ care descarcă marfa. Tu și ceilalți membri ai 
echipajului care nu merg pe mâna noastră mor în timpul atacului. 
Simplu, ușor, toți care rămân fac și ei un bănuţ și sunt fericiți. 

- Casa de Tois nu va fi fericită, spuse Gineos, invocând numele 
proprietarului navei Mai Spune-mi. 

— Au asigurare pentru navă și pentru marfă. N-au nicio treabă. 

- Dar n-o să le convină soarta lui Egerti. Va trebui să-l ucizi. Și e 
ginerele lui Yanner Tois. 

Inverr zâmbi la auzul numelui patriarhului Casei de Tois. 

— Am auzit din surse sigure că Tois nu va fi complet distrus dacă 
fiul lui ajunge văduv. Mai are câteva alianțe pe care un mariaj le-ar 
putea întări. 

- Te-ai gândit la toate, atunci. 

- Nu e nimic personal, Căpitane. 

- Să fiu ucisă pentru bani mi se pare destul de personal, Ollie. 

Inverr deschise gura să-i răspundă, dar Mai Spune-mi Una căzu din 
Flux, declanșând un set de alarme pe care nimeni de pe Mai Spune-mi 
— nici Gineos și nici Inverr — nu le auzise în afara simulării de la 
Academie. 

Gineos și Inverr rămaseră nemișcați preț de mai multe secunde, 
uluiți de alarme. Apoi amândoi se repeziră spre terminalele lor și se 
apucară să lucreze, fiindcă Mai Spune-mi căzuse brusc din Flux și, dacă 
nu-și dădeau seama cum se pot întoarce în el, erau, fără niciun strop 
de îndoială, pierduţi cu desăvârșire. 

Acum ar fi nevoie de un pic de context. 


In acest univers nu există nimic asemănător așa-numitei călătorii 


„mai rapide decât lumina“. Viteza luminii nu este numai o idee bună, 
este regula. Nu poți ajunge la ea; cu cât accelerezi mai tare spre ea, ai 
nevoie cu atât mai multă energie pentru a continua să avansezi și e o 
idee oribilă, oricum, să mergi atât de repede, fiindcă spațiul este doar 
în majoritate gol și, indiferent de ce te-ai ciocni la un procent 
apreciabil din viteza luminii, tot te vei trezi că fragila ta astronavă 
devine o grămadă de bucăţi de metal. Și chiar și așa vor trece ani sau 
decenii sau secole până când resturile astronavei vor trece în viteză pe 
lângă locul unde voiai să mergi inițial. 

Nu există călătorie mai rapidă decât lumina. Dar există Fluxul. 

Fluxul, care le este în general descris profanilor drept fluviul spatiu- 
timp alternativ care face posibilă călătoria mai rapidă decât lumina 
de-a lungul Sfântului Imperiu al Statelor Interdependente și a 
Breslelor Comerciale, supranumit pe scurt „Interdependenţa“. Fluxul, 
accesibil prin niște „găvane“ create când gravitația stelelor și a 
planetelor interacționează exact cum trebuie cu Fluxul, pentru a 
permite navelor să se strecoare și să înoate odată cu curentul către o 
altă stea. Fluxul, care asigurase supraviețuirea umanității după 
pierderea Terrei, fiindcă ajutase comerțul să înflorească în cadrul 
Interdependenţei, garantând faptul că fiecare avanpost uman avea să 
dispună de resursele de care aveau nevoie ca să supraviețuiască — 
resurse pe care aproape niciunul dintre acestea nu ar fi reușit să le 
aibă separat. 

Era, bineînțeles, un fel absurd de a descrie Fluxul. Fluxul nu avea 
nimic de-a face cu un râu — era o structură metacosmologică multi- 
dimensională asemănătoare unei brâne care se intersecta cu spațiul- 
timp local într-un fel complex, din punct de vedere topografic, 
influențat parţial și haotic, dar nu esențial de către gravitație, în care 
navele care îl accesau nu se deplasau în sens tradițional, ci doar 
profitau de natura lui vectorială, în comparaţie cu spațiul-timp local și 


care, neînfrânată de legile universale ale vitezei, velocității și energiei, 
le transmite observatorilor locali aparența unei călătorii mai-rapide- 
decât-lumina. 

Și chiar și ăsta era un soi idiot de a-l descrie, fiindcă limbile omenești 
sunt de tot rahatul când trebuie să descrie lucruri mai complexe decât 
asamblarea unei căsuțe într-un copac. Modul precis de a descrie 
Fluxul implica genul de matematică superioară pe care probabil doar 
câteva sute de ființe omenești dintre miliardele Interdependenţei 
puteau s-o înțeleagă și cu atât mai puțin s-o descrie în mod pertinent. 
Probabil că nu ai fi unul dintre ei. Cum, de fapt, nu erau nici 
Căpitanul Gineos și nici Căpitanul Secund Inverr. 

Dar Gineos și Inverr știau măcar atât: era aproape imposibil și 
probabil nemaiauzit în toate secolele Interdependenţei ca o navă să 
iasă brusc din Flux. O sfâșiere aleatorie a Fluxului putea face o navă să 
eșueze la ani-lumină de orice planetă sau avanpost locuit de oameni. 
Navele breslelor erau proiectate să fie autonome timp de luni și chiar 
de ani de zile — și așa și trebuiau să fie, pentru că timpul de tranzit 
dintre sistemele Interdependenţei care utilizau Fluxul putea fi de la 
două săptămâni până la nouă luni, dar este o diferenţă între a fi 
autonom pentru cinci ani sau un deceniu, cum erau cele mai mari 
nave ale breslelor, și a fi autonom pentru totdeauna. 

Pentru că nu există călătoria mai-rapidă-ca-lumina. Există doar 
Fluxul. 

Și, dacă ai căzut din el din întâmplare, undeva printre stele, ești un 
om mort. 

- Am nevoie de poziția unde ne aflăm, spuse Inverr de la terminalul 
său. 

- Mă ocup de asta, spuse Lika Dunn. 

- Ridică antenele, spuse Gineos. Dacă am căzut, există un găvan de 
ieșire. Trebuie să găsim un găvan de intrare. 


— Tocmai le desfășor, spuse Bernus, de la consola lui. 

Gineos deschise canalul de comunicație spre Motoare: 

- Șefule Hybern, spuse ea. Am căzut din Flux printr-o sfâșiere. 
Avem nevoie de motoare online imediat și va trebui să te asiguri că 
avem suficient câmp de forță pentru a împinge și contracara 
manevrele gravitaționale extreme. Nu vrem să ne transformăm în 
jeleu. 

— Aăăăă, veni răspunsul. 

— Ei drăcie! spuse Gineos, privindu-l pe Inverr. E omul tău, Ollie, 
spală-te pe cap cu el. 

Inverr își deschise canalul de comunicație: 

- Hybern, sunt Secundul Inverr. Ce nu înţelegi din ordinul 
căpitanului? 

— Bine, dar nu aveam o răzmeriță? întrebă Hybern. 

Hybern era un as al motoarelor și asta îl făcuse să ajungă sus în 
ierarhia breslei. Dar era foarte, foarte tânăr. 

— Tocmai am căzut din Flux, Hybern! Dacă nu găsim drumul înapoi 
rapid, am încurcat-o cu toții. Așa că-ți ordon să executi ordinele 
Căpitanului Gineos. Ne-am înțeles? 

- Da, domnule, veni răspunsul, după o clipă. Mă ocup de asta. 
Încep protocolul de urgenţă. Cinci minute până la puterea maximă. 
Ah, probabil că va da peste cap motoarele destul de rău, domnule. Și 
doamnă. 

- Dacă ne bagă înapoi în Flux vedem atunci ce facem, spuse Gineos. 
Dă-mi un bip imediat ce ești gata, spuse ea, închizând canalul de 
comunicații. Ti-ai ales un moment foarte prost pentru răzmeriță, îi 
spuse ea lui Inverr. 

- Avem poziția, spuse Dunn. Suntem la douăzeci și trei de ani- 
lumină de Capăt, șaizeci și unu de Shirak. 


-Ceva puțuri gravitaționale? 

- Nu, doamnă. Cea mai apropiată stea este o pitică roșie la 
aproximativ trei ani-lumină. Nimic altceva semnificativ în preajmă. 

— Păi cum am căzut, dacă nu sunt puțuri gravitaționale? întrebă 
Inverr. 

- Eva Fanocchi ar fi putut să-ți răspundă la întrebarea asta, spuse 
Gineos. Asta dacă n-ai fi omorât-o... 

- Căpitane, nu prea e momentul pentru conversaţia asta. 

- L-am găsit! spuse Bernus. Un găvan de intrare, la o sută de mii de 
Klicuri de noi! Doar că... 

— Doar că ce? întrebă Gineos. 

— Se îndepărtează de noi, spuse Bernus. Și se micșorează. 

Gineos și Inverr se uitară unul la celălalt. Din câte știau, găvanele de 
intrare și de ieșire ale Fluxului rămâneau aceleași, ca dimensiuni, și 
nu-și schimbau localizarea. Acesta era motivul pentru care puteau fi 
folosite pentru traficul comercial cotidian. Deplasarea și micșorarea 
unui găvan era o chestie nouă pentru ei. 

Mă voi gândi la asta mai târziu, își spuse Gineos. 

— Cât de repede se deplasează față de noi și cât de repede se 
micșorează? 

— Se îndepărtează de noi la aproximativ zece mii de Klicuri pe oră și 
pare că se micșorează cu zece metri pe secundă, spuse Bernus, după 
un minut. Nu pot să vă spun dacă sunt valori constante nici pentru 
viteză, nici pentru micșorare. Asta e doar ce văd acum. 

- Trimite-mi datele despre găvan, îi spuse Inverr lui Bernus. 

- Vrei, te rog, să le spui lacheilor tăi să aștepte afară? îi spuse Gineos 
lui Inverr, arătându-i pe oamenii lui înarmați. Îmi este greu să mă 
concentrez cu pistoalele voastre electrice țintindu-mi capul. 


Inverr privi în sus spre oamenii săi și încuviință. Aceștia se 


îndreptară spre gaura din perete și ieșiră. 

-Stati pe-aproape, le spuse Inverr, în timp ce ieșeau. 

- Deci poţi să configurezi un curs spre găvan? întrebă Gineos. 
Înainte să se închidă? 

— Lasă-mă un minut, îi spuse Inverr. 

Pe puntea de comandă se făcuse liniște în timp ce lucra. Apoi 
adăugă: 

- Da. Dacă Hybern ne dă motoarele în următoarele două minute, o 
să ajungem și ne mai rămâne și o marjă de timp. 

Gineos încuviință și deschise canalul de comunicaţii spre Motoare. 

- Hybern, ce mai fac motoarele mele? 

— Încă treizeci de secunde, doamnă! 

-Şi cum stăm cu câmpurile de forță? Va trebui să ne mișcăm rapid. 

- Depinde cât forțăm motoarele, doamnă. Dacă folosim toată 
puterea ca să acționăm nava, vom folosi și ultimul strop de energie. O 
vom lua din toate celelalte părți la început, dar până la urmă o vom 
lua și din câmpurile de forță. 

- Mai bine mor iute decât încet, nu crezi, Hybern? 

— Îi, fu răspunsul. 

— Motoarele sunt online, spuse Inverr. 

- Da, văd, spuse Gineos, împingând degetele pe ecran. Ai navigație, 
îi spuse ea lui Inverr. Scoate-ne de aici, Ollie! 

— Avem o problemă, spuse Bernus. 

-Sigur că avem, spuse Gineos. Ce e de data asta? 

— Găvanul își mărește viteza și se micșorează mai iute. 

— Pe el! spuse Inverr. 

-Oare chiar o să-l nimerim? întrebă Gineos. 

- Probabil. O parte din navă, oricum. 


— Asta ce mai înseamnă? 


— Înseamnă că în funcție de cât de mare e găvanul, o parte din navă 
ar putea fi pierdută. Avem băţul și avem și inelul. Băţul e un ac lung. 
Inelul are diametrul de un klic. Bățul s-ar putea să reușească să treacă, 
Inelul mai puțin. 

— Asta va distruge nava, spuse Dunn. 

Gineos dădu din umeri: 

— Nu e ca și cum ne-am lovi de o barieră fizică. Orice nu va intra în 
circumferința găvanului se va pierde. Va fi retezată ca de o lamă. Să 
sigilăm pereţii etanși de compartimentare până la spițele inelului și 
vom supraviețui. 

Își întoarse capul spre Inverr: 

— Asta dacă putem modela bula. 

Bula era învelișul subțire al spațiu-timpului local, înconjura de un 
câmp de forță generat de Mai Spune-mi , care însoțea nava pe drumul 
ei spre Flux. Din punct de vedere tehnic nu exista un acolo în interiorul 
Fluxului. Orice navă care nu aducea o pungă de spațiu-timp cu ea în 
Flux înceta să mai existe în orice sens inteligibil. 

— Putem modela bula, spuse Inverr. 

— Eşti sigur? 

— Chiar dacă nu sunt, nu va mai conta oricum. 

Gineos bombăni și se întoarse spre Dunn: 

— Instituie o alarmă generală, scoate-i pe toți din inel și trimite-i în 
băț! spuse ea, întorcându-se din nou spre Inverr. Cât mai avem până 
să intrăm în găvan? 

— Nouă minute. 

— Ceva mai mult de-atâta, zise Bernus. Găvanul continuă să ia 
viteză. 

— Spune-le că au cinci minute, îi spuse Gineos lui Dunn. După aceea 
vom sigila inelul. 


- Dacă sunt pe partea greșită a sigiliului, se pot pierde, continuă 
Dunn. 

— Presupun că le vei da drumul unora dintre oamenii pe care i-ai 
închis în compartimentele lor, îi spuse ea lui Inverr. 

— Pe Piter l-am sudat în compartimentul lui, spuse Inverr, despre 
șeful securității. Se uita la monitor și făcea mici retușuri pentru calea 
lui Mai Spune-mi! Nu prea e timp să mai schimb asta. 

— Minunat! 

- Va fi la limită, știi asta, nu? 

— Să prindem găvanul? 

— Da. Dar mă gândeam, dacă pierdem inelul. Suntem două sute de 
oameni pe navă Aproape toată hrana și resursele noastre sunt în inel. 
Mai avem o lună până la Capăt. Nici în cele mai fericite circumstanțe 
n-o s-o scoatem la capăt cu toții. 

- Ei bine, spuse Gineos, presupun că te-ai gândit să mă mănânci pe 
mine mai întâi, 

- Ar fi un sacrificiu nobil din partea ta, Căpitane. 

- Nu reușesc să-mi dau seama dacă glumești sau nu, Ollie. 

-În acest moment, Căpitane, nici eu. 

— Presupun că e un moment la fel de bun ca oricare să-ți spun că nu 
mi-ai plăcut prea tare niciodată. 

Inverr zâmbi la auzul cuvintelor ei, dar nu-și clinti ochii de pe 
monitor: 

-Ştiu asta, Căpitane. Acesta este motivul pentru care am fost de 
acord cu revolta. 

— Asta și banii. 

— Asta și banii, da. Acum lasă-mă să lucrez. 

Următoarele câteva minute urmau să arate că Inverr, cu toate 
defectele sale ca secund, era cel mai bun navigator pe care-l văzuse 


vreodată Gineos. Găvanul de intrare nu se retrăgea liniar față de Mai 
Spune-mi! părea să se ferească și să ocolească, să sară în sus și-n jos, ca 
un dansator invizibil care nu putea fi urmărit decât cu niște murmure 
fragile de frecvenţă radio acolo unde Fluxul apăsa pe spațiu-timp. 
Bernus urma să se țină scai de găvan și să le transmită ultimele date; 
Inverr urma să aplice reglajele și să aducă nava Mai Spune-mi 
inexorabil din ce în ce mai aproape de găvan. Era unul dintre mărețele 
acte spaţiale, poate unul dintre cele mai mărețe din istoria umanității. 
În ciuda a orice, Gineos se simți mândră că se află acolo. 

— Hm, avem o problemă, spuse Inginerul-Șef Interimar Hybern pe 
canalul de comunicații. Suntem în punctul în care motoarele trebuie să 
înceapă să preia putere de la celelalte sisteme. 

- Trebuie să împingem câmpurile de forță, spuse Gineos. Orice 
altceva e negociabil. 

— Am nevoie de navigaţie, spuse Inverr, rămas cu ochii lipiti de 
ecran. 

— Avem nevoie de împingere și de navigație, îl corectă Gineos. Orice 
altceva e negociabil. 

— Ce facem cu echipamentul de supraviețuire? întrebă Hybern. 

- Dacă nu facem asta în următoarele treizeci de secunde, nu va mai 
avea nicio importanţă dacă mai respirăm sau nu, îi spuse Inverr lui 
Gineos. 

- Taie tot cu excepția navigației și împingerii, spuse Gineos. 

— Am înțeles! spuse Hybern și imediat aerul din Mai Spune-mi 
deveni mai răcoros și mai stătut. 

— Găvanul s-a micșorat până la un diametru de aproape două 
Klicuri, spuse Bernus. 

— Va fi la limită, încuviință Inverr. Cincisprezece secunde până la 
găvan. 


- Un punct virgulă cinci Klicuri... 


- Bernus, taci naibii din gură, te rog! 

Bernus tăcu naibii din gură, Gineos se ridică, își aranjă hainele și se 
duse să-i fie alături secundului ei. 

Inverr începu numărătoarea inversă a ultimelor zece secunde, apoi 
o abandonă la șase pentru a anunţa că modelează bula de spațiu-timp 
și o reluă de la trei. La zero, Gineos putu să vadă din unghiul ei 
favorabil, din imediata lui apropiere, că zâmbea. 

- Suntem înăuntru. Suntem cu toții înăuntru. Toată nava, spuse el. 

— Ai făcut o treabă extraordinară, Ollie, spuse Gineos. 

- Mda, cred și eu. Nu că m-aș umfla în pene sau ceva de genul ăsta. 

- Du-te și umflă-te în pene. Echipajul a supraviețuit datorită tie! 

— Mulţumesc, Căpitane, spuse Inverr. Se întoarse s-o privească pe 
Gineos, continuând să zâmbească și chiar în clipa aceea ea îi înfipse 
țeava aruncătorului de săgeți pe care tocmai îl scosese din cizmă în 
orbita ochiului stâng; și apăsă pe trăgaci. Săgeata i se descărcă în ochi 
cu un poc slab. Celălalt ochi al lui Inverr păru foarte surprins, după 
care Inverr se prăbuși mort pe podea. 

De pe cealaltă parte a peretelui, lacheii lui Inverr țipară alarmați și- 
și ridicară pistoalele cu electroșocuri. Gineos își ridică mâna și, ce să 
vezi, se opriră: 

- E mort, spuse ea și apoi își puse cealaltă mână pe monitorul 
terminalului lui Inverr. Și tocmai am activat o comandă care va arunca 
în aer fiecare cameră de depresurizare pe care o are nava în bulă. În 
secunda în care mâna mea se ridică de pe monitor, toată lumea de pe 
navă moare, inclusiv voi. Așa că voi decideti cine moare azi: Ollie 
Inverr sau toată lumea. Împușcaţi-mă și moare toată lumea. Dacă nu 
vă aruncați armele în următoarele zece secunde, vom muri cu toții. E 
alegerea voastră! 

Își aruncară cu toții armele jos. Gineos îi făcu semn lui Dunn și 
acesta se duse și le adună, dându-i una lui Bernus și alta căpitanului, 


care își luă mâna de pe monitor ca s-o ia. Unul dintre lachei icni când 
o văzu. 

- La naiba, dar creduli mai sunteți, îi spuse Gineos, fixând pistolul 
electric pe poziția „neletal“ și împușcându-i rapid pe toți trei. 

Căzură, inconștienți. 

Se întoarse spre Dunn și Bernus: 

— Felicitări, sunteți promovați, le spuse ea. Acum să vă văd. Avem 
niște rebeli de rezolvat. La treabă, hai! 


PARTEA ÎNTÂI 


n timpul săptămânii dinaintea morţii, Cardenia Wu-Patrick 

rămase mai mult la căpătâiul tatălui ei, Batrin, care, după ce 

fusese informat de faptul că afecțiunea lui depășise limitele 

competenţei medicale și că tot ce-i mai rămăsese erau îngrijirile 
paliative, hotărâse să moară acasă, în patul său favorit. Cardenia, care 
știuse de mai mult timp că sfârșitul îi era aproape, își eliberase 
programul de sarcini pe o perioadă nedefinită și-și instalase un scaun 
confortabil lângă patul lui. 

— Nu ai altceva de făcut decât să stai pe-aici? glumi Batrin cu fata 
lui, unicul copil care avea să-i supraviețuiască, în timp ce ea se așeza 
să-și petreacă sesiunea de dimineaţă cu tatăl ei. 

- Deocamdată nu, spuse ea. 

- Mă îndoiesc. Sunt sigur că de fiecare dată când ieși din cameră și 
te duci în baie ești acostată de sclavii tăi care au nevoie de semnătura 
ta pe vreun document. 

- Nu, spuse Cardenia. Totul e, acum, în mâinile Comitetului 
executiv. Totul este în modul de așteptare pentru viitorul previzibil. 

— Până când voi muri, spuse Batrin. 

— Până vei muri. 


Auzindu-i vorbele, Batrin râse slab, pentru că așa le făcea pe toate 


acum. 

— Asta, din păcate, este foarte previzibil. 

-Încearcă să nu te mai gândești la asta, spuse Cardenia. 

— Ţie ti-e ușor să spui. 

Căzură amândoi pe gânduri într-o liniște prietenoasă, până când, 
auzind un zgomot, Batrin făcu o grimasă tăcută și se întoarse către 
fiica lui: 

- Ce se aude? 

Cardenia își întoarse ușor capul: 

- Te referi la cântece? 

— Cântece sunt?! 

— Ai o mulțime de simpatizanți afară, spuse Cardenia. 

Batrin zâmbi, auzind-o: 

— Ești sigură că sunt simpatizanți? 

Batrin Wu, tatăl Cardeniei, era, din punct de vedere oficial, Attavio 
al VI-lea, Împărax al Sfântului Imperiu al Statelor Interdependente și 
al Breslelor Comerciale, Regele Centrului Comercial și al Naţiunilor 
Asociate, Șeful Bisericii Interdependente, Moștenitorul Terrei și 
Părintele Tuturor, Cel de-al Optzeci și Șaptelea Împărax al Casei de 
Wu, care-și revendica genealogia de la Profeta-Împărax Rachela I, 
fondatoarea Interdependenţei și Mântuitoarea Omenirii. 

— Suntem siguri, spuse Cardenia. 

Cei doi se aflau la Brighton, reședința imperială de la Hubfall, 
capitala Centrului Comercial și reședința favorită a tatălui ei. Sediul 
imperial oficial se afla la mai multe mii de Klicuri în susul puțului 
gravitațional, la Xi'an, stația spaţială extinsă care plana peste 
suprafața Centrului, vizibilă de pe Hubfall ca o farfurie reflectivă 
gigantică aruncată în întuneric sau care ar fi putut fi vizibilă, dacă cea 
mai mare parte din Hubfall s-ar fi aflat oriunde în apropierea 


suprafeței planetei. Hubfall, ca oricare alt oraș de la Centru, fusese 
mai întâi detonat, apoi sculptat în roca planetei cu doar câteva cupole 
de serviciu și structuri pestriţe la suprafață. Acele cupole vegheau la 
apusul etern, așteptând un răsărit pe care planeta blocată de rotația sa 
sincronă nu l-ar fi putut oferi niciodată și care, dacă l-ar fi oferit, i-ar fi 
ars de vii pe cetățenii Centrului care s-ar fi copt ca niște cartofi la 
grătar, urlând de durere. 

Attavio al VI-lea ura Xi'an-ul și nu stătea acolo mai mult decât era 
absolut necesar. Nu avea nicio intenție să moară acolo. Brighton era 
casa lui și, departe de ea, o mie sau mai mulți simpatizanți care-i urau 
sănătate strânși în fața portii lui, strigându-i numele și, din când în 
când, intonând imnul imperial sau „Ce zici tu“, melodia de încurajare 
a echipei de fotbal imperiale. Toţi simpatizanţii, Cardenia o știa bine, 
fuseseră aprobați cu rigurozitate înainte de a li se permite să ajungă la 
un klick de poarta Brightonului și în raza auditivă a Împăraxului. Unii 
dintre ei nici măcar nu trebuiseră să fie plătiți ca să-și facă apariția. 

— Pe câți a trebuit să-i plătim? întrebă Batrin. 

— Aproape pe nimeni, spuse Cardenia. 

- Eu a trebuit să plătesc trei mii de oameni ca să vină să-mi 
ovaționeze mama pe patul ei de moarte A trebuit să le plătesc mult. 

— Eşti mai popular decât era mama ta. 

Cardenia nu-și cunoscuse bunica, Împărax Zetian III, dar povestirile 
din istorie te cam făceau să-ți îngheţe sângele în vine. 

- Până și-o piatră ar fi fost mai populară decât mama mea, spuse 
Batrin. Dar nu ar trebui să te amăgești, copila mea. Niciun Împărax al 
Interdependenţei nu a fost prea popular. Nu intră în fișa postului. 

- Măcar ai fost mai popular decât mai toţi ceilalți, sugeră Cardenia. 

- lată de ce nu a trebuit să-i plătești decât pe câțiva dintre oamenii 
de la fereastra mea. 


-Îi pot alunga, dacă vrei. 


— Sunt în ordine. Vezi dacă acceptă dedicatii. 

Imediat Batrin ațipi din nou și, când Cardenia fu sigură că a 
adormit, se ridică din scaun și se duse în cabinetul privat al tatălui ei, 
pe care i-l rechiziționase pentru perioada cât stătea aici cu el, și care 
avea să fie oricum al ei în curând. leșind din dormitorul tatălui ei văzu 
un escadron de profesioniști medicali, în frunte cu Qui Drinin, 
doctorul imperial, care veneau să-l spele, să-i verifice semnele vitale și 
să se asigure că se simțea cât mai bine putea să se simtă cineva care se 
confruntă cu o boală incurabilă și dureroasă din care nu-și va mai 
reveni niciodată. 

În cabinetul lui privat era Naffa Dolg, proaspăta Șefă de Stat Major 
numită de Cardenia. Naffa așteptă până când Cardenia ajunse la 
micul frigider, își scoase o băutură răcoritoare, se așeză, deschise 
băutura, luă două înghițituri din doză, apoi așeză băutura pe biroul 
tatălui ei. 

-Ia-ti un suport de pahar, îi spuse Naffa șefei ei. 

— Pe bune? îi replică Cardenia. 

Naffa îi arătă biroul cu degetul: 

— Biroul acela a fost la început biroul lui Turinu al II-lea. Are șase 
sute cincizeci de ani. l-a fost dăruit de tatăl Genevievei N'don, care 
avea să devină soţia lui după ce... 

Cardenia ridică o mână: 

— Destul. Se întinse peste birou, înșfăcă o cărticică legată în piele, o 
trase spre ea și-și așeză băutura pe ea. 

Apoi zări expresia lui Naffa: 

— Acum ce mai e? 

- O, nimic, spuse Naffa. Doar că suportul tău este o primă ediţie a 
cărţii lui Chao, Comentarii asupra Doctrinelor Racheliene, ceea ce 
înseamnă că are aproape o mie de ani și este nespus de neprețuită, și 
numai gândul de a pune o băutură pe ea este probabil o blasfemie de 


cel mai înalt grad. 

- Of, Doamne! Cardenia mai luă o sorbitură din băutura sa și așeză 
doza jos pe covor lângă birou. Acum ești mulțumită? Doar dacă 
covorul nu este și el nespus de neprețuit. 

— Acum, că veni vorba... 

— Putem stipula că orice lucru din această încăpere, în afară de noi 
două, este probabil vechi de sute de ani și a fost dăruit inițial unuia 
dintre strămoșii noștri de către un alt personaj istoric faimos și că e de 
neprețuit sau măcar face mai mult decât pot câștiga majoritatea 
oamenilor în toată viața lor? E ceva în camera asta care nu se 
potrivește acestei descrieri? 

Naffa arătă spre frigider: 

-Cred că este doar un frigider obișnuit. 

Cardenia găsi un suport de pahare pe birou în cele din urmă, își luă 
băutura de pe covor și o așeză pe el: 

- Acest suport are probabil patru sute de ani și este un cadou de la 
Ducele de Capăt, spuse ea, apoi își privi asistenta: Nu-mi spune că nu- 
i așa! 

- N-o să-ţi spun, spuse Naffa și-și scoase tableta. 

— Dar știi, nu-i așa? 

— Ai cereri de la Comitetul Executiv, spuse Naffa, ignorând ultimul 
comentariu al șefei ei. 

Cardenia se luă cu mâinile de cap: 

— Bineînţeles că am. 

Comitetul Executiv consta din reprezentanții a trei bresle, trei 
ministere din parlament și trei arhiepiscopi ai bisericii. În alte vremuri, 
Comitetul era legătura directă a Împăraxului cu cele trei centre de 
putere din Interdependenţă. Acum aveau sarcina de menținere a 
continuității guvernului în timpul acestor ultime zile de domnie a 


Împăraxului. O isterizau puţin pe Cardenia. 

- Mai întâi vor să apari pe rețele, pentru a „calma temerile 
imperiului“, cum s-au exprimat ei, cu privire la situaţia tatălui tău. 

- Moare, și anume foarte repede, spuse Cardenia. Nu sunt sigură 
dacă asta i-ar putea calma. 

— Cred că ar prefera ceva un pic mai însufleţitor. Au trimis și un 
discurs. 

- Nu are rost să liniștim imperiul. Până trimit eu înapoi discursul la 
Capăt va fi murit de nouă luni standard. Chiar și Bremen se află la 
două săptămâni distanţă. 

- Mai sunt și Centrul, și Xi'an, și alte națiuni asociate sistemului. 
Cea mai depărtată dintre ele e doar la cinci ore-lumină. 

— Știu cu toții deja că e pe moarte. 

- Nu e vorba despre faptul că moare, ci despre continuitate. 

— Dinastia Wu durează de o mie de ani, Naffa. Nimeni nu este atât 
de îngrijorat de continuitate. 

- Nu asta e continuitatea care-i îngrijorează pe ei. Sunt îngrijorați de 
vieţile lor de zi cu zi. Indiferent cine devine Împărax, lucrurile se vor 
schimba. Sunt trei sute de milioane de supuși imperiali în sistem, 
Cardenia. Și îi vei moșteni. Ei știu că dinastia nu se va schimba. E 
vorba despre tot restul. 

- Nu pot să cred că ești de partea Comitetului executiv în chestiunea 
asta. 

-Chiar și un ceas oprit arată ora exactă de două ori pe zi. 

— Ai citit discursul? 

— Da, e îngrozitor. 

— O să-l rescrii? 

- L-am rescris deja. 

— Altceva? 


- Voiau să știe dacă ţi-ai schimbat punctul de vedere în legătură cu 
Amit Nohamapetan. 

— Punctul meu de vedere despre ce? Dacă să mă întâlnesc sau să mă 
mărit cu el? 

— Ei speră, cred, că prima chestiune va conduce la următoarea. 

- M-am întâlnit o dată cu el. Din cauza asta nu vreau să-l mai 
întâlnesc. Și nu mă voi mărita cu el în niciun caz. 

- Comitetul Executiv, anticipând probabil reticenta ta, dorește să-ți 
reamintească faptul că fratele tău, Defunctul Print Moștenitor, fusese 
de acord în principiu să se căsătorească cu Nadashe Nohamapetan. 

— Mai bine mă căsătoresc cu ea decât cu fratele ei. 

— Anticipând că ai putea spune acest lucru, Comitetul Executiv 
dorește să-ți reamintească faptul că această opțiune ar fi și ea 
acceptabilă pentru toți cei interesați. 

- Nu am de gând să mă mărit nici cu ea, spuse Cardenia. Nu-mi 
place niciunul dintre ei. Sunt niște oameni îngrozitori. 

-Sunt niște oameni îngrozitori, dar influenţa casei lor crește în 
cadrul ierarhiei breslelor comerciale și dorinţa lor de a se alia cu Casa 
de Wu ar permite imperiului să capete o pârghie cu care să 
manipuleze breslele pe care nu a avut-o de secole. 

— Acum vorbești tu sau Comitetul Executiv? 

— 80% Comitetul Executiv. 

- Tu chiar susții chestia asta în proporție de 20%? Răspunse 
Cardenia, prefăcându-se a fi șocată. 

— Prin acest 20% recunosc faptul că mariajele politice sunt ceva care 
li se întâmplă oamenilor ca dumneavoastră, care vor deveni în curând 
Împărax și care, în ciuda apartenenței la o dinastie milenară pe care-și 
sprijină credibilitatea, au totuși nevoie de aliați care să ţină breslele la 
respect. 


— Acum o să-mi povestești toate momentele din ultima mie de ani 
când Împăracșii Wu au fost, practic, marionetele intereselor breslelor, 
nu-i așa? 

— Acum o să-ți reamintesc că mi-ai oferit acest post nu numai din 
cauza unei relații personale de prietenie cu mine și pentru experiența 
mea cu politicile de la curte, dar, și fiindcă am un doctorat în istoria 
dinastiei Wu și știu mai multe despre familia ta decât tine, spuse 
Naffa. Dar, bineînțeles, aș putea face și celălalt lucru de care vorbești. 

Cardenia oftă: 

- Nu ne paște totuși pericolul de a ne transforma în marionetele 
breslelor. 

Naffa o cercetă cu privirea pe șefa ei, în tăcere. 

— Glumești, spuse Cardenia. 

- Casa de Wu este ea însuși o familie comercială și are monopolul în 
construcția de nave și producția de arme militare, spuse Naffa. În 
plus, controlul armatei trece pe la Împărax, nu pe la bresle. Așa că nu, 
fiindcă ar fi foarte greu pentru bresle sau pentru oricare dintre casele 
care le controlează să atace conducerea Casei sau a imperiului pe 
termen scurt. Acestea fiind spuse, tatăl tău a fost foarte tolerant în ceea 
ce privește controlul caselor comerciale și le-a permis mai multora 
dintre ele, inclusiv Nohamapetanilor, să creeze centre de putere așa 
cum nu au mai existat în ultimii două sute de ani. Asta ca să nu 
pomenim despre Biserică, care-și are și ea propriul centru de putere. Și 
e de așteptat să-i vezi pe toți aceștia cum încearcă să pună mâna pe 
mai multă putere pentru ei înșiși, fiindcă se așteaptă să fii slabă ca 
Împărax. 

— Mulţumesc, spuse Cardenia, acră. 

- Nu e nimic personal. Ascendenţa ta ca moștenitoare a fost 
neașteptată. 


— Mie-mi spui? 


- Nimeni nu știe ce să creadă despre tine. 

— Cu excepția Comitetului executiv, care dorește să mă mărite cât 
mai iute. 

— Vor să-și păstreze o alianță potenţial existentă. 

-O alianţă cu niște oameni îngrozitori. 

— Oamenii într-adevăr drăguți nu câștigă prea des puterea. 

— Vrei să spui că sunt o excepţie, zise Cardenia. 


- Nu-mi aduc aminte să fi spus că ești drăguță. 


— Astea nu trebuiau să fie deloc problemele tale, îi spuse Batrin 
Cardeniei mai târziu. 

Era din nou în dormitorul lui, așezată pe scaun. Personalul medical 
ce îl îngrijise se retrăsese în camerele adiacente. Erau din nou doar ei 
doi, plus o tonă de dispozitive medicale. 

- Știu, spuse Cardenia. Mai avuseseră discuţia asta, dar știa că 
urmează s-o poarte din nou. 

— Fratele tău era cel ce fusese pregătit pentru toate astea, continuă 
Batrin și Cardenia încuviinţă, în timp ce el bâiguia încet în continuare. 

Fratele ei, Rennered Wu, era, de fapt, fratele ei vitreg. Acesta era fiul 
consoartei imperiale Glenna Costu, în timp ce Cardenia apăruse ca 
rezultat al unei legături scurte dintre Împărax și mama ei, Hannah, 
profesoară de limbi antice. Hannah Patrick îl cunoscuse pe Împărax în 
timp ce-i servise drept ghid la vizitarea unei colecții de cărți rare de la 
Biblioteca Spode de la Universitate din Hubfall. Cei doi 
corespondaseră despre diverse chestiuni academice după aceea și pe 
urmă, la câțiva ani de la moartea fulgerătoare a consoartei imperiale, 
Împăraxul îi dăruise mai întâi lui Hannah Patrick o ediție rară a 
Qașidat-ul-Burda și apoi, nu mult după aceea, ceva ce fusese o surpriză 
pentru amândoi: pe Cardenia. 


Rennered era deja moștenitorul lui, iar Hannah Patrick, după ce s-a 
gândit mai bine, a hotărât că ar fi fost mai potrivit să pășească în afara 
unei camere de presurizare decât să devină un accesoriu permanent al 
curții imperiale. Drept urmare, copilăria Cardeniei a fost minunată, 
dar departe de capcanele puterii reale. Cardenia a fost recunoscută 
drept copilul său de către Împărax și și-a vizitat celebrul său tată în 
mod regulat, dar nu prea des. Din când în când, fusese ironizată de 
colegi care o numeau „prințesă“, dar nu prea des sau cu prea multă 
răutate, fiindcă, de fapt, chiar era o prințesă, iar celor ce asigurau 
securitatea imperială nu le prea ardea de glume. 

Copilăria ei și tinerețea fuseseră cât de normale puteau fi pentru 
fiica celui mai puternic om din universul cunoscut, ceea ce însemna 
nu foarte normale, dar suficient încât Cardenia să poată întrevedea, de 
la distanță, normalitatea. Urmase Universitatea din Hubfall, își luase 
licenţele în literatură și în educație, iar după absolvire se gândise 
serios să-și facă o carieră din a susține programe legate de artă și 
inițiative pentru cei dezavantajați. 

Și apoi Rennered găsise de cuviință să moară la curse, izbindu-se pe 
sine și automobilul său șarmant de retro de un zid în timpul unei 
curse de caritate cu șoferi de curse adevăraţi și practic 
autodecapitându-se în timpul acestei acțiuni. Cardenia nu urmărise 
niciodată filmul video cu acest accident — era fratele ei, de ce ar fi 
făcut-o? —, dar citise după aceea raportul de autopsie, care, după ce 
excludea orice suspiciune de joc murdar, nota caracteristicile de 
siguranță ale automobilului și improbabilitatea unui accident fatal, și 
cu atât mai puțin a unuia care să sfârșească cu o decapitare. 

Cardenia aflase mai târziu că, la licitaţia de caritate ce a urmat 
cursei, Rennered trebuia să anunte în mod public logodna sa cu 
Nadashe Nohamapetan. Legătura dintre aceste două evenimente i-a 
rămas bine fixată în minte după aceea. 


Cardenia nu fusese niciodată apropiată de Rennered — era 
adolescent când se născuse ea și cercurile lor nu s-au intersectat —, însă 
acesta se purtase frumos cu ea. Copil fiind, îl idolatrizase de la 
distanță pentru stilul lui ușuratic și, pe măsură ce creștea și vedea cât 
de mult din adoraţia faimei imperiale trecuse pe lângă ea și se așezase 
pe umerii lui, începuse să se simtă ușurată că exista el care să o preia. 
Rennered părea s-o savureze mai mult decât ar fi savurat-o ea 
vreodată. 

Și apoi el murise și, brusc, imperiul avea nevoie de un alt 
moștenitor al tronului de Împărax. 

— Am impresia că te-am pierdut pe drum, spuse Batrin. 

-Îmi pare rău, spuse Cardenia. Mă gândeam la Rennered. Mi-aș fi 
dorit să fie încă aici. 

— Și eu. Însă probabil din alte motive. 

— Aș fi fost mai bucuroasă dacă el te-ar fi succedat. La fel ca mine, 
mulți alții. 

-Cu siguranţă, copila mea. Dar ascultă, Cardenia. Nu-mi pare rău 
că-mi urmezi la tron. 

— Mulţumesc. 

- Vorbesc serios. Rennered ar fi fost un Împărax absolut superb. Era 
născut pentru acest rol, la fel ca mine. Tu nu, în schimb. Dar ăsta nu e 
un lucru rău. 

— Eu cred că este. Habar n-am ce fac, mărturisi Cardenia. 

- Nimeni dintre noi nu știe ce face, spuse Batrin. Diferenţa este că tu 
știi asta. Dacă Rennered ar fi aici, nici el nu ar avea nicio idee, dar ar 
avea mai multă încredere. Și de aceea se ducea mereu cu capul înainte, 
la fel ca mine și ca mama mea și ca bunicul meu. Poate că vei rupe tu 
tradiția familiei. 

Cardenia zâmbi, auzindu-l. 


Batrin își ridică capul, aproape imperceptibil: 


— Tot nu știi ce să crezi despre mine, nu-i așa? întrebă el. 

- Nu, recunoscu Cardenia. Sunt bucuroasă că am reușit să ne 
cunoaștem mai bine în ultimele luni, dar ... Ea își deschise mâinile cu 
palmele în sus: Dar tot restul... 

Batrin zâmbi: 

— Ai vrea să ajungi să-ți cunoști tatăl, și când colo trebuie să te 
concentrezi ca să te pregătești să conduci universul. 

- Sună ridicol, dar așa este. 

- E vina mea. Ştii că ai fost un accident. Cel putin în ceea ce mă 
privește. 

Cardenia încuviință, apoi el continuă: 

-Cu toții, inclusiv mama ta, mi-au spus că ar fi mai bine să te țin la 
distanță. Și mi-a convenit să fiu de acord cu ei. 

- Stiu. Nu te-am învinovăţit niciodată pentru asta. 

- Așa e, și trebuie să recunoști că e ciudat, spuse Batrin. 

- Nu înțeleg ce vrei să spui. 

— Eşti cu adevărat o prinţesă, dar nu ai trăit viața unei prințese. Cred 
că nu mă înșel când spun că majorității oamenilor nu le-ar fi convenit 
o asemenea situație. 

Cardenia scutură din cap: 

- Mi-a plăcut faptul că era ceva opțional. Când aveam opt ani, mi-a 
displăcut puţin situaţia. Însă, când am ajuns destul de mare să știu ce 
înseamnă să fii o prințesă, m-am bucurat că am ratat cea mai mare 
parte din povestea asta. 

— Dar până la urmă nu ai scăpat. 

- Da, așa e, fu de acord Cardenia. 

— Tot nu vrei să fii Împărax, nu-i așa? 

- Nu, nu vreau. Mai degrabă aș da titlul unui văr sau unui nepot, 
sau oricui altcuiva. 


— Dacă Rennered se căsătorea mai devreme și avea un copil, n-ai 
mai fi avut problema asta. Dar nu s-a căsătorit. Și oricum, dacă s-ar fi 
căsătorit cu femeia aceea, Nohamapetan, și ea i-ar fi adus un 
moștenitor, atunci ea ar fi fost regent. Și asta pare o idee proastă, s-o 
lași să conducă totul fără s-o poti controla. 

- Tu l-ai împins să se căsătorească cu ea. 

- Politică. Și asupra ta se fac deja presiuni să te căsătorești cu fratele 
ei, presupun. 

— Da. 

- Este avantajos din punct de vedere politic. 

— Vrei să mă căsătoresc cu el? 

Batrin tuși îndelung. Cardenia îi turnă un pahar cu apă și i-l ţinu la 
buze ca să soarbă din el: 

- Mulţumesc. Nu. Nadashe Nohamapetan este o fiinţă fără suflet și 
ticăloasă, dar Rennered nu era nici el vreun inocent. Îmi amintea de 
mama mea în felul în care era ea. El ar fi tinut-o în frâu și i-ar fi plăcut 
provocarea, și i-ar fi plăcut și ei. Tu nu ești ca Rennered și Amit 
Nohamapetan nu e genial, ca sora lui, ca să te poţi consola cu asta. 

- E plicticos. 

— Un fel mult mai succint de a-l descrie. 

— Dar tocmai ai spus că e o partidă bună din punct de vedere politic. 

Batrin ridică slab din umeri: 

- Da, am spus, și ce dacă am spus? Vei fi Împărax, foarte curând. 

-Şi atunci nimeni n-o să-mi mai poată spune ce să fac. 

- Ba bine că nu, spuse Batrin. Abia atunci o să-ți spună cu toții ce să 
faci. Dar nu va trebui să-i asculti mereu. 

— Cât mai are de trăit? îl întrebă Cardenia pe Qui Drinin la cină. 

Cardenia cina, mai exact, în sufrageria privată din apartamentul 
rezidenţial, care era decorată doar ridicol de somptuos și nu de-a 


dreptul îngrozitor de somptuos, ceea ce o făcea să contrasteze într-un 
mod fermecător cu restul apartamentelor rezidenţiale. Drinin nu 
mânca, ci stătea în picioare, așteptând să-și prezinte raportul. Îl 
întrebase dacă vrea să mănânce, însă acesta o refuzase atât de iute 
încât Cardenia se întreba dacă nu încălcase cine știe ce bucăţică de 
protocol imperial. 

- Nu mai mult de o zi, cred, doamnă, spuse Drinin. Sistemul lui 
renal e, practic, prăbușit și, deși îl putem ajuta cu asta, acel sistem nu 
le depășește pe celelalte decât cu foarte puţin. Sistemul pulmonar, 
respirator și celelalte sisteme au atins niveluri critice. Tatăl 
dumneavoastră înțelege că ar putea fi luate măsuri eroice, dar acestea 
nu i-ar prelungi viața decât cu câteva zile în cel mai bun caz. A ales să 
nu le primească. În acest moment încercăm doar să-l facem să se simtă 
cât mai bine posibil. 

— Este încă lucid, spuse Naffa. 

Nici ea nu mânca. 

Drinin încuviință și se întoarse pentru a i se adresa Cardeniei: 

- Nu trebuie să vă așteptați ca acest lucru să continue, doamnă, mai 
ales că toxinele continuă să se înmulțească în sângele lui. Cu riscul de 
a părea îndrăzneţ, dacă aveți să-i spuneți ceva important tatălui 
dumneavoastră, ar trebui să o faceți cât mai curând posibil. 

- Mulţumesc, Doctore, spuse Cardenia. 

- Desigur, doamnă. Și pot să-mi permit să vă întreb cum vă simtiti? 

— Personal sau medical? 

-Oricare din acestea, doamnă. Știu că v-aţi instalat rețeaua acum 
câteva săptămâni. Aș dori să mă asigur că nu aveți efecte secundare 
din acest motiv. 

Cu mâna cu care nu ținea niciun tacâm, Cardenia pipăi locul din 
spate de la baza craniului ei, unde îi fusese implantată sămânţa rețelei 
neurale imperiale, pentru a-i crește în creier în decurs de aproximativ 


o lună. 

— Am avut niște dureri de cap în săptămâna care a urmat 
implantării, spuse ea. Sunt bine. 

Drinin încuviință: 

— Foarte bine. Istoric vorbind, durerile de cap nu sunt neobișnuite. 
Dacă însă vă confruntati cu orice alt tip de efecte secundare, vă rog să- 
mi spuneți, desigur. Ar trebui să se fi implantat complet acum, dar nu 
se știe niciodată. 

- Mulţumesc, Doctore, spuse Cardenia. 

— Doamnă... Drinin încuviință și începu să se retragă. 

— Doctore Drinin. 

Drinin se opri și se întoarse: 

- Doamnă? 

— După tranziţie, mi-ar face plăcere ca dumneata și personalul 
dumitale să rămâneți în slujba Împăraxului. 

Drinin zâmbi și făcu o plecăciune adâncă: 

- Desigur, doamnă, spuse el și plecă. 

— Știi că nu trebuie să ceri fiecărui membru al personalului 
Împăraxului să rămână, spuse Naffa, după ce el ieșise. Altfel o să-ți 
petreci prima lună făcând doar asta. 

Cardenia arătă spre locul pe unde ieșise doctorul: 

— Omul acela o să mă consulte decenii întregi, spuse ea. Cred că e 
bine să-i cer personal să rămână. 

Privi apoi spre asistenta ei: 

- E ciudat, vezi tu, să nu mănânci împreună cu mine. Să stai acolo 
cu tableta ta și să aștepți să-ți spun tot felul de chestii. 

- Personalul nu ia masa cu Împăraxul. 

- Ba da, dacă Împăraxul o cere. 


— Imi ordoni să mănânc cu tine chestia aia dezgustătoare pe care o 


mănânci tu? 

- Nu e dezgustătoare. Este o bouillabaisse ? de pește-scorțișoară. Și 
nu, nu-ți ordon. Îţi spun că poţi, dacă vrei, să mănânci ceva cu 
prietena ta Cardenia. 

- Mulţumesc, Car, spuse Naffa. 

— Ultimul lucru care-mi trebuie acum este ca tu să te porți tot timpul 
de parcă ai face parte din personal. Chiar am nevoie de prieteni. 
Prieteni care să nu se agite în legătură cu cine sunt eu. Tu ai fost 
singura fată din câte am cunoscut pe când eram mici căreia nu i-a 
păsat prea mult că sunt o prințesă. 

— Părinţii mei sunt republicani, îi aminti Naffa prietenei ei. Dacă te- 
aș fi tratat diferit pentru că tatăl tău era cine era, m-ar fi dezmoștenit. 
Și așa sunt destul de scandalizați că lucrez acum pentru tine. 

— Așa, să nu uit: când devin Împărax, o să te pot înnobila. 

-Să nu te prind, Car, spuse Naffa. N-o să-i mai pot vizita pe ai mei 
de sărbători. 

-Şi totuși cum ti-ar suna să fii numită Baroneasă? 

— Dacă nu termini, îţi torn supa de pește în cap, o avertiză Naffa. 


Cardenia zâmbi, auzind-o. 


— Am văzut filmul pe care l-ai făcut, spuse Batrin, imediat ce se 
deșteptă. 

Cardenia observă că Drinin avusese dreptate: era confuz și rătăcit. 

— Cel în care vorbești despre mine, adăugă apoi. 

— Și ce părere ţi-a făcut? întrebă Cardenia. 

— E drăguţ. Nu a fost scris de Comitetul Executiv, nu? 

= Nu. 

Comitetul Executiv se tot plânsese în legătură cu discursul rescris 
de Naffa până când Cardenia îi informase că ori rămâne textul Naffei, 


ori nu va mai fi niciun discurs. Savurase prima ei victorie asupra 
forțelor politice tripartite care serveau de contragreutate Împăraxului. 
Nu se iluziona însă că vor mai urma multe, după ce avea să preia 
puterea. 

— Bine, spuse Batrin. Ar trebui să fii propriul tău Împărax, fiica mea. 
A nimănui altcuiva. 

-O să ţin minte asta. 

— Te rog. 

Batrin închise ochii pentru o clipă și păru că aţipește din nou. 

- Ţi-ai ales deja un nume imperial? adăugă după o vreme. 

— Credeam că pot să mi-l păstrez pe al meu, spuse Cardenia. 

— Cum? Nu! făcu Batrin. Numele tău adevărat este doar pentru 
lumea ta intimă. Pentru prieteni și soți, și copii, și amanți. Vei avea 
nevoie de acest nume intim. Nu-l dărui imperiului. 

— Ce nume folosea mama când te chema? 

— Îmi spunea Batrin. Cel puţin suficient de mult timp încât să 
conteze. 

— Ce mai face mama ta? 

- E bine. 

Cu trei ani înainte, Hannah Patrick acceptase un post de prodecan 
la Institutul de Tehnologie Guelph, la zece săptămâni de Centru cu 
Fluxul. Așa că știrile despre înrăutățirea stării Împăraxului îi 
ajunseseră deja și ei la urechi. Dar nu avea să afle că fiica ei devenise 
Împărax decât la mult timp după aceea. Cardenia știa că mama ei avea 
sentimente profund contradictorii în legătură cu ascensiunea ei. 

- M-am gândit la un moment dat să mă însor cu ea, spuse Batrin. 

- Mi-ai spus. 

Cardenia auzise o altă poveste de la mama ei, dar nu era momentul 
potrivit să aducă vorba despre asta. Împăraxul încuviință și schimbă 


subiectul: 

— Pot să-ți sugerez un nume? Ca nume imperial? 

— Da, te rog. 

- Grayland. 

Cardenia se încruntă: 

— Nu cunosc numele acesta. 

- După ce mor, caut-o. Apoi vino să-mi spui. 

— Așa voi face. 

— Bine, bine. Vei fi un Împărax bun, Cardenia. 

— Mulţumesc. 

— Trebuie să fii. Imperiul va avea nevoie de asta, în cele din urmă. 

Cardenia nu știu ce să răspundă, așa că doar încuviinţă și se întinse 
să ia mâna tatălui în mâna ei. Păru surprins de gest, apoi îi strânse 
foarte slab mâna. 

- Cred că mă voi culca acum, spuse el. Mă voi culca și tu vei fi 
Împărax. În regulă? 

- E bine, spuse Cardenia. 

- Perfect. Bine. 

Batrin strânse mâna Cardeniei atât de slab, încât aproape că ea nu 
simți nimic. 

— Rămas bun, Cardenia, fiica mea! Îmi pare rău că nu mi-am făcut 
mai mult timp ca să te iubesc cum trebuie. 

— Nu-i nimic, spuse Cardenia. 

Batrin zâmbi: 

— Să vii să mă vezi. 

— Voi veni. 

- Bine, spuse Batrin apoi adormi. 

Cardenia rămase cu tatăl ei și așteptă să devină Împărax. 


Nu avu mult de așteptat. 


iva Lagos tocmai și-o trăgea sănătos cu adjunctul 

comisarului de bord pe care pusese ochii de șase săptămâni 

din călătoria navei Da, Domnule, Asta-i Iubita Mea de la 

Lankaran la Capăt, când Secundul Waylov Brennir intră în 
cabină, neanunţat: 

— Sunt puțin ocupată acum, spuse Kiva. 

Tocmai își intrase, în sfârșit, în ritm, așa că să-l fută pe Waylov (nu 
la propriu, fiindcă-i urât) dacă credea c-o să-și iasă din ritm numai 
pentru că intrase el în cabină. Ritmul era ceva greu de atins. Oamenii 
fac sex, și el intrase neanunțţat. Și, dacă dăduse peste ei, era vina lui, 
nu a ei. Comisarul de bord adjunct păru oarecum preocupat, dar Kiva 
aplică o presiune ușoară pentru a-l anunţa că petrecerea continuă. 

— Este important. 

— Crede-mă, și asta e la fel. 

— Avem un funcționar al vămii care nu ne lasă să descărcăm 
fleacfructele de pe navă, spuse Brennir. 

Dacă era cumva șocat sau scandalizat de activităţile lui Lagos, 
atunci reușea minunat să disimuleze. Părea mai degrabă plictisit: 

— Descărcarea fleacfructelor noastre este scopul venirii noastre la 
Capăt. Dacă nu-l vindem, dacă nu vindem licenţele, am încurcat-o. 


Sunteţi reprezentantul proprietarului. Va trebui să-i explicați mamei 
dumneavoastră de ce nava asta ar putea fi cauza ruinării financiare a 
familiei dumneavoastră. Așa că poate veți prefera să vă alăturați 
Căpitanului Blinnikka și să vorbiti cu acest funcționar vamal chiar 
acum ca să vedeți dacă puteţi rezolva această problemă. Sau puteți 
continua să i-o trageţi acestui membru începător al echipajului, 
doamnă. Sunt sigur că este o activitate echivalentă din punctul de 
vedere al viitorului dumneavoastră, al viitorului acestei nave și al 
familiei dumneavoastră. 

- Rahat! Am înțeles! spuse Kiva. 

leșise complet din ritm, iar comisarul de bord adjunct, micul ei 
proiect, arăta destul de nefericit în acel moment. 

— A fost o replică destul de tare pe care i-ai dat-o cuiva care poate 
să-ți dea un șut în fund și să te concedieze, Brennir. 

- Nu puteți să mă concediati, doamnă, spuse Brennir. Sunt 
titularizat pe post de breaslă. Acum, veniți sau nu? 

— Reflectez. 

- Eu ar trebui să merg, spuse comisarul de bord adjunct. Adică, pot 
să merg. Poate că ar trebui să merg. 

Kiva oftă și-și privi de sus cucerirea: 

-Când o să fii de serviciu din nou? 

— În trei ore. 

- Atunci o să rămâi exact aici. Se desprinse din braţele comisarului 
de bord adjunct, își puse ceva acceptabil pentru lumea exterioară și 
apoi îl urmă pe Brennir, ieșind din cabină și mergând mai departe 
prin navă. 


Nava Da, Domnule, Asta-i lubita Mea era un cinciar, adică o navă ale 
cărei dimensiuni și design însemnau că, teoretic, putea deservi un 
întreg, echipaj din propriile resurse pentru aproximativ cinci ani 


standard înainte ca totul să înceapă să meargă prost, ca sistemele 
interne biologice și de menţinere a vieții să eșueze și membrii 
echipajului să se prăbușească într-un spasm scurt, privindu-se unii pe 
alții cu o groază nespusă, înainte de sfârșit, cum li se întâmpla tuturor 
echipajelor naufragiate în vasta pustietate a spaţiului, fără nicio 
speranță de a fi salvate. 

Din punct de vedere practic, totuși, în cadrul curenților Fluxului din 
Interdependenţă, niciun avanpost uman nu era mai departe de nouă 
luni de altul. Cinciarii și decarii, rudele lor mai voluminoase, dedicau 
de obicei doar un spaţiu suficient pentru a menţine echipajele în viață 
timp de câte un an — cu trei luni marjă de eroare —, iar restul spaţiului 
și a sistemelor era rezervat mărfurilor și, în cazul navei Da, Domnule, 
astroponicii, cultivării produselor agricole pentru care proprietarii 
navei aveau monopol și cu care călătoreau din avanpost în avanpost, 
pentru a le livra. 

Casa de Lagos, proprietarul navei Da, Domnule, avea monopol pe 
fructele citrice. Întregul gen, de la rădăcină la fruct, de la speciile vechi 
cum ar fi lămâile și portocalele până la hibrizii cum ar fi gabinul, 
coajastrânsă și fleacfructul. Cu acesta din urmă venise Da, Domnule 
până la Capăt să facă afaceri aici — să vândă produsul pe care îl 
cultivaseră și recoltaseră pe parcursul călătoriei până la Capăt și să 
acorde licenţă pentru agroîntreprinderile locale ca să-l poată cultiva la 
Capăt în interesul Casei de Lagos. 

Acesta fusese planul. Doar că acum un idiot de funcţionar vamal 
încerca să-i tragă pe toți în piept. 

Kiva intră în sala de conferințe a navei Da, Domnule unde o așteptau 
Căpitanul Tomi Blinnika, Comisarul de Bord Gazson Magnut și un 
căcăcios de funcționar vamal. Kiva îi salută din cap spre Blinnika și 
Magnut și se așeză la masa unde erau cu toții. Blinnika îi făcu semn lui 
Brennir să plece și acesta lăsă ușa să gliseze până când se închise bine 


în urma lui. 

- Bine, care-i treaba? spuse Kiva după ce plecă Brennir. 

- Lady Kiva, sunt Inspectorul Pretan Vanosh, șeful-adjunct al vămii 
imperiale de la Capăt, începu să spună căcăciosul. 

— Încântată! zise Kiva, tăindu-i avântul. Care ar fi problema? 

- Problema este closterovirusul, spuse Vanosh. E un tip de virus... 

- Familia mea are monopolul fructelor citrice de opt sute de ani. 
Domnule Vanos, spuse Kiva. Știu ce este closterovirusul. Știu și că au 
trecut două sute de ani de când să fi avut un caz confirmat de 
closterovirus la citrice care să fi afectat oricare dintre culturile noastre 
sau dintre cele aflate sub licență. De obicei noi modificăm genetic 
culturile noastre pentru a fi rezistente la viruși. 

Vanosh zâmbi șiret cu buzele abia întredeschise și-i întinse un dosar 
de carton Kivei, care-l luă. 

-Ceasul a fost dat înapoi, Lady Kiva, spuse el. Acum nouă luni, 
nava soră, Nu, Domnule, Nu Vreau Să Spun Poate, a sosit cu o 
încărcătură de portaltoi de grepfrut care purta o nouă tulpină a 
virusului. S-a răspândit prin toate livezile dumneavoastră aflate sub 
licenţă și a ruinat recoltele clientului dumneavoastră. 

- Bine, bine și ce dacă? spuse Kiva. Dacă s-a întâmplat, și nu voi 
recunoaște că s-a întâmplat până ce oamenii noștri nu cercetează, vom 
recompensa clienții și vom ara sub livezi. Nu are nimic de-a face cu 
această încărcătură de fleacfruct. 

- Nu e atât de simplu, spuse Vanosh. Virusul este ecocompatibil cu 
unele dintre culturile locale de pe Capăt, inclusiv cea a banu-ului care 
este cultura de bază de aici. A trebuit să instituim carantina în 
provincii întregi pentru a opri răspândirea. Preţurile la alimente au 
explodat. Oamenilor le e teamă să nu apară o perioadă de foamete. 
Ducele de Capăt se lupta deja cu o răzmeriţă. Și povestea asta a 
înrăutățit situația. 


Vanosh se aplecă peste masă, spre Lagos: 

-Ca să v-o spun fără ocolișuri, Lady Kiva, Casa de Lagos a 
contribuit la destabilizarea întregii planete. 

Kiva îl privi pe idiotul de funcționar, nevenindu-i să-și creadă 
ochilor. 

- Nu vrei să spui că am fi intenționat... 

Era acum rândul lui Vanosh s-o întrerupă. 

- Lady Kiva, nu contează ce a intenționat casa dumneavoastră, 
contează ce a făcut. Și ce a făcut, în acest caz, a fost să toarne gaz pe 
foc. Și până când această problemă nu va fi rezolvată de un tribunal, 
mă tem că drepturile dumneavoastră comerciale pentru planeta Capăt 
sunt suspendate. 

- Nu știu nimic despre acest lucru, spuse Kiva. 

- Toate elementele despre virus sunt în raport. 

- Nu despre nenorocitul acesta de virus. Despre destabilizare și 
despre foamete sau orice altceva despre tot rahatul acesta. Nu puteți 
să ne puneti toate astea în cârcă! 

- Nu vă punem totul în cârcă, Lady Kiva, vă asigur. Dar putem să 
punem în cârca familiei dumneavoastră suficiente lucruri care au 
cauzat această suspendare. 

- E vorba de șantaj? întrebă Kiva. 

Vanosh clipi: 

- Poftim? 

- M-ai auzit foarte bine. Ne șantajați? Ne dai de înțeles că vrei 
șpagă? 

- Spagă? 

— Exact. 

- Nu sunt sigur care anume parte din discuţie v-a sugerat că încerc 
să obțin o mită, Lady Kiva. 


— Vai, las-o-ncolo de treabă, nu te da inocent, spuse Kiva, iritată. Hai 
să presupunem că suntem cu toții adulți și că nu trebuie s-o facem pe 
simpaticii în tranzacţia asta. Spune-mi ce anume dorești — spuse ea, 
arătându-l cu degetul pe Magnut, a cărui expresie sugera că nu-i 
venea să creadă ce auzea — și Magnut se va ocupa de tot restul. 

Vanush se întoarse spre Magnut. 

-Cât de des mituiți oficialii vamali imperiali, Domnule Comisar-Șef 
Magnut? 

- Nu răspunde la întrebarea asta, îi spuse Căpitanul Blinnika lui 
Magnut. 

Magnut păru vizibil ușurat că i se spune să tacă. Blinnika se întoarse 
spre Vanosh: 

— Scuzele mele, Domnule Inspector. Reprezentanta proprietarului 
nostru este supărată în acest moment și e de înţeles că și-a ales prost 
cuvintele. Vă asigur că politica noastră nu este aceea de a încerca să 
mituim oficialii imperiali, și nici izbucnirea pe care a avut-o Lady Kiva 
nu ar trebui să sugereze că vreunul dintre noi își imaginează că ați 
putea primi mită. Nu-i așa, Lady Kiva? 

Kiva îi trimise căpitanului navei ei stelare o privire lungă ce-i 
spunea faci mișto de mine, amice? și apoi primind replica Să mor eu dacă 
fac mișto de tine, tâmpito de la căpitan, își concentră atenţia înapoi 
asupra lui Vanosh: 

- Da, a fost o glumă proastă. Îmi cer scuze. 

— Poate ar trebui să renunti la practicarea meseriei de comedian, 
Lady Kiva, spuse Vanosh. 

— E un pont tare, mersi. 

- Oricum, Lady Kiva, Domnule Căpitan Blinnika, păreţi să credeţi 
că eu sunt motivul pentru care au fost sechestrate mărfurile voastre și 
că vi s-au suspendat privilegiile comerciale. 


-Şi nu-i așa? întrebă Kiva. 


Vanosh zâmbi șiret cu buzele întredeschise, ceea ce-o făcu pe Lagos 
să se întrebe dacă putea zâmbi și altfel: 

— Dac-ar fi după mine, Lady Kiva, aș fi luat mita și apoi v-aș fi 
ameninţat că vă arestez pe toți trei și apoi aș fi băgat în buzunar și cea 
de-a doua mită mult mai consistentă. 

— Știam eu, spuse Kiva. Javră mică și parșivă! 

Vanosh își înclină capul ușor a încuviințare: 

-Cu toate astea, Lady Kiva, interdicția pe fleacfructul 
dumneavoastră și orice altă tranzacție pe care nava sau familia 
dumneavoastră le-ar putea conduce la Capăt este a Ducelui însuși. 

Vanosh le înmână un alt act, de data aceasta era o scrisoare îndoită 
în mod tradițional din pergament gros, sigilată cu ceară și cu sigiliul 
ducal, ceea ce însemna că Ducele de Capăt nu se juca deloc de data 
asta: 

- Va trebui să vorbiti cu el, continuă Vanosh. 

Kiva rămase neclintită: 

- Ei bine, mi se pare al dracului de perfect, spuse ea. 

— Într-adevăr, spuse Vanosh. Pot să vă ofer o sugestie, Lady Kiva. 

— Da? 

- Ducele de Capăt are în proprietate întreaga planetă. Poate că n-ar 
fi bine să încercați să-l mituiți. 


Aranjarea unei întâlniri cu Ducele de Capăt le luă o zi. Portul 
Endfall nu permitea zboruri directe ale navetelor de pe nave — „În 
câteva s-a tras când au venit la aterizare“ —, prin urmare Kiva a trebuit 
să ia o navetă până la Stația Imperială, stația spaţială uriașă unde 
imperiul își desfășura majoritatea activităților sale comerciale și să ia 
Vrejul-de-fasole care era fortificat împotriva atacurilor insurgenților ca 
să ajungă la port. Acolo a fost întâmpinată de un lacheu al familiei 


locale care o salută și o conduse la mașină. 

-Ce naiba mai e și asta? întrebă Kiva când o văzu. Mașina nu era 
atât o mașină, cât, mai curând, un mic tanc. 

- Pentru a ajunge la palatul ducelui, trebuie să traversăm niște 
cartiere periculoase, Lady Kiva, spuse lacheul. 

- Nu crezi că ieșim un pic prea mult în evidenţă? Că nu ar trebui să 
arate de parcă ar avea înscris cu litere de tipar uriașe și fosforescente: 
„Hai, trageti în mine!“? 

- Doamnă, în acest moment, trag în orice mișcă. Lacheul deschise 
ușa compartimentului pentru pasageri. De altfel, trag și în orice stă 
nemișcat prea mult timp. 

O invită înăuntru. Kiva se conformă. 

Interiorul compartimentului pentru pasageri al micului tanc era, 
măcar, destul de luxos. Kiva se așeză, își prinse centura și-i salută pe 
ceilalți doi pasageri din compartiment, directori ai familiei aici, la 
Capăt. 

Unul dintre aceștia, o femeie, îi întinse mâna lui Lagos: 

- Lady Kiva, sunt Eiota Finn, vicepreședinte executiv local al Casei 
de Lagos. 

Kiva îi strânse mâna și Finn arătă cu cealaltă mână spre cel de-al 
treilea pasager: 

- Este Jonan Rue, șeful departamentului juridic de aici. 

Rue încuviinţă. 

— Salut! le spuse Kiva amândurora. 

- Nu vă mai amintiţi, dar dumneavoastră și cu mine ne-am întâlnit 
mai demult, îi spuse Finn Kivei. Înainte să fiu numită la Capăt, am 
lucrat la biroul mamei dumneavoastră din Ikoyi. Sigur, pe atunci erati 
copil. 


- Bine. Ei bine, asta e o poveste pe cinste, Finn, dar pe moment 


scuză-mă dacă puțin îmi pasă dacă m-ai cunoscut când aveam șase 
ani. Vreau să știu ce naiba se întâmplă cu interdicția asta. 

Finn zâmbi: 

— Sunteţi exact ca mama dumneavoastră, spuse ea. Și ea era directă 
și la obiect. 

- Da, suntem cu toţii o familie de nemernici, spuse Kiva și vehiculul 
se urni din loc. Și acum, explică-mi. 

Finn încuviinţă spre Rue: 

— Avem două probleme acum, Lady Kiva, și au o legătură una cu 
alta. Mai întâi e interdicția, apoi rebeliunea. 

Kiva se încruntă, la auzul vorbelor ei: 

— Ce are rebeliunea cu noi? 

- Din punct de vedere politic, nimic. E doar o altă rebeliune. 

— „Doar o altă rebeliune“? Câte rebeliuni are blestemata asta de 
planetă? 

- Una sau două la fiecare zece ani, spuse Finn. Nu degeaba se 
numește planeta „Capăt“, Lady Kiva. Este cel mai îndepărtat avanpost 
uman din Interdependenţă și cel la care se ajunge cel mai greu, și este 
unicul în care rezidenţilor nu li se garantează privilegii de călătorie. A 
fost mereu groapa de gunoi unde imperiul și-a aruncat rebelii și 
disidenţii vreme de secole întregi. Și nu încep să se cumințească atunci 
când ajung aici. 

Ca și cum ar fi subliniat această replică, se auzi un fac puternic 
dinspre unul dintre panourile laterale. 

— Asta ce a fost? îl întrebă Kiva pe șofer. 

-O lovitură exploratorie, doamnă. Nu e cazul să vă temeti. 

- Să nu mă tem când ne lovesc? 

— Dacă ar fi vrut cu adevărat să ne lovească, ne-ar fi lovit cu o 
rachetă. 


Kiva privi înapoi spre Finn: 

- Voi faceţi chestia asta la fiecare zece ani. 

-O dată sau de două ori la zece ani, așa este. 

- Nu aveti alte lucruri cu care să vă ocupați timpul? Echipe 
sportive? Jocuri de societate? 

— De obicei revoltele au loc doar în provinciile de graniță, spuse 
Rue. Ele apar deodată ici și acolo, ducele domnitor trimite Garda 
Naţională și se termină după vreo două luni. Asta de acum nu e la fel. 

- Asta e organizată, spuse Finn. Are o oarecare forță armată în 
spate. 

- Da, mi-am dat seama singură de chestia asta, spuse Kiva. Dar tot 
nu pricep ce are asta de-a face cu noi. 

— Așa cum am spus, nu are nimic de-a face din punct de vedere 
politic, continuă Rue. Dar revolta asta a fost foarte costisitoare. 
Veniturile fiscale au scăzut din cauza întreruperii activității 
comerciale. Banii trebuie să vină de undeva. 

- De la noi? 

- De la noi, încuviință Rue. 

- Nu de la noi, îl corectă Finn. Ducele face presiuni asupra tuturor 
intereselor din zonă ale breslelor. Taxe și tarife mai mari, pentru 
început. l-a împins până la limita legală imperială. 

- Dar nu a fost de-ajuns, spuse Rue. Așa că Ducele a început să 
devină creativ. 

- Când virusul a fost raportat la grepfrut, ducele a îngheţat 
conturile bancare ale Casei de Lagos, spuse Finn. 

— Teoretic sunt gajate până la decizia juridică pentru identificarea 
pagubelor produse planetei Capăt în răspândirea virusului la culturile 
autohtone. 


— Și în ce fel suntem noi responsabili pentru asta? întrebă Kiva. 


— Poate că nu suntem, spuse Rue. Asta va trebui hotărât de instanța 
de judecată. Dar, dacă ducele poate dovedi că virusul a fost introdus 
în ecosistemul de la Capăt datorită neglijenței noastre, are dreptul 
conform legii imperiale să ceară despăgubiri și daune penalizatoare. 

— Și, între timp, ca să ne împiedice să ne repatriem profiturile pe 
Ikoyi, unde îi sunt virtual inaccesibile Ducelui, conturile noastre de 
aici sunt poprite, spuse Finn. 

— Dar nu sunt cu adevărat poprite, nu-i așa? spuse Kiva și arătă spre 
gemulețul gros antiglont. Ducele le folosește ca să sponsorizeze lupta 
împotriva rebelilor. 

Rue zâmbi șiret cu buzele întredeschise. Se pare că pe planeta asta 
zâmbeau cu toţii așa: 

-S-a întâmplat ca ducele, când a declarat actuala stare de urgenţă, 
să naţionalizeze băncile. Poziţia oficială este că a făcut-o pentru a 
tempera panica și speculaţiile financiare. Dar directorii de la băncile 
breslelor ne spun că le spoliază conturile. 

Kiva oftă zgomotos: 

— Ei bine, asta e chiar foarte drăguţ. 

- Nu e un plan rău, cel putin în ce privește Casa de Lagos, 
recunoscu Finn. Dacă înăbușă revolta, are tot timpul din lume să pună 
la loc banii furati, cât va dura procesul. Și va dura ani de zile. 

- lar dacă pierde, nu va mai avea nicio importanţă, nu-i așa? spuse 
Ruse. Pentru că va fi probabil mort. 

Kiva bombăni, auzindu-l, și privi pe geam. Capitala planetei Capăt, 
orașul Inverness, defila în faţa lor, distrus, amărât. În depărtare se 
vedea fumul întunecat al unor incendii. 

-Şi chiar așa va fi? 

— Ce să fie? întrebă Finn. 


- Va pierde? 


Finn și Rue se priviră unul pe altul: 

-N-ar fi prima oară când un Duce de Capăt ar fi detronat, spuse 
Finn. 

- Bine, dar va fi detronat și ăsta? întrebă Kiva. Sau ne pierdem timp 
al naibii de prețios ca să ne ducem să vorbim cu idiotul ăsta? 

— Lucrurile nu arată prea roz pentru Duce, spuse Rue, după o 
vreme. Deloc. Am auzit zvonuri despre dezertări în provincii și 
despre comandanţi militari care au trecut de partea cealaltă și care și- 
au luat cu ei și soldații. Vom ști probabil săptămâna viitoare cum vor 
merge lucrurile. 

Kiva arătă în sus: 

— Și cu idioții ăștia cum rămâne? Imperialii? În fond, Ducele este un 
nobil, la naiba! Probabil că vor considera că nu se face să-l târască în 
stradă și să-l împuște. 

-Suntem la Capăt, Lady Kiva, spuse Rue. Atâta vreme cât 
Interdependenţa își obține procentul din comert, orice altceva rămâne 
o chestiune internă. 

— Inclusiv moartea unui duce? 

-N-ar fi prima oară când un Duce de Capăt e detronat, repetă Finn. 

— Ajungem în curând la palat, spuse șoferul. Ne va lua câteva 
minute să trecem de controlul de securitate. doamnă, îmi puteți da 
invitația dumneavoastră la palat? 

Kiva i-o trimise și apoi își întoarse atenţia spre subalternii săi: 

— Deci, practic, ceea ce trebuie eu să fac acum este să intru și să-l 
implor pe împuțitul acesta să mă lase să-mi vând fleacfructul și, dacă 
mă lasă, să mă aștept să-și ia cât profit vrea el și să și-l pună în așa-zisa 
lui poprire și să nu-l mai văd niciodată. 

— Da, pentru mai mulți ani, spuse Finn. În cel mai bun caz. 


— Cum dracu’ n-aţi văzut ce se întâmplă? îl întrebă Lagos pe Finn și- 


și înfipse un deget spre palatul fortificat puternic, vizibil prin parbriz. 
Stăm aici și ne masturbăm în timp ce nenorocitul ăsta se folosește de 
banii noștri și se joacă de-a războiul cu insurgenții. 

- De fapt, am văzut, spuse Finn. Din acest motiv conturile care sunt 
poprite erau doar pe jumătate pline când au apărut primele rapoarte 
despre virus. 

- Unde-i restul banilor? I-ai îngropat în fundul curții? 

- Dacă se poate spune așa. Casa de Lagos a devenit, prin numeroși 
intermediari, proprietara unor moșii frumușele. 

Kiva arătă în jur: 

-Sper că nu aici. Amărâtul acesta de oraș e în flăcări! 

- Nu. Mai mult în provinciile Tomnahurich și Claremont. Mai ales 
Claremont. Contele de acolo a ținut cu tot dinadinsul să scape de o 
serie de proprietăți frumușele. A vrut să pună mâna urgent pe bani 
lichizi. 

— Bineînţeles că a vrut. Nobilii nu prea sunt populari în timpul 
revoluțiilor. 

- Nu, nu prea sunt, Lady Kiva. 

Vehiculul începuse să se miște din nou. 

— Mai sunt alte două lucruri pe care trebuie să le știi când te 
întâlnești cu ducele, îi spuse Rue Kivei. 

— Spune-mi. 

Rue îi întinse o hârtie: 

- Unu: am făcut cum aţi cerut și ne-am interesat de virusul acela. 
Nu exista absolut nicio probă de infecţie virală pe altoiuri de grepfrut 
până au ajuns în livezile de aici de la Capăt. Nimic pe altoi sau în 
fructele din depozite și nimic pe mostrele care au fost testate pe Nu, 
Domnule, înainte ca aceasta să plece în călătorie. 


Kiva luă hârtia și se uită la ea: 


— Prin urmare crezi că e un sabotaj. 

-Sunt aproape sigură, da. Dar de aici până la a putea proba acest 
lucru așa încât instanţa să-l admită e cale lungă. Ceea ce ne conduce 
spre chestia cealaltă: ducele are un consilier de la una dintre casele 
breslelor. Nu o să-ți placă atunci când o să auzi despre ce casă e vorba. 

Kiva privi în sus spre el: 

-Să nu te prind că rostești măcar numele ei. 


— E Casa de Nohamapetan. 


Numele castelului ducal era Kinmylies. Era foarte luxos, într-un fel 
care sugera faptul că locatarii lui confundaseră excesul cu eleganța. 
Kiva, care se trăgea dintr-un lung șir de oameni extrem de bogați 
cărora nu le păsa nici cât negru sub unghie dacă bogăţia lor te 
impresiona sau nu, începu să se simtă agitată înăuntrul acestor pereți. 
Locul acesta are nevoie de un afurisit de foc purificator, își zise, în timp ce 
era condusă prin câte o nouă sală interminabilă, pe drumul spre 
cabinetul Ducelui de Capăt. 

— Ar mai fi ceva, îi spuse Finn Kivei în timp ce pajul veni s-o 
elibereze. Ducele consideră vulgaritatea limbajului drept marca unui 
intelect inferior. Încercați s-o evitați când vorbiti cu el. 

Ce căcăcios! gândi ea, în timp ce pășea în cabinetul ducelui, decorat 
tot atât de dezgustător ca orice alt loc din palat. Legenda familiei 
spunea că primul cuvânt al Kivei Lagos pe când era doar un prunc 
fusese „fut“, o legendă absolut credibilă, având în vedere înclinația 
impresionantă a Contesei Huma Lagos, mama Kivei și șefă a Casei de 
Lagos, spre limbajul injurios. Ar fi fost surprinzător dacă n-ar fi fost, 
de fapt. Kiva nu-și mai amintea un moment când să nu fi înjurat și 
sigur că, de vreme ce era fiica Contesei Lagos, chiar dacă era doar al 
șaselea copil și nu putea pretinde titlul, nimeni nu avea s-o facă să se 
oprească. 


Și acum vine puțoiul acesta, care avea jabong în fund pe subiectul 
ăsta. 

Puţoiul în chestiune, cel cu jabongul înfipt rectal, stătea în picioare 
lângă biroul său, în mână cu un pahar ce avea un lichid arămiu, era 
înalt, avea o barbă unde s-ar fi putut ascunde diverse păsărele și 
râdea. Alături de el, tot cu un pahar în mână și râzând la rându-i, 
îmbrăcat în negrul pretentios de simplu al familiei, era nimeni altul 
decât Ghreni Nohamapetan. 

Pajul își drese vocea și ducele privi în sus: 

- Lady Kiva Lagos! zise pajul și plecă. 

- Scumpa mea Lady Kiva, spuse Ducele de Capăt, îndepărtându-se 
de bar. Bine ai venit, bine ai venit! 

-Înălțimea Voastră, spuse Kiva și înclină doar capul. 

Ca fiică a unei șefe de Casă și reprezentantă cu titlu nobiliar al Casei 
pe planetă, Lagos ar fi putut să i se adreseze doar cu „Duce“ și să-i 
meargă. Dar ea venise aici să-l pupe-n fund, așa că putea să treacă deja 
la acţiunea asta puturoasă. 

— Permiteți-mi să-l prezint pe consilierul meu, Lordul Ghreni din 
Casa de Nohamapetan. 

— Ne-am cunoscut, îi spuse Ghreni ducelui. 

-Chiar așa? 

- Am fost colegi de școală, spuse Ghreni. 

— Ce mică-i lumea! remarcă ducele. 

- Nu-i așa? replică Kiva. 

- Da, așa e. Ia loc, Lady Kiva, spuse ducele, arătându-i scaunul din 
stânga, din faţa biroului său. 

Lagos se cufundă și aproape dispăru în monstruozitatea de scaun, 
iar Ghreni se așeză în scaunul din dreapta. Ducele se așeză pe scaunul 
său: o glumă blestemată de scaun din spatele unui birou în care o 


familie săracă ar fi putut să-și facă un adăpost: 

— Regret nespus că circumstanțele întâlnirii nu pot fi mai bune, 
spuse Ducele. 

= Înteleg, Domnule. Nu este ușor să te confrunti cu insurgenții din 
fața porții. 

— Cum? Nici vorbă! spuse ducele, iar Kiva observă cum gura lui 
Ghreni schițează un spasm în formă de zâmbet. Nu, nu-i vorba de 
asta. Mă refeream la dificultatea pe care casa voastră ne-a adus-o pe 
cap cu virusul acesta. 

— Serios, spuse Kiva. Sunteţi chiar sigur că l-am adus noi? 

-Ce vrei să spui? 

— Vreau să spun că investigatorii noștri nu au găsit nimic în mostrele 
de la depozit și nici pe Nu Domnule. A apărut doar la cele din livezi. 

— Asta n-am știut-o, spuse Ghreni. 

— A, da? replică Kiva, privindu-l fix în ochi. Ei bine, dacă nu știaţi, 
reprezentanții mei au pregătit un raport. 

Se întoarse să-l privească pe duce și adăugă: 

- L-au înregistrat la biroul secretarei dumneavoastră împreună cu 
notificarea unui apel pentru ridicarea interdicției noastre comerciale. 

- Nu cred că ridicarea interdicţiei ar fi un lucru înțelept, spuse 
Ghreni. Cu tot respectul pentru reprezentanţii dumitale și 
investigatorii lor, Lady Kiva, până când studiul acesta poate fi 
examinat, Ducele, pentru siguranţa cetățenilor de la Capăt, trebuie să 
considere că orice alt produs adus de voi poate fi infectat. 

— Mi-e teamă că prietenul tău are dreptate în legătură cu asta, îi 
spuse ducele Kivei. Ai auzit cum s-a încrucișat virusul cu fructul 
nostru banu. A ras de pe suprafața pământului loturi întregi. Nu 
putem risca un alt eveniment de acest gen. În fond, eșecul recoltei de 
banu este unul dintre motivele pentru care avem revolta asta. 


— Înţeleg preocuparea dumneavoastră, domnule, și de aceea Casa de 
Lagos este dispusă să vă ajute. 

Ducele o privi atent pe Kiva: 

-Ce vrei sa spui? 

— Înţeleg că ați pus poprire pe conturile noastre până la hotărârea 
instanţei în legătură cu cazul privitor la virus. 

Kiva urmări licărul scurt din privirea ducelui care se îndreptă spre a 
lui Ghreni înainte să revină asupra ei: 

- Așa am făcut. A fost un plan de acţiune prudent. 

- Permiteți-mi să vă ofer în mod oficial acele sume ca împrumut din 
partea Casei de Lagos pentru a vă ajuta în lupta împotriva acestei 
revolte. Am fi fericiți să vă oferim condiţii excelente. 

- E... foarte generos din partea ta, spuse ducele. 

- E vorba doar de afaceri, replică Kiva. Casei de Lagos nu-i face bine 
să pierdeţi puterea, domnule. Și astfel veţi avea acces la fonduri care 
nu ar fi fost altminteri la dispoziția dumneavoastră. De ce să stea banii 
aceia și să nu fie folosiți? Puneţi-i la lucru. 

— Mi-e teamă că nu e atât de simplu, spuse Ghreni 

- De fapt chiar este atât de simplu, i-o întoarse Kiva. Putem stabili 
ca împrumutul să reprezinte daune și că orice bani rămași plus 
dobânda să reprezinte penalități dacă Casa de Lagos este găsită 
vinovată. 

— Aici nu e vorba despre finețuri legale, ci despre imagine, spuse 
Ghreni. 

- Imaginea ducelui care-și apără, cu mână forte poporul, arată rău? 
Mai rău decât imaginea ducelui detronat pentru că este prea 
înduioșător de preocupat că imaginea lui arată rău? 

Ghreni se întoarse către duce: 


- Domnule, sună a mită. 


-O mită pentru ce? exclamă Kiva. 

— Păi, da, asta e întrebarea, nu-i așa? spuse Ghreni. 

- Lady Kiva, și în schimbul generozității Casei de Lagos, la ce vă 
așteptați? întrebă ducele. 

- Vă spun din nou și respectuos, domnule, nu este vorba despre 
generozitate. Dacă nu câștigați procesul, Casa de Lagos se va aștepta 
să-și recupereze împrumutul. Așa e în afaceri. 

— Dar mai vrei și altceva, nu-i așa? întrebă Ghreni. 

-Sigur că da. Vreau să pot să-mi vând încărcătura asta (Kiva se 
abținu în ultimul moment) binecuvântată de fleacfruct, domnule. Și 
atunci când mi-o voi vinde, banii pe care-i facem cu această vânzare și 
acordare de licenţă nu se vor duce pe Da, Domnule, când plecăm. Vor 
rămâne aici, la dumneavoastră, ca parte din împrumut. 

-Împreună cu orice alte virusuri suplimentare pe care recolta ta le 
poate avea, spuse Ghreni. 

Kiva privi spre duce: 

- Domnule, la Staţia Imperială sunt inspectori. Ei testează aleatoriu 
marfa noastră oricum. Sunt cât se poate de dispusă să-i las să facă o 
inspecție amănunțită a fleacfructului pentru a se asigura că 
încărcătura e curată și nu pune niciun fel de probleme biomului de la 
Capăt. 

Ducele de Capăt dădu impresia că se gândește, cel puţin, la asta, dar 
apoi îl privi pe Ghreni care-și scutura capul: 

- Lady Kiva, ai fost amabilă și cu oferta, și cu îngrijorările tale, dar 
nu cred că asemenea măsuri sunt necesare. Cred că revolta aceasta va 
fi reprimată în curând. Astfel că oferta ta nu va mai fi de niciun folos. 
Cât despre fleacfruct, până când vom avea tot timpul pentru a 
examina raportul tău, trebuie să aleg calea prudenţei. Mi-e teamă că 
nu pot ridica interdicția până la încheierea procesului. Știu că vei 
înțelege. 


— Poți să pariezi pe ce vrea curul tău, spuse Kiva și se ridică în 
picioare. 

— Poftim? spuse ducele, ridicându-se la rândul lui. Ghreni se ridică 
și el în picioare. 

— Mulţumesc pentru timpul acordat, domnule. Puteţi să chemați un 
paj ca să pot să ies naibii din labirintul ăsta blestemat? 

— Permiteţi-mi s-o conduc pe Lady Kiva, domnule, spuse Ghreni 
ducelui, mieros. 

- Da, sigur. Ducele încuviinţă din cap în semn de bun-rămas spre 
amândoi și se îndreptă spre bar. 

— Javră ce ești! îi spuse Kiva lui Ghreni, imediat după ce ieșiră din 
cabinetul ducelui. 

-Şi eu mă bucur să te văd, îi răspunse Ghreni. 

— Ar fi bine să speri să nu descopăr că tu sau Casa de Nohamapetan 
se află la originea rahatului ăsta de virus. Pentru că, dacă aflu asta, mă 
voi întoarce iar la Capăt să mă ospătez din inima ta ticăloasă. 

- Eşti oricând binevenită, cum să nu? 

— Deci ești amestecat? 

-În treaba cu virusul? 

— Da. 

— Evident că nu, dar, chiar dacă aș fi, nu cred că ești îndeajuns de 
naivă încât să crezi că ți-aș spune. 

— Ai fi putut să mă scutești de o călătorie. 

- Și, în fond, de ce aș face asta? 

— Nu te-ai schimbat deloc, Ghreni. 

-Iar ţie nu ar trebui să-ți pară atât de rău, Kiva, spuse Ghreni și 
arătă spre cabinetul ducelui: Aproape că l-ai păcălit cu oferta ta de 
împrumut. A fost o chestie inteligentă, apropo. Ca orice casă de 
breaslă, orice împrumut pe care-l faci unui nobil care luptă să apere 


sistemul imperial este garantat de către imperiul însuși. 

- Până când mi-ai tras-o. 

- Credeam că te-ai obișnuit cu asta până acum. 

Kiva pufni, auzindu-l: 

-Să nu crezi că nu am observat asta, Ghreni. „Am fost colegi de 
școală“, pe naiba. 

— A fost o chestie mult mai strategică decât ce ai fi spus tu. „l-am 
tras-o până la lacrimi de fiecare dată când se ducea să-și viziteze sora 
în dormitorul ei de la universitate“. 

- Nu m-aș fi exprimat chiar așa, spuse Kiva. Mi s-a spus să nu înjur. 
Că veni vorba, ce mai face tâmpita de soră-ta, de fapt? 

- Nu prea bine. Era gata să devină prințesa moștenitoare a 
imperiului, dar Rennered Wu a trebuit să-și piardă capul într-un 
accident la curse. 

-O adevărată tragedie pentru ea. 

— Așa zice și ea. Sigur că i-a fost greu și lui Rennered. Am auzit că 
acum moștenitoarea tronului este fiica bastardă a Împăraxului. Așa că 
frate-meu o să-și încerce probabil norocul cu ea. 

- Recunosc familia Nohamapetan dintotdeauna. Nişte romantici cu 
toții! 

— Altădată nu te plângeai. 

Kiva se opri și-l privi pe Ghreni: 

— Ei bine, altădată am fost o cretină nenorocită. Acum nu mai sunt. 

— Asta ar fi o premieră pentru o reprezentantă a Casei de Lagos, 
spuse Ghreni. 

- Cu ce mișmaș îl amețești pe nenorocitul ăsta de duce? 

-În primul rând, îl cheamă Ferd, și nu „nenorocitul ăsta“, pe urmă, 
mă simt jignit să crezi că-l amețesc cu vreo escrocherie. 


— Păi tocmai l-ai convins să dea cu piciorul la o mită de mai multe 


milioane. 

- Vezi, exact cum am spus: mită. Am avut dreptate. 

- Nimeni nu refuză atât de mult dacă nu li s-a oferit ceva mult mai 
interesant. 

- Nu pot discuta despre asta, Kiva. Și, în mod cert, nu cu tine. 

- Hai, mă Ghreni! Nu are nicio legătură cu virusul. Suntem aici la 
nenorocitul de Capăt! Ca să ajung la Centru voi petrece nouă luni, și 
încă trei ca să ajung la Ikoyi. Orice îmi spui acum, nu va mai fi nicio 
noutate atunci când voi ajunge. 

Ghreni privi în jur și apoi începu să meargă din nou. Kiva îl prinse 
din urmă: 

- Spune-mi! Spune-mi ce plănuiești cu planeta de la Capăt. 

— Prima ta greșeală, Kiva, este să presupui că orice fac aici are de-a 
face doar cu această planetă. 

- Nu înțeleg. 

— Știu că nu înţelegi. Nici nu mi-am propus așa ceva. 

Ghreni se opri din mers din nou și apoi arătă cu degetul: 

- Mergi prin sala asta. Apoi a doua la stânga și prima la dreapta 
după aceea. Vei ajunge la sala de primire de unde ai venit. 

Kiva încuviinţă: 

- N-ai fost niciodată omul care merge până la capăt, nu-i așa, 
Ghreni? 

— Ai fi surprinsă. 

Se aplecă și o sărută scurt pe obraz: 

- Rămas-bun, scumpă Kiva. Nici în visele mele nu m-aș fi așteptat 
să te văd din nou, nimeni important nu vine pe aici, pe la Capăt. Și 
nici nu cred că te voi mai vedea vreodată. Dar îmi ești dragă, în ciuda 
a toate. Așa că mă bucur că am petrecut un moment împreună. 


— Da, zi-i cum vrei. 


Ghreni zâmbi: 


-O să-i spui tu cumva, în curând, spuse el și se îndepărtă. 


- Dă-mi vestea proastă, spuse Kiva când se întoarse la bordul Da, 
Domnule, spre Căpitanul Blinnika și spre Gazson Magnut. 

- Trebuia să primim aproximativ șaizeci de milioane de mărci 
pentru drepturile de licenţă și dividendele de aici de la Capăt, spuse 
Magnut. Dar vom pleca cu zero bani, cu toate conturile poprite și 
probabil că nu vom mai vedea banii niciodată. Am estimat că 
fleacfructul va genera douăzeci de milioane de mărci pentru produsul 
de acum și alte zece milioane de mărci pentru drepturile de licență 
inițiale și pentru vânzarea încărcăturii. Plecăm cu încă un zero profit și 
pentru astea. Mai avem aproximativ zece milioane de mărci în diferite 
încărcături preluate de la alte escale pe care nu vom putea să le 
descărcăm și să le vindem, așa că zero profit și pentru ele. Avem o 
încărcătură de aproximativ un milion de mărci care a fost trimisă la 
Capăt și pentru care suntem doar transportatori și aceea a fost 
acceptată și am descărcat-o, dar a fost plasată în carantină preţ de 
câteva săptămâni, într-un depozit aflat în vidul cosmic. Când livrarea 
aceea va avea loc, vom fi plecați de mult și banii vor fi păstraţi pentru 
următoarea navă a familiei Lagos care va veni după noi. Care va fi 
Cred Că Suntem Singuri Acum, și care va ajunge după douăzeci de luni 
standard. 

-O pierdere de o sută de milioane de mărci, prin urmare, spuse 
Kiva. 

- Am făcut un profit de patruzeci de milioane de mărci la ultimele 
trei escale, așa că e vorba despre o pierdere netă de aproximativ 
șaizeci de milioane de mărci. Și este ultima oprire a călătoriei noastre. 
Urmează întoarcerea la Centru și transferul pe Ikoyi. 


Lagos încuviință. Folosind Fluxul, puteai ajunge în mai multe 


moduri la Capăt, dar exista doar un singur mod de întoarcere: 
torentul de Flux de la Capăt la Centru. Mai devreme sau mai târziu, 
toate torentele curgeau spre Centru. Dar asta însemna că nu se putea 
recupera în niciun fel paguba pe drumul de la Capăt la Centru. 

— Aştept ideile voastre, spuse Kiva. Tomi? 

- Toată chestia era să introducem fleacfructul pe planeta Capăt, 
spuse căpitanul. Tot restul oamenilor din Interdependenţă au parte de 
el din belșug. Putem să recoltăm ce avem — și, în acest moment, 
suntem chiar nevoiţi s-o facem —, să aspirăm apa și să vindem 
concentratul la Centru. Dar familia dumneavoastră are deja 
concesionari acolo. Se pot plânge comisiei de comerț imperiale dacă 
venim să le vindem la preț de dumping. 

- Căpitanul are dreptate, spuse Magnut. Și, chiar dacă ne-am alinia 
prețul, am crea o saturație. Am câștiga câteva milioane de mărci, cel 
mult, și i-am enerva pe toți concesionarii de care Casa de Lagos are 
nevoie pentru profituri pe termen lung. 

— Așa că vrei să spui că suntem terminati. 

- Cam asta ar fi ideea, doamnă. 

Kiva își prinse capul cu mâinile câteva clipe, apoi îl privi pe 
Blinnika: 

— Când trebuie să plecăm de la Capăt? 

— Avem o perioadă de întreținere de care trebuie să ne ocupăm, cât 
suntem aici, la Staţia Imperială. lar Gazson, aici de față, se ocupă să 
recruteze membri de echipaj în locul celor pe care i-am pierdut la 
Lankaran. Mai stăm vreo săptămână. 

— Putem să ne mai lungim puțin? 

- Nu prea, spuse Blinnika. Peste nouă zile docul nostru este deja 
rezervat. Staţia Imperială are nevoie de o zi întreagă pentru acceptarea 
încărcăturii și reconfigurare. Avem la dispoziție șapte zile și apoi 
trebuie s-o luăm din loc. 


- Atunci rămâne așa: șapte zile. 

— Sapte zile ca să ce? întrebă Magnut. 

-Ca să se-ntâmple un miracol și să ne salvăm pielea, spuse Kiva. 
Nu cer prea mult, nu-i așa? 


orbind din punct de vedere tehnic, în momentul morții 
Împăraxului Attavio IV, Cardenia devenise noul Împărax. 
Practic însă lucrurile nu sunt niciodată atât de simple. 

- Trebuie să declari în mod oficial o perioadă de doliu, îi 
spuse Naffa Dolg, în încăperea care devenise brusc și oficial cabinetul 
ei. 

Trecuseră doar câteva clipe de când murise tatăl ei. Corpul fusese 
scos din dormitorul lui — care acum devenise dormitorul ei- pe o 
targă care-i purtase pe toți Împăracșii care fuseseră suficient de 
norocoși să moară în patul lor. Cardenia văzuse mai demult targa, 
depozitată într-una dintre celelalte camere ale apartamentului, și o 
considerase un amănunt sinistru. Apoi își dăduse seama că era foarte 
posibil ca și propriile ei oase să fie purtate astfel într-o zi. Tradiţia avea 
dezavantajele ei. 

Cardenia izbucni în râs. 

- Car? spuse Naffa. 

— Am gânduri morbide, spuse Cardenia. 

- Pot să te las singură câteva minute. 

— Doar câteva. 

— Tranziţia spre postul de Împărax este o perioadă agitată, spuse 


Naffa, cât mai blând posibil. 

-Cât de lungă trebuie să fie perioada de doliu? 

— Tradiţia ne cere cinci zile standard. 

Cardenia încuviință: 

— Restul celor din Interdependenţă au la dispoziție cinci zile. Eu nu 
am decât cinci minute. 

-O să revin, spuse Naffa, ridicându-se. 

- Nu, făcu Cardenia, dând din cap. Tine-mă ocupată, Naf. 

Naffa o tinu ocupată. 

Mai întâi: declaraţia oficială de doliu. Cardenia se duse mai departe 
pe hol până la biroul lui Gell Deng, secretarul personal al tatălui ei (și 
acum, și dacă ea nu hotăra altceva, al ei), care urma să transmită 
ordinul. Cardeniei îi era teamă că va trebui să dicteze ceva care să 
sune oficial, dar Deng avea declarația pregătită deja pentru ea — ceea 
ce nu ar fi trebuit s-o surprindă. Mulţi Împăracși veniseră și plecaseră 
în timpul Interdependenţei. 

Cardenia citi declaraţia până la capăt — cu textul ei consfințit de 
timp și consacrat de tradiție —, găsi că limbajul era osificat și prăfuit, 
dar nu era în stare să-l modifice acum. Așa că încuviinţă, luă un stilou 
să semneze și apoi ezită. 

-Ce este, maiestate? spuse Deng și o regiune din creierul Cardeniei 
observă că era prima oară când cineva i se adresa în acest mod oficial. 

- Nu știu cum să semnez asta, spuse Cardenia. Nu mi-am ales încă 
numele oficial. 

- Dacă preferaţi, puteți semna pentru moment doar cu sigiliul 
imperial. 

- Da, mulțumesc. 

Deng, scoase ceara și sigiliul, topi ceara și-i dădu Cardeniei sigiliul 
să-l aplice. Ea îl aplică, ridicând apoi ceara verde imperială și 


dezvăluind blazonul Familiei Wu, cu coroana imperială deasupra lui. 
Coroana ei. 

Cardenia îi dădu înapoi sigiliul lui Deng și observă că acesta 
plângea: 

— Acum e oficial, îi spuse el. Acum sunteți Împărax, Maiestate. 

— Cât timp l-ai slujit pe tatăl meu? întrebă Cardenia. 

- Treizeci și nouă de ani, spuse Deng și păru gata să izbucnească în 
lacrimi. Cardenia se apropie de el și-l îmbrăţișă, iar după un moment 
se îndepărtă. 

-Îmi pare rău, spuse ea. N-ar fi trebuit să fac asta. 

— Sunteti Împărax, doamnă, spuse Deng. Puteți face orice doriți. 

— De acum înainte trebuie să mă oprești să-mi mai permit asemenea 
familiarități nepotrivite, te rog, îi spuse Cardenia Naffei, după ce ieșiră 
din biroul secretarului. 

-Mi s-a părut înduioșător, spuse Naffa. Bietul bătrân. A avut o zi 
grea. 

-Şeful lui a murit. 

— Da, dar își închipuie și că și-a pierdut slujba. În mod normal, noua 
garnitură de amici ai Împăraxului sunt ocupați să se instaleze în 
poziții de putere. Poziţia lui este, oficial, una de putere. 

- Nu am o garnitură de amici, spuse Cardenia. Vreau să spun, cu 
excepția ta. 

- Nu te teme, o să apară doritori. 

— Ce am de făcut în continuare? 

— Te întâlneşti cu Comitetul Executiv peste o jumătate de oră. 

Cardenia se încruntă când o auzi: 

- Nu putem ajunge la Xi'an așa de repede. 

Comitetul Executiv, ca aproape toate instituţiile statului, își 
desfășura activitatea în imensa stație spaţială de deasupra Centrului. 


Naffa își ridică sprâncenele, mirată: 

- Nu trebuie să mergi nicăieri, spuse ea. Tu ești acum Împărax. Fi 
sunt cei care vin la tine. Dr. Drinin i-a informat acum câteva ore că 
tatăl tău se ducea. Comitetul a sperat să fie prezent pentru a te consola 
în momentul morții lui. Acestea sunt, de fapt, cuvintele lor. 

Cardenia se gândi la cei nouă membri ai Comitetului Executiv cum 
s-ar fi aplecat deasupra patului de moarte al tatălui său, răpindu-le 
clipa finală, acea clipă a lor, împreună, cât-se-putea-de-intimă-posibil- 
în-situația-dată, și-și suprimă o senzație sâcâitoare: 

— Va trebui să-mi aduc aminte să le mulțumesc. 

Sprâncenele Naffei se arcuiră din nou, dar ea nu spuse nimic: 

- Sunt acum în sala oficială de bal. În cealaltă parte a clădirii. 

— Mulţumesc. 

- Desigur. Ce ai vrea să faci acum? 

— Cred că vreau să fac pipi. 

Naffa încuviință și o conduse pe Cardenia la apartamentul ei: 

- Mă întorc peste cincisprezece minute, îi spuse ea șefei sale. 

-Şi tu ce o să faci cu timpul tău liber? 

- La fel ca tine, dar pe un closet mai puţin luxos. 

Cardenia zâmbi auzind-o și Naffa plecă. 

Ajunsă în apartamentul său, parte din creierul Cardeniei își nota tot 
ce făcea pentru prima oară. E prima oară că sunt în această cameră ca 
Împărax, îi spunea creierul. E prima oară că sunt în baie ca Împărax. E 
prima oară că mi-am tras fermoarul la pantaloni ca Împărax. Prima oară 


ca Împărax. 
Atât de multe premiere. 


- Mai spune-mi despre Împăraxul Grayland, îi zise Cardenia 
tabletei sale, în timp ce stătea pe closet. 


— „Împărax Grayland a domnit de la 220 până la 223 FI“, o informă 
tableta, cu o voce plăcută, deschizând o pagină de căutare. 

Interdependenţa își începuse propriul calendar de la fondarea 
imperiului de către Profeta-Împărax Rachela I, care era arogantă — 
înainte avuseseră un sistem calendaristic cât se poate de potrivit, în 
care fondarea Interdependenţei avusese loc la sfârșitul secolului al 26- 
lea — dar, Cardenia bănuia că nu fusese cu nimic mai arogantă decât 
orice alt conducător de imperiu, atunci când i se ivește ocazia. 

- „Evenimentele principale din Domnia Sa sunt fondarea 
Lamphunului, dispariția Dalasyslei și asasinarea Împăraxului de către 
Gunnar Olafsen în 223.“ 

- De ce a fost asasinată? 

2 „În timpul procesului său, Gunnar Olafsen a susținut că 
Împăraxul nu făcuse destul pentru salvarea cetățenilor Dalasyslei.“ 

— Și era adevărat? 

— „Sunt doar o funcție de căutare. Nu am păreri despre chestiunile 
politice.“ 

Cardenia se uită cruciș de enervare. Ai dreptate, computer fără chip, se 
gândi ea. 

- Cum am pierdut Dalasýsla? 

— „Accesul la curentul Fluxului spre ea a dispărut în 222, spuse 
tableta.“ 

Ah, sigur, se gândi Cardenia. Lecţiile de istorie a Interdependenţei 
din școala elementară îi reveniră acum în minte. Dalasysla era una 
dintre cele câteva colonii vechi care sfârșiseră prost înainte ca 
Împăracșii Wu și dogmele religioase și sociale despre Interdependență 
să fi blocat aproape orice formă de opoziție. Majoritatea acelor colonii 
totuși fuseseră pierdute din cauza războiului, a foametei sau a bolilor. 
Dalasýsla fusese pierdută fiindcă brusc nu se mai putea ajunge la ea 
sau pleca din ea cu ajutorul Fluxului. Dispăruse... pur și simplu de pe 


hartă, cu totul. 

Cardenia deschise un articol din enciclopedie despre asasinat, cu o 
fotografie a lui Olafsen, un inginer naval de pe Dalasysla, care fusese 
încartiruit pe Toun Sandin, decarul imperial. Acesta îl asasinase pe 
Împăraxul Grayland și, împreună cu el, pe mai mult de o sută de 
oameni din suita lui, sigilând segmentul inelar unde se aflau sălile de 
recepție, în timp ce Toun Sandin se afla în Flux, pe drumul de 
întoarcere dintr-o vizită de stat la Jendouba, și aruncând segmentul de 
inel din bula de spațiu-timp ce înconjura nava, direct în Flux, unde s-a 
oprit din a exista. 

- Ei bine, asta chiar are darul să mă înveselească, își spuse Cardenia. 
Nu era absolut sigură de motivul pentru care tatăl ei îi sugerase 
numele de Grayland, dacă nu cumva era sigur că va fi asasinată de un 
curtean nemulțumit. Asta o tulbură cumva. Citi printre rânduri restul 
articolului și observă că Grayland ordonase, de fapt, evacuarea 
Dalasyslei, conform informațiilor furnizate ei de către oamenii de 
știință, dar că parlamentul inclusiv miniștrii din Dalasýsla și breslele 
se opuseseră, ceea ce întârziase evacuarea până când se făcuse prea 
târziu. Olafsen a dat vina pe Împărax pentru întârziere, când vinovatii 
ar fi trebuit, de fapt, să fie căutați în altă parte. 

Dar nu exista decât un singur Împărax, se gândi Cardenia. Și se afla pe 
nava lui. 

— Hei, spuse Naffa din cealaltă încăpere: Ai terminat? 

— Aproape am terminat, spuse Cardenia. 

Își termină treaba, se spălă, ieși din baie și descoperi că Naffa ținea 
în mână o uniformă foarte serioasă, de mărimea Cardeniei. 

-Ce-i asta? întrebă Cardenia. 

— Ești pe punctul de a te întâlni cu cei mai puternici nouă oameni 
din Univers, fără tine, spuse Naffa. E cazul să fii ceva mai elegantă. 


Uniforma Cea Foarte Serioasă o irita, dar nici pe departe atât de 
mult cât Comitetul Executiv. 

Atunci când Cardenia intră în uriașa sală de bal, cei nouă membri ai 
Comitetului se apropiară de ea și făcură plecăciuni adânci: 

- Maiestate, spuse Gunda Korbijn, Arhiepiscop de Xi'an și Șeful 
Simbolic al Comitetului Executiv din străfundurile plecăciunii. Aș 
dori să vă transmit adânca noastră tristețe și simpatie în această zi, 
pentru trecerea în neființă a tatălui dumneavoastră, Împăraxul. Stă 
neîndoios acum alături de Profet în Lumea de Dincolo. 

Cardenia, care cunoștea deplina lipsă de religiozitate a Împăraxului, 
deși acesta fusese Capul Oficial al Bisericii Interdependenţei, își reținu 
un zâmbet ironic: 

- Mulţumesc, Eminenţă. 

— Vorbesc în numele întregului consiliu când afirm că vă jurăm 
credință nestrămutată dumneavoastră, Casei Imperiale Wu și 
Interdependenţei. 

— Sigur, și noi vă mulțumim, spuse Cardenia, folosind pentru prima 
oară pluralul imperial „noi“ și stilul de adresare imperial ceva mai 
oficial cu care fusese obișnuită în ultimul an. 

O să-mi ia ceva timp să mă obișnuiesc cu asta, își zise. O privi pe Naffa 
care nu-i trimise nicio arcuire de sprâncene drept aprobare. Probabil 
că i-o va trimite mai târziu. 

Membrii Comitetului rămăseseră aplecaţi în reverențele lor adânci, 
ceea ce o tulbură pe Cardenia, până când își dădu seama că o așteptau 
pe ea să le dea dezlegarea: 

- Vă rog, spuse ea, ascunzându-și destul de bine agitația și făcându- 
le semn să se ridice. 

Se ridicară. Cardenia le făcu semn spre masa lungă care fusese 
pregătită în centrul sălii de bal: 


-Să ne așezăm și să ne continuăm treburile. 


Comitetul se așeză, cu cel mai în vârstă dintre ei lângă scaunul 
Împăraxului din capul mesei și următorii din ce în ce mai departe, cu 
excepția Arhiepiscopului Korbijn, care se așezase vizavi de Cardenia. 
Aceasta remarcă îmbrăcămintea fiecăruia: episcopii Bisericii în robe 
roșii fine, tivite cu purpuriu, reprezentanții breslelor în costumul de 
ceremonii, negru cu auriu, parlamentarii în ținută de afaceri albastru- 
închis. Propria ei Uniformă Foarte Serioasă era de un verde-închis 
imperial, tivită cu smaralde. 

Arătăm ca o cutie de creioane colorate, se gândi Cardenia. 

- Zâmbiţi, Maiestate, remarcă Arhiepiscopul Korbijn, în timp ce lua 
loc. 

— Ne aminteam de tatăl nostru care ne vorbea adesea despre 
întâlnirile cu acest Comitet. 

- Ne vorbea de bine, sper. 

Nu, nu prea: 

— Da, bineînţeles. 

— Maiestate, următoarele zile sunt critice. Trebuie să stabiliți o 
perioadă de doliu... 

- Am făcut-o deja, Eminenţă. Vom respecta cele cinci zile 
tradiționale de doliu. 

— Foarte bine, spuse Korbijn, nelăsând să transpară nicio urmă de 
iritare că fusese întreruptă. În această perioadă dumneavoastră veți fi, 
din păcate, foarte ocupată. Făcu un semn din cap spre Episcopul Vear 
de Hub, așezat în dreapta Cardeniei, care scoase un dosar de piele și, 
din acesta, un teanc gros de hârtii pe care i le oferi: Am pregătit un 
program pentru dumneavoastră, ca să vă ajute. Include atât o serie de 
instrucțiuni, cât și întâlniri oficiale și neoficiale cu breslele, 
Parlamentul și Biserica. 

Cardenia luă hârtiile, dar nu se uită la ele și i le dădu Naffei care 
stătea în picioare în spatele scaunului ei: 


- Vă mulțumim. 

— Am dori să vă asigurăm că în această perioadă de tranziţie totul se 
va petrece lin, cu cea mai mare grijă și respect. Știm că este o perioadă 
dificilă pentru dumneavoastră și că multe dintre aceste lucruri sunt 
noi pentru dumneavoastră. Ne-am dori să putem să vă facilităm o 
tranziție lină către acest nou rol, Maiestate. 

Vreţi să mă ajutaţi să parcurg tranziția sau să mă conduceţi pe mine? 

- Vă mulțumim din nou, Arhiepiscopule. Ne mișcă preocuparea și 
solicitudinea dumneavoastră. 

- Avem și alte îngrijorări, spuse Lenn Edmunk, unul dintre 
reprezentanții breslelor. Casa de Edmunk a avut monopolurile vacilor 
și porcilor, și a tuturor produselor derivate, de la lapte la pielea de 
porc. Tatăl dumneavoastră a lăsat o mulțime de treburi ale breslelor 
nerezolvate, inclusiv transferarea monopolurilor și autorizarea rutelor 
comerciale. 

Cardenia observă că Arhiepiscopul Korbijn își strânsese buzele: se 
părea că Edmunk vorbea neîntrebat: 

- Ni s-a dat de înţeles că aceste chestiuni trebuie transmise la 
Parlament, apoi trebuie ca noi să ne dăm aprobarea sau să le refuzăm. 
- Tatăl dumneavoastră ne-a dat asigurări că aceste chestiuni vor fi 

rezolvate, Maiestate. 

-Într-un fel care ar ocoli cumva privilegiile Parlamentului, Lord 
Edmunk? 

-Sigur că nu, doamnă, spuse Edmunk, după o clipă. 

- Suntem bucuroși să auzim aceasta. Unul dintre lucrurile pe care 
nu am dori să le facem în acest moment timpuriu este să dăm 
parlamentarilor impresia că rolul lor este doar unul consultativ și că 
sunt obligați să se conformeze chefurilor Împăraxului. 

Se întoarse spre Upeksha Ranatunga, parlamentarul cel mai 
important din Comitet, așezat la stânga ei, care dădu din cap, 


mulțumindu-i. 

- Tatăl nostru credea în echilibrul de putere care a permis 
Interdependenţei să prospere: Parlamentul cu legile și justiția, breslele 
cu comerțul și prosperitatea, Biserica cu spiritualitatea și comunitatea. 
Și, deasupra lor, Împăraxul, mama tuturor, întruchiparea ordinii. 

— Acestea fiind spuse, doamnă... 

- Nu uitaţi că și Casa de Wu are o breaslă, spuse Cardenia, 
întrerupându-l pe Edmunk, care fusese deja în mod clar deranjat. Așa 
că nu vom neglija interesele breslelor. Suntem și mama Bisericii, și un 
simplu membru al parlamentului. Ne interesează toată lumea, ne 
interesează să fim drepți cu toţi. Vom discuta problemele breslelor la 
vremea potrivită, Lord Edmunk. Dar noi nu suntem tatăl nostru. 
Asigurările lui față de voi nu vor rămâne neascultate, dar nici nu le 
resimt ca pe niște obligații. Eu sunt Împăraxul acum, nu tatăl meu. 

Sâc! își zise Cardenia și-l privi fix pe Edmunk. Meditează puțin la 
asta! 

Edmunk își plecă ușor capul, înclinându-se: 

- Doamnă, spuse el. 

— În ceea ce privește parlamentul, doamnă, mai este o altă problemă 
gravă, spuse Ranatunga. Ne-a parvenit informaţia că există o revoltă 
la Capăt care a trecut la o fază nouă și mai periculoasă. Ducele de 
Capăt ne-a trimis asigurări că totul este sub control, dar evaluarea 
Comandantului Marinei Imperiale trimis acolo este mult mai puțin 
optimistă. El se așteaptă ca Ducele să fie detronat în doi ani standard. 
Sigur, informarea aceasta a fost transmisă acum nouă luni. Cine știe 
care e acum situația acolo. 

-Şi pușcașii noștri marini nu au intervenit? 

- Politica tatălui dumneavoastră și a mai multor Împăracși dinaintea 
sa a fost să lase Capătul să se ocupe de Capăt. Pușcașii marini sunt 
mai mult acolo pentru a-i împiedica să plece de pe planetă fără 


permisiune. Comandantul ne spune că singura misiune pe care au 
primit-o de la Împărax — de la Împăraxul dinainte — a fost să 
supravegheze siguranța Contelui de Claremont. 

— Cine este acesta? 

— Îmi aduc aminte de el, doamnă, spuse Korbijn. Un nobil minor din 
Sofala pe care tatăl dumneavoastră l-a înălțat în rang. Un prieten al 
tatălui dumneavoastră din universitate. Un fizician care a studiat 
Fluxul. 

- De ce l-a exilat tatăl nostru? 

- Tatăl dumneavoastră i-a oferit titlul înainte de căsătoria Domniei- 
Sale cu Lady Glenna. 

Ei bine, asta da insinuare subtilă! gândi Cardenia. Arhiepiscopul 
implica faptul că tatăl ei și acest conte fuseseră un cuplu înainte de 
căsătoria lui Batrin, care fusese una dintre acele căsătorii dinastice, de 
vreme ce Casa de Costu era la cârma uneia dintre cele mai puternice 
bresle. 

Ideea o surprinse ușor pe Cardenia, deoarece în tot timpul în care îl 
cunoscuse pe tatăl ei, acesta nu păruse a fi altceva decât un 
heterosexual banal. Dar exista un timp și un loc pentru toate și se 
numea „universitate“ și, oricum, acest conte nu ar fi fost primul amant 
incomod pe care un Împărax îl scotea din peisaj cu o înălțare în rang și 
un exil undeva departe. Asta explica și misiunea pușcașilor marini. 

Cardenia încuviință: 

— Deocamdată vom continua acțiunea tatălui meu, dar vom dori o 
informare completă. 

— Este una dintre informările din lista programului propus, spuse 
Korbijn. Și, de vreme ce am atins, fie și tangential, subiectul 
căsătoriei... 

-O să-l aduci în discuţie pe Amit Nohamapetan, nu-i așa? spuse 
Cardenia, trecând oarecum la un ton mai puțin oficial decât cel pe care 


îl reușise până acum. 

- Familia Nohamapetan este destul de insistentă, spuse Korbijn, 
aproape scuzându-se. 

- Noi nu suntem fratele nostru. Nu ne-am angajat că ne vom 
căsători cu cineva din Familia Nohamapetan. 

-Cu tot respectul, doamnă. Casa de Nohamapetan consideră că 
angajamentul nu a fost între fratele dumneavoastră și Lady Nadashe, 
ci între Casa de Wu și Casa de Nohamapetan. Și există precedente care 
sugerează că argumentul lor are validitate. În 512, Prințesa 
Moștenitoare Davina era logodită cu un membru al Casei de Edmunk 
și a murit înaintea nunții. Fratele ei, care avea să devină ulterior 
Chonglin Întâiul, s-a căsătorit cu o verișoară a logodnicei inițiale, pe 
temeiul raționamentului că aranjamentul fusese deja inițiat. 

Cardenia se întoarse spre Naffa: 

— Cum a murit Prințesa Moștenitoare Davina? 

— S-a sinucis, maiestate, spuse Naffa. 

Cardenia știuse că-i va răspunde imediat sau va cerceta instantaneu. 

-S-a aruncat afară dintr-o ecluză pneumatică la Xi'an, continuă 
Naffa. Biletul ei de adio sugerează că nu credea că promisiunea ei în 
căsătorie era spre binele ei. 

Cardenia se întoarse spre Lenn Edmunk: 

— Sperăm că nu credeţi că acest lucru vă pune într-o lumină proastă, 
Lord Edmunk. 

- Mulţumesc, doamnă. 

- Doamnă, pot să vă sugerez ca măcar să reflectați la cererea lui 
Amit Nohamapetan, insistă Korbijn. Dincolo de orice acord teoretic 
între casele dumneavoastră, Casa de Nohamapetan este foarte 
puternică în rândul breslelor. 


Korbijn îl privi pe Edmunk, care, deoarece o privea pe Impărax, n-o 


observă. 

- Multe probleme potenţiale și alte chestiuni referitoare la bresle ar 
putea fi rezolvate cu celeritate dacă s-ar realiza această alianţă, încheie 
Korbijn. 

Cardenia zâmbi înnegurată auzindu-i vorbele: 

— Și nu există alte case care să obiecteze în legătură cu această 
înrudire? 

- Nu, doamnă, spuse EdmunkK. 

- Ei bine, spuse Cardenia, impresionată, iată un spectacol rar al 
unanimității între bresle. Aproape fără precedent în această perioadă 
de o mie de ani. 

-Cred că toată lumea înțelege că este în interesul Interdependenței 
să rezolve chestiunile ce țin de succesiune cât mai repede posibil, 
spuse Korbijn. 

Asta o scoase din sărite pe Cardenia: 

- Ne face mare plăcere, Arhiepiscopule, că acest Comitet pare a 
considera, în unanimitate, uterul nostru drept cea mai importantă 
parte din noi. 

Korbijn avu măcar bunul-simţ să roșească auzind-o pe Cardenia: 

— Îmi cer scuze, maiestate. Nimic nu ar putea fi mai departe de 
adevăr. Dar în mod cert Împăraxul trebuie să înțeleagă că, dacă vi se 
întâmplă ceva, vor apărea pretenții la tron în cadrul Casei de Wu, de 
la mulții dumneavoastră veri. Mulţi dintre ei n-au fost prea mulțumiți 
atunci când ati fost plasată — pe bună dreptate — în ordinea de 
succesiune la tron imediat după fratele dumneavoastră. O succesiune 
la tron clară împiedică orice îndoieli. 

— Împiedică un război civil, spuse Ranatunga. 

— Suntem de acord că pare puţin probabil să murim înainte de 
încoronare? întrebă Cardenia întregul Comitet. 


- Pare rezonabil doamnă, spuse Korbijn, zâmbind. 

- Atunci, cu voia dumneavoastră, sugerez să amânăm această 
discuție până după aceea. Dacă sunteți de acord, i se adresă Cardenia 
lui Korbijn, puteți oferi Casei de Nohamapetan cele mai bune locuri la 
încoronare și vom vorbi cu Amit Nohamapetan după aceea. 

— Da, doamnă. 

- Subliniez: vom vorbi. Sper că ne-am înţeles asupra acestei chestiuni 
și nu i-o veţi prezenta în mod diferit Lordului Nohamapetan. 

— Da, doamnă. 

- Bine. Mai e altceva? 

- Un amănunt, spuse Korbijn. 

Cardenia așteptă. 

— Avem nevoie să știm care va fi numele dumneavoastră imperial. 

- Numele nostru este Grayland, spuse Cardenia, după o pauză. 
Grayland a II-a. 


— Urăsc acest plural de maiestate, îi mărturisi Cardenia Naffei. 

După întâlnirea cu Comitetul Executiv, cele două urcaseră la Xi'an, 
în inima Interdependenţei, unde Cardenia, acum Grayland a II-a, avea 
să înceapă transferul oficial de autoritate de la defunctul ei tată spre ea 
însăși. La sosire Grayland a Il-a fusese imediat înconjurată de 
consilieri, curteni, admiratori și asistenţi, fiecare cu interesul și planul 
său. Pe Cardenia o obosiseră din această primă oră și se gândea că mai 
avea în față o viață întreagă cu ei. 

-Ce te deranjează la el? o întrebă Naffa. 

- E așa de pretentios. 

— Eşti Împăraxul, îi atrase atenţia Naffa. Eşti, practic, singura 
persoană din univers care-l poate folosi fără a părea pretențioasă. 


— Ştii ce vreau să spun. 


- Știu. Cred însă, pur și simplu, că greșești. 

— Atunci, crezi că ar trebui să-l folosesc tot timpul? 

- Nu am spus asta, zise Naffa. Dar trebuie să recunoști că este o 
mișcare de forță radicală. „A, deci ai o părere? Ei bine, naiba să te ia, 
votul meu contează cât două“. 

Cardenia zâmbi, auzind-o. 

Erau, în sfârșit, singure în apartamentele private cavernoase de la 
Palatul Imperial din Xi'an. Toţi asistenții și curtenii, și consilierii 
fuseseră daţi afară pe ușă de Naffa. Mai era un singur lucru pe care-l 
putea rezolva Cardenia pe ziua de azi, și se afla în spatele unei uși, 
aici, în apartamentele private. O ușă care putea fi deschisă doar de 
Împărax și unde nu putea intra decât ea. 

Sau așa îi explicase Cardenia Naffei, care se încruntă: 

- Doar Împăraxul. 

— Da. 

— Și ce se întâmplă dacă intră altcineva? Ce e înăuntru, câini? Lasere 
care să te transforme în cenușă? 

- Nu cred. 

— Dar servitorii tăi pot să intre acolo? Sau tehnicienii? Te ocupi tu, ca 
Împărax, să faci curat acolo? Ai acolo un aspirator mic? Trebuie să 
ștergi praful? 

- Nu cred că iei chestia asta prea în serios, spuse Cardenia. 

-O iau în serios, promise Naffa. Doar că sunt sceptică față de modul 
în care îmi e prezentată. 

Priviră amândouă ușa. 

— Ei bine? spuse Naffa. Poate că ar fi mai bine s-o faci și basta! 

— Unde te găsesc pe urmă? 

— Pot sta aici, dacă vrei, și să te aştept să termini. 


Cardenia scutură din cap: 


- Nu știu cât va dura. 

— Atunci o să fiu în apartamentul meu, cel din partea cealaltă a 
palatului. Știi, acolo unde m-a exilat majordomul palatului. 

-O să rezolvăm chestia asta. 

- Nu, nu face asta, spuse Naffa. Ai nevoie de timp departe de toți, 
inclusiv de mine. 

Se ridică în picioare, apoi adăugă: 

— Suntem tot în aceeași clădire. Sunt doar la șaisprezece aripi 
depărtare, asta-i tot. 

- Nu cred că palatul are șaisprezece aripi. 

— Are douăzeci și patru de secțiuni principale. 

— Poate tu știi mai bine. 

-Să știi că da, spuse Naffa. Și în curând vei ști și tu. 

Se înclină, după care spuse. 

- Noapte bună, maiestate! 

Plecă zâmbind, iar Cardenia o urmări cum se îndepărtează, apoi își 
îndreptă atenţia spre ușă. 

Ușa era ornată, la fel ca toate lucrurile din palat, și Cardenia își 
dădu seama că „ornat“ era un stil de design cu care avea să se 
întâlnească mereu de-acum încolo. Nu putea, pur și simplu, să dea foc 
la tot și să înceapă cu linii și spaţii curate, oricât de tentant ar fi fost. 
Era Împărax, dar și Împăracșii aveau limitele lor. 

Ușa nu avea nicio clanţă sau panou de acces, sau orice altceva care 
să sugereze modul de deschidere. Cardenia, cu timiditate, își puse 
mâna pe ea, încercând să vadă dacă avea vreun buton secret. 

Ușa se deschise. 

Are amprenta mea digitală? se întrebă Cardenia și apoi intră. Ușa se 
închise în urma ei. 


Incăperea era mare: era tot atât de mare cât dormitorul din 


apartamentul imperial, ceea ce însemna că această unică încăpere era 
mai mare decât întregul apartament în care crescuse Cardenia. 
Camera era goală, cu excepția unei singure bănci care ieșea din perete 
în stânga ei. Cardenia se duse și se așeză pe ea. 

- Sunt aici, spuse ea, nimănui anume. 

În centrul încăperii apăru o figură luminoasă care se îndreptă spre 
ea. Cardenia privi în sus la ea în timp ce se apropia: 
microproiectoarele din tavan creau imaginea care se mișca spre ea 
acum. Cardenia își puse superficial problema ingineriei din spatele 
acestei realizări, însă doar pentru o secundă, fiindcă acum imaginea 
ajunsese drept în faţa ei. 

— Împărax Grayland al II-lea, spuse și se înclină. 

— Ştii cine sunt, spuse Cardenia, renunțând la pluralul de maiestate. 

- Da, spuse imaginea, căreia nu ai fi putut să-i identifici sexul sau 
vârsta. Sunt Jiyi. Te afli în Camera de Memorie. Te rog să-mi spui cum 
pot să te ajut. 

Cardenia știa de ce se află acolo, dar ezită: 

-Mai intră și altcineva în afară de Împărax aici? 

— Nu, spuse Jiyi. 

— Dar dacă invit pe cineva? 

- Lumina focalizată și undele sonore ar fi de nesuportat pentru 
oricine altcineva ar intra pe ușă, în afară de Împăraxul domnitor. 

- Nu pot anula această stare? 

- Nu. 

- Eu sunt Împăraxul. 

Și stau de vorbă cu o mașină, gândi Cardenia, dar nu spuse nimic. 

- Dispoziţia categorică a fost dată de Profet, spuse Jiyi, și porunca sa 
este inviolabilă. 


Cardenia fu uluită: 


— Această cameră datează din perioada primului Împărax, spuse ea. 

— Da. 

— Xi'an nici nu exista atunci. 

— Încăperea a fost mutată din Hubfall, cu alte elemente ale palatului, 
când a fost fondat Xi'an. Restul palatului s-a construit în jurul ei. 

Imaginea stației spațiale de pe Xi'an care fusese construită în jurul 
palatului imperial îi răsări în minte Cardeniei, atât de absurdă încât i 
se păru comică: 

— Prin urmare ai 1000 de ani, îi spuse ea lui Jiyi. 

— Informațiile pe care le stochez datează de la fondarea 
Interdependenţei, spuse Jiyi. Mașinăria fizică pe care sunt stocate se 
actualizează în mod regulat, ca și elementele funcționale din această 
încăpere și manifestația pe care o vedeţi în fața dumneavoastră. 

- Credeam că ai spus că nimeni nu poate intra în încăpere decât 
Împăraxul. 

— Mentenanta este automată, doamnă, spuse Jiyi, iar Cardenia se 
gândi că a auzit o urmă imperceptibilă de umor în vocea sa. 

Ceea ce o făcu să se simtă un pic proastă, apoi îi stârni curiozitatea. 

— Eşti viu, Jiyi? întrebă ea. 

- Nu, spuse Jiyi. Nimic din încăpere nu este viu, cu excepția 
dumneavoastră, doamnă. 

— Desigur, spuse Cardenia, doar o idee dezamăgită. 

— Presupun că această conversație se apropie de sfârșit, spuse Jiyi. 
Pot să vă ajut în alt mod? 

- Da, spuse Cardenia. Aș dori să vorbesc cu tatăl meu. 

Jiyi încuviinţă și dispăru. În timp ce dispărea, o altă formă se 
întrupa în centrul camerei. 

Era tatăl Cardeniei, Batrin, defunctul Împărax Attavio al VI-lea. 
Apăru, privi spre fiica lui, zâmbi și păși spre ea. 


Camera Memoriei fusese înființată de către Profeta-Împărax 
Rachela I aproape imediat după fondarea Interdependenţei și 
ascendenta ei drept prim Împărax. Fiecare Împărax era dotat cu o 
rețea personală de senzori ce-i străbăteau corpul, care puteau capta nu 
numai fiecare imagine văzută, dar și fiecare sunet auzit sau vorbit de 
către Împărax, orice altă senzație, acțiune, emoție, gând și dorință 
obținute sau produse de aceștia. 

În Camera Memoriei se aflau gândurile și amintirile tuturor 
Împăracșilor Interdependenţei, încă de la primul Împărax, Profeta- 
Împărax Rachela I însăși. Dacă, bunăoară, Cardenia își dorea, îi putea 
întreba pe oricare dintre predecesorii ei orice, despre ei, despre 
domnia lor, despre timpul lor. lar aceștia îi puteau răspunde din 
memorie, din gânduri și înregistrări, și din modelarea computerizată a 
ființelor care fuseseră ei, înșirând decenii de-a rândul fiecare lucrușor 
despre vieţile lor interioare înregistrate pentru această încăpere. 

Exista doar o singură destinație pentru aceste informații: Camera 
Memoriei. Exista un singur spectator pentru toate acestea: Împăraxul 
actual. 

Cardenia își atinse în mod inconștient spatele gâtului, în locul unde 
fusese implantată sămânța rețelei pentru a crește înlăuntrul ei. Într-o 
bună zi, tot ce fac eu ca Împărax va fi aici, se gândi ea. Pentru propriul meu 
copil și pentru copiii lor. Fiecare Împărax va ști cine am fost, mai bine decât o 
va ști istoria însăși. 

Privi spre silueta tatălui ei, aflată acum drept în fața ei, și se 
cutremură. 

Apariţia o observă: 

- Te bucuri să mă vezi? o întrebă. 

- Te-am văzut abia acum câteva ore, spuse Cardenia, ridicându-se 
de pe bancă și privind peste silueta tatălui ei. 


Era perfect. Aproape că putea să-l atingă. Cardenia nu-l atinse: 


— Atunci erai mort. 

— Tot mort sunt și acum, spuse Attavio al VI-lea. Conștienţa care am 
fost s-a dus. Tot restul a fost stocat. 

— Deci acum nu ești conștient? 

- Nu sunt, dar pot să-ți răspund ca și cum aș fi. Poţi să mă întrebi 
orice. Și o să-ți răspund. 

-Ce crezi despre mine? îl întrebă Cardenia, cu impulsivitate. 

— Am crezut mereu că ești o tânără domnişoară drăguță, spuse 
Attavio al VI-lea. Deșteaptă. Atentă la ce-i spun. Nu cred că vei fi prea 
bună ca Împărax. 

— De ce nu? 

— Fiindcă în momentul ăsta Interdependenţa nu are nevoie de un 
Împărax drăguț. Nu are nevoie niciodată, dar poate tolera unul în 
vremuri când nu se întâmplă nimic semnificativ. Vremea de acum nu 
e una dintre acelea. 

- Nu am fost neapărat drăguță azi cu Comitetul Executiv, spuse 
Cardenia, dându-și seama cât de defensive sunau cuvintele care-i 
ieșeau pe gură. 

— Sunt sigur că după moartea mea, la prima ta întâlnire, Comitetul 
Executiv a jucat într-un spectacol perfect, mimând reținerea și 
deferenta. Și au mai văzut și care e lungimea lanţului cu care te pot 
conduce în mod confortabil pentru tine, așa încât să poată să obţină 
fiecare lucru mic pe care-l doresc de la tine. Or să zgâlțâie mai tare 
lanțul ăla în curând. 

— Nu sunt sigură că-mi place prea mult această variantă sinceră a ta, 
spuse Cardenia, după o clipă. 

— Dacă vrei, putem ajusta modelul conversațional pentru a-l apropia 
mai mult de cum am fost când eram viu. 


— Imi spui că m-ai minţit când erai viu. 


— Nu mai mult decât pe alții. 

- Da, asta mă consolează mult. 

— Când eram viu, eram uman, aveam un ego, cum are toată lumea. 
Aveam propriile dorințe și intenţii. Aici sunt doar memorie, exist doar 
cu scopul de a te ajuta pe tine, Împăraxul actual. Nu am niciun orgoliu 
de apărat și îl voi flata pe al tău doar dacă mi se comandă. Nu ți-aș 
recomanda așa ceva. Mă face mai putin folositor. 

- M-ai iubit? 

— Depinde de ce numești tu iubire. 

— Sună ca un răspuns plin de orgoliu și evaziv. 

- Mi-ai fost dragă. Ai fost și o problemă până în momentul în care a 
fost nevoie de tine pentru succesiune. Când ai devenit prințesă 
moștenitoare, m-am simțit ușurat că nu mă urăști. Nu te-aș fi putut 
învinovăți dacă m-ai fi urât. 

-Când ai murit, ai spus că ţi-ai fi dorit să ai mai mult timp ca să mă 
iubești. 

Attavio al VI-lea încuviință: 

— Asta sună ca un lucru pe care l-aș spune eu. Îmi imaginez că am 
fost sincer în clipa aceea. 

- Nu-ţi aduci aminte. 

- Nu încă. Momentele mele finale încă nu au fost încărcate. 

Cardenia schimbă subiectul: 

— Am ales numele imperial de Grayland al II-lea, așa cum ai sugerat. 

— Da. Această informaţie, cel putin, se află în baza noastră de date. 
Și... mă bucur. 

— Am citit despre ea. 

- Da, am plănuit să ţi-o cer. 

- Mi-ai cerut-o înainte de moarte. De ce mi-ai cerut să-i iau numele? 


— Fiindcă am sperat că te va inspira să iei în serios ceea ce va urma și 


ceea ce se va aștepta de la tine, spuse Attavio al VI-lea. Știi despre 
Contele de Claremont de la Capăt? 

- Da, știu, spuse Cardenia. Un fost amant de-al tău. 

Attavio al VI-lea zâmbi: 

- Nu, nici pomeneală. Un prieten. Un foarte bun prieten și un om de 
știință. Unul care mi-a adus informaţii pe care nimeni altcineva nu mi 
le-a adus și pe care nimeni altcineva nu ar fi vrut să le vadă. Unul care 
a trebuit să lucreze și să cerceteze departe de stupizenia curții, a 
guvernului și chiar a comunității oamenilor de știință din 
Interdependenţă. E vorba despre un om care a cules date de mai bine 
de treizeci de ani. Știe mai multe despre ce urmează să vină decât 
oricine altcineva. E un lucru pentru care trebuie să fii pregătită. Un 
lucru pentru care nu ești pregătită deloc în acest moment. Și un lucru 
pe care mi-e teamă că nu vei fi îndeajuns de puternică pentru a-l duce 
bine până la capăt. 

Cardenia se uită fix la apariția lui Attavio al VI-lea, care stătea în 
picioare acolo cu un mic zâmbet, agreabil, distrat pe față. 


— Ei bine? spuse Cardenia, în cele din urmă. Despre ce este vorba? 


— C ine dintre voi știe ce este Interdependenta? întrebă Marce 
Claremont, din fundul planetariului. 

De pe scaunele planetariului, mâinile mai multor copii de opt ani 
tâşniră în sus. Marce scană mâinile, căutându-l pe cel care părea cel 
mai doritor să răspundă urgent la întrebare. Alese o mână din al 
doilea arc de scaune: 

- Da? Tu. 


- Trebuie să merg la baie, spuse copilul. În spatele acestuia, Marce 
văzu cum una dintre însoțitoarele adulte își dădu ochii peste cap, se 
ridică și-l înșfăcă de mână pe copil, îndreptându-se cu el spre băi. 
Apoi alese un alt copil. 

- Este națiunea sistemelor în care trăim, spuse fata. 

— Așa este, spuse Marce și apăsă pe un buton pe tableta sa pentru a 
atenua luminile și pentru a-și începe prezentarea. Este națiunea de 
sisteme în care trăim. Dar ce înseamnă acest lucru, de fapt? 

Înainte să poată continua, planetariul se cutremură ușor, iar ceva 
care suna ca două interceptoare începu să bâzâie în tot centrul de 
știință al universităţii din care făcea parte planetariul. Copiii tresăriră 
la auzul zgomotului, iar însoțitorii lor încercară să-i liniștească, 
spunându-le că totul va fi în ordine. 


Marce se îndoia că totul va fi cu adevărat în ordine. 

Universitatea din Opole, care adăpostea centrul de știință, era 
departe de capitală și de nucleul luptelor. Dar în ultima săptămână 
lucrurile luaseră o întorsătură decisivă împotriva ducelui și a forțelor 
sale loialiste, iar acum chiar și în provinciile îndepărtate răsăriseră 
germeni ai revoltei și ai violenței care venea la pachet cu revoluția. 

Fusese surprins să vadă azi cum apare acest autobuz plin de copii la 
centrul de știință; presupusese că toate școlile își închiseseră porțile, 
așa cum făcuse și universitatea. Apoi văzuse privirile din ochii 
adulților care-i aduseseră pe copii. Păreau îndârjiți în hotărârea lor de 
a le oferi copiilor o experienţă cât mai obișnuită posibil, atâta timp cât 
se mai putea. 

Marce era, de fapt, singurul angajat al universităţii, în afară de 
personalul de curăţenie, care venise la lucru în acea dimineaţă, și asta 
numai ca să strângă niște materiale care nu erau încă pe retea, și nu-l 
lăsase inima să-i refuze. Îi dusese cu el la planetariu și-și scotocise 
creierul pentru a-și aminti prezentarea despre Interdependenţă pe 
care o ofereau de obicei ghizii. 

-— E-n ordine, le spuse el copiilor. Avioanele acelea doar treceau pe- 
aici. Suntem pur și simplu aproape de culoarul lor de zbor, nu-i nimic. 
Universitatea e în siguranță. 

Probabil că nici asta nu era adevărat, deoarece Universitatea din 
Opole nu ducea lipsă de simpatizanți ai rebelilor, de la studenţii 
drogati în căutare de o mișcare căreia să i se alăture până la profesorii 
care se opuneau mereu din reflex și pe care îi amuza să se șteargă cu 
ducele la fund în timp ce-și păstrau titularizările pe posturi. 
Majoritatea acestora, studenti și profesori, erau probabil acum jos, la 
crâșmă. Marce, care era absolut apolitic, deși nu era deloc clar la ce-i 
folosea asta, nu le găsea nicio vină. 


Dar, oricum ar fi stat lucrurile, nu avea niciun rost să-i panichezi pe 


niște copii de opt ani în legătură cu posibilitatea ca universitatea să fie 
ocupată fie de rebeli, fie de trupele ducelui. În acest moment, treaba 
lui Marce era să-i menţină preocupați cu altceva. Ziua de azi putea fi 
ultima zi relativ normală pe care aveau s-o aibă pentru mult timp de- 
acum înainte. Și atunci era mai bine să se bucure de ea. 

Marce își atinse tableta din nou și un câmp înstelat țâșni din 
proiector în spaţiul gol de deasupra boltei planetariului, însoțit de o 
muzică liniștitoare, cu clinchete delicate. Copiii aceștia de opt ani, care 
se speriaseră cu doar cinci secunde înainte, izbucniră acum în strigăte 
de „Ooo“ și „Aah“, văzând priveliștea. La fel și adulții. 

— Ceea ce vedeți acum sunt toate stelele care există în zona care 
cuprinde Interdependenţa, spuse Marce. De la Centru și până la 
Capăt, avem aici toate stelele locuite de noi. Dorește cineva să 
ghicească pe care dintre ele ne aflăm noi? 

Copiii arătară cu degetele spre diferite puncte de lumină. De pe 
tableta sa, Marce alese una dintre stele. Imaginea proiectată se mări 
deplasându-se spre o singură stea și când se opri, arătă un sistem solar 
cu cinci planete: două terestre și trei gigantice gazoase. 

— Aici suntem noi, spuse el. A doua planetă de la soarele nostru. 
Aici este Capătul, denumit astfel pentru că se află cel mai departe de 
orice alt punct din Interdependenţă. 

Marce reveni apoi la întregul câmp stelar: 

— Așadar, toate aceste stele sunt în spațiul pe care Interdependenţa îl 
consideră al său, dar nu toate au sisteme în care oamenii să poată trăi. 
De fapt, dintre aceste mai mult de cinci mii de sisteme stelare, doar 
patruzeci și șapte sunt locuite de oameni. Făcu sistemele stelare ale 
Interdependenţei să strălucească mai tare, pentru ca acești copii să le 
poată vedea. Sistemele nu erau apropiate unele de altele în spațiu: ele 
păreau distribuite aleatoriu, ca niște diamante printre grunte de 
nisip. 


— De ce sunt atât de depărtate una de alta? întrebă unul dintre copii, 
cât se poate de oportun, deoarece anticipa următoarea parte din 
prezentarea standard. 

— Excelentă întrebare! spuse Marce. Acum te poți gândi că toate 
sistemele omenești ar trebui să fie îngrămădite unele lângă altele, ca să 
se poată călători uşor, dar toate sistemele acestea nu sunt conectate 
prin spatiu, ci prin Flux. 

Un buchet de linii se arcuiră dinspre sistemele locuite de oameni, 
legând fiecare sistem, unul de altul și producând încă o serie de ah-uri 
entuziasmate ale copiilor. 

- Fluxul este ca o superscurtătură prin spațiu, spuse Marce. În mod 
normal ne-ar lua ani de zile sau chiar secole să ne deplasăm de la un 
sistem stelar la altul. Chiar și cele mai apropiate sisteme se află la 
câțiva ani-lumină unul de altul și, folosind propulsiile obișnuite, până 
și pentru distanţele acelea relativ mici poate dura douăzeci sau 
treizeci de ani până să ajungem la destinaţie. Nici măcar cele mai 
avansate astronave ale noastre, așa-numiții „decari“, nu pot efectua 
această călătorie. Cu Fluxul, în schimb, putem călători între aceste 
sisteme în doar câteva săptămâni sau cel mult luni. Dar iată care e 
șpilul: Putem călători doar spre sistemele prin apropierea cărora trece 
Fluxul. 

Mări iar imaginea — trecând spre un alt sistem, acesta având zece 
planete —, apoi mări imaginea și mai mult: 

-Ştie cineva ce planetă este aceasta? 

Nu se auzi niciun răspuns, așa că Marce adăugă: 

— Se numește Centrul și este capitala Interdependenţei. Vrea cineva 
să ghicească de ce? 

- Fiindcă acolo locuiește Împăraxul? 

— Ei, da, dar Împăraxul trăiește acolo dintr-un anumit motiv, iar 
motivul este următorul, spuse Marce lovindu-și tableta, iar planeta 


Centrului se înconjură cu ceea ce părea un vârtej de linii, învârtindu-se 
în spațiu deasupra lumii. Centrul este singurul loc din 
Interdependenţă unde converg toți curenţii Fluxului — este singurul loc 
unde poți ajunge direct de la și la aproape orice sistem din 
Interdependenţă. Asta o face cea mai importantă planetă pentru 
comerț și pentru călătorii. Dacă nu am putea călători prin Centru, la 
unele sisteme din Interdependenţă s-ar ajunge doar în câțiva ani. De 
aceea planeta se numește Centru. Este centrul universului nostru, ca 
să zic așa. 

- Nu putem face pur și simplu o potecă prin Flux, între planete? 
Această întrebare venea de la unul dintre adulţi, un bărbat care se 
pare că fusese atât de absorbit de prezentare, încât uitase că timpul de 

întrebări le era dedicat doar copiilor. 

— Am vrea, dar nu este posibil, răspuse totuși Marce. Fluxul nu este 
controlabil și, de fapt, dacă e să fim sinceri cu noi înșine, este un lucru 
pe care nu-l înțelegem prea bine. Este ca un fel de caracteristică 
naturală a universului. Îl putem accesa, dar nu putem face, de fapt, 
nimic cu el, în afară de a merge acolo unde ne duce. În realitate, 
aceasta este una dintre caracteristicile cu adevărat neobișnuite ale 
Interdependenţei. 

Marce micșoră imaginea, șterse câmpul stelar și afișă rețeaua celor 
patruzeci și șapte de sisteme ale Interdependenţei. Sistemele 
cuprindeau stele de tot felul: de la piticele roșii până la stele galbene 
asemănătoare Soarelui și adăposteau de la una până la douăsprezece 
planete majore. Imaginile sistemelor nu erau la scară și înfățișau 
planete care treceau în goană pe orbitele lor, unele atât de repede, 
încât era comic. Câţiva copii începură să râdă. 

— Oamenii trăiesc în toate aceste sisteme stelare, dar planetele din 
majoritatea acestor sisteme stelare nu sunt de tipul potrivit pentru 
viața umană. Marce mări imaginea Centrului din nou: Centrul, de 


exemplu, nu are atmosferă și este blocată într-o rotație sincronă. Acest 
lucru înseamnă că o parte a planetei este mereu luminată de Soare, așa 
că acolo este extrem de cald, în timp ce cealaltă parte este întunecată și 
de aceea este înghețată. Oamenii de la Centru trebuie să trăiască în 
subteran pentru a supraviețui. 

Micșoră din nou imaginea și alese un alt sistem: Aici, în Sistemul 
Morobe, singurele planete sunt gigantele gazoase — planete uriașe care 
nu au nici măcar o suprafață pe care să poti ateriza. Nu am putea trăi 
acolo. Aceste planete au luni, dar majoritatea acestora nu sunt nici ele 
propice vieții oamenilor. Așa că aici trăim în habitate spaţiale, 
poziționate în locuri denumite Punctele Lagrange ł, sau în alte locuri 
care pot fi făcute să fie stabile. Prin urmare, așa trăiesc oamenii acum: 
fie în subteran pe planetele pietroase, fie în habitate spaţiale mari. 
Există un singur loc din Interdependenţă unde oamenii trăiesc pe 
suprafața planetei. 

Marce mări imaginea în mod repetat, până la Capăt, care plutea pe 
ecran, o bilă verde-albastră, învăluită în alb: 

— Aici suntem noi. Aceasta este planeta de Capăt. 

— Dar cum e cu Terra? întrebă unul dintre copii, așa cum se întâmpla 
întotdeauna. 

- Bună întrebare! spuse Marce. Terra este locul de unde se trag 
oamenii și, la fel ca și pe planeta de Capăt, puteai păși pe suprafața 
planetei. Dar Terra nu face parte din Interdependență. Am pierdut 
contactul cu Terra acum o mie de ani când unicul curent de Flux către 
ea a dispărut. 

- Cum s-a întâmplat asta? 

Întrebarea venea iar de la bărbatul nerăbdător, căruia unul dintre 
ceilalți adulți îi făcu imediat semn să tacă. Marce zâmbi văzându-i. 

- E complicat, îi spuse. Cel mai bun răspuns netehnic pe care pot să 
vi-l dau este că toate din univers sunt în permanentă mișcare, inclusiv 


sistemele stelare, și că acea mișcare afectează uneori Fluxul. Practic, 
Terra s-a mișcat, noi ne-am mișcat și curentul Fluxului a dispărut. 

— Se poate întâmpla din nou? 

- Bint! spuse cineva spre bărbatul care punea întrebări, 
admonestându-l. 

— Uite ce e, vreau pur și simplu să știu, spuse Bint. 

- Nu-i nimic, făcu Marce, ridicând o mână. De fapt, s-a întâmplat 
deja din nou, cu mai mult de șapte sute de ani în urmă, când am 
pierdut contactul cu un sistem numit Dalasysla. Asta a fost înainte ca 
toate curentele locale ale Fluxului să fie cartografiate pe scară largă, 
așa cum sunt acum. Curentul Fluxului spre Dalasysla se prăbușea 
deja, se pare, când a fost colonizată pentru prima oară, și a durat doar 
două sute de ani până să se închidă complet. Acum, întâmplarea face 
că restul curentelor Fluxului din Interdependenţă au fost rezistente și, 
în marea lor majoritate, au rămas neschimbate în perioada ultimelor 
sute de ani. 

Asta păru să-l mulțumească pe Bint, și Marce se bucură că amicul 
nu observase că, de fapt, nu-i răspunsese la întrebare. 

Din depărtare, un trosnet slab sfâșie tăcerea temporară din 
planetariu. Unul dintre adulţii din public începu să tagă aer în piept, 
apoi se opri. 

-Şi mă gândesc că asta ar fi tot pe ziua de azi, spuse Marce. 
Mulţumesc tuturor pentru vizită și sper că veţi veni și altă dată. Vă 
așteptăm cu drag. Într-o zi când nu împușcă nimeni pe cineva de la doar 
câteva Klicuri distanță, continuă în gând. 

Stinse luminile și le făcu cu mâna copiilor, în timp ce adulții îi 
scoteau din încăpere. Unul dintre adulți privi înapoi și schiță, din 
buze, cuvântul Multumesc. Marce zâmbi și-i făcu cu mâna. 

- Tot mai faci pe ghidul în plin război? rosti o voce nouă din fundul 
planetariului. Este o chestie nobilă. Stupidă, dar nobilă. 


Marce privi în sus, văzu cine era și zâmbi din nou: 

— Ei, în fond, tehnic vorbind, chiar facem parte din nobilime, nu, 
surioară? 

Vrenna Claremont, în uniforma ei completă de comisar de poliție, îi 
zâmbi la rândul ei și începu să se îndrepte spre fratele ei: 

— A fi nobil pe planeta de Capăt e ca și cum ai fi cel mai bogat om 
dintr-o grămadă de gunoi. Nu înseamnă mare lucru. Mai ales acum, 
când ducelui i se va prezenta propriul cap pe tavă și în vreme ce 
rebelii aleargă pe proprietatea lui, eliberând-o. Nu e deplasat să ne 
imaginăm că ceilalți nobili se vor trezi și ei cu proprietăţile eliberate în 
același mod. 

- Toată averea mea constă într-un teanc de cărți aflate în căminul 
pentru absolvenți, spuse Marce. Cred că vor fi dezamăgiți. 

- Eşti profesor acum. Ar trebui să te muţi din căminul pentru 
absolvenți. 

- Sunt master rezident. Pot economisi chiria. 

- Un fiu de conte căruia îi e teamă de prețul chiriei, spuse Vrenna. 

- Da, nu suntem niște nobili prea impresionanți, așa e. 

Se auzi din nou un trosnet undeva în depărtare, și nu păru chiar așa 
de îndepărtat ca primul. 

— Uite că reușesc destul de bine, acum, să nu intru în panică, spuse 
Marce. 

— Am observat asta, spuse Vrenna. Nu intentionam s-o spun, dar am 
observat. 

- Nu putem să avem cu toţii în vene sânge rece ca gheaţa. 

— Nu am sânge rece ca gheata. Știu doar cât de departe sunt 
exploziile alea și nu o să mă îngrozesc deocamdată. 

— Cât de departe sunt? 


-Cam la cinci Klicuri. La docuri, acolo unde sunt forțele ducelui 


care încearcă să îngroape un contingent al rebelilor sub greutatea 
containerelor de marfă spulberate. Probabil că nu le va merge. 
Majoritatea rebelilor au plecat de mult de acolo, ducându-se să ocupe 
resursele strategice. Noi doi ne ducem oricum în direcția opusă. 

— Ne ducem? 

- Da. Tata m-a trimis să te iau de aici. 

— De ce? 

-O dată fiindcă e război și, deși nu mă aştept ca luptele să ajungă 
până aici, nu există nicio garanție că universitatea inclusiv tu și 
căminul tău de student absolvent nu cădeau pradă flăcărilor înainte 
de apusul soarelui. 

— Așa e de rău? spuse Marce. 

Vrenna încuviință: 

— Da, poate că nu-ți amintești, dar casa are o gardă pusă acolo de 
Pușcașii Imperiali. Dacă un rebel se apropie la mai puțin de un klic de 
ea, va fi probabil vaporizat din spațiu. Și asta o face cel mai sigur loc 
de pe suprafața planetei, în acest moment. 

- Tata i-a spus ducelui chestia asta? 

— Ştii, cred că a omis să-i spună. 

Marce rânji din nou, auzind-o. 

— Pe urmă, tata vrea să-ți arate ceva. 

— Ce anume? 

- Informații. 

— Vren, ce bine ar fi să fii mai puţin ambiguă, nu crezi? 

— A spus că o să știi despre ce e vorba și că nu e ceva despre care să 
vorbim cu voce tare în public. 

- Oh! făcu Marce. 

-Chiar așa. 


Se auzi un alt trosnet. 


— Se pare că sunt mai aproape, spuse Marce. 
- Nu sunt. Dar trebuie să plecăm, oricum. Dacă mai așteptăm, cuiva 
i-ar putea veni ideea să tragă în hidroavion. 


Cineva trase în hidroavion oricum, de mai multe ori în timpul 
zborului. 

- Mergi mai iute, o îndemnă Marce pe sora lui. 

— Oricând vei vrea să conduci tu un hidroavion deasupra 
acoperișurilor orașului, fără să te lovești de vreun coș stingher, te rog 
să mă anunti, îi replică ea. 

În loc s-o necăjească mai departe pe sora lui, Marce privi afară din 
bula hidroavionului la străzile din Opole. Majoritatea străzilor 
rezidenţiale erau neatinse, erau doar o mână de oameni care duceau 
lucruri la mașinile lor, de parcă s-ar fi mutat. Străzile principale însă 
erau pline de mașini și multe dintre ele erau blocate în trafic. 

Operaţiunea asta cerea efort; Marce bănuia că unii șoferi își 
dezactivaseră pilotul automat pentru a prelua controlul direct asupra 
mașinilor lor, fie sub imperiul panicii, fie pentru că suspectau că 
guvernul urma cumva să le dezactiveze deplasarea. Rezultatul final, 
în orice caz, era că aceste mașini de curând independente stricau 
lucrurile pentru toți ceilalți. 

Din când în când, Marce vedea coloane de soldați mărșăluind pe 
străzi cu vehicule blindate printre ei, gata să apere sau să elibereze un 
punct strategic sau altul al orașului. 

- N-o să se termine bine, îi spuse Marce surorii lui. 

— Păi când se termină bine așa ceva? îl întrebă ea, deplasându-se 
spre Warta, fluviul lat care traversa Opole. 

Zbură cu hidroavionul spre mijlocul lui, destul de departe de 
ambele maluri pentru a descuraja alte rafale trase către ei. 


Marce bănuia că, practic, sora lui zbura cu hidroavionul în mod 


ilegal- se presupunea că hidroavioanele folosesc automatizarea și se 
conformează unor reguli de trafic specifice rutelor aeriene din oraș 
pentru a evita problemele cu alte moduri de trafic aerian. Mijlocul 
Wartei nu făcea parte dintre aceste rute. Însă mai bănuia și că, azi, 
polițiștii aveau alte probleme pe cap. 

Imediat, hidroavionul părăsi Opole și apărură dealuri cât vedeai cu 
ochii, iar Warta șerpuia blând printre ele, pe lângă suburbii și apoi pe 
lângă sate rustice adăpostite de pantele lor. Un afluent mic al Wartei 
se ramifica printre alte dealuri; Vrenna îl urmări și în câteva minute 
ajunse acasă. 

„Casa“ era, practic, Palatul Claremont, denumit după districtul 
provinciei unde tatăl său fusese numit conte cu aproape patruzeci de 
ani standard în urmă și datorită căruia familia îi purta acum numele. 
Existase și un alt conte înainte, pe care Marce nu-l întâlnise niciodată, 
deoarece nu se născuse încă. Respectivul fusese convins să renunțe la 
titlu și i se oferise un post la curtea imperială. Povestea pe care i-o 
spuseseră lui Marce era că omul nu avusese nevoie de prea multe 
rugăminți. Mai bine să fii funcţionar la curte decât un nobil exilat pe o 
planetă îndepărtată. Plecase atât de repede, că-și lăsase aproape toată 
mobila și cel puţin o pereche de animale de companie, niște pisici care 
se înțelegeau perfect cu noii chiriași atâta vreme cât mâncarea venea la 
timp, după cum îi povestise tatăl său. 

— Hai, vino, îl îndemnă Vrenna, în timp ce ieșeau din hidroavion, pe 
platforma de aterizare de lângă garaj. Să nu-l lăsăm pe tata să ne 
aștepte. 

Tatăl lor, Jamies, Conte de Claremont, era în biroul său, urmărind 
revoluția pe monitorul din perete. Îi văzu intrând și arătă spre 
monitor: 

- Uitaţi-vă la toată porcăria asta! spuse el. 


- Bun venit la revoluţie, făcu Vrenna. 


Jamies pufni: 

- Nu e o revoluție. „Rebelii“ sunt probabil finanțaţi de breslele 
comerciale, care vor să scape de taxa pe import. Sau așa ceva. Ducele 
n-o să le permită. Sau așa ceva. Așa că „rebelii“ îl vor da jos pe duce și 
vor pune în locul lui un nobil ambițios, care va scădea tariful. Acesta 
va fi confirmat în funcţie de către Împărax, fiindcă nimănui de acolo 
nu-i pasă ce se întâmplă pe la Capăt. Și fiindcă ei cred că în alți 
douăzeci de ani vom face din nou același lucru. 

— Și n-o vom face? 

- De data asta, nu. 

Jamies se îndreptă spre birou, scoase o tabletă și i-o întinse lui 
Marce: 

— Am făcut-o în sfârșit. lată dovada! Și ultimele informaţii de care 
aveam nevoie pentru modelul de predictie. 

Marce luă tableta și începu să răsfoiască prin lucrare: 

- Când s-a întâmplat asta? 

— Acum șase săptămâni. O navă pe nume Mai Spune-mi Și Altceva a 
trecut printr-o anomalie a Fluxului și pe urmă a înregistrat un găvan 
de Flux temporar, concordant cu modelul meu. A fost observat, 
înregistrat și verificat și urmărit. Totul se potrivește perfect. Totul este 
exact la fel cu ce căutam noi. Asta confirmă tot ce am bănuit despre 
Flux. 

Marce se opri din răsfoit lucrarea, ce ar fi necesitat ore întregi de 
citit și de digerat, și-l privi pe tatăl său: 

— Ești sigur de asta? 

- Crezi că ţi-aș spune, dacă nu aș fi? îi răspunse Jamies. Mă știi doar, 
nu-i așa că am fost mereu extrem de atent în legătură cu ipoteza asta? 
Crezi că nu am aruncat cu tot felul de chestii în ea ca s-o infirm? Tu 
crezi că eu doresc să fie precisă? 


Marce scutură din cap: 


— Nu, tată. 

- Nu mă înțelege greșit, Marce. Am nevoie s-o citeşti. Am nevoie să- 
mi spui dacă am uitat ceva. Orice aș fi putut trece cu vederea. Fiindcă 
oricât ar fi de entuziasmat omul de știință din mine că a făcut saltul 
acesta în înțelegerea fizicii Fluxului... 

— ...ca simplu om, îţi dorești să fi greșit, îi termină Marce gândul. 

- Da, spuse Jamies. Da, îmi doresc asta foarte mult. 

De când își aducea aminte Marce, tatăl său numise asta „Secretul 
Familiei“: era vorba despre examinarea de către tatăl său a datelor 
navigaționale ale fiecărei nave care sosise la Capăt în ultimele patru 
decenii. Oficial, rolul Contelui Claremont în cadrul imperiului era cel 
de Auditor Imperial-Șef pentru planeta de Capăt. Examina datele 
pentru a se asigura că niciuna dintre nave nu devia niciodată de la 
ruta imperială aprobată — pentru a evita astfel tarifele comerciale și 
alte taxe care li se cereau —, acestea fiind planificate cu ani sau chiar 
decenii înainte. Această muncă era desfășurată de alți doisprezece 
auditori imperiali, câte unul în fiecare sistem, care trebuiau să se 
asigure că banii rămân acolo unde trebuiau să rămână: în buzunarul 
Împăraxului, în primul rând, apoi al breslelor și al tuturor celorlalți 
aflați mai jos în ierarhie. 

În realitate, Jamies, Conte de Claremont, nu dădea doi bani pe 
niciuna dintre prostiile astea. Se achita de rolul de auditor imperial șef 
destul de bine, în primul rând delegându-l unor subordonați pe care-i 
prevenise că orice ciubuc prea evident să fie ignorat va trebui să fie 
penalizat. Dar nu din cauza asta venise el la Capăt, și nici prietenul 
său, Împăraxul Attavio al VI-lea, nu-l trimisese aici din acest motiv. 
Fusese, într-adevăr, trimis să examineze datele navigaționale ale 
navelor pentru discrepanțe, dar nu din cele comerciale. Ceea ce căuta 
erau datele care să-i susțină o ipoteză pe care o formulase în timp ce 
era încă student la Universitatea din Hubfall: curenții Fluxului care 


defineau Interdependenţa nu beneficiau de „rezistenţă prin 
rezonanță“ — acea teorie care spunea că densitatea neobișnuită și 
interacțiunea curenților Fluxului dinăuntrul Interdependenței ajutau 
la crearea unei forme de undă stabile în interiorul Fluxului care avea 
să menţină acei curenți deschişi și neschimbați vreme de milenii. 

Jamies citise cifrele din spatele teoriei și ghicise ceea ce alții nu 
ghiciseră sau o făcuseră și preferaseră să nu creadă: și anume că 
„rezistența prin rezonanţă“ era o absurditate creată din date născocite 
și că prăbușirile curenților Fluxului spre Terra și spre Dalasýsla erau 
doar începutul, și nu excepții, cum susținea teoria modernă a Fluxului. 
Îi spusese toate acestea prietenului său Batrin — proaspătul încoronat 
Împărax Attavio al VI-lea —, îi arătase datele și-l prevenise că 
prăbușirea putea să aibă loc în timpul acestui secol. 

Batrin văzuse posibilitatea valabilității datelor. Recunoscuse și el 
faptul că ele reprezentau o ameninţare pentru comerțul și stabilitatea 
Interdependenţei și că vor fi probabil considerate o blasfemie de către 
Biserică. Așa că făcu două lucruri pentru prietenul său Jamies. Mai 
întâi îl mitui ca să păstreze tăcerea, făcându-l conte. Apoi îl trimise la 
Capăt, cât mai departe posibil la marginea Interdependenţei, îi dădu 
un post care-i furniza datele de care avea nevoie ca să verifice sau să 
respingă ipoteza lui și-i spuse să nu vorbească cu nimeni altcineva 
decât cu el despre munca lui. 

Ceea ce Jamies și făcuse, în mare parte. La început îi spusese soției 
lui, Guice, și apoi, după ce cei doi copii gemeni ai săi, Marce și 
Vrenna, crescuseră destul de mari, le spusese și lor. Presupusese că 
asta n-avea de ce să-l deranjeze pe Împărax. Guice luă secretul cu ea în 
timpuriul și tragicul ei mormânt. Vrenna ținuse secretul fiindcă se 
pricepea să țină secrete. Marce îl păstrase deoarece, din momentul în 
care devenise destul de interesat de fizica Fluxului și arătase 
aptitudini pentru ea, Jamies se bazase pe el să-i verifice munca. 


Acum, toți anii de culegere metodică și tăcută de date și de 
interpretare a lor dăduseră rod. Jamies, Conte de Claremont verificase 
cea mai importantă descoperire din istoria umanității de la 
descoperirea Fluxului însuși. Dacă aceasta le-ar fi fost făcută 
cunoscută celorlalți oameni de știință, l-ar fi încununat cu toate 
premiile posibile. 

Asta dacă Interdependenţa ar mai fi continuat să existe, pentru ca să 
le permită s-o facă. 

— Atunci este adevărat, spuse Vrenna tatălui și fratelui ei. Fluxul se 
prăbușește. 

- Fluxul este Fluxul, spuse Jamies. Nu face nimic. Accesul nostru la 
el, în schimb, se duce naibii în mod sigur. Stabilitatea neobișnuită a 
curenților Fluxului care au permis dezvoltarea Interdependenţei s-a 
terminat. Unul câte unul, curenții vor seca. Unul câte unul, sistemele 
Interdependenţei se vor trezi că sunt izolate. Pentru foarte mult timp. 
Poate pentru totdeauna. 

— Cât timp mai avem? întrebă Vrenna. 

— Zece ani, spuse Marce, privind către tatăl său. La exterior. Dacă 
modelele tatei sunt absolut exacte, mai puțin de-atât. Probabil șapte 
sau opt ani înainte ca toți curenţii locali ai Fluxului să dispară. 
Majoritatea vor fi dispărut până atunci. 

Jamies se întoarse spre fiul său: 

— Și de aceea trebuie să pleci. 

— Stai, cum? spuse Marce. 

- Trebuie să pleci, repetă Jamies. 

— Unde? 

- La Centru, evident. Trebuie să duci datele astea Împăraxului. 

-Credeam că-i trimiţi informări regulate Împăraxului, îi spuse 
Vrenna tatălui ei. 


— Bineînţeles că asta am făcut. Datele au fost cifrate și trimise lunar 
cu ajutorul navelor care pleacă. 

— Păi trimite-le și pe astea la fel, spuse Marce. 

Jamies scutură din cap: 

-Nu înţelegi. Una e să-l fi ținut pe Împărax la curent pe când mă 
luptam cu interpretarea datelor și rafinarea modelului, cu totul alta e 
când modelul a fost verificat și a devenit o amenințare reală pentru 
Interdependenţă. Va avea nevoie ca cineva să-i arate în amănunt toate 
astea. Și apoi să le arate tuturor celorlalți. Și apoi să se certe cu toți, de 
la oamenii de știință la politicienii care vor mereu să demonteze orice 
teorie pentru propriile lor interese. Cineva trebuie să meargă acolo. 

-Sunt de acord, spuse Marce. Și acea persoană ar trebui să fii tu. 

Jamies deschise gura, dar tocmai atunci Doung Xavos, secretarul 
contelui își băgă capul pe ușă: 

- Domnule Conte, Lordul Ghreni Nohamapetan este aici și dorește 
să vă vadă. Spune că a venit trimis de duce. 

- Invită-l înăuntru, spuse Jamies și-i privi pe copiii săi. 

— Să plecăm? întrebă Vrenna. 

— Aș prefera să rămâneți, făcu Jamies, închizând cu un singur gest 
monitorul care vărsa tone de informaţii despre revoluție. 

Jamies se așeză la biroul său și-și invită copiii săi să ia loc. Aceștia se 
așezară. 

Lordul Ghreni Nohamapetan intră în cameră, îmbrăcat în negru, și 
Marce îl urmări cu privirea în timp ce nobilul se îndrepta spre tatăl 
său. Ghreni și gemenii Claremont erau de-o seamă, dar niciunul dintre 
gemeni nu socializase prea mult cu urmașul Casei de Nohamapetan. 
Acesta sosise pe planeta de la Capăt doar cu câțiva ani înainte de a 
începe să se ocupe de interesele familiei lui. Îl văzuseră o dată sau de 
două ori la diferitele evenimente de la palat și îi fuseseră prezentați în 
mod oficial. Marce își amintea că Ghreni îi măsurase cu privirea rapid, 


să vadă dacă ar fi putut avea vreun beneficiu politic dacă-i frecventa 
pe vreunul dintre ei și, când socotise că răspunsul evident era „nu“, 
începuse să-i ignore politicos, chiar din acel moment. Marce se simțea 
încă ușor iritat de acest lucru. Vrenna îl găsea amuzant, fiindcă așa era 
ea. 

- Conte Claremont, spuse Ghreni Nohamapetan, înclinându-se. 

— Lord Ghreni, spuse Jamies. Ce plăcere! 

Îi arătă pe Marce și pe Vrenna care se ridicară în picioare: 

-Îți amintești de copiii mei, desigur. 

- Desigur, Lord Marce, Lady Vrenna. 

Ghreni își înclină capul spre fiecare, iar ei îi întoarseră salutul, apoi 
se așezară. După încheierea formalităţilor, își concentră atenţia spre 
tatăl lor: 

- Domnule Conte, ducele m-a trimis într-o misiune oarecum 
delicată și mă întreb dacă nu am putea discuta între patru ochi. 

-Copiii mei sunt sfătuitorii mei principali și nu am secrete față de 
ei. Puteţi să-mi vorbiti de faţă cu ei și vă asigur de confidenţialitate: e 
ca și cum am vorbi între patru ochi. 

Ghreni făcu o pauză și Marce fu sigur că urma să insiste să 
vorbească singur cu tatăl său. O privi pe Vrenna, care zâmbea 
încurcată. Apoi încuviință: 

— Da, în regulă. 

— Care este misiunea dumneavoastră, Lord Ghreni? 


— Așa cum știți, probabil, ducele se confruntă cu o provocare 
serioasă din partea rebelilor. 

Vrenna pufni, auzindu-l: 

- Vreti să spuneți că este pe punctul să-și piardă ducatul, domnule 
conte, spuse ea. 


- Ducele este oarecum mai optimist decât fiica dumneavoastră, îi 


spuse Ghreni lui Jamies. Cu toate acestea, provocarea este reală și 
ducele încearcă să găsească modalități de sporire a avantajelor sale 
tactice. 

— Cum ar fi? 

— Arme, domnule conte. 

— Am de la fostul conte un pistol antic cu sarcină electrică, spuse 
Jamies. Și cred că Vrenna poartă mereu o armă de mână. În afara 
acestora, nu cred că dispunem de alte arme. 

— Ducele știe că nu aveți arme, domnule conte. Dar aveţi bani. 

- Nu chiar. Titlul de Conte de Claremont nu vine cu prea mult 
pământ de închiriat și nici cu monopoluri comerciale locale. Este mai 
mult un titlu de curtoazie. Am salariul meu ca Auditor-Șef și o 
indemnizație de întreținere pentru palat. Am vândut recent niște 
proprietăţi, dar tot nu e o sumă prea mare. 

Ghreni râse: 

- Nu banii dumneavoastră, domnule conte. Ai Împăraxului. Dorim 
să-i folosim pentru a cumpăra armele de care are nevoie ducele. 

Contele se încruntă ușor: 

- Vă rog să vă explicati. 

— Ducele este conștient că în rolul dumneavoastră de Auditor-Șef, 
toate taxele și penalitățile imperiale trec prin biroul dumneavoastră 
înainte să fie trimise la trezoreria de la Xi'an. 

- Biroul meu nu le trimite mai departe. Acesta este rolul șefului 
băncii imperiale de aici, de pe Capăt. 

-Sigur că da. Și am vorbit cu Șeful Han și ea este dispusă să-l ajute 
pe duce în efortul său. Șeful Han ne-a informat și că orice transfer al 
taxelor și penalităților imperiale, altul decât ruta lor obișnuită spre 
Xi'an, trebuie aprobat de biroul dumneavoastră. 


— Acest lucru este corect, dar v-a fost prezentat în mod simplist. Îmi 


este permis să aprob aplicarea directă a taxelor și penalităților 
proiectelor imperiale aprobate, cum ar fi construcțiile sau 
infrastructura. Lucruri unde acele taxe ar ajunge oricum. Acest lucru 
ne face să câștigăm timp și nu mai trimitem banii ca să-i primim 
înapoi. 

- Da. Și, dacă veți consulta evidențele dumneavoastră, veți vedea că 
acum doi ani, când a început această revoltă, ducele a cerut, și 
parlamentul imperial a aprobat, fonduri pentru cumpărarea de arme 
pentru a ajuta la suprimarea revoltei. 

- Nu intentionez să verific evidenţele, Lord Ghreni, ca să aflu că 
fondurile pentru acele achiziţii au fost deja alocate și că armele au fost 
deja cumpărate și expediate. 

— Atunci trebuie că știți că nava care le transporta, Mai Spune-mi Și 
Altceva a fost atacată de pirați care s-au urcat la bord când a ieșit din 
Flux. Căpitanul ei și echipajul s-au luptat cu vitejie pentru a respinge 
atacul, dar în cele din urmă mulți dintre membrii echipajului au 
murit, inclusiv căpitanul secund, ofițerul de securitate și 
reprezentantul proprietarului, iar marfa navei a fost furată. Mai Spune- 
mi abia s-a târât întreagă până în port. 

— Cunosc povestea navei Mai Spune-mi, spuse Jamies. 

- Important e că armele sunt acum în mâna piraţilor. Piraţi care au 
intenționat să le vândă rebelilor, dar care pot fi convinși să le vândă 
ducelui. 

— Pentru asta există trezoreria personală a ducelui, preciză Marce. 

- Din păcate, Lord Marce, doi ani de lupte au golit vistieria ducelui 
și au făcut și mai dificilă colectarea taxelor și a altor dări. Are nevoie 
de ajutor. 

- A primit ajutor, punctă Vrenna. Parlamentul a aprobat armele. 
Dar este și responsabilitatea ducelui să patruleze spaţiul dintre 
găvanul din Flux și planetă. Dacă piraţii operează pe acolo, e și din 


cauză că ducele nu și-a făcut datoria. 

Ghreni își îndreptă atenţia asupra contelui: 

— Ducele știe că cererea de efectuare a acestei plăți este neobișnuită. 
Argumentul lui, și cred că este unul solid, este că Parlamentul a 
intenționat ca armele să ajungă la duce și deci prin aprobarea acestor 
fonduri suplimentare pentru răscumpărarea armelor înfăptuiți 
intenţia acestuia. 

- Nu cred că acest argument este tot atât de bun pe cât crede ducele, 
spuse Jamies. După cum știu și că garnizoanei imperiale i s-a spus să 
nu intervină în această problemă. 

Aceste cuvinte produseră încuviințarea lui Ghreni: 

- Ducele știe prea bine că singurul nobil aflat sub completa protecție 
a militarilor imperiali sunteți dumneavoastră, Conte Claremont. Și 
găsește acest lucru interesant. 

- Nu e deloc interesant, Lord Ghreni. Așa cum ați observat, banii 
Interdependenţei trec prin biroul meu. Împăraxul ține la banii săi. De 
aceea nu sunt convins că va fi prea mulțumit dacă va afla că au fost 
deturnaţi pe neașteptate. Și nu va fi mulțumit nici de mine. 

— Ducele este pregătit pentru orice eventualitate. 

- Asta este minunat, spuse Jamies. Mai ales când te gândești că nu el 
va fi trimis la închisoare din cauza asta. 

- Haide-haide, Conte Claremont. Aveţi puţină încredere în 
inteligența ducelui. Amintiţi-vă că ne aflăm la nouă luni distanță de 
Xi'an și de Centru. În aceste nouă luni, ducele poate să zdrobească 
revolta și să înapoieze banii cu dobândă pentru orice sume pe care le- 
ați împrumutat. Va uza de autoritatea sa în favoarea dumneavoastră 
pentru a-l convinge pe Împărax că dumneavoastră și Șef Han ați 
acționat spre binele Interdependenţei. Și, în același timp, ducele 
promite că loialitatea dumneavoastră va fi răsplătită. 


Auzindu-l, Jamies izbucni în râs: 


-Ce ironie că încerci să mituiești pe cineva de la care încerci să obţii 
bani, Lord Ghreni. 

- Ducele consideră că banii nu sunt singura monedă de schimb 
pentru loialitate. 

-Şi Șeful Han a fost convinsă de acest argument. 

— Da, Domnule Conte, a fost convinsă. 

- Deci, pe scurt, spuse Jamies, vrei să transfer în mod ilegal fonduri 
către duce ca el să poată cumpăra armele pe care le-a cumpărat deja, 
dar pe care le-a pierdut din cauza neglijenţei, fiindcă persoana pe care 
deja ai mituit-o nu poate face acest lucru ea însăși, iar ca recompensă 
pentru aceste fapte ilegale împotriva statului imperial, îmi oferi niște 
așa-zise premii ce vor fi stabilite ulterior și care nu reprezintă bani 
reali. Am dreptate? 

- Nu m-aș exprima în acest mod, spuse Ghreni. Și nici ducele. 

-Sigur că nu te-ai exprima în acest mod, dar asta este ceea ce-mi 
ceri. 

— Asta înseamnă, atunci, că nu doriți să-l ajutați pe duce, spuse 
Nohamapetan. 

- Nu am spus asta, zise Jamies, iar Marce, cel puţin, fu absolut 
surprins. 

Aruncă o privire piezișă către sora lui, dar nu reuși să-i citească 
gândurile. 

- L-aș putea ajuta pe duce, continuă tatăl său. Dar nu vreau ca nici 
dumneata și nici ducele, de fapt, să pretindă că facem orice altceva 
decât acest lucru. 

Jamies se ridică în picioare, dându-i de înţeles că întrevederea luase 
sfârșit. Marce și Vrenna se ridicară în picioare și ei. Nohamapetan 
înțelese semnalul și se înclină: 


— Ce pot să-i spun ducelui? întrebă el. 


— Poţi să-i spui că voi avea un răspuns pentru el într-o săptămână, 
spuse Jamies. 

-Cu tot respectul cuvenit, Domnule Conte, în acest moment, o 
săptămână este un interval de timp prea îndelungat. 

- Nu tot atât de îndelungat ca cei cincizeci de ani pe care o să-i 
petrec în închisoare dacă totul merge rău, Lord Ghreni, spuse Jamies. 
Adică dacă Împăraxul nu decide, pur și simplu, să mă execute. 

- Pot să vă cer, cu umilință, să-mi permiteti să-i spun ducelui că va 
primi un răspuns în cinci zile? Cinci zile, sunt sigur, ar fi acceptabile 
pentru el. 

Jamies păru să reflecteze asupra acestei propuneri: 

— Foarte bine, Lord Ghreni. Cinci zile. 

- Dacă ducele dorește să vă vadă, unde îi pot spune că veţi fi zilele 
acestea? 

— Voi fi aici, spuse Jamies. Așa cum sunt mereu. Așa cum am fost 
mereu. 

Ghreni se înclină din nou, se întoarse și ieși. Marce așteptă până 
când Vrenna se duse să închidă ușa biroului după el înainte să 
vorbească: 

- Nu poti să te gândești serios să faci așa ceva, îi spuse el tatălui său. 

— De ce nu? întrebă Jamies. 

Marce fu șocat. 

- Încerci să tragi de timp, spuse Vrenna, venind în ajutorul 
amândurora. 

- Da, confirmă Jamies. 

- Până când? 

— Până când nu va mai avea importanţă, spuse Jamies arătând spre 
tableta pe care Marce continua s-o ţină în mână. Am modelat 
prăbușirea curentilor Fluxului, fiule. Va dura ani de zile până când 


vor dispărea. Dar unii dintre ei au început deja să se prăbușească. 

Apoi contele lovi în tabletă și adăugă: 

- Unul dintre primii va fi curentul de aici la Centru. Modelul arată 
că deja se prăbușește. 

-Cât va mai dura? întrebă Vrenna. 

-Încă un an. Dar se prăbușește începând de la găvanul de intrare. 
Scenariul cel mai optimist este că se va închide într-o lună. Cel mai 
pesimist este că se va închide într-o săptămână. După asta va fi 
absolut inaccesibil. Orice navă care se află la Capăt va rămâne aici. 
Pentru totdeauna. 

Jamies se întoarse spre fiul său: 

- Ceea ce este un alt motiv pentru care trebuie să pleci acum. Dacă 
nu pleci acum, nu vei mai putea pleca niciodată. 

- Tu trebuie să pleci, îi repetă Marce tatălui său. 

Jamies scutură din cap: 

- Ducele va fi detronat. Toţi nobilii de la putere sunt urmăriți pentru 
a se vedea dacă încearcă să abandoneze planeta înainte de căderea sa. 
Iar acum trebuie să-i dau un răspuns lui Ghreni Nohamapetan în 
legătură cu banii. Dacă, pur și simplu, voi ieși din această casă, va părea 
că părăsesc corabia. Mă urmăresc. Pe tine, în schimb, nu... 

- Da, are sens, Marce, spuse Vrenna. Eşti singurul care poate să 
explice chestia asta la fel de bine ca tata. Și cei de aici nu vor fi atenti la 
tine. 

- Mai ales de când am făcut-o pe Vrenna moștenitoarea mea, spuse 
Jamies. 

— Ce? spuse Marce. 

- Da, chiar așa. Ce? spuse Vrenna. 

- Am făcut-o moștenitoare pe Vrenna imediat ce am aflat despre 
prăbușirea Fluxului, îi spuse Jamies fiului său. Și acum ai o scuză 


publică să părăsești Capătul, fiindcă nu mă vei moșteni. Chiar dacă 
pleci în acest moment, nimeni nu te va judeca pentru asta. 

- Nu vreau să fiu contesă, protestă Vrenna. Și, la naiba, nu vreau să 
fiu auditor imperial! 

— Relaxează-te, spuse Jamies. În curând nu va mai fi mare lucru de 
auditat. 

— Asta nu sună prea încurajator. 

Jamies îi zâmbi fiicei lui și se întoarse spre fiul său: 

- Am vândut câteva proprietăți de curând. Ar trebui să-ți ajungă să 
pleci cu o navă și să te descurci la Centru când ajungi acolo. 

— Despre ce sumă e vorba? întrebă Marce. 

- Cam optzeci de milioane de mărci. 

- Cerule! 

- Da, încuviință Jamies. Poate că l-am mințit pe ipochimenul acesta 
de Ghreni Nohamapetan în legătură cu averea mea reală. Marce, ideea 
e că acum ai mijloacele, motivul și posibilitatea de a părăsi Capătul. 
Pleacă! Fă-o acum! Spune-i Împăraxului ce știi. Dacă avem noroc, va 
mai avea timp să se pregătească. 

— Să se pregătească pentru ce? 

— Pentru colapsul imperiului, spuse Jamies. Și pentru întunericul ce 
va urma. 


iva Lagos nu avu parte de un miracol, dar în ceea ce privea 
îngrijorarea ei legată de următoarea săptămână, primi ceva 
aproape la fel de bun: pe Sivouren Donher. 
— Este unul dintre francizorii noștri, spuse Gazson 
Magnut, vorbind despre bărbatul infatuat care rătăcea pe podeaua 
halei de pe care nava Da, Domnule acţiona în cadrul staţiei imperiale. 
Francizorul stătea în picioare lângă o stivă de lăzi de fleacfruct, iar 
fructele dinăuntru ajunseseră acum în punctul maxim de coacere. 
Întreaga hală era saturată de un parfum floral greu, care în 
următoarele câteva zile avea să se transforme într-unul cu iz rânced. 
Magnut și Lagos se aflau într-un birou liber oferit de staţie ocupanților 
curenți ai halei, holbându-se la bietul om. 
- OK, spuse Kiva. Și ce dacă? 
— Vrea să-și cumpere traversarea pentru el și pentru familia lui. La 
bordul navei Da, Domnule. 
— Să plece de la Capăt? Unde? 
— Spune că se va gândi la asta mai târziu. 
Kiva pufni, apoi spuse:. 
— De parcă nu toate planetele din Interdependenţă ar fi 
suprapopulate. Nu au mai construit un nou avanpost și nici nu au 


săpat un nou oraș de zeci de ani de zile. 

- l-am spus asta. Mi-a zis că-i treaba lui. 

Kiva se uită din nou la bărbat: 

— Nu conducem un vas de croazieră, Gazson. 

- Nu, doamnă, încuviință Magnut. Dar, dacă-mi pot permite să 
spun, nu ne-ar prinde rău. Nu avem echipaj complet în acest moment, 
iar aici, la Capăt, nu am recrutat destui membri pe cât mi-aș fi dorit. 
Cel puţin, putem să-i folosim pe el și pe membrii familiei lui în posturi 
de întreținere și să-i facem să plătească pentru acest privilegiu. 

- De ce ai probleme cu angajările? 

Gazson scutură din cap: 

- E război. 

Kiva arătă spre el: 

— Uite, el vrea să plece. 

— Nu e același lucru, doamnă. Vrea să plece definitiv și să-și ia 
familia cu el. Toţi cei care au familii aici vor să fie cu ele în momentul 
ăsta. Pe suprafaţă sunt nenumărați oameni care părăsesc zonele de 
conflict deschis. Există o criză a refugiaților acolo jos. Ca să fim sinceri 
și dacă nu ne-ar fi interzis să vindem fleacfructul, nu am fi putut vinde 
prea mult. Practic, nu mai există piață la ora asta. 

- Am fi primit oricum taxele de licenţă și profitul, observă Kiva, 
după care făcu o pauză privind din nou spre bărbatul din hală. Cum îl 
cheamă pe tipul acesta? 

- Sivouren Donher, răspunse Gazson. 

— A fost un francizor bun pentru noi? 

— Unul dintre cei mai de succes. Este unul dintre motivele pentru 
care ne-a abordat. Cred că el consideră că i-o datorăm. 

- Serios? spuse Kiva. În cazul ăsta mă gândesc că ați face bine să-l 
aduceţi sus. 


Gazson încuviinţă și se duse să-l ia de acolo. 

Privit de aproape, Sivouren Donher era între două vârste, puțin 
buhăit și avea pe faţă o expresie care pendula între aroganță și 
neliniște atât de rapid, încât Kiva fu sigură că el habar nu avea de asta. 
Era privirea unuia care până în ultimele zile fusese foarte sigur că 
putea răzbi prin orice nebunie produsă de revoltă, dar care brusc 
realizase că lucrurile nu stăteau așa. 

- Lady Kiva, spuse Donher, înclinându-se. 

Privi spre scaunul pe care-l eliberase de curând Gazson Magnut. Era 
clar că se aștepta să i se ofere scaunul, întrevederea aceasta fiind, după 
mintea lui, între egali. 

— Vrei să părăsești Capătul, spuse Kiva, fără să-l invite să se așeze. 

Magnut, care stătea la rândul său în picioare în colțul camerei, își 
ridică sprâncenele subtil observând lipsa intenționată de politețe. 

— Da, doamnă. 

Kiva încuviinţă în direcția lui Magnut: 

— Gazson, aici de față, îmi spune că ești unul dintre francizorii noștri 
cei mai de succes. 

Donher zâmbi și încuviinţă: 

— Am acționat spre binele familiei dumneavoastră, Lady Kiva. 

— Definiţi „spre binele“. 

— Pentru această perioadă de plată curentă, Casa de Lagos a primit 
patru milioane de mărci de la companiile mele. Of, adică îi va primi 
după ce neplăcerile curente pe care le aveți cu Ducele de Capăt se vor 
rezolva. 

- Patru milioane de mărci, spuse Kiva. Nu e prea rău. Nu-i rău 
deloc. 

- Mulţumesc, doamnă. 


— Așa că de ce dracu’ aș vrea să intervin într-o chestie care merge 


așa de bine? 

Donher clipi nedumerit: 

— Doamnă? 

— Ești unul dintre cei mai mari furnizori ai mei de profit. Dacă 
părăsești Capătul, robinetul cu bani se oprește. Logica îmi dictează să 
te trimit înapoi în livezile și în fabricile tale ca să-ți vezi de treabă. 

- Doamnă... e război. 

-Şi ce? Oamenii mei de aici îmi spun că voi, ca idiotii, repetati 
rahatul ăsta în mod periodic. În câteva luni totul va reveni la normal. 

- Nu și de data asta, doamnă. Acum e altfel. Ducele urmează să fie 
detronat. Oamenii despre care se știe că l-au susținut vor fi urmăriți și 
asasinați. Ei și familiile lor. 

-Şi presupun că tu ești prieten la cataramă cu ducele, nu-i așa? 

— Mă duc frecvent la curte, doamnă. La fel și soția mea, care este 
foarte apropiată de ducesă. Ocazional, i-am invitat la moșie la noi. 

Kiva îl privi chiorâș: 

— Dar tu nu ești nobil, nu-i așa? 

- Nu, doamnă, spuse Donher ridicând din umeri. S-a pus problema 
să mă înnobileze anul acesta. Soția mea și cu mine am făcut o donație 
considerabilă pentru activitatea caritabilă de la spitalul ducelui. Dar 
asemenea lucruri nu mai sunt posibile acum. 

- Mda, făcu Kiva și îl privi din cap până în picioare pe acest mic 
arivist social neliniștit spunându-și că, da, i-a ghicit cifra. Patru 
milioane. 

- Poftim, doamnă? 

— Nu îmi ceri doar traversarea, Donher. Îmi ceri și să te scap de 
contractul tău de franciză cu Casa de Lagos. Să abandonez venitul 
nostru de pe această planetă. În regulă. Te va costa patru milioane de 
mărci. 


— Am încheiat un acord cu vicepreședintele meu senior să 
continuăm operațiunile noastre..., se bâlbâi Donher. 

Kiva îl întrerupse: 

— Acordul nostru este cu tine, Donher. 

- Cu companiile mele, doamnă... 

- Nu mai sunt companiile tale, spuse Kiva, întrerupându-l din nou. 
Tu speli putina din oraș. Nu am făcut niciun acord cu cine naiba o fi și 
vicepreședintele acesta senior. Nu știm dacă este în stare să-și 
găsească gaura curului nici dacă-i dai o lanternă și o hartă. Noi, Casa 
de Lagos, va trebui să aprobăm compania ta din nu. Noi suntem cei 
care va trebui să evaluăm dacă acest vicepreședinte merită să facem 
afaceri cu el. Dacă nu merită, va trebui să renunțăm la franciză, ceea ce 
va duce în mod inevitabil la un șir lung de stupizenii juridice și la 
faptul că acest ticălos ne va da în judecată și pe urmă noi vom pierde 
bani din acest motiv. 

- Lady Kiva, vă pot asigura... 

- Tu nu poți să mă asiguri, la dracu’, de nimic, Donher. Nu mai poti. 
Deja ai ieșit de pe masa de șah. Ești, practic, absolut inutil pentru mine 
în acest moment. Singura asigurare aici sunt banii. Și anume foarte 
mulți. În acest caz, patru milioane de mărci. Bani peșin, puși pe 
afurisita de masă, cum se zice, la dracu”! Asta-i înțelegerea! 

Era interesant de urmărit cum i se scurge cuiva culoarea de pe față. 
Kiva citise despre asta în cărţi, dar nu văzuse în realitate așa ceva până 
acum. Faţa lui Donher deveni, din rumenă și transpirată, palidă și 
lipicioasă: 

- Nu sunt sigur că dispun de această sumă, doamnă, spuse el. 

— O, sunt absolut sigură că dispui, îi replică Kiva. Te gândeai să 
părăsești planeta pentru totdeauna. O să începi o viață nouă 
altundeva, unde nu sunt francize și nici siguranța unor noi 
perspective. Singura modalitate prin care tu și familia ta veți 


supraviețui destul de mult timp încât să poţi genera aceste perspective 
este să dispui de o grămadă serioasă de bani lichizi. Se opri și-l cântări 
pe Donher. Am să încerc să estimez, dar cred că ai vreo zece sau 
cincisprezece milioane de mărci într-un cript personal de date, chiar 
acum. Arătă spre el cu degetul: Poate că sunt chiar acolo, în buzunarul 
tău de la vestă. Greșesc? 

Donher nu răspunse nimic. 

Kiva încuviinţă: 

— Atunci să revenim la afaceri. Patru milioane și te eliberăm de 
obligaţiile francizei. 

- Da, Lady Kiva. 

Donher se înclină, purtându-se ca și cum ar fi presupus că încheiase 
un acord. 

- Nu am terminat, spuse Kiva. Câţi oameni aduci cu tine? 

— Pe mine, soția mea și pe copiii mei. Pe mama soției. Doi servitori. 

— Câţi copii? 

- Trei. Două fete și un băiat. 

-Ce familie frumoasă! Câte o jumătate de milion de mărci pentru 
fiecare persoană transportată. 

Kiva văzu cum culoare îi revine din nou în obrajii lui Donher și 
devine roșie: 

— Este revoltător! reuși să bolborosească el în cele din urmă. 

- Probabil, recunoscu Kiva. Dar nu-mi pasă. Mica ta unitate 
familială va fi cu noi vreme de nouă luni, cât timp va dura deplasarea 
spre Centru. Asta înseamnă nouă luni de hrană, oxigen, spațiu pe nava 
noastră. 

- Asta înseamnă alte patru milioane de mărci! 

- Cunoștinţele tale de matematică, dragă Donher, sunt 
impresionante! 


— Nu-mi pot permite. 

— Ei, asta e. 

— Dar poate că vom putea ajunge la o înţelegere, doamnă. 

Kiva râse: 

— Îmi pare rău, ai crezut că te afli la masa de negocieri? Nu te afli. 
Vrei să părăsești planeta. Astea sunt costurile mele. Dacă nu-ți plac, 
ești liber să cauţi altceva în altă parte. Înţeleg că nava Mai Spune-mi Și 
Altceva pleacă în curând. 

- De fapt, doamnă, a fost reținută, spuse Magnut. Ducele a arestat-o 
pe doamna căpitan. Ducele crede, se pare, că ea a fost cea care le-a 
permis piraților să se urce la bord și să fure încărcătura de arme. 

- Nu mai spune! 

— Aparent înţelegerea fusese la început cu căpitanul secund care a 
încercat să pornească o revoltă și nu i-a reușit. Căpitanul a hotărât să 
mențină oricum înțelegerea cu pirații. leșeau mai mulți bani. Așa se 
spune. 

- Ha! exclamă Kiva întorcându-se spre Donher. O opțiune în minus 
pentru tine, atunci. 

- Lady Kiva, pot să vă ofer trei milioane de mărci pentru traversare. 
Cu cele patru mărci pe care le-aţi cerut deja, este deja mai mult decât 
jumătate din ce posed. 

— Atunci mi-e teamă că va trebui să renunti la servitori, spuse Kiva. 
Asta dacă nu te gândești să iei doar un servitor și s-o lași pe soacră-ta 
pe planetă. 

Culoarea începu iar să se scurgă din obrajii lui Donher. 

— Erai gata-gata! strigă Kiva. Erai dispus s-o părăsești pe soacră-ta! 
Ești un câine, nu om! 

- Nu-i adevărat! protestă Donher, slab. 


-Îți dau un sfat, Donher. Cu faţa asta a ta, n-ar trebui să joci poker 


cu nimeni de pe nava asta. Te vei cufunda în datorii. Așa. Deci am 
ajuns la șapte milioane de mărci. Te-ai gândit să-ți aduci ceva cu tine? 
Vreun bagaj? 

— Dacă sunteţi de acord, doamnă. 

-Sigur că sunt de acord. O mie de mărci pe kilogram și voi primi 
jumătate de milion avans pentru a aloca spațiu pe navă. Dacă nu 
foloseşti vreun rest de spațiu de depozitare, îți vom da bani înapoi. 

Donher ajunsese la punctul la care învățase că nu avea niciun rost să 
obiecteze: 

— Da, doamnă. 

Kiva făcu semn spre Magnut. 

- Gazson va lua banii înainte să pleci și se va ocupa de celelalte 
aranjamente. De absolut toate. Plecăm în cinci zile. Gazson o să-ți dea 
ora exactă. Dacă tu și familia ta nu veţi fi pe navă cu douăsprezece ore 
înainte de acea oră, veți rămâne aici și păstrăm banii. Înțelegi? 

— Da, doamnă. 

— Atunci ne-am înțeles. Du-te înapoi pe podeaua calei și așteaptă-l 
acolo pe Gazson. 

Donher se înclină și plecă. Magnut închise ușa după el. 

— A fost măreț, doamnă, îi spuse el Kivei, după ce Donher se 
întorsese pe podeaua calei. 

Kiva pufni din nou. Apoi: 

-Ce am învăţat noi azi, Gazson? 

— Că Svouren Donher vrea să părăsească planeta cu orice preț? 

— Am învăţat că dorește să părăsească planeta atât de mult că e gata 
să plătească șapte milioane și jumătate de mărci pentru asta, spuse 
Kiva. Și asta înseamnă că mai sunt și alții ca el, gata să plătească tot 
atât de mult ca el, dacă nu și mai mult. 


- Vă gândiţi să luaţi mai mulți refugiați, doamnă? 


- Refugiați? Nu. Exilaţi? Da. 

— E vreo diferență? 

- De aproximativ jumătate de milion pe cap, Gazson. 

— Ah! Prin urmare ne ocupăm de croaziere, atunci. 

Kiva se strâmbă și arătă spre Donher care stătea din nou în picioare, 
cu un aer oropsit, lângă stiva de lăzi cu fleacfructe: 

— Tocmai i-am luat din buzunar tâmpitului ăsta șapte milioane și 
jumătate, spuse ea. Asta înseamnă douăsprezece virgulă cinci la sută 
din pierderea noastră financiară pentru întreaga noastră călătorie 
blestemată pe care-i scădem din pierdere. Încă doi-trei la fel ca el și 
putem să ne întoarcem, practic, fără nicio pierdere. Merită să le 
suportăm prezența vreme de câteva luni. 

Magnut arătă spre Donher cu capul: 

— Ăsta măcar are documente de călătorie pentru familia lui și pentru 
servitori. Nu toți care vor să meargă cu noi și care pot să-și permită au 
documente din astea. Și, chiar dacă li se va da voie să plece, 
majoritatea birourilor guvernamentale sunt închise, așa că nu vor 
putea să le obţină. 

-Şi de ce ar fi asta problema noastră? 

- Când ajungem la Centru și descărcăm acești... exilați, dacă nu au 
documente de călătorie, putem să fim amendati pentru transport 
ilegal. Așa că, da, ar putea fi o problemă. 

— Putem fi amendaţi doar dacă ei pot dovedi că știam că nu au voie 
să călătorească, nu? 

- Cam așa, spuse Magnut. E mai complicat de-atât. 

— Dar, în esență, spuse Kiva, dacă au acte de călătorie și doar din 
întâmplare se dovedește că acestea sunt false, însă noi nu am reușit să 
ne dăm seama, atunci Casa ar putea să scape de amenzile alea. 


— Da, doamnă. 


Kiva ridică din sprâncene, dându-i de înţeles lui Magnut, fără a 
spune cuvinte incriminatoare, că va trebui să găsească și să se 
folosească de serviciile unuia care poate face documente de călătorie 
false acceptabile, în regim de urgenţă, să se asigure că acești 
falsificatori vor cere o sumă scandaloasă pentru ele, din care Casa de 
Lagos avea să-și rețină un comision de intermediere, și că, desigur, 
dacă actele falsificate vor fi puse vreodată în legătură cu ei, Magnut va 
lua totul asupra lui și nu o va implica pe Kiva și, prin extensie, Casa 
de Lagos. 

Oftatul greu al lui Magnut, însoţit de o încuviințare politicoasă din 
cap îi dădură de înțeles că înțelesese toate acestea perfect. 

— Atunci dă sfoară în ţară că acceptăm exilați. Dacă doresc să vină 
pe navă, să se grăbească. Și să facă bine să aducă bani gheaţă. 


O mulţime de oameni chiar au dorit să vină. Și au fost fericiți să 
aducă și bani gheață. 

Nu toți dintre ei reprezentau cadoul financiar neașteptat care era 
Sivouren Donher, desigur. Nu toti își propuneau să-și aducă și familia 
formată din cinci persoane și aparţinători. Dar se adunau: exilaţii 
burlaci, cuplurile și familiile formate din trei sau patru persoane, toate 
la o jumătate de milion de mărci de cap, plus sume adiționale dacă 
refugiații erau francizori sau asociați de afaceri ai Casei de Lagos, iar 
mulți erau, fiindcă Kiva îi spusese lui Magnut să-i aleagă pe aceștia și 
să-i trateze preferențial. 

În două zile, Kivei îi lipseau doar cinci milioane de mărci pentru a 
ieși pe zero. 

-Sunt dată naibii ca geniu financiar, îi spuse ea Căpitanului 
Blinnika care se întorsese la bordul Da, Domnule. 

-Sau sunteţi o profitoare de război, spuse Blinnika. 


- Nu vând nimic combatanților, protestă Kiva, surprinsă, dar apoi 


continuă pe un ton ușor sarcastic: Le ofer un serviciu celor ce doresc 
să plece din teatrul de luptă. De fapt, fac un act de filantropie. Salvez 
oameni. 

— Pentru jumătate de milion de mărci fiecare. 

— Nu am spus că mi se rupe inima pentru ei. 

- Mă rog, cum ziceti. 

— Am putea să terminăm călătoria asta cu profit, sublinie Kiva. Sper 
că nu ești împotrivă. 

- Nu, recunoscu Blinnika. Chiar și o pierdere mică va fi o victorie 
pentru noi având în vedere circumstanţele. Nu-mi voi pierde postul, 
iar dumneavoastră veţi face o figură frumoasă în fața mamei 
dumneavoastră și a Casei de Lagos. Ce faceți are sens din punct de 
vedere financiar. 

— Dar... 

- Nu există niciun dar. Aveţi dreptate. Pur și simplu, asta ne aduce 
aminte că războiul îi favorizează pe cei bogați. Cei care pot să plece 
pleacă. Cei care nu pot vor suferi. 

Kiva rămase tăcută pentru o vreme, apoi spuse: 

— Lua-te-ar naiba, Tomi! Pe tine cu conștiința ta cu tot! 

— Da, doamnă. 

Tableta Kivei începu să sune. Era Gazson Magnut: 

— Aveţi un vizitator, îi spuse el când Kiva se conectă. 

-Cine e? 

- Un Lord. Ghreni Nohamapetan. Spune că vă cunoaște. 

- Of, la dracu”! spuse Kiva. Ce naiba mai vrea și javra asta abjectă? 

-Cred că are legătură cu planul dumneavoastră privind exilații. A 
întrebat despre asta, de fapt. 

— Și ce i-ai spus? 


- l-am spus că va trebui să discute acest lucru cu dumneavoastră. S- 


a enervat și a încercat s-o facă pe șeful cu mine și atunci am început 
să-i citez din regulamentul comercial din Interdependenţă, până când 
s-a săturat și m-a lăsat în pace. S-a întors spre lacheul său și i-a spus 
să-i facă rost de o navetă care să-l ducă la Da, Domnule. Va ajunge în 
curând. 

— Am înțeles, spuse Kiva și închise legătura. Se întoarse spre 
căpitan. Eşti gata de ceva avocățeală spaţială? 

Blinnika zâmbi: 

— Desigur. 


— Bine, hai! 


- Lady Kiva, începu Ghreni Nohamapetan, când naveta ajunse la 
doc și sasul se umplu iar de aer. Ce plăcere să te văd din nou! 

-Chiar așa? spuse Kiva. 

- Da, cel puţin din câte știi, spuse Ghreni, salutându-l apoi pe 
căpitan. Dumneata trebuie să fii Căpitanul Blinnika, presupun. 

— Da, Domnule, confirmă Blinnika, înclinându-se. 

Ghreni îi întoarse salutul, apoi își îndreptă atenţia asupra Kivei: 

- Trebuie să discutăm între patru ochi, spuse el. 

— Despre ce? 

- Despre profitul pe care-l câștigi de pe urma refugiaților. 

- Nu e nimic de discutat. 

— Ducele nu e de acord. 

— Căpitane, îi spuse Kiva lui Blinnika. 

- Domnule, Interdependența este cât se poate de clară asupra 
drepturilor refugiaților în timpul războiului și a navelor de salvare și a 
echipajelor lor atunci când le oferă ajutor. Reprezintă cu adevărat 
esenţa drepturilor Interdependenţei, care datează încă de la Profetă. 


Ghreni îi trimise un zâmbet rece: 


- E un sentiment frumos, Căpitane, diluat totuși de faptul că taxaţi 
fiecare om cu câte jumătate de milion pentru traversare. 

- De fapt, căpitanul și cu mine chiar discutam soarta tristă a celor 
dezavantajați, spuse Kiva. 

— Cine, tu? întrebă Ghreni, în zeflemea. 

- Unu, du-te naibii, și doi, da! spuse Kiva privindu-l pe Blinnika. 
Nu-i așa? 

- Da, am discutat ceva în acest sens, spuse căpitanul 

— Și presupun că acum o să-mi spui că taxa de jumătate de milion pe 
cap de om e menită să-i sponsorizeze pe săracii pe care o să-i iei, în 
mod caritabil, din milă pentru situația lor. 

— Probabil. Presupun că-ţi vine greu să crezi, Ghreni, dar, în fond, 
de când te știu ai fost un mic rahat condescendent. 

- A fost odată o vreme când găseai că asta e o calitate înduioșătoare, 
Lady Kiva, zise Ghreni, îndreptându-și apoi atenţia spre căpitan. 
Dincolo de legile privitoare la refugiaţi, sunteți conștient că planeta 
Capăt are statut special în Interdependenţă. Mulţi oameni de aici nu 
pot pleca. Sunt aici la Capăt pentru un motiv. 

- Comisarul nostru de bord este perfect conștient de natura specială 
a planetei de la Capăt și a unora dintre cetățenii ei, spuse Blinnika. Nu 
vom lua pe nimeni de pe planetă care nu are voie să plece. 

— Sper că nu vă deranjează dacă verificăm încă o dată acest lucru, 
spuse Ghreni. 

- Sigur că nu, spuse Blinnika. Sunt sigur că biroul vamal imperial de 
aici de la Capăt vă va oferi toate informaţiile pe care le doriți. 

- Ducele ar prefera să examineze declaraţia pentru pasagerii care se 
urcă pe navă în mod direct. 

Blinnika scutură din cap: 


- Scuze, Domnule, dar conform regulamentului Interdependenţei, 


informaţiile trebuie să fie cerute de la biroul vamal, și nu direct de la 
navă. 

— Dar cu siguranță ați putea să i le oferiţi ducelui ca pe un gest de 
curtoazie. 

-Îi ceri căpitanului meu să acționeze împotriva legilor din 
Interdependenţă? spuse Kiva. 

— Există destule suprapuneri între interesele ducelui și legile 
Interdependenţei. 

— După cum sunt al dracului de conștientă, mulțumită embargoului 
pe marfa mea, impus de duce. Dar în acest caz nu ne aflăm într-o 
asemenea situație, nu-i așa, Căpitane? 

- Nu, doamnă, spuse Blinnika. 

- Ei, în cazul ăsta, murmură Kiva, fixându-l pe Ghreni cu privirea. 

- De vreme ce sunt aici, aș vrea să văd și eu nava, spuse Ghreni, 
după o clipă. 

— Vrei un blestemat de tur al navei! spuse Kiva. 

— Dacă nu te superi. 

- Fiindcă nici nu avem altceva mai bun de făcut cu trei zile înainte 
de plecarea navei decât să-ți satisfacem toate chefurile. 

- Da, nu ai. 

— Asta e modul tău subtil să încerci să vorbești cu mine între patru 
ochi, da? 

Ghreni își deschise braţele, ca și cum ar fi spus: M-ai prins. Kiva 
încuviință și se întoarse spre Blinnika: 

-ÎI duc pe nivelul de producție. Dacă am nevoie de tine din nou să-i 
explici legislația imperială, o să te chem. 

Blinnika încuviinţă și plecă. 

- Hai să terminăm circul acesta, spuse Kiva și-i făcu semn lui Ghreni 
s-o urmeze. 


Docul navetei se afla la pupa corpului principal al Da, Domnule, un 
ac lung și segmentat, din care răsăreau două inele separate care 
susțineau, printre altele, modulul de procesare și pe cel agricol. 
Fiecare dintre ele se rotea pentru a oferi o un nivel de referință de 0,5 
G standard, cu câmpurile de forţă utilizate pentru a aduce gravitația 
efectivă internă la 1G. Variaţiile puteau fi folosite în modulele 
individuale și zonele pentru producţie și alte scopuri. 

În timp ce Ghreni remarcă faptul că intraseră într-un modul agricol: 

— Aici simt că sar mai ușor. 

Kiva încuviință: 

- Fleacfructul crește cel mai bine la 0,8 G, așa că aceste module 
utilizează această gravitație. 

- Planeta Capăt sare puţin peste 1G. Aveai de gând să le spui 
francizorilor despre chestia asta? 

- Nu e ca și cum nu ar crește la acea gravitație, spuse Kiva. Vor 
crește foarte bine. Și le-ar crește din arbuști reali de fleacfruct, și nu 
din configuraţia hidroponică pe care o folosim aici. 

Kiva arătă spre suporţii de cultivare, ticsiți de lumini și de fructe ce 
se ițeau din mediul de cultură. 

- Dacă aveţi ceva grozav la Capăt, este suprafaţa, continuă Kiva. Nu 
că ar mai avea vreo importanţă datorită nemernicului de duce. 

-Ca să fim sinceri, Casa de Lagos a lăsat liber un virus care a 
distrus o cultură de bază. 

-Ca să fim sinceri, poți să te duci dracului, fiindcă noi nu am avut 
nimic de-a face cu asta, și tu o știi. 

- Ti-am dus lipsa, Kiva. Tie și fermecătorului tău limbaj colorat. 

- Nu, nu-i adevărat, dar mulțumesc frumos. 

Ghreni arătă spre fleacfruct: 


-Şi ce-o să faci cu toate astea? 


- Vino cu mine în modulul următor și o să vezi. 

Următorul modul inelar era un modul de procesare, configurat la 
1,1 G pentru eficiență. 

— Le faci suc, spuse Ghreni privind. 

Kiva încuviință: 

— Le transform în suc, concentrat, pastă de fruct din ce a mai rămas, 
tot tacâmul. Nu că am mai avea ce face cu ele în mod direct. Nu are 
prea mult sens să devenim concurenții francizelor noastre. Ne-a trecut 
prin minte, dar i-am supăra. Așa că, atunci când o să ajung la Centru, 
vom vedea dacă nu le putem vinde ca surplus guvernului imperial. 
Acesta îl va distribui ca parte din programul lor de asistență pentru 
familiile sărace și așa mai departe și Casa de Lagos va obţine o 
reducere de taxe. 

— Deci vei ieși bine la capătul călătoriei, asta spui. 

— Nu este sigur. Dacă guvernul imperial nu folosește marfa asta în 
programul lor de asistenţă alimentară, ne-am păcălit, cu toată 
cantitatea. 

-Sunt sigur că armata de contabili de la Lagos e destul de bine 
pregătită ca să găsească o modalitate de a stinge pierderea. Și, dacă 
adaugi la asta și șantajul pe care-l aplici oamenilor care încearcă să 
plece de la Capăt, s-ar putea să te alegi și cu ceva profit. 

— Faci totul să sune ca și cum ar fi ceva rău. 

- Nici vorbă. Ce sunt casele breslelor dacă nu fac bani? Ăsta e 
scopul lor. Scopul tău. Scopul meu. 

- Nu ai ajuns încă la ceea ce voiai să-mi spui, zise Kiva. 

— Atunci uite ce voiam să-ți spun, Kiva. Ducele este preocupat de 
faptul că anumiţi oameni ar putea să fie ajutați să părăsească planeta. 

- OK. Și ce dacă? 


- Unii dintre ei sunt persoane de interes pentru duce, din diverse 


motive. 

— Ăsta e momentul să-ţi spun din nou: Și ce dacă? 

— Păi, dacă anumiți oameni încearcă să cumpere traversarea de la 
tine, ducele ar vrea să știe despre asta. 

Kiva râse când îl auzi: 

— Cred că-ți baţi joc de mine, Ghreni. Ducele este motivul pentru 
care am ajuns să fac pastă din fructe și să iau pe navă niște nemernici 
bogați pe post de marfă. 

- Ducele ţi-o cere ca pe o favoare, de la un nobil la altul. 

- Ducele poate să se împuște în cur cu o pușcă. 

Ghreni încuviință din nou: 

-M-am gândit că o să spui asta. Așa că am fost autorizat să-ți ofer o 
șpagă. 

— Pentru ce? 

- Ca să ne spui dacă anumiţi oameni încearcă să-și rezerve 
traversarea cu nava ta. Și ca să ne spui unde îi putem găsi dacă fac 
asta. 

— Cer foarte mulți bani pentru traversare, spuse Kiva. 

- Ducele este dispus să ofere aceeași sumă pe care o ceri tu, drept 
recompensă. 

— Aceeași sumă, pe dracu’! Dacă vrea cooperarea mea, atunci 
începem să discutăm de la două milioane de mărci de persoană. 

- Nu ţi se pare că ceri un pic cam prea mult? 

— Ducele m-a jecmănit de șaizeci de milioane de mărci cel puţin, așa 
că, pe bune, nu cred deloc că cer prea mult. 

- Un milion de mărci de persoană. 

— Uită-te la tine, Ghreni, cum te porți de parcă aș avea nevoie de ceva 
de la tine. 


- Ducele ar putea decide să-ți facă plecarea dificilă. 


-O să-mi aresteze căpitanul, așa cum a făcut cu Mai Spune-mi Și 
Altceva? 

— Ai auzit despre asta. 

-Space este un oraș mic. Am primit deja autorizația de plecare a 
navei, Ghreni. Plecarea noastră a fost aprobată deja. Și ducele este 
suficient de ocupat să scape fără a fi detronat și probabil asasinat. 

- Un milion și jumătate de mărci de persoană. 

- Două milioane și jumătate de persoană și, de fiecare dată când mai 
încerci să negociezi de acum înainte, prețul crește. 

- Ducele nu e plin de bani. 

- Poate împrumuta ceva bani din cei pe care și i-a însușit de la mine, 
javră împuțită! 

— Asta nu e chiar o idee rea. 

- Naiba să te ia! În momentul ăsta urc până la trei milioane de mărci 
doar pentru că m-ai enervat. 

Ghreni își ridică mâinile rugător: 

— Kiva. Oprește-te! Gata, ne-am înțeles. 

— Trei milioane de cap! 

— Da. 

- Pui zece milioane în contul escrow + chiar acum. Asta ca să fiu 
sigură că nu mă tragi în piept. 

-O să fac asta imediat ce ajung la Staţia Imperială. 

— Pe cine urmărești? 

— Pe Contele de Claremont și pe oricare dintre copiii săi. 

— Nişte puștani?! 

- Copiii? Nu. Au amândoi cam treizeci de ani standard. Sunt 
gemeni. Unul de sex masculin și celălalt feminin. 

— De ce îi vrei? 


— Îţi spun pentru trei milioane de mărci. 


- Nu fi un împuțit! 

- Nu e important. Ce este important este să aflăm dacă vreunul 
dintre ei încearcă să plece de pe planetă. 

- Și, dacă ne contactează, ce facem? 

— Atunci mă contactezi pe mine și noi venim și-i ridicăm de la Staţia 
Imperială exact înainte să încerce să se urce la bordul navei Da, 
Domnule. 

— Așa că te vei ocupa tu de tot. 

— Da. 

-O să-i arunci într-un put părăsit sau ceva de genul? 

- Nu cred că trebuie să-ți faci griji în legătură cu asta. 

-Oi fi eu o nenorocită, Ghreni, dar nu vreau să devin complice la 
crimă. 

- Nu avem în plan să asasinăm pe nimeni. Vrem doar să nu-i lăsăm 
să plece. 

— Ar mai fi și alții? Vreau să zic, de vreme ce oferi trei milioane de 
cap. 

- Nu. Dar îţi admir flexibilitatea principiilor tale morale. 

- Ai spus-o chiar tu. Cine suntem noi dacă nu cei care fac bani? 

În timp ce Ghreni plecă de pe Da, Domnule, Kiva îl sună pe Gazson 
Magnut: 

— Am nevoie să faci ceva pentru mine. 

— Avem o groază de chestii de făcut acum, doamnă. Răspunsul ăsta 
se apropia, fiind vorba despre Magnut, de Lua-te-ar naiba, sunt ocupat. 

- Da, știu, dar este ceva ce trebuie făcut. 

- Despre ce e vorba? 

— Trebuie să trimiti pe cineva care, în mod discret — adică la dracu’, 
chiar discret, și vorbesc extrem de serios —, să-mi afle cine este Contele 
de Claremont și de ce îl arde grija pe duce de el într-un fel sau altul. Și 


despre copiii lui, la fel. 

- Da, doamnă. Avem un interval de timp pentru chestia asta? 

— Acum o oră ar fi fain. 

— Am înțeles. 

- Și, dacă tot veni vorba, găsește pe cineva să-mi afle de ce dracu’ e 
Ghreni Nohamapetan pe planeta asta și care e legătura lui cu ducele. 

-Ştim deja că e consilier. 

— Așa e, și știu că a trebuit de două ori în ultimele trei zile să-i văd 
mutra și să discut cu el chestiuni privitoare la duce. Și poate că îţi 
închipui că e doar o coincidenţă, dar eu nu cred asta. 

-În același interval de timp, doamnă? 

— Da. 

— Va fi nevoie de bani, în cazul acesta. 

— Cheltuiește-i. 

— Cât de mulți? 

-Cât trebuie. la din costul de transport al următoarei persoane care 
cumpără traversarea. 

— Da, doamnă. 

Kiva se deconectă și-și folosi tableta să acceseze una dintre camerele 
exterioare ale navei Da, Domnule, aflată chiar la docul pentru navete. 
Naveta lui Ghreni Nohamapetan se pierdea în depărtare, în zbor spre 
Staţia Imperială. 

— La ce-ţi merge ție mintea, nenorocitule? își spuse Kiva cu voce 
tare. Și cu ce blestemăție se mai ocupă familia ta? 

Fiindcă, cu orice s-ar fi ocupat Ghreni, nu putea fi decât o parte 
dintr-un plan mai mare al familiei Nohamapetan. Și, cu orice s-ar fi 
ocupat împuțiții ăia, nu era ceva bun pentru ceilalți, inclusiv pentru 
Casa de Lagos. Sau pentru Casa de Wu, de fapt. Ca să nu mai vorbim 
despre Interdependenţă în ansamblul ei, dacă ne gândim bine. 


Kiva privi la naveta care acum nu mai era decât o scamă în zări și se 
întrebă dacă nu ar trebui să comande rețelei de apărare a navei Da, 
Domnule, să lanseze o rachetă spre ea. Da, ar trebui să dea explicații pe 
urmă. Da, tehnic vorbind, ar fi o crimă. Da, probabil că asta ar fi pornit 
un război între Casa de Lagos și Casa de Nohamapetan pe care Casa 
de Lagos, cu toată puterea ei, l-ar pierde pe termen lung. 

Pe de altă parte, în acest moment, ar fi făcut-o pe Kiva să se simtă 
fantastic de bine! 

Cu regret, Kiva își puse tableta jos și hotărî să facă altceva cu timpul 
ei, o decizie pe care, așa cum avea să recunoască, urma s-o regrete mai 
târziu. 


antia de încoronare era grea, uleiul de mir mirosea de 
parcă se alterase în urmă cu un secol, coroana o apăsa pe 
frunte și o zgâria, transpirase, liturghia de încoronare dura 
o oră întreagă și, colac peste pupăză, Cardeniei îi venise 
ciclul cu o noapte înainte și exact acum se simțea ca și cum cineva cu o 
mână înmănușată în fier ar fi apucat-o de uter și ar fi strâns puternic. 

Da, Ziua Încoronării avea loc într-o atmosferă perfectă pentru 
Împăraxul Grayland al II-lea, mulțumim de întrebare. 

Catedrala din Xi'an — catedrala ei, de fapt, fiindcă, pe lângă faptul că 
era Împărax, era și Șeful Bisericii Interdependente, practic era 
Cardinalul orașului Xi'an și a Centrului și astfel trebuia să aibă 
propria ei catedrală — avea o suprafaţă uriașă și era făcută din piatră și 
din sticlă în stilul Interdependenței Timpurii. Cardenia cugetă la 
aspectul absurd al acestui edificiu masiv de piatră construit la 
interiorul unei stații spaţiale, dar nu pentru mult timp, fiindcă altfel 
întreaga absurditate a Xi'anului — cu dealurile, pâraiele și pădurile, cu 
clădirile ei administrative, cu coridoarele ei rezidenţiale și comerciale 
ascunse cu grijă pentru a se evita impresia de aglomerare — i-ar fi 
produs hohote delirante de râs. 


Catedrala din Xi'an avea destul loc pentru mii de oameni în băncile 


sale, iar astăzi, în mod special, aceste bănci erau pline. Reprezentanți 
din toate statele interdependente, familiile breslelor comerciale, 
celebrităţile din Interdependenţă, cât și prinții Bisericii 
Interdependente priveau probabil cu respect, în timp ce Arhiepiscopul 
Gunda Korbijn recita liturghia, bâzâind ca o dronă. La un moment dat 
Cardenia observă că Arhiepiscopul Korbijn avea un microfon în 
canalul auditiv al urechii ei stângi, dovedind astfel că nici pe 
Arhiepiscop nu te mai puteai baza că știe întreaga ceremonie pe de 
rost. Într-un fel, acest lucru avu darul să o liniștească pe Cardenia și să 
reducă totul la nivelul scării umane. 

Cardenia nu avea niciun microfon în ureche, dar rolul ei în cadrul 
evenimentului era în mod ciudat limitat: trebuia să meargă și să se 
așeze. Defilase de-a lungul navei Catedralei din Xi'an într-o ţinută 
verde-imperial, se oprise la transept și așteptase ca Arhiepiscopul să-i 
ofere rugăciunea de deschidere, predica și invitația pentru Cardenia — 
adică pentru Grayland al II-lea, de fapt- de a i se alătura în spațiul din 
jurul altarului. Un scăunel pentru îngenunchiere fusese plasat în 
centru, peste un mozaic înfățișând sigiliul imperial. Cardenia 
îngenunche, își înclină capul și așteptă ca lucrurile să fie puse în 
ordine de către Korbijn și asistenții ei. 

Mai întâi, uleiul de mir care aproape că o făcu să se sufoce din cauza 
mirosului. Apoi roba stacojie ceremonială și șnurul răsucit auriu cu 
medalion, șnurul fiind simbolul Bisericii Interdependente și 
medalionul cu pasărea phoenix, simbolul Profetei. Apoi fu declarată 
Cardinal de Xi'an și al Centrului și astfel, Șef al Bisericii 
Interdependente. 

Apoi urmă o cheie pe un lănțișor auriu, simbolizând accesul la 
încăperile Parlamentului care se aflau la celălalt capăt al Xi' anului din 
palatul imperial, arătând (în teorie măcar, dacă nu și în practică) 
independenţa Parlamentului față de Împărax. Această independență 


era contrazisă în parte de faptul că Împăraxul era mereu ministru al 
Parlamentului pentru Xi'an, un rol care era considerat în general 
onorific și ceremonial, dar care, de fapt, avea aceleași drepturi de vot 
ca oricine altcineva. Tradiţia spunea că Împăraxul trebuia să se abțină 
de la votarea oricărui tip de legislaţie, inclusiv cea pe care o prefera 
(celei pe care nu o agrea i se putea opune prin veto). Dar din când în 
când câte un Împărax vota și el, scandalizându-i pe parlamentarii de 
rând. 

După cheie, veni și inelul cu sigiliu, de mărimea unei pietre mici 
care simboliza ascendenta Cardeniei la rolul de matriarh al Casei de 
Wu. Acesta era un rol separat de rolul de Împărax al Cardeniei, 
deoarece Casa de Wu, deși reprezenta dinastia imperială, era și o 
familie de breaslă, cu monopoluri pe construcția astronavelor și pe 
armele și serviciile militare. Am putea spune foarte bine că această 
Casă de Wu era o casă imperială mai ales din cauza acestor 
monopoluri: ele urmau să fie administrate de un consiliu de verișori 
pe care i-ar fi enervat orice intervenţie a ei. Dar ea era totuși cea care 
purta sigiliul Casei de Wu, pe mâna stângă, pentru a lăsa loc pentru 
sigiliul imperial pe cea dreaptă. 

Și chiar acela a urmat, un inel și mai mare decât cel al Casei de Wu, 
împreună cu un sceptru ceremonial care avea în vârf un smarald de 
mărimea unui pumn și de o coroană de rubine, diamante și smaralde 
care semnificau Biserica, Parlamentul și Casa Imperială. Coroana era a 
dracului de grea și începu s-o irite pe Cardenia aproape imediat. 
Sceptrul, coroana și sigiliul marcau și rolul ei de Regină a Centrului și 
a Naţiunilor Asociate, un titlu mai puțin important. Cardenia avea și 
ducate, și comitate, și câteva baronii, împrăștiate prin diferitele state 
independente cu care nu avea aproape niciodată de-a face. 

La fiecare pas Korbijn spunea ceva ceremonios, mai spunea ceva în 
timp ce așeza obiectul pe Cardenia și încă și mai multe după aceea, 


urmate de o rugăciune și o omilie scurtă sau ambele. După un anume 
timp, Cardenia, transpirând și plină de crampe, începu să-și dorească 
să fi putut pur și simplu să completeze un formular. 

Korbijn se întoarse și o fixă cu privirea pe Cardenia, căreia, în cele 
din urmă, i se ceru să facă și altceva decât să îngenuncheze acolo. 

- Ridică-te, Grayland al II-lea, Împărax al Sfântului Imperiu al 
Statelor Interdependente și al Breslelor Comerciale, regina Centrului și 
a Naţiunilor Asociate, Capul Bisericii Interdependente, Moștenitorul 
Terrei și Mama Tuturor, Cel de-al Optzeci și Optulea Împărax al Casei 
de Wu și proclamă-ți domnia! spuse Korbijn și apoi se dădu la o parte. 

Cardenia trase aer adânc în piept și se ridică, folosindu-se puţin de 
sceptru pentru a se echilibra, prima și probabil ultima oară când 
acesta avea vreo utilitate. La încheierea ceremoniei, toate accesoriile 
de încoronare aveau să fie (din fericire) înlăturate de pe ea și trimise în 
fișetul de depozitare, în așteptarea următoarei încoronări a unui nou 
Împărax, oricare avea să fie acela. Dar pentru moment toate acestea 
atârnau greu. 

Nu este deloc simbolic, se gândi ea. 

Se întoarse, găsindu-se acum faţă în față cu adunarea de nobili, 
notabilități și reprezentanţi. Membrii Comitetului Executiv, cu 
excepția lui Korbijn, se aflau în primul rând de bănci. În spatele lor 
erau reprezentanții Casei de Wu și, printre ei, arătând total nelalocul 
lor, unchiul ei, Brendan Patrick, verișoara ei Moira și vărul Justin, care 
o reprezentau pe mama ei. Hannah Patrick avea să afle de ascensiunea 
fiicei ei abia după câteva săptămâni bune, în același timp cu vestea că 
fusese ridicată la rangul de Baroneasă de Tacuarembó, un titlu de 
curtoazie legat de una dintre proprietățile Împăraxului. Acest titlu 
urma probabil să o enerveze, dar și s-o măgulească pe mama ei. 

Cu mai multe rânduri mai în spate stătea Naffa Dolg, cu familia ei 
de republicani. Cardenia fu mișcată de faptul că, în ciuda opoziţiei lor 


față de legea imperială în general, veniseră totuși s-o susțină, pe ea și 
pe fiica lor. Între rândul pe care stătea Naffa și rândurile apropiate cu 
cei din Casa de Wu stăteau matriarhele și patriarhii diferitelor familii 
de bresle, nobilii și toți ceilalți. 

Și în al treilea rând, Amit și Nadashe Nohamapetan, amândoi 
privind-o fix în ochi pe Cardenia, de parcă ar fi fost un proiect pe 
termen lung sau o halcă de friptură. 

Sau ambele, se gândi Cardenia. 

În spatele ei, Arhiepiscopul Korbijn își drese glasul încet, de parcă i- 
ar fi spus: Hai, termină-ți treaba. 

- Eu, Cardenia Wu-Patrick, acceptând aceste instrumente ale 
Bisericii și ale statului, după cum e dreptul meu, devin Grayland al II- 
lea, Împărax, Regină, Capul Bisericii, Moștenitorul Terrei și Mama 
Tuturor. Fie ca dogmele Interdependenţei, expuse de Profetă, să aducă 
o pace și o prosperitate neîntrerupte tuturor! 

- Trăiască Împăraxul! veni răspunsul de la primul rând până în 
spate, urmat de ovaţii uriașe de care Cardenia, cu toată transpirația și 
crampele, reuși totuși să se bucure. 

Muzica crescu în intensitate; „Marșul Profetei“ de Higeliac, scris în 
secolul al III-lea FI, se intensifică, interpretat de o orchestră de cameră 
ascunsă cu dibăcie într-un alcov din transept pentru a permite 
plasarea mai multor rânduri de bănci în catedrală. Orchestra 
încapsulată își etala eforturile prin difuzoare, publicul de la 
încoronare se ridică în picioare, continuând să ovaționeze, în timp ce 
Grayland al II-lea făcu primii ei pași, venind dinspre altar, de-a lungul 
navei și luând-o apoi iute pe un coridor lateral, unde asistenții o 
așteptau s-o conducă într-un birou mic pentru a o elibera de coroană, 
sceptru și alte asemenea prostii și unde gărzile de corp imperiale se 
postară în stânga și-n dreapta ușii. 


-Cred că a mers bine, Maiestate, îi spuse Naffa. 


Cardenia privi în sus, confuză, în timp ce era ajutată să se dezbrace: 

- Tocmai te-am văzut în public. 

- Pentru că adineauri eram în public. 

- Cum ai ajuns aici atât de repede? 

— Fiindcă este meseria mea, spuse Naffa și făcu să apară, în mod 
magic, o mapă cu memorie temporară. Cum te simți? 

— Spune-mi că nu va mai trebui să trec prin asta. 

— Se întâmplă extrem de rar ca un Împărax să participe la două 
ceremonii de încoronare. Așa că nu, nu va mai trebui să treci prin asta. 

— Acum spune-mi că pot merge acasă. 

— De vreme ce Împăraxul este proprietarul Xi'anului însuși, practic 
vorbind, ești acasă. 

- lată un gând îngrozitor. 

- Vorbind însă de o manieră mai prozaică, nu poti încă să te întorci 
acasă. În următoarele zece minute, trebuie să te schimbi în uniforma 
oficială pe care ţi-o arată acum Dochae — Naffa o indică printr-un 
semn din cap pe asistentă care avea, într-adevăr, pregătită o uniformă 
foarte oficială — și apoi trebuie să te duci la balconul de prezentare 
pentru a face cu mâna zecilor de mii de oameni care tocmai distrug, 
gazonul din fața catedralei în speranţa că te vor vedea. Vei fi acolo sus 
cinci minute și apoi vom merge înapoi la palat, unde vei acorda 
audienţe de cinci minute cu un minut pauză între ele, timp de o oră, și 
alte audienţe de câte zece minute cu două minute pauză între ele, 
timp de încă o oră. Apoi trebuie să sosești la sărbătorirea încoronării, 
moment în care vei ține un mic discurs... 

Cardenia mormăi. 

— ...pe care deja ți l-am pregătit și pe care nu-l va asculta nimeni 
oricum, fiindcă nu are nicio importanţă. Și apoi, până la sfârșitul 
petrecerii, vei petrece trei ore într-un șir de recepție unde vei strânge 
mâini și vei sta la pozat și la filmat cu toată lumea, chestie care va fi, 


bănuiesc, exact atât de groaznică pe cât ţi-o imaginezi. Apoi, și numai 
apoi vei putea să te relaxezi și să mănânci ceva, așa că sugerez că în 
timp ce Dochae aici de faţă te ajută să intri în noua uniformă, să 
mănânci batoanele de proteine pe care ţi le va da ea. Și poate să bei 
niște apă. 

— Pot să merg la toaletă? 

-E o baie aici. Ușa din stânga ta. Înainte să întrebi: are tot ce-ţi 
trebuie în acest moment. 

- Mulţumesc frumos. Sunt bucuroasă că cineva își amintește că sunt 
o ființă umană. 

— Sigur. Poţi sta cât ai nevoie, dacă asta înseamnă mai puţin de un 
minut. 

Cardenia mormăi din nou și se îndreptă spre baie. 

Șapte minute mai târziu, veșmintele de încoronare ale Cardeniei 
fuseseră împachetate, ținuta de după încoronare era pe ea și era 
surprinzător de confortabilă, iar falanga ei de gărzi de corp o 
înconjura în lift conducând-o la platforma de observare a catedralei, 
unde o aștepta balconul ei de prezentare. Cardenia privi în jur și-și 
dădu seama că, în afara palatului, nu va mai fi niciodată singură într- 
un lift. 

Ușa liftului se deschise și se întâlni din nou cu Naffa. Stătea în 
picioare în fața alcovului care era balconul de prezentare. 

— Trebuie să încetezi cu chestia asta, îi spuse Cardenia. Mă sperie. 

— Relaxează-te. Am luat liftul pe cealaltă parte. Are și el setul lui de 
gărzi de corp. 

- Bun venit în lumea mea! 

— Sunt în ea de ceva vreme. Sper că ai observat. 

Cardenia râse, dădu să iasă din lift și apoi fu azvârlită înapoi în el în 
timp ce balconul de prezentare explodă. Își pierdu cunoștința chiar 
înainte ca trupul ei să se izbească de peretele din spate al liftului. 


- Există posibilitatea cât se poate de reală ca toți curenţii Fluxului 
care leagă toate sistemele din Interdependenţă să se prăbușească în 
timpul Domniei Tale, îi spuse Cardeniei în vis Attavio al VI-lea, tatăl 
ei, sau mai degrabă o proiecție digitală a lui. 

Cardenia știa că visează. Cardenia mai știa și că visul era, pentru un 
moment, cel puțin, o continuare a primei lor conversații din Camera 
Memoriei. Nu știa cum și când adormise și acea parte din creierul ei 
care era îndeajuns de lucidă încât să înregistreze faptul că visa se ferea 
insistent să se gândească prea mult la asta. Continuă conversaţia. Ești în 
siguranță, părea să-i spună acea parte din creier, așa că ea continuă, 
recitându-și rolul din conversaţie din nou, de parcă ar fi citit dintr-un 
scenariu. 

— Cum se va întâmpla? întrebă Cardenia. 

- Nu sunt un om de știință, spuse Attavio al VI-lea. Dar Contele de 
Claremont este. A adunat date de peste trei decenii deja. Îmi trimite 
actualizări din când în când. Datele pe care le-a adunat sugerează că 
stabilitatea Fluxului reprezintă o iluzie, că, dacă luăm în considerare o 
perioadă îndeajuns de lungă, totul se deplasează și că vom intra într-o 
perioadă de deplasări. Spune că a început deja să se întâmple, lent, dar 
că va începe foarte curând să se întâmple foarte repede. S-a mai 
întâmplat și înainte. 

-Cu Dalasýsla. Când primul Grayland a fost Împărax. 

Attavio al VI-lea încuviință: 

- Da. I s-au dat informații, așa cum mi s-au dat și mie — informații la 
care acum vei avea și tu acces. 

— A avut informaţiile, de ce nu a acționat în consecință? Dacă știa că 
urmau să piardă curentul spre Dalasysla, de ce nu a făcut nimic să n-o 
piardă? 


— Aș putea să-ți spun, dar poți s-o întrebi chiar tu. 


Cardenia, auzind asta, clipi: 

-E aici? 

— Bineînţeles. 

- Dar s-a pierdut în Flux. Nu credeam nici măcar că a existat. 

-S-a actualizat înainte de ultima ei călătorie. Toate datele cu 
excepția acelor câteva ultime câteva zile sunt aici. 

Asta o luă pe Cardenia prin surprindere. Pe de o parte avea sens. Pe 
de alta, ideea unei persoane care era... incompletă era ciudată: 

— Jiyi, arată-mi-o pe Împărax Grayland I. 

Aerul luci și apăru o femeie solidă și înaltă care păși spre Cardenia. 

— Eşti Împăraxul Grayland I, spuse Cardenia. 

- Da, răspunse femeia. 

— Ştii... ce ţi s-a întâmplat? Cum ai murit? 

- Da, cunosc informaţia, sigur. 

— Și ce simţi despre asta? 

Toate astea erau detalii secundare, dar Cardenia trebuia să 
înțeleagă. 

- Nu simt nimic despre asta. Sunt o simulare digitală a unei 
persoane. Acestea fiind spuse, de vreme ce știu ce știu, presupun că pe 
Împăraxul Grayland I chestia asta a iritat-o extrem. 

Asta o făcu să zâmbească pe Cardenia. Apoi reveni la firul principal 
al conversatiei: 

— Ai știut că se prăbușea curentul de Flux spre Dalasysla. 

- Desigur, oamenii de știință mi-au dat modele care sugerau că 
prăbușirea curentului era iminentă. Conform datelor și înțelegerii 
mele, m-am gândit că era posibil și chiar probabil să se întâmple asta. 

— Dar nu ai evacuat sistemul Dalasyslei. 

- Nu. 


— De ce? 


— Politică, spuse Grayland. Evacuarea a douăzeci de milioane de 
oameni care trăiau în sistemul Dalasyslei ar fi necesitat o planificare 
uriașă și fonduri pe măsură din partea Interdependenţei. Nu s-a dorit 
acest lucru. 

— Parlamentul nu a vrut să salveze viețile a douăzeci de milioane de 
oameni? 

- Nu au privit chestiunea din punctul de vedere al salvării acelor 
oameni. Au considerat că un Împărax pe care-l percepeau ca fiind 
unul slab încerca să fabrice o criză, prin care să încline balanţa de 
putere în favoarea ei, în detrimentul Parlamentului. Au mai văzut-o și 
ca pe o amenințare pentru comerț și economie, fiindcă, pentru 
evacuare, ar fi fost necesar un mare număr de nave și acestea ar fi 
costat foarte mult. 

— Dar datele care arătau posibilitatea unei prăbușiri? 

- Au înfiinţat o comisie din care făceau parte alţi fizicieni ai 
Fluxului, care au început să găsească noduri în papură în rezultatele 
cercetărilor, producând astfel suficiente îndoieli pentru a submina 
orice încercare politică de a face ceva. Până și reprezentanţii din 
Dalasysla au votat împotriva recomandării mele de începere a 
evacuării. Ceea ce a trecut la vot, în cele din urmă, a fost 
recomandarea de cercetare în continuare a problemei. Dar nu au fost 
alocați bani din bugetul imperial pentru studii ulterioare, așa că nu a 
ieșit nimic din toate astea. 

— Deci... Deci n-ai făcut nimic, urma să spună Cardenia, dar se opri, 
fiindcă ar fi fost nepoliticos și se temea că Grayland ar fi adoptat 
aproape imediat o atitudine defensivă, apoi își aminti că vorbea cu un 
computer lipsit de sentimente. Deci n-ai făcut nimic. 

— Am trimis ducesei locale un aviz și le-am spus armatei și 
birocraților imperiali locali să-i ajute, în regim de urgenţă, pe orice 
dalasysleni care ar fi dorit să plece. 


-Şi au plecat? 

- Nu știm. Curentul Fluxului s-a prăbușit aproape imediat după ce 
am trimis avizul. 

— Așa că douăzeci de milioane de oameni au murit din cauza 
politicii și birocraţiei. 

- Da. Nu imediat, desigur. Dar Interdependenţa este concepută 
intenționat astfel ca fiecare sistem să depindă de celelalte pentru 
lucrurile de primă necesitate. Dacă înlături un sistem, casa lui 
conducătoare și monopolul ei, celelalte zeci de sisteme vor 
supraviețui. Dar acel sistem nu va putea supraviețui. Cu timpul, va 
începe să se prăbușească. Habitatele din spațiu și avanposturile de pe 
planetele și lunele altfel nelocuibile vor începe să se prăbușească din 
cauza lipsei de mentenanţă și, cu timpul, vor începe să fie mai greu de 
reparat. Fermele și fabricile producătoare de alimente vor începe și ele 
să se prăbușească. Rețelele sociale vor intra în colaps, după cum e de 
așteptat, proporțional cu defectarea fabricilor și cu conștientizarea 
faptului că, de fapt, nimic nu-i mai poate salva pe oamenii din 
sistemul deconectat. Datorită defecțiunilor fizice și sociale care vin 
după prăbușirea curentului Fluxului, moartea întregului sistem este 
inevitabilă. 

-Cât a durat? 

- Când s-a prăbușit Dalasýsla, am comanda observatoarelor radio 
din sistemul Kaipara să se concentreze pe Dalasysla. Kaipara era cel 
mai apropiat sistem, din punctul de vedere al distanței fizice, aflat la 
șaptesprezece ani-lumină depărtare. Am murit înainte ca ei să fi auzit 
ceva. 

— Dar au auzit ceva. 

- Foarte puțin. Majoritatea comunicațiilor interne din sistem se 
făceau pe vremea mea prin fluxuri concentrate de date, așa că ar fi fost 
greu să tragi cu urechea aleatoriu. Când am comandat 


radiotelescoapelor să asculte, am sperat că cineva de pe Dalasysla va 
avea prezenţa de spirit să direcționeze un transmițător cu spectru larg 
spre Kaipara. Și, din câte înțeleg, cineva chiar a făcut-o, preț de o lună, 
la doi ani după prăbușire. 

— Ce spuneau? 

— Pe scurt: război civil, crime, violență, sabotarea sistemelor de 
susținere a vieții și a producţiei de hrană, proliferarea cultelor 
personalității. Există un raport secretizat care a fost pregătit de către 
fiul și succesorul meu, Bruno al III-lea. 

— Secretizat? spuse Cardenia, întorcându-se spre Attavio al VI-lea. 
Mai este încă secretizat? 

- Da. Nu l-am desecretizat, răspunse Attavio. 

— De ce nu? Mai ales dacă și tu crezi că Fluxul stă să se prăbușească? 

- Fiindcă problemele care au existat în era lui Grayland există și în 
era noastră sau existau într-a mea, mai bine zis. Parlamentul va vedea 
în continuare ridicarea acestei probleme ca pe o mișcare politică cu 
scopul de a-i marginaliza. Nimeni nu va dori să perturbe comerțul sau 
privilegiile caselor breslelor. Nu va exista cale de scăpare. Ce s-a 
întâmplat Dalasyslei se va întâmpla peste tot. Fără să fiu absolut sigur, 
nu aș deschide acea cutie a Pandorei. 

Și iată că acum Cardenia, în visul ei, se îndepărtă de scenariu: 

- Toate astea sunt stupide, îi spuse ea lui Attavio al VI-lea și lui 
Grayland I. Suntem sortiti pierii numai dacă vom continua să facem 
ceea ce facem. Dacă știm că urmează prăbușirea, trebuie să reformăm 
Interdependenţa. Să terminăm cu monopolurile breslelor. Să ajutăm 
fiecare sistem să se pregătească pentru colaps. 

- Acest lucru nu se va întâmpla, spuse Attavio al VI-lea. 

— Nu ai de unde să știi asta. 

-Sigur că știu asta. Sunt Împăraxul sau, mai bine zis, am fost. 


— Cardenia se întoarse spre Grayland I: 


— Ai văzut cum are loc un colaps. Pe vremea ta, probabil că au 
reacționat. 

- Am fost asasinată, spuse Grayland I. Și după ce o scurtă perioadă 
cât ceea ce s-a întâmplat pe sistemul pierdut al Dalasyslei a fost la 
modă, așa, pentru spectacol, toată lumea a decis să uite de el. Ceilalți 
curenți ai Fluxului păreau stabili și a te gândi la Dalasýsla devenise 
inoportun. 

— Nimeni nu dorește sfârșitul Interdependenței. Și aici includ și 
Casa de Wu. Sunt prea mulți bani și putere la mijloc, spuse Attavio al 
VI-lea. 

-Şi supraviețuirea umanității nu contează? întrebă Cardenia, 
nevenindu-i să-și creadă urechilor. 

- Nu și dacă asta înseamnă sfârșitul Interdependenţei. 

- Supraviețuirea umanității a fost scopul Interdependenţei! urlă 
Cardenia la simularea digitală a tatălui ei. 

Și acesta fu momentul când, în visul ei, atât Attavio al VI-lea, cât și 
Grayland I îi râseră în față. 

— Copila mea, acesta nu a fost niciodată scopul Interdependenţei, 
spuse Attavio al VI-lea. 

— E doar scuza pe care ne-am găsit-o pentru ea, afirmă Grayland I, 
încuviințând. 

— Atunci care a fost scopul?! întrebă Cardenia, urlând încă. Ce este 
Interdependenţa?! 

Și atunci aerul luci din nou și apăru o altă siluetă care se îndrepta 
spre Cardenia, o figură pe care Cardenia știa că trebuie să fie Rachela 
I, Profeta-Împărax, fondatoarea legendară a Interdependenţei. Trebuia 
să fie Rachela I, da, dar arăta ca Naffa. Naffa, care fusese surprinsă de 
explozia balconului de prezentare, Naffa, a cărei ultimă imagine pe 
care Cardenia avea s-o păstreze era a Naffei sfâșiată de explozie, a 
Naffei, pline de sânge, care stătea acum în fața Cardeniei, 


întruchipând-o pe Rachela I, ca să-i spună ce fusese și ce este 
Interdependenția. 


— E o escrocherie, spuse ea. 


Și apoi Cardenia, care nu mai putea pretinde, nici măcar în vis, că 
nu știe ce s-a întâmplat, își impuse să se trezească și se trezi într-un 
pat în propriul ei spital privat foarte mic și foarte sigur, înconjurată de 
gărzile de corp imperiale, o falangă de doctori conduși de Qui Drinin 
și un contingent mic de gărzi, inclusiv cel care era acum acolo ca să-i 
spună ceea ce ea știa deja, și anume că prietena ei Naffa Dolg murise. 


PARTEA A DOUA 


uptele de lângă Universitatea Opole se potoliseră suficient 
încât Marce Claremont să se poată întoarce la apartamentul 
său de absolvent și să-și facă un bagaj pentru o călătorie din 
care probabil nu avea să se mai întoarcă. 

Ceea ce ridica următoarea problemă: Dacă pleci pentru totdeauna, 
ce îţi iei cu tine? 

Anumiți factori îi ușurară lui Marce trierea lucrurilor. Cu privire la 
îmbrăcăminte, era deja rezolvat: avea destule haine acasă în 
Claremont, așa că nu-i trebuia nimic de la apartamentul său din 
Opole. Singurul lucru interesant din apartament, din acest punct de 
vedere, erau niște cămăși casual cu niște comentarii de astrofizică 
imprimate pe ele. Marce era aproape sigur că putea să le abandoneze. 
Hainele pe care și le luase erau neutre din punctul de vedere al 
culorilor și al stilului. Tatăl său îi precizase că moda de la Centru avea 
să fie atât de radical diferită încât va trebui să-și cumpere oricum 
altele. 

Toată muzica, tablourile, cărțile, divertismentul și multe dintre 
comunicările personale la care Marce ținea erau stocate într-un cript 
de date de mărimea degetului mare, împreună cu aproape o sută de 
mii de mărci, bani de cheltuială, aceștia din urmă nefiind accesibili 


decât cu ajutorul datelor biometrice ale lui Marce, așa că teoretic n-ar 
fi fost necesar să consume spațiu pentru ei. 

Și cu asta ajunsese la lucruri — la obiectele cu valoare sentimentală. 
Marea majoritate a acestui tip de obiecte se găseau tot în palatul 
Claremont, fiindcă acolo trăise Marce aproape toată viața lui, și pentru 
că apartamentul său de absolvent era ridicol de mic. Dintre toate 
obiectele care se aflau în apartament, Marce alese patru. Două erau 
cărți, pe care i le dăduse tatăl său, una cu ocazia celei de-a 
treisprezecea aniversări a zilei sale de naștere și una când își luase 
doctoratul. 

Al treilea era un aparat demodat de ascultat muzică, dăruit de 
Vrenna, pe care-l luase cu el la un concert al formaţiei Green Gods și 
pe care reușise să obţină câte un autograf de la trei dintre cei patru 
membri ai formaţiei. Aparatul nu părea să mai funcționeze, iar Green 
Gods se despărțiseră cu ani de zile în urmă și membrii se 
împrăștiaseră, uitaţi sau eșuați în cariere solo, în urma unor sfaturi 
proaste, dar îl păstrase ca să-și aducă aminte de acea perioadă din 
viaţa lui și să-i aducă aminte de Vrenna, care, în ciuda faptului că 
fusese o pacoste cât timp au fost copii, era în stare uneori să fie grijulie 
și iubitoare. 

Ultimul obiect era un porcușor de pâslă rărită pe nume Giggy pe 
care i-l cumpărase mama lui când împlinise un an. Vrenna primise de 
la ea, cu aceeași ocazie, un ursulet pe nume Howie. Howie dispăruse 
de mult timp — existaseră motive de a crede că Vrenna îl lansase în 
spaţiu cu ajutorul unei rachete artizanale —, dar Giggy supraviețuise 
și-l însoțise pe Marce la fiecare nou cămin al său. De dragul poveștii, 
ar suna bine ca Giggy să fi fost singurul cadou de la mama sa, acum 
dispărută, dar, de fapt, Marce primise multe daruri și avea multe 
lucruri de la ea sau care îi aminteau de ea. Însă Giggy era, pur și 
simplu, talismanul său. 


Marce îngrămădi toate cele patru obiecte într-un rucsac mic și apoi 
cântări rucsacul cu privirea. Nu-i prea mult când părăsești o lume 
întreagă, se gândi el. Își dăduse silința să nu se gândească prea mult la 
faptul că părăsea o planetă ca să se ducă undeva unde nu cunoștea pe 
nimeni și unde avea să-și petreacă tot restul vieții. Curentul Fluxului 
către planeta de la Capăt avea să dureze mai mult decât cel care pleca 
de la Capăt: cel dintâi ar mai fi putut dura ani buni. Teoretic, era 
posibil, în acest moment să se poată și întoarce. Era însă, pur și 
simplu, puțin probabil. Pentru a suporta gândul că nu avea să-și mai 
vadă niciodată tatăl, sora sau pe oricare dintre oamenii pe care-i 
cunoscuse până acum, soluţia lui Marce era să se concentreze asupra 
unor chestiuni practice legate de plecarea de pe planetă. 

Ceea ce și făcea: cu o zi în urmă se întâlnise cu Gazson Magnut, 
Comisarul de bord Șef al unei nave pe nume Da, Domnule, Asta-i Iubita 
Mea și-și aranjase traversarea. Nu fusese ieftin — de fapt, costase mai 
mulți bani decât credea Marce că a cheltuit pe orice altceva își 
cumpărase în viață până acum —, iar Magnut încercase să-i mai vândă 
și alte chestii, inclusiv un set fals de documente de călătorie. 
Observase că Magnut păruse ușor dezamăgit când îi spusese că 
documentele lui de călătorie erau în ordine. După ce rezolvase asta, 
tot ce-i mai rămânea de făcut era să-și scrie demisia și niște scrisori de 
adio, toate acestea urmând să fie trimise după ce Da, Domnule ar fi 
intrat în Flux. 

Și chestia asta, adunatul obiectelor personale. Tot restul lucrurilor 
din apartament urmau să fie adunate mai târziu de personalul casei 
Claremont. 

Marce își puse rucsacul pe umăr, mai aruncă o privire spre 
apartamentul său și hotărî că n-o să-i ducă dorul absolut deloc. Era, ca 
aproape toate reședințele instituționale academice, absolut ușor de 
uitat, din orice punct de vedere. Apoi se îndreptă spre scări și ieși din 


cămin pe o stradă care era aproape complet pustie cu excepţia a doi 
oameni, în depărtare, și a unei furgonete care se opri în dreptul lui 
Marce și ale cărei uși se deschiseră, și din care ieșiră doi bărbaţi 
masivi. 

Furgoneta o luă rapid la drum cu Marce în ea, întrucât cei doi 
bărbaţi masivi săriseră și-l târâseră înăuntru înainte ca el să-și dea 
seama ce se întâmplă. Rucsacul cu toate obiectele lui sentimentale 
rămăsese pe trotuar, fiindcă așa se întâmplă uneori când ești răpit. 


Ghreni Nohamapetan îi zâmbi lui Marce Claremont de vizavi de el 
așezat la masă: 

— Lord Marce, ce bucuros sunt că ne întâlnim din nou! Sunt fericit că 
ați putut accepta această întâlnire pe nepregătite. 

- Lord Ghreni, spuse Marce. De vreme ce m-ati răpit ca să ajung 
aici, nu cred că v-aș fi putut refuza. 

Cei doi stăteau jos, într-o cameră fără geamuri care părea că fusese 
făcută dintr-un container — ceea ce însemna că probabil chiar era un 
container, un container modificat. Marce nu avea idee unde se află. La 
sosirea lui Ghreni, se găsea în încăpere de zece minute, adus de 
haidamacii care-l înșfăcaseră. 

- Nu-mi place cuvântul „răpit“, spuse Ghreni. 

-Cu tot respectul, Lord Ghreni, în momentul ăsta puțin îmi pasă 
dacă vă place sau nu. 

— Mi se pare corect, făcu Ghreni, lăsându-se pe spate în scaun și 
urmărindu-l cu privirea pe Marce. Se zvonește că vreți să plecați 
definitiv de pe Capăt. 

— Și, dacă aș face-o, mă îndoiesc că asta vă privește. 

— Ei bine, vedeti, e război și ducele a observat că unii nobili sau 
copiii lor, adulți sau nu, încearcă deodată să-și cumpere traversarea. 


— Asta se mai întâmplă când e război. 


— Presupun că se întâmplă, încuviință Ghreni. Ducele nu vede asta 
ca pe un vot de încredere în competențele lui de conducător, așa că i-a 
invitat, pe aceia care sunt interesați să plece să rămână. 

- Nu cred că m-ati răpit ca să-mi transmiteti această invitație, Lord 
Ghreni, spuse Marce. 

- Nu, presupun că n-ar fi avut rost să-mi dau atâta osteneală. Aveţi 
dreptate. V-am invitat aici din cu totul alte motive. Poate vă amintiți 
că data trecută când l-am rugat pe tatăl dumneavoastră să-l ajute pe 
duce cu eliberarea fondurilor imperiale. 

— Îmi aduc aminte că ti-a spus „probabil“. 

— Așa e — și am considerat că asta înseamnă un „nu“, dar spus 
politicos. Și, ca să fie clar, dacă acesta a fost, într-adevăr, răspunsul lui, 
motivele sunt, din punct de vedere etic și legal, solide. A făcut o 
alegere bună, din aceste motive. 

-O să-i transmit că ai spus asta. 

- Nu mă îndoiesc, spuse Ghreni. Dar nu imediat. Problema cu 
răspunsul tatălui dumneavoastră, oricât de admirabil ar fi din punct 
de vedere etic și legal, este că în acest moment ducele chiar are nevoie 
de banii aceia, fiindcă are mare nevoie de armele acelea. Și „probabil“ 
nu e un răspuns potrivit cu intervalul de timp pe care-l avem la 
dispoziție. Așa că unde nu a mers cu arta convingerii poate că va 
merge cu forța. 

- M-ai luat ostatic pentru răscumpărare. 

- Da. Şi-mi cer scuze pentru asta. Tatăl dumneavoastră nu pare să 
fie sensibil la alte... lingușeli pe care eu sau ducele i le-am putea oferi. 
Nu pare interesat de bani sau de putere, sau de altceva tangibil. Și nu 
are sentimente patriotice pentru Capăt și nici sentimente de loialitate 
față de duce. Dar, fără îndoială, vă iubește pe dumneavoastră și pe 
sora dumneavoastră. Așa că mai era doar de ales între dumneavoastră 
doi. Ne-am gândit la sora dumneavoastră... 


Marce râse când îl auzi și Ghreni încuviință, cât putu de politicos: 

— ... dar ne punea probleme din punct de vedere al achiziţionării. 

— Vrei să spui că le-ar fi eviscerat pe matahalele alea pe care le-ai fi 
trimis după ea și pe urmă ti-ar fi luat urma tie, după ce ei te-ar fi dat 
de gol. 

— Da, exact asta am vrut să spun. Frati, cu tot respectul, ținta mai 
ușoară. 

Marce încuviință. Era adevărat. Era un om de știință, pe când 
Vrenna era un soldat sau asta fusese înainte să conducă Comisariatul 
de Poliţie de la Claremont. Dintre ei doi, el putea fi luat mult mai ușor 
prin surprindere și nu te prea așteptai să-ți rupă gâtul. 

-În plus, a mai fost și faptul că dumneavoastră doreați să părăsiți 
planeta și ea nu. 

— Și ce dacă? 

- Nu ați mai plecat niciodată de la Capăt. Nu v-aţi dus nici măcar 
până la Staţia Imperială, nici măcar atunci când sora dumneavoastră 
era pușcaș marin. Plecarea dumneavoastră acum e foarte interesantă. 

— Ai menţionat că e război. 

- Da, însă nu cred că plecaţi din acest motiv. Dacă aţi pleca din 
cauza războiului, nu ați pleca singur. Sora și tatăl dumneavoastră ar 
pleca și ei sau măcar ar încerca. Dar nu plecați decât dumneavoastră. 
Ghreni băgă mâna în buzunar, scoase criptul de date și-l puse pe 
masă: Și, dacă e să ne luăm doar după acesta, nu plecați cu moștenirea 
familiei. 

Marce privi fix criptul de date. Îi fusese luat când fusese răpit, 
împreună cu alte obiecte personale care erau mai degrabă asupra lui 
decât în rucsacul pe care-l pierduse. 

Ghreni îl împinse spre el: 


— Puteți să-l luați. 


Marce îl luă și-l băgă în buzunar: 

- E gol? 

- Nu. Nu am nevoie de fotografiile și de muzica dumneavoastră și 
mi-e teamă că ducele are nevoie de ceva mai mult decât de cele o sută 
de mii de mărci din partea familiei dumneavoastră. Nu veți pleca 
nicăieri, oricum, decât atunci când tatăl dumneavoastră ne va ajuta, și 
dacă o va face. Și, deoarece cred că vrea, într-adevăr, să plecați, acum 
voi obține de la el ceea ce dorim. 

-Şi dacă nu? 

Ghreni ridică din umeri: 

— Pentru început, nu veți părăsi planeta. 

— Pentru început... 

- Ducele are mare nevoie de banii aceia. 

-Suficient de mult cât să mă omoare? 

- N-o să vă omoare el însuși. Dar, dacă tot aţi menţionat acest lucru, 
sunt sute sau probabil mii de oameni care mor zilnic în revolta asta 
absurdă. Dacă punând în pericol viaţa unuia singur — a 
dumneavoastră — facem ca mii de oameni să poată trăi, nu-i așa că 
merită să ne asumăm acest risc? 

— De fapt, încerci doar să justifici răpirea mea, din punct de vedere 
moral. 

Ghreni ridică din umeri din nou: 

- Acesta va fi cu siguranţă argumentul pe care ducele îl va folosi ca 
să-și liniștească astfel conștiința. Dacă stă în picioare sau nu, nu prea 
cred c-o să-și bată el capul cu asta. Se pot spune multe despre duce, 
dar nu și că ar fi un mare gânditor. 

-Chestia asta n-o să meargă. 

- Vom vedea. Oricum, războiul trece cu buretele peste multe, mai 
ales dacă ducele își primește armele și înăbușă revolta. Între timp, 


Lord Marce, veți afla cât de mult vă prețuiește tatăl dumneavoastră. 
Dacă nu pentru dumneavoastră înșivă, atunci cel puțin pentru 
motivul — oricare ar fi acela — pentru care v-a spus să plecaţi de pe 
planetă. Nu vreţi să-mi spuneți motivul, nu? 

- Nu e treaba dumitale. 

-Ştiu că așa credeți. Dar ați putea fi surprins de cât de mare e aria 
de acoperire a treburilor mele. 

— De vreme ce această arie de acoperire include răpirea de oameni, 
nu cred că orice altceva ați mai face acum m-ar surprinde. 

- Din nou, drept la ţintă. Dacă doriți să-mi spuneti de ce v-aţi 
propus, de fapt, să părăsiți Capătul, sunt dispus să vă ascult. 

Marce rămase tăcut, fixându-l pe Ghreni cu privirea. 

- Nu-i nimic, spuse Ghreni după un minut. Dacă tatăl 
dumneavoastră nu se mișcă destul de repede, vă vom tortura puţin ca 
să-l motivăm. Cu filmări și tot tacâmul. În timp ce facem asta, voi fi 
nevoit să-l pun să vă întrebe din nou același lucru. 

- Tortura nu scoate mereu la iveală răspunsuri adevărate. 

— Așa se spune. Ei bine, vom vedea. 

Ghreni se ridică și arătă cu mâna spre capătul containerului: 

-Între timp, aveţi acolo o toaletă, în colțul din spate, și aici e un 
frigider cu apă și câteva gustări. Arătă apoi spre capătul cel mai 
apropiat. Ușa e aici. Dacă vă apropiați la mai puțin de un metru și 
jumătate, începe să fie electrificată. Dacă o atingeti, probabil că nu veţi 
muri, dar vă veti dori să fi murit. Dacă reușiți cumva s-o deschideti, 
oamenii mei de pe cealaltă parte a ei vă vor face să vă doriţi să n-o fi 
făcut. Mă înţelegeți? 

Marce încuviință. 

— Bine, spuse Ghreni, cântărindu-l cu privirea pe Marce. Îmi cer 
scuze pentru toate astea. Nu așa aș fi procedat eu. Și-mi dau seama că 
relația noastră va deveni ciudată de acum înainte. 


- Pentru început, spuse Marce, repetând spusele lui Ghreni de mai 
devreme. 

Ghreni zâmbi și ieși. 

Marce merse la frigider, luă o sticlă cu apă și bău din ea, uitându-se 
din nou în jur. O veioză, scaune, toaleta și frigiderul. Niciun pat. O 
ușă rece din metal și pereți reci din metal. Se îndreptă spre peretele 
din față, nu prea aproape de ușile mari, și auzi voci de afară, groase, 
masculine. Nu reuși să înțeleagă ce spuneau. 

Minunat, se gândi el. Singurele știri bune din toate erau că Ghreni îi 
dăduse înapoi criptul de date care era mai valoros decât își putea el 
imagina. Altfel totul era o porcărie. Până acum probabil că tatăl lui 
fusese deja contactat de Ghreni Nohamapetan. Marce nu știa cum 
avea să reacționeze tatăl său. Pe de o parte, chestia asta era exact tipul 
de lucru căruia i s-ar fi opus. Pe de altă parte, și aici Ghreni avea 
dreptate, singurele lucruri de care îi păsa tatălui său în viață erau 
copiii lui. 

Mai era și faptul că, peste o săptămână sau cel mult o lună, 
începând de acum, mărcile Interdependenţei vor valora mai puțin, 
socotite la kilogram, decât noroiul de pe jos. Așa stând lucrurile, Tata 
le-ar putea da banii pur și simplu, pentru că oricum nu va mai conta 
în viitor sau chiar într-un viitor destul de apropiat. 

Dar atunci acest conflict, care începea să pară că se va rezolva, și nu 
în favoarea ducelui, ar putea să prindă forțe noi, datorită acelor arme 
suplimentare. Mai multă moarte, mai multă distrugere, mai mulți 
oameni alungați din casele lor — într-un moment când viețile tuturor 
celor de la Capăt urmau și așa să fie întoarse cu susu-n jos, din cauza 
curentului de Flux de la planetă înspre restul sistemelor, ce avea să se 
închidă. 

Marce mai luă o înghiţitură din apă. Îi era teamă și era extrem de 
îngrijorat pentru integritatea lui individuală — Ghreni Nohamapetan îi 


păruse exact genul de sociopat înfumurat care l-ar tortura doar ca să 
se distreze —, dar avea și un ciudat sentiment de detașare. Dacă asta o 
fi fost din cauza șocului produs de starea în care se afla sau doar a 
certitudinii că civilizația umană se apropia de sfârșit, așa că situația lui 
nu însemna, vorbind în termeni relativi, nimic sau ambele, nu-și putea 
da seama. Era înspăimântat, dar și foarte obosit. Pe moment, măcar cu 
oboseala putea face ceva. 

Așa că Marce Claremont se întoarse la scaunul său, se așeză, își 
puse picioarele de masă, își încrucișă braţele, își închise ochii și încercă 
să ațipească. 

După un timp nedefinit se simți scuturat și se trezi: 

— Uite cine a venit să te vadă, spuse o voce familiară. 

Marce deschise ochii, clipind și încercă să se concentreze pe lucrul 
aflat drept în fața lui. Era Giggy, porcușorul lui de pâslă. Persoana din 
spatele lui Giggy, care-l flutura în fața lui Marce, era sora lui, Vrenna. 

— M-ai găsit, spuse Marce, ametit. 

-Cu asta mă ocup, replică Vrenna, înmânându-i-l pe Giggy fratelui 
său. 

— Dar cum de nu te-ai curentat? 

— Ce? Vrenna păru mirată. 

- Nu-i nimic. O să-ți explic mai târziu. Poţi merge? 

— N-am nimic. 

— Atunci s-o luăm din loc până nu se trezesc cele două matahale pe 
care le-am paralizat temporar. 

Vrenna îl conduse pe Marce afară din încăpere, care era, așa cum 
bănuise, un container de marfă modificat, aflat la interiorul unei 
magazii dărăpănate. Containerul lui Marce nu era singurul. Mai erau 
alte două, pe moment probabil neocupate, aliniate lângă al lui și lipite 
de el. De la unul dintre ele pornea o dâră lungă de sânge care se 
unduia, îndepărtându-se, de parcă un trup fusese târât de acolo. În 


fața containerului lui Marce zăceau doi oameni pe podeaua 
depozitului, aceiași doi care îl înșfăcaseră și-l băgaseră în furgonetă. 
Respirau, ceea ce era mai mult decât ce și-ar fi dorit Marce pentru ei în 
acel moment. 

-Ce e locul ăsta? 

— Pare un centru de detenţie ilegal, spuse Vrenna. 

— Al ducelui? 

— Poate. Hai, vino. 

Vrenna își conduse fratele afară din depozit și-l împinse spre un 
vehicul de teren greu de descris. Marce intră în el și-și puse centura în 
timp ce Vrenna porni motorul. 

- Unde sunt ceilalți? întrebă Marce, privind în jur. 

-Care ceilalți? întrebă Vrenna. 

— Ai venit să mă salvezi singură? 

- Nu am avut prea mult timp la dispoziţie, ca să fac din asta un 
proiect. Vrenna verifică împrejurimile și începu să conducă mașina. 

— Și dacă eram rănit? Sau dacă nu puteam să merg? Și dacă erau mai 
mult de doi vlăjgani? 

- M-aș fi gândit eu la ceva. 

— Am câteva reclamaţii legate de procesul acesta de salvare. 

— Pot să te adorm din nou, dacă vrei. 

Marce chicoti și-și strânse porcușorul mai tare: 

— Nu mă lua în seamă, scumpa mea soră, spuse el. Trăiesc o mică 
spaimă, post-răpire. 

Vrenna se întinse și-i luă mâna fratelui său: 

— Știu, spuse ea. Dă-i drumul și sperie-te puţin, nu mă supăr. 

După două minute de spaimă relativ reținută, Marce îl luă iar în 
mâini pe Giggy și-l privi: 

-Mi l-ai adus pe Giggy. 


— Așa e. M-am gândit că te va distrage putin în timp ce eu te 
scoteam de acolo. 

- A funcţionat, dar mă întreb, în primul rând, cum ai reușit să faci 
rost de el. 

- Mi-a fost oferit. Împreună cu restul lucrurilor pe care le aveai în 
rucsac când ai fost răpit. 

— Bine, dar cum ai făcut rost de toate astea? 

— Mi-a fost oferit de oamenii care te urmăreau. 

— Oamenii care mă urmăreau? 

— Da. 


— Cine? 


pelul lui Ghreni Nohamapetan, după ce îl pierduse pe Marce 
Claremont, fu probabil printre cele mai satisfăcătoare pe care 
le primise Kiva în toată viaţa ei. 

-Marce Claremont a dispărut, spuse el. 

- Cine? replică Kiva. 

- Nu te juca cu mine, Kiva, vreau să știu unde e. 

- Nu pot să-ți spun unde e. Nu e treaba mea să-l urmăresc. Treaba 
mea, din câte înțelesesem, era să-ți spun dacă încearcă să-și cumpere 
traversarea cu nava mea. A cumpărat-o și ţi-am spus. Ar fi trebuit să 
aștepți până când venea să se urce la bord și să pui mâna pe el, dacă 
îmi aduc bine aminte. Ai hotărât să nu aștepți. Așa că mă gândesc că 
acum depinde de tine. 

- Oamenii pe care-i aveam cu Claremont mi-au spus că i-a atacat o 
femeie. 

- N-am fost eu. 

— A fost Vrenna Claremont. 

- Te referi la sora care a fost instruită ani de zile să omoare oameni 
pentru stat și care pe urmă a devenit polițist? Da, și mie mi se pare cea 
mai logică variantă. 


— Vreau să știu cum a descoperit că-l aveam pe fratele ei în vizor. 


— De ce nu o întrebi? 

— Kiva... 

- Nu i-am spus eu, dacă asta mă întrebi. De ce să-i spun? Aveam de 
luat trei milioane de mărci de la tine dacă-l prindeai. 

- Cineva din echipajul tău le-a spus. 

— Sau, și asta e doar o teorie: când ai încercat să-l șantajezi pe Contele 
de Claremont în faţa copiilor lui adulţi și nu ai primit imediat ce 
doreai, poate că și-au dat seama că un nenorocit ca tine le va forța 
mâna cu ceva de genul unei răpiri, așa că s-au pregătit, mai ales unul 
dintre ei, care a fost ditamai soldatul și care acum e o blestemată de 
polițistă, Ghreni. 

De cealaltă parte se lăsă tăcerea pentru o clipă. Pe urmă: 

— Mi-ar plăcea să știu de unde ai auzit despre asta. 

- Pentru că ne-a spus chiar Marce Claremont, la naiba! spuse Kiva. 
I-a spus Comisarului meu de bord despre asta când și-a cumpărat 
traversarea și apoi comisarul mi-a spus mie, fiindcă e treaba lui să-mi 
spună lucruri care vor afecta financiar nava mea. Chiar atât ești de 
idiot și de înfumurat încât să nu-ți dea prin cap că vlăstarele lui 
Claremont urmau să vorbească despre asta? Dacă nu era război și 
dacă statul de drept nu era practic suspendat în timp ce ducele se mai 
zbate ca să mai câștige vreo câteva zile înainte de sfârșit, fundul ti-ar 
sta deja la închisoare pentru șantaj, iar ducele te-ar lăsa pe tine să-i fii 
țapul ispăşitor. La naiba, Ghreni! Ai încercat să șantajezi un oficial 
imperial în fața unui poliţist, la dracu'! Trebuie să fii extrem de tâmpit 
ca să încerci să pui la cale o șmecherie ca asta. 

Se lăsă iar tăcerea și Kiva începu să numere bucuroasă secundele 
înainte ca Ghreni să vorbească din nou. Ajunse la șase: 

— Ai mai auzit ceva de la Marce sau Vrenna Claremont? 

Kiva pufni: 


— De ce dracu’ aș mai auzi ceva de la ei? Nu sunt eu cea cu care au 


tratat. Este puţin probabil să aibă cea mai mică idee cine sunt. Dacă 
era să contacteze pe cineva, atunci l-ar fi contactat pe Comisarul-Șef 
de Bord. Și, înainte să mă întrebi, nu l-au contactat de când ai pus la 
cale șmecheria ta tâmpită. Dacă ar fi să ghicesc, aș bănui că încearcă 
probabil să plece cu o altă navă de la Capăt. 

— Și care dintre ele pleacă în același interval temporar cu nava ta? 

- La dracu’, Ghreni, ţi se pare că arăt a controlor de trafic? Habar n- 
am și puțin îmi pasă! 

— Aș vrea să-ți întârzii plecarea. 

- De ce aș face una ca asta? Chiar dacă aș vrea, și nu vreau, locul 
nostru la Stația Imperială este deja programat să fie luat de altă navă. 
Nu mai avem unde să rămânem. 

- Nava ta ar putea rămâne undeva în sistem. 

-Sau am putea pleca atunci când trebuie, pentru că avem și noi un 
blestemat de program și nu ne faci tu nouă programul. 

— Ţi-aș rămâne dator, spuse Ghreni. 

Auzindu-l, Kiva izbucni puternic în râs, apoi spuse: 

- Mai zi-mi asta o dată, Ghreni! Vreau să văd dacă o să râd tot atât 
de tare și a doua oară. 

- Eram prieteni cândva. 

- Obișnuiam să ne-o tragem cândva. Nu e același lucru. Tu, în mod 
special, ar trebui să știi asta. 

Din nou tăcere. Apoi: 

— Aș vrea să vorbim despre cele trei milioane de mărci. 

— Sunt convinsă că ai vrea. 

— Nu-l am pe Claremont. Nu sunt sigur că trebuie să primești trei 
milioane de mărci. 

- Trebuie să le primesc, fiindcă înțelegerea noastră a fost să te anunt 
dacă-și cumpără traversarea. Și-a cumpărat-o. Restul era treaba ta. Nu 


e vina mea că angajezi niște incompetenti. 

— Kiva, dacă aflu că i-ai ajutat să scape, n-o să-ți placă. 

- Ei bine, am două răspunsuri pentru tine la chestia asta: Unu e du- 
te dracului, căcat de om ce ești și doi: și dacă aș fi fost în spatele 
chestiei ăsteia, ce dracu’ îţi închipui că poți să-mi faci? Plec de la 
Capăt, nenorocitule! Mă întorc acasă în mai puțin de un an și-mi voi 
lua o slujbă la companie. Mi-am terminat misiunea mea pe navă. Tu, 
în schimb, o să fii tot aici, un furuncul pe capătul dinspre cur al 
spațiului. Așa că poți să mă ameninți cât vrei, jigodie amorală! Pur și 
simplu nu are efect. 

Ghreni oftă: 

- Kiva, în ciuda a toate, tot îmi mai placi putin. 

— Sunt mișcată, Ghreni. Pe bune. 

-Şi de-asta aș vrea să-ți spun că nu ai idee ce urmează să vină și de 
ce. În fond, nu ar fi o idee proastă să te ai bine cu mine. 

-Sunt cât se poate de fericită să mă am bine cu tine, Ghreni. Ceea ce 
nu mă face prea fericită este să-ți dau înapoi trei milioane de mărci 
blestemate, fiindcă tu nu ai fost atent la condiţiile înțelegerii noastre. 
Sau să mă prefac intimidată că te umili și sufli în fața mea și-mi spui 
cât o să regret că nu fac cum vrei tu. Maturizează-te și tu naibii, 
Ghreni! 

— Aș vrea să-mi spui dacă cei din familia Claremont te contactează. 
Vreau să spun, pe oricine din echipajul tău. 

— Voi fi fericită să fac asta pentru încă o jumătate de milion de mărci. 

— Kiva! 

- Ce Kiva-n sus și-n jos, Ghreni? Facem afaceri aici. Vrei informații. 
Erai gata să plătești pentru informaţii, până acum. Îţi ofer încă niște 
informații. Cu o reducere substanţială față de preţul vechi. 

-Ştii că o să am oameni la Staţia Imperială care o să vadă dacă se 
urcă la bordul navei tale. 


-Sigur că da. Și eu aș avea, în locul tău. Dar nu cred că o să-l 
găsești. Dacă are minte cât de cât, o să găsească pe altcineva care să-l 
scoată de pe blestemata asta de planetă. Și asta, trebuie să spun, va fi 
perfect pentru mine. Deja am de la el jumătate de milion de mărci, 
nerambursabil, pentru traversare. Care, din câte îmi aduc aminte, a 
fost suma care mi-a adus nenorocita asta de călătorie pe zero. Mă rog, 
asta și cele trei milioane de la tine. 

— Felicitări! 

— Mulţumesc. 

— Unde ești acum? La Staţie sau pe planetă? 

— Sunt pe planetă și am întâlniri cu oamenii noștri de aici înainte s-o 
luăm din loc. Spune-i cretinului tău de duce că așteptăm de la el banii 
cu dobândă. Asta, dacă reușește să-și țină capul pe umeri până 
săptămâna viitoare, chestie de care mă îndoiesc în mod oficial și care 
nu m-ar deranja absolut deloc dacă nu s-ar întâmpla. 

- Vrei să luăm cina împreună? 

— Ce? întrebă Kiva. 

- N-ai vrea să luăm masa împreună înainte să pleci? 

- Cunoști vreun restaurant deschis pe timp de război civil? 

— Am putea cina la mine acasă. 

Kiva râse: 

— De fapt, tu chiar încerci, încă, să mi-o tragi. 

- N-o să te mint. Nu m-ar deranja. Ne descurcam de minune înainte 
de toate astea. 

- Da, așa e, recunoscu Kiva. Futaiul în sine a fost bun, Ghreni. 
Pentru futaiul metaforic nu sunt încă în stare să te iert. Acum sau 
vreodată. 

— Foarte bine. Să-mi spui dacă te contactează familia Claremont. 


— Ştii prețul. 


— Perfect. 

-E o plăcere să fac afaceri cu tine, Ghreni. 

Ghreni pufni și se deconectă. 

— Ştii că ar fi încercat să te omoare dacă te-ai fi dus la el să luaţi cina, 
spuse Vrenna Claremont. Ea și cu Marce stăteau cu Kiva într-o sală de 
conferințe, la biroul local al Casei de Lagos. 

- l-aș fi rupt coloana vertebrală, spuse Kiva, și gândul o făcu să 
zâmbească. 

Vrenna zâmbi auzind-o. 

— Aș vrea să mă întorc la momentul în care i-ai spus lui Ghreni 
Nohamapetan că am cumpărat traversarea de la tine, spuse Marce. 

— Da, și ce-i cu asta? 

— l-ai spus? 

-Ştii deja asta. 

— De ce? 

- Fiindcă aveam nevoie de cele trei milioane de mărci pe care mi le 
oferise pentru informația asta. 

- Ei da, dar pe urmă m-a răpit, m-a ţinut ostatic și a intenționat să 
mă tortureze și poate chiar să mă omoare. 

Kiva ridică din umeri: 

- l-am spus surorii tale imediat după ce te-au săltat, fiindcă aveam 
oameni care te urmăreau. Și pe urmă i-am dat toate informaţiile de 
care avea nevoie ca să te găsească și să te recupereze. La naiba, i-am 
dat până și rucsacul cu porcușorul acela adorabil de pâslă, ca dovadă 
că eram al dracului de serioși. 

- Da, dar tot puteam să fiu rănit. Sau să mor. 

- N-ai pățit niciuna, nici alta. 

— Dar... 


Kiva ridică o mână: 


— Pot să întrerup acest fir al conversatiei și să spun că puţin îmi pasă 
dacă ești supărat? Dacă ai fi fost, într-adevăr, rănit sau mort, atunci 
mi-ar fi părut rău. Dar nu ești, așa că îndură! După cum văd eu 
lucrurile, dacă Ghreni te voia atât de tare încât să-mi dea trei 
blestemate de milioane de mărci pentru tine, atunci, mai devreme sau 
mai târziu, ar fi încercat să te salte oricum, fie că-i spuneam, fie că nu. 
De vreme ce așa stăteau lucrurile, am decis să fiu plătită. Cu călătoria 
asta eram pe minus, acum nu mai suntem. Și i-am dat surorii tale 
informaţiile ca să te salveze. Haide, la naiba, încetează cu scâncetele 
pe subiectul ăsta! 

- Eu... De fapt, pur și simplu nu știu ce să mai răspund la asta, 
spuse Marce. 

— Ai putea să-mi mulțumești, spuse Kiva și observă că Vrenna 
zâmbea. 

- Nu prea cred c-o s-o fac, spuse Marce. 

- Bine. Dar oricum, hai să încheiem subiectul ăsta și să mergem 
înainte, da? 

Kiva observă că amândoi erau foarte atrăgători, Marce avea aerul 
unui tocilar, dar unul probabil atent și grijuliu, iar Vrenna într-un fel 
care sugera că era o probabilitate de cincizeci la sută ca din pat să mai 
rămână doar o grămadă de surcele la sfârșitul unei aventuri amoroase 
cu ea. Indiferent dacă Kiva voia sau nu s-o admită, încercarea complet 
nesinceră a lui Ghreni de a-i cere o întâlnire îi aminti că trecuse o 
săptămână de la ultima ei tentativă de orgasm, cu acel adjunct al 
comisarului de bord și în timpul ce trecuse de atunci fusese fie prea 
ocupată, fie prea enervată ca să se poată satisface măcar singură. 

Asta reprezenta o tragedie sexuală absolută, fără glumă, una pe care 
Kiva trebuia s-o rezolve cumva. Se întrebă alene dacă vreunul dintre 
gemenii Claremont ar putea-o ajuta în acest sens. Se hotărî că Marce 
probabil nu s-ar încadra, cel puțin nu acum — părea că este încă 


supărat la gândul că Kiva nu și-a făcut probleme și l-a lăsat să fie răpit 
pentru trei milioane de mărci Și, sincer, așa și era —, dar poate că 
Vrenna ar fi vrut. Kiva regretă faptul că timpul, necesitatea și 
circumstanțele făceau acest lucru imposibil. 

- Lady Kiva, spuse Vrenna. 

-Îmi cer scuze, spuse Kiva. M-au distras gândurile despre sex. 

Vrenna zâmbi: 

- N-am rezolvat încă problema urcării lui Marce la bordul navei, 
spuse ea. Ghreni Nohamapetan vrea, în continuare, să-și pună oameni 
la Staţia Imperială gata să-l ridice. 

— Ghreni se uită la ușa din față, spuse Kiva. Nu se uită la ușa 
servitorilor. 

— Ce înseamnă asta? întrebă Marce. 

Kiva îl privi: 

— Asta înseamnă că nu vii pe Da, Domnule, ca Marce Claremont, vii 
drept Kristian Jansen, membru de echipaj. 

- Cum o să fac asta? 

— Presupun că, atunci când ţi-ai cumpărat traversarea, Gazson 
Magnut a încercat să-ți vândă și niște acte falsificate. 

— A încercat, dar nu aveam nevoie de ele. 

— Ei, acum, ai. Mai exact, ti-au fost procurate. 

— Și bineînţeles că mă taxezi pentru ele, spuse Marce. 

- Te taxez la prețul pieței, nu la prețul de speculă pe care-l cerem 
tuturor celorlalți. 

— Actele de călătorie nu vor fi de ajuns, spuse Vrenna. Membrilor 
echipajelor de pe navele comerciale trebuie să li se ia și datele 
biometrice. Cu tot respectul, dacă Nohamapetan e dispus să plătească 
trei milioane de mărci ca să-l prindă pe Marce, o să verifice și intrarea 
de servitori și asta include și verificarea bazei de date biometrice a 


Staţiei Imperiale. 

- Te porți de parcă ar fi prima oară când traficăm pe cineva deghizat 
în membru de echipaj, spuse Kiva întorcându-se către Marce. Rade-ţi 
părul! Vei primi o perucă dermală cu păr cultivat. Scalp și barbă. Dacă 
cineva va smulge un fir de păr din capul tău, ADN-ul va fi al lui 
Kristian, nu al tău. Vei primi lentile de contact cu iris și tipare retinale 
false, și vei primi și amprenta corectă a degetului. O să-ți punem 
talonete în pantofi. Nu vei mai semăna cu tine. Dacă nu vor și o 
mostră de sânge, vei fi OK. 

-Şi dacă vor o mostră de sânge? întrebă Marce. 

— Ei bine, atunci cred că o s-o încurci, nu? Dar nu fac ei așa ceva. 

— Nimeni nu va observa că ai creat o ființă din nimic, spuse Vrenna. 

- „Kristian“ a lucrat pentru noi, spuse Kiva. Avem unul sau doi ca 
el în fiecare sistem în care lucrăm. La fel au și celelalte case. 

— De ce? întrebă Marce. 

- Pentru că uneori cineva important o face de oaie și trebuie să plece 
din oraș rapid înainte ca una ca ea, spuse Kiva arătând-o pe Vrenna cu 
degetul, să-l prindă și să-l trimită la zdup. Este foarte posibil ca Ghreni 
să se folosească și el în curând de unul din ăștia, după cum văd că 
merg, lucrurile. 

— Așa că va trebui să fiu Kristian toată călătoria. 

- Da, așa te vei numi. După ce intrăm pe Flux, poți să scapi de 
părțile artificiale. Te vom actualiza în sistem. O singură chichiţă: va 
trebui să fii un membru de echipaj adevărat tot timpul călătoriei. 

- De ce trebuie să facă asta? întrebă Vrenna. 

- Fiindcă Kristian ia locul unui membru de echipaj real. Preiei 
spațiul unui membru, îi preiei și responsabilitățile. Asta-i înțelegerea. 

— Presupun că nu voi fi plătit. 


— Ba da, vei fi plătit. La salariul standard. Nu c-ai putea să-l 


cheltuiești în vreun loc, fiindcă mergem direct la Centru. 

-Şi o reducere la taxa de călătorie pe care ţi-am dat-o? 

- Nu fi prost. 

Marce zâmbi: 

— Am încercat și eu. 

— Apropo, o să te taxez și pentru noua identitate. La prețul curent. 
Nu e ieftin. 

— Dar cum ieșim, acum, de aici? întrebă Vrenna. Știi că 
Nohamapetan va pune oameni să urmărească clădirea, dacă n-a făcut- 
o deja. 

- Niciunul dintre voi nu pleacă deocamdată, spuse Kiva arătând 
spre Marce. El rămâne aici și-i vom aduce pe oamenii noștri să lucreze 
la noua lui față. Apoi, când va pleca, va fi Kristian. 

Kiva arătă apoi spre Vrenna: 

- Tu va trebui să aștepți până plecăm, îmi pare rău. 

Vrenna dădu din umeri: 

- Nu e cel mai rău loc în care am fost blocată. 

Kiva încuviință, apoi se ridică în picioare. 

- Mă duc înapoi pe navă, spuse ea privind spre Vrenna. Nu te voi 
mai vedea niciodată, ceea ce mi se pare o tragedie. 

Vrenna zâmbi. 

— Pe tine o să te văd pe navă, dar nu prea vom socializa, îi spuse 
Kiva lui Marce. Așa că mi-a părut bine de cunoștință, bun venit pe Da, 
Domnule și mulţumesc că mi-aţi oferit prilejul să i-o trag o ultimă dată 
lui Ghreni Nohamapetan, pe care sper să nu mai fie nevoie să-l mai 
văd, la dracu”! 

Marce zâmbi și încuviință, apoi Kiva dispăru din sala de conferinţă. 
Personalul ei fusese instruit și știa ce are de făcut cu gemenii 
Claremont. Angajaţii fuseseră avertizați că, dacă identitatea sau locaţia 


gemenilor era dezvăluită oricui, Casa de Lagos își va propune cu 
prioritate să le distrugă viața lor și tuturor nenorociților din familiile 
lor preţ de șase generații cel puţin. Așa că era rezonabil de sigură că 
nu va vorbi nimeni. 

În timp ce se urca în mașina ei de teren blindată pentru a se întoarce 
în port, luând-o pe un drum ocolitor pentru a evita cartierele unde 
luptele erau în toi, și pe cele transformate în ruine, Kiva medită la 
două lucruri. 

Primul era războiul civil de la Capăt, care îi și luase, dar îi și dăduse 
ceva — o nenorocise pe ea și Casa de Lagos în ce privea fleacfructele și 
monopolurile lor, dar îi adusese în cale destui oameni bogati încât 
această călătorie să fie, de fapt, profitabilă. Când acest profit avea să se 
adauge la taxele de licenţiere sau de alt fel pe care le va recupera în 
cele din urmă de la Capăt, asta urma să pună Casa de Lagos într-o 
poziție foarte bună, atât față de celelalte case, cât și în ceea ce privea 
capabilitatea ei de a-și exercita puterea printre ele. Kiva reușise să 
apere interesul familiei, și asta era ceva ce putea folosi acasă. 

Al doilea era că, deși îi lăsase pe gemenii Claremont să asculte 
conversaţia ei cu Ghreni Nohamapetan, aceștia nu știau o informație 
importantă pe care Kiva o știa și pe care o descoperise datorită 
investigatorilor pe care Magnut îi plătise o sumă scandaloasă de bani 
să o descopere: Ducele de Capăt nu-i spusese niciodată lui Ghreni 
Nohamapetan să-i ceară Contelui de Claremont să-i elibereze 
fondurile imperiale. Și mai știa absolut sigur că nu-l autorizase pe 
Ghreni să-l răpească, la naiba, pe unul dintre copiii contelui și să-l ţină 
ostatic pentru răscumpărare. Făcuse toate acestea de capul lui. 

Ce dracu’ învârți, Ghreni? se întrebă Kiva, în timp ce vehiculul ei de 
teren hurducăia spre port. Ce pui la cale? 

Și, în timp ce ne gândim la asta, ce naiba mai pune la cale și restul familiei 
tale? 


— D atele medico-legale de la scena crimei sunt încurcate, 
Maiestate, spuse Șeful Gărzilor Imperiale, Sir Hilbert Limbar. 

El era cel care răspundea de securitatea Împăraxului. Sir Hilbert era 
destul de sigur că va rămâne curând fără slujbă. Unii martori spun că 
au văzut ceva care a fost lansat dinspre mulțimea din fața catedralei și 
care a lovit balconul, dar nu avem nicio înregistrare video concludentă 
în acest sens. Chiar dacă s-a lansat ceva dinspre mulțime, balconul 
este intenționat proiectat să reziste la orice în afară de un atac de 
artilerie. Credem că orice ar fi explodat a fost plantat acolo de mai 
multă vreme. Dar nu știm. Va mai dura puțin până când vom lămuri 
lucrurile. 

Cardenia încuviință. Se afla în apartamentul ei de la palat și urechile 
încă îi țiuiau. Urma un protocol de supraveghere medicală în urma 
comoției, dar altfel era nevătămată. Cel puţin fizic. Acolo unde fusese 
inima ei, acum era doar un gol în formă de Naffa. Era asistată de 
Limbar, Arhiepiscopul Korbijn și de către Gell Deng, care funcționa 
cel puțin temporar în postul Naffei. Mai era prezent în cameră și Amit 
Nohamapetan, pentru motive pe care Cardenia nu le înțelegea 
deocamdată, dar pe care își imagina că le va afla în curând. 


— Rapoartele sunt complicate și mai mult de bombele care au 


explodat în mulțime aproape simultan cu explozia din balcon. Acestea 
au adăugat și mai mult haos unei scene deja cuprinse de panică, 
conchise Limbar. 

— Câţi au murit din mulțime? întrebă Cardenia. 

- Doamnă, nu ar trebui să vă bateți capul cu asta chiar acum... 

— De ce nu? spuse Cardenia și-și intră în pielea de Împărax, care-i 
conferea destulă pregnantă emoțională pentru a trata cu acești oameni 
în propriul ei spațiu, oameni care-i spuneau aceste lucruri oribile. Nu 
suntem noi Împărax? Nu sunt ei cetățenii noștri? Câţi? 

-Cel puţin optzeci, doamnă. Și o altă sută de răniți, mulţi dintre ei 
în stare critică. 

— Și din catedrală? Câţi morți? 

- Doi, doamnă. Naffa Dolg și un membru al Gărzii. Un altul este 
rănit și se află în stare critică. 

— Și cine e responsabil? 

- Nu știm sigur. Nimeni nu a revendicat actul. Limbar încuviință 
spre Amit Nohamapetan. Dar Lordul Nohamapetan are informaţii pe 
care le-aţi putea considera relevante. 

Cardenia se întoarse spre Amit, privindu-l obosită: 

- Despre ce e vorba, Lord Nohamapetan? 

- Maiestate, așa cum poate știți, acum câțiva ani, fratele meu mai 
mic, Ghreni, s-a dus la Capăt să ne reprezinte interesele acolo. Cu 
timpul, el a devenit confidentul și consilierul Ducelui de Capăt, care s- 
a confruntat cu o revoltă bine finanțată și organizată. Tatăl vostru și 
Parlamentul au autorizat continuarea finanțării și echipării Ducelui și 
a forțelor sale, deși fără implicarea directă și deschisă a pușcașilor de 
la Staţia Imperială de la Capăt. Fratele meu a scris în rapoartele sale 
confidentiale că, atunci când știrea despre vot a ajuns la Capăt, rebelii 
de acolo au jurat că se vor răzbuna. 


— Vreti să spuneți că este opera rebelilor de la Capăt? întrebă 


Cardenia. 

- Rapoartele fratelui meu sunt desigur întârziate din cauza 
intervalului de timp substanţial, doamnă, recunoscu Amit. Asta este 
una dintre problemele unui imperiu extins. Veștile ajung greu, dacă 
ajung. Dar, e sigur. Fratele meu a subliniat faptul că pun ceva la cale. 

-Când ați primit raportul de la fratele dumneavoastră? 

- L-am primit acum aproximativ trei luni standard, doamnă, ceea ce 
înseamnă că l-a trimis acum nouă luni. 

-Şi nu v-aţi gândit să-l informaţi pe tatăl nostru? 

- Casa de Nohamapetan nu și-a permis să-l deranjeze pe tatăl 
vostru cu chestiunea aceasta fără o investigare ulterioară, mai ales că 
era bolnav. Primim rapoarte confidentiale de la toți reprezentanţii din 
sistemul nostru, care descriu tot felul de tulburări locale, oriunde 
avem interese. Această declaraţie, în sine, nu era atât de remarcabilă. 
În plus, analiștii noștri au presupus că orice represalii se vor concentra 
asupra autorităților imperiale locale de la Capăt, și nu de aici. Puteţi fi 
sigură că Ghreni, fratele meu, ar fi informat autoritățile locale 
imperiale pentru ca acestea să poată lua toate măsurile de precauție. 
Acum, desigur, privind în urmă, ne dăm seama că ar fi trebuit să 
împărtășim aceste informații. Ne cerem scuze, doamnă. 

— Nimeni nu a crezut că vor ajunge atât de departe, spuse 
Arhiepiscopul Korbijn. 

- Reprezentați aici Comitetul Executiv, zise Cardenia. Spunețţi-ne ce 
cred ei despre toate astea. 

— Sunt îngroziți, spuse Korbijn. O încercare de asasinat în ziua 
încoronării dumneavoastră. Stricăciuni într-unul dintre cele mai sfinte 
locuri ale Bisericii. Și zeci de morți, victime ale un atac laş asupra 
inocenților. Comitetul este gata să vă sprijine în orice decideti, 
doamnă. La fel și breslele, Parlamentul și, ţin să vă asigur cu tărie, 
Biserica. 


- Suntem toți gata, spuse Amit. 

- Vă mulțumim, încuviință Cardenia, apoi se întoarse spre Limbar. 
Ce credeți despre această teorie cu Capătul? 

- Trebuie să investigăm mai mult, dar informațiile pe care ni le-a 
împărtășit Lord Nohamapetan sunt convingătoare. Căutăm cetățeni 
de la Capăt care se găsesc aici în Xi'an și la Centru și cercetăm 
amănunțit istoricul lor pentru a vedea ce găsim interesant. Dacă e o 
legătură aici, o vom găsi. 

— Găsiţi-o repede, spuse Cardenia. 

— Da, doamnă. 

-Ce veţi face acum, doamnă? întrebă Korbijn. Știu că e o întrebare 
nedelicată, dar multe mii de oameni sunt încă acolo, așteptând să 
audă cum doriți să acționati cu privire la încoronare. Restul sistemului 
de Centru așteaptă și ei cu înfrigurare să afle. A trecut deja o zi. 

— Câte zile urma să dureze sărbătorirea încoronării? 

-Cinci zile, doamnă, spuse Gell Deng. 

— Acum urmează cinci zile de doliu, spuse Cardenia. Începând din 
momentul încoronării. Ai grijă ca victimele să fie onorate. 

Se întoarse către Korbijn: 

— Vei organiza o slujbă pentru ei, diseară, la catedrală, spuse ea și 
Korbijn încuviinţă. La sfârșitul perioadei de doliu ne vom adresa 
întregului sistem și Interdependenţei. 

- Parlamentul va dori să se ocupe fără întârziere de toate astea, 
spuse Korbijn. 

- Noi nu am sugerat întreruperea muncii sau investigațiilor în 
această perioadă. 

— Da, doamnă. 

— În acest timp, vom păstra discretia, cel puţin în ceea ce privește 
prezența publică, spuse Cardenia și arătă cu capul spre Deng. Gell, 


aici prezent, va fi punctul vostru de contact pentru următoarele zile. 

Apoi o privi din nou pe Korbijn: 

- Socotim că nici Comitetul Executiv nu va avea nimic împotrivă să 
se ocupe de chestiunile administrative pentru încă puțin timp. 

- Da, sigur că da. 

- Voi trimite rapoarte actualizate atunci când vor fi gata și voi fi 
disponibil dacă aveţi întrebări, spuse Limbar. 

- Vă mulțumim, spuse Cardenia și se ridică. Se ridicară cu toţii 
împreună cu ea, înțelegând că erau lăsați să plece. 

Doar Deng rămase așezat. Știa că mai era nevoie de el. 

- Maiestate, dacă permiteti, am o vorbă să vă spun, între patru ochi, 
spuse Amit Nohamapetan, în vreme ce restul ieșeau. 

- Da, Lord Nohamapetan, spuse Cardenia. 

Stătea încă în picioare, nu-i făcu semn să se așeze și presupuse că el 
va înţelege că orice avea să-i spună trebuia să fie scurt. 

Amit înțelese și ochii îi clipiră spre Deng, rămas pe scaun, 
înregistrând ideea că această „vorbă“ nu avea să fie prea privată. Se 
apropie în schimb de Cardenia, oprindu-se la o distanță respectuoasă 
și-i spuse pe un ton scăzut: 

- Am dorit să vă transmit în mod personal condoleanţele mele în 
acest moment greu, spuse el. Știu că dumneavoastră și Naffa Dolg 
erați apropiate. Este greu când îi pierzi pe cei pe care îi iubești, așa 
cum și-a dat seama și sora mea când l-a pierdut pe fratele 
dumneavoastră. 

O, ce drăguţ! se gândi Cardenia. Chiar și atunci când încerca să-și 
prezinte condoleanțele, Amit Nohamapetan nu se putea abține să nu-i 
aducă aminte că familia sa încă mai considera poziția de consort al 
Împăraxului drept proprietatea lor exclusivă. Îl privi și-i văzu chipul 
banal și trupul banal, și în spatele amândurora o minte cunoscută ca 
fiind una banală și cât se poate de fericită când își urmărea plăcerile ei 


banale. Sora și fratele lui mai mic erau probabil creierele 
dispozitivului Nohamapetan. El era doar un biet prost. Apariţia lui la 
această întâlnire era evident o încercare de a se băga pe sub pielea 
Cardeniei, oferindu-i informații utile, urmat de momentul de 
umanizare care avea loc chiar acum. Și toate astea fuseseră regizate 
frumos pentru consumul ei. 

Cardenia se gândi la posibilitatea de a se căsători cu el, de a avea 
copii cu el, cu acest prost, și abia își reținu tremurul nepoliticos al unui 
fior: 

- Vă mulțumim, Lord Nohamapetan și ne bucură grija 
dumneavoastră. 

Dacă Amit chiar înţelesese că ea încă i se adresa cu pluralul 
imperial, asta nu păru să-l oprească din avânt: 

-Sper că, după un timp potrivit, ne vom putea întâlni din nou, în 
circumstanțe mai fericite și mai prietenoase. 

— Să sperăm, spuse Cardenia. 

Acele circumstanţe însemnând că tu trebuie să nu fii la mai puțin de 
treizeci de metri depărtare, se gândi ea. 

Amit însă nu citea gândurile oamenilor și alese să interpreteze 
aceste cuvinte măiestrit ambigue într-un mod care i se părea pozitiv 
pentru el, ceea ce era exact ceea ce intenționase Cardenia, oricât de 
mult ar fi dezgustat-o necesitatea de a face asta în acea clipă. Bărbatul 
zâmbi, se înclină și ieși. Cardenia așteptă până când acesta ieși din 
încăpere și se clătină puţin. 

- Vă simtiti bine, doamnă? întrebă Deng. 

- Nu, spuse Cardenia. Prietena mea e moartă și ciudatul ăsta 
încearcă în continuare să aranjeze să se căsătorească cu mine. 

Se opri brusc și se întoarse spre Deng: 

— Îmi cer scuze, Gell, spuse ea. Nu am vrut să vorbesc așa. Sunt... 
M-am obișnuit cu Naffa lângă mine. Și să vorbesc liber când eram 


singure împreună. 

Bătrânul secretar îi zâmbi Împăraxului: 

— Maiestate, am fost credincios și am tăcut pentru tatăl 
dumneavoastră timp de aproape patruzeci de ani. Intră în 
caracteristicile postului meu. Nu-mi pot permite să-mi închipui că mă 
pot substitui scumpei dumneavoastră prietene, dar vă promit că 
puteți oricând vorbi liber în prezența mea, dacă așa doriți. 
Dumneavoastră sunteţi cea căreia îi sunt credincios acum. 

— Nici nu mă cunoști, spuse Cardenia. 

-Cu tot respectul, doamnă, nu pot fi de acord. Vă cunosc de ani de 
zile. Mai întâi prin tatăl dumneavoastră și prin relația lui neobișnuită, 
dar apropiată cu dumneavoastră. Și, în ultimul an, v-am văzut 
suficient de mult ca să-mi fac o părere despre dumneavoastră. Poate 
nu știu eu multe, dar știu că meritati să vă fiu credincios. 

Ochii Cardeniei se umplură brusc de lacrimi: 

— Probabil ești singurul, dar e și ăsta un început. 

-Ce pot face acum pentru dumneavoastră? întrebă Deng. 

- Poţi s-o aduci pe Naffa înapoi? 

— Nu, doamnă. 

Cardenia arătă cu degetul în direcția lui Nohamapetan: 

- Poți să-l trimiti pe ciudatul ăsta la plimbare? 

- Dacă doriţi, doamnă. 

— Dar nu mă sfătuiești. 

- Nu se cade să-l sfătuiesc pe Împărax, doamnă. 

— Am nevoie de cineva care să mă sfătuiască chiar acum. Nu am pe 
nimeni altcineva. 

— Decât să vă dau propriile mele sfaturi, mai bine să vă spun ce 
gândea tatăl dumneavoastră despre familia Nohamapetan, ca să vă 
ajut să hotărâți singură, spuse Deng. Sunt sigur că nu s-ar supăra dacă 


vă spun acum. 

- Te rog. 

-Considera ambiția lor ceva admirabil. Nu-i considera însă prea 
înţelepţi. Credea că, dacă sunt lăsaţi de capul lor, aveau în cele din 
urmă să-l facă pe el, Împăraxul, așa cum se exprima, „să dea totul 
peste cap doar ca să-i pun la punct“. Și de aceea a ajuns să-i 
manipuleze pe Nohamapetani până la punctul la care aceștia să-i 
sugereze că Nadashe Nohamapetan ar trebui să se mărite cu fratele 
dumneavoastră. Credea că, odată deveniți un cuplu, ambitiile lor se 
vor pune de acord și că apoi Nohamapetanii vor avea un motiv să 
acționeze cu mai puţină neghiobie. Așa spunea el, nu eu. 

— Deci crezi că tatăl ar dori să mă mărit cu Amit Nohamapetan. 
Pentru a-i ţine în frâu. 

Deng păru oarecum mâhnit. 

- Deci? întrebă Cardenia. 

- Nu va fi plăcut, spuse Deng. 

- Spune oricum. 

- Tatăl dumneavoastră credea că mariajul dintre fratele 
dumneavoastră și Nadashe va funcţiona fiindcă erau complementari. 
Complementari. Nu credea că dumneavoastră și Amit sunteți 
complementari. Vă considera pasivă, și pe Amit lipsit de inteligență. 
Și că mariajul vostru ar lăsa-o pe Nadashe, care este motorul 
generației ei de Nohamapetani, nesatisfăcută din punct de vedere al 
ambiţiei. Iar asta ar însemna neplăceri pentru dumneavoastră. Și 
pentru tron. 

— Poate că ar fi preferat să mă mărit cu Nadashe, spuse Cardenia. 

-O, nu! spuse Deng. Ar fi ajuns să vă controleze. În fine... sau așa 
credea tatăl dumneavoastră, adăugă el, repede. 

- Tatăl meu nu avea o părere prea bună despre mine. 


- Din contră, avea o părere foarte bună, doamnă. Și-ar fi dorit doar 


ca fratele dumneavoastră să trăiască și să devină Împărax. 

— Ei bine, Gell. Și eu. Dar nu a trăit. Așa că iată-ne aici. 

- Da, doamnă. Și care sunt dorinţele Împăraxului? 

-Când are loc înmormântarea Naffei? 

— Peste două zile. 

- Voi lua parte la ea, spuse ea, însă Deng păru din nou mâhnit. Ce 
e? 

— Am primit o notă de la un reprezentant al familiei Dolg, doamnă 
și am așteptat să vă pot spune mai târziu. Familia spune că prezența 
dumneavoastră la înmormântare ar perturba-o, fiindcă oamenii de 
securitate din jurul dumneavoastră ar fi numeroși, mai ales acum. Și 
pe urmă, părinții Naffei sunt republicani, la fel ca mulţi dintre cei ce 
vor fi prezenți acolo, și prezența dumneavoastră i-ar putea provoca pe 
unii dintre acei prieteni să facă sau să zică ceva nepotrivit. 

- Nu vor să produc o revoltă. 

-Cam asta ar fi ideea, din păcate. 

— Atunci vreau să vorbesc cu părinții ei. 

— Scrisoarea sugerează și că va trebui să mai așteptați cu asta. 
Înţeleg că părinţii au spus că nu vă învinovăţesc pe dumneavoastră, 
dar există o diferenţă între a nu vă învinovăți și faptul că le amintiți că 
fiica lor a murit din cauză că lucra pentru dumneavoastră. Ar fi... 
greu pentru ei în acest moment. 

Cardenia își tinu răsuflarea după ce auzise toate astea și se așeză 
tăcută pentru câteva clipe. 

— Îmi pare rău, doamnă, spuse Deng în cele din urmă. 

Cardenia îi făcu semn s-o lase baltă. 

— Aș vrea, cel putin, ca ei să nu plătească pentru nimic. 

— Părinţii ei? întrebă Deng, iar Cardenia încuviinţă. Vă referiti la 
cheltuielile de înmormântare? 


-Mă refer la toate cheltuielile, pentru totdeauna. Le-a murit fiica. 
Era prietena mea. Dacă nu pot face altceva acum, pot măcar să fac 
asta. Da? 


- Sunteţi Împăraxul, spuse Deng. Acesta e un lucru pe care-l puteți 
face. 

— Atunci fă-o, te rog. 

- Da, doamnă, Deng se ridică în picioare. Mai e și altceva? 

Cardenia scutură din cap, Deng se înclină, își adună hârtiile și dădu 
să plece. 

— Unde vei fi? întrebă Cardenia. Dacă am nevoie de tine? 

Deng se întoarse și surâse: 

— Sunt mereu prin preajmă. Nu trebuie decât să mă chemați. 

- Mulţumesc, Gell. 

— Doamnă. 

Și ieși. 

Cardenia așteptă până când el părăsi încăperea și izbucni într-un 
plâns lung și bun, poate al șaptelea sau al optulea de când murise 
Naffa. 

Apoi își aminti unde o văzuse ultima oară și ce-i spusese Naffa. Nu 
în viaţa reală, ci în visul ei. Cardenia privi ușa spre Camera Memoriei 
și rămase așezată unde era, preț de câteva minute, pe gânduri. Apoi se 
ridică și intră. 

Jivyi apăru în clipa când intră: 

- Salutare, Împărax Grayland al II-lea. Ce mai faceți? 

- Sunt singură, spuse Cardenia și urî imediat afirmația asta de 
dramoletă adolescentină, dar era adevărat, așa stăteau lucrurile. 

— Sunteţi mereu singură în Camera Memoriei, spuse Jivyi. Și, în alt 
sens, nu sunteți niciodată singură aici. 


— Ai ticluit asta singură? 


- Eu nu gândesc, spuse Jivyi. Am fost programată cu ani în urmă. 

— De ce? 

- Fiindcă până la urmă fiecare Împărax îmi spune că e singur. 

— Fiecare Împărax? 

- Da. 

— Asta... în mod ciudat mă face să mă simt mai bine. 

- Este o reacţie frecventă. 

— Profeta e aici, da? Rachela |. 

- Da. 

— Aș vrea să-i vorbesc, te rog. 

Jivyi încuviință și dispăru, fiind înlocuită de o femeie. Era mică și, în 
această imagine, era între două vârste și greu de descris. Diferea de 
descrierile obișnuite ale Profetei, care-o înfățișau tânără, cu părul lung 
și pometii pronunțați. Imaginea aceea nu semăna cu nimic din ceea ce 
vedea acum. 

Și nici nu semăna cu Naffa, absolut deloc. Cardenia simţi un junghi 
scurt de dezamăgire, apoi se simţi vinovată pentru asta. Nu exista 
niciun motiv să se aștepte ca Profeta să fie Naffa, acum, când nu mai 
era în visul ei. 

— Sunteţi Rachela I, spuse Cardenia spre imagine. 

- Da. 

- Fondatoarea Interdependenţei și a Bisericii Interdependenţei. 

-În principiu. 

-În principiu? 

- E putin mai complicat decât atât, în ambele cazuri. Dar am hotărât 
că faptul că eu sunt fondatorul ambelor ar ajuta cel mai mult 
mitologiei, aşa că am spus acest lucru. 

-Chiar ați fost profetă? 

- Da. 


— Așa că știaţi că lucrurile pe care le spuneați despre 
Interdependenţă și despre principiile Interdependenţei vor deveni 
realitate. 

— Nu, sigur că nu. 

— Dar tocmai ați spus că aţi fost profetă. 

— Oricine poate fi. Trebuie doar să spui că lucrurile despre care 
vorbești sunt o reflectare a lui Dumnezeu. Sau a zeilor. Sau a vreunui 
spirit divin. Depinde cum vrei s-o spui. Dacă acele lucruri se 
adeveresc, e o altă discuţie. 

— Dar ce ați spus s-a adeverit. Aţi predicat pentru Interdependenţă 
și s-a înființat. 

- Da, mi-a prins bine că s-a întâmplat așa. 

— Deci n-aţi știut că se va întâmpla. 

- Ţi-am spus deja că nu. Dar sigur am lucrat din răsputeri să fac să 
se întâmple toate aceste lucruri și să dau impresia inevitabilității lor. Și 
bineînțeles că m-a ajutat și abordarea mistică. 

Cardenia își ridică o sprânceană: 

— Sunteţi fondatoarea unei biserici. 

— Da. 

— Dar acum, când vă ascult, nu-mi păreți deloc prea religioasă. 

- Da, nu prea sunt, de fapt. 

— Și nici nu credeţi în Dumnezeu. Sau în zei. 

- Nu cred, de fapt. lar când am conceput Biserica, am intenţionat de 
la început ca aspectul ei divin să fie cât mai ambiguu posibil. 
Oamenilor nu le pasă că aspectul mistic al unei biserici nu este prea 
bine definit, atâta vreme cât faci regulile bisericii cât mai clare. Și asta 
am făcut. Am copiat un pic de la confucianism, care, la drept vorbind 
nici nu a fost o religie, și am adăugat bucățele pe care le-am considerat 
utile din alte religii. 


— Deci nu credeți în propria dumneavoastră Biserică? 

- Ba cum să nu? răspunse Rachela. Am creat un set de precepte 
morale care aduc laolaltă diferite sisteme locuite de oameni. Am făcut- 
o, pentru că ne-am gândit că era de dorit și într-o oarecare măsură 
chiar necesar. Deoarece cred în acele precepte, cred și în misiunea 
Bisericii. Cel puţin în misiunea pe care o avea atunci când am fondat- 
o. Instituţiile omenești tind să se îndepărteze de intenția creatorilor lor 
de-a lungul timpului. Și iată un alt motiv pentru care e bine să ai 
reguli clare. 

— Dar elementul divin e fals. 

— Am decis că nu era mai fals decât aspectul divin al oricărei alte 
religii. Cel puţin în ceea ce privește dovezile care-l susțin, oricum. 

Cardenia se simți puțin aiurea. Să consideri că Biserica 
predominantă a Interdependenţei era o absurditate, ceea ce Cardenia 
crezuse încă de când își amintea că începuse să gândească, era una. 
Da, nu-i pica prea bine să gândească astfel acum când, la drept 
vorbind, devenise capul acelei Biserici, dar măcar putea să păstreze 
acest lucru pentru sine. Era însă cu totul altceva s-o auzi pe 
fondatoarea Bisericii cu pricina sau măcar miezul de amintiri care o 
defineau cum confirmă că e o absurditate. 

- Naffa avea dreptate, spuse Cardenia. Interdependenţa este o 
escrocherie. 

- Nu știu cine e Naffa, spuse Rachela I. 

— A fost o prietenă de-ale mele, spuse Cardenia. Am avut un vis în 
care mi-a apărut ca și cum ati fi fost dumneavoastră, spunându-mi că 
Interdependenţa este o escrocherie. 

- Dacă aș fi povestit eu asta, aș fi spus că am avut o viziune mistică a 
Profetei, spuse Rachela I. 

— A fost doar un vis. 


- In domeniul nostru de activitate nu există așa ceva. Impăracșii nu 


visează niciodată. Ei au viziuni. Asta facem noi. Sau asta se 
presupunea că facem atunci când am fost eu Împărax. 

- Ei bine, am avut chestia asta și nu a fost o viziune, ci un vis. 

— A fost un vis care ţi-a dat de gândit. Un vis care te-a făcut să cauţi 
înțelepciunea. Un vis care te-a făcut să mă consulti, pe mine, Profeta. 
Mie mi se pare o viziune. 

Cardenia rămase cu gura căscată, privind-o pe Rachela I: 

— Sunteţi incredibilă! 

- Am lucrat în marketing, spuse Rachela I. Înainte să fiu Profetă. Și 
după aceea, dar nu i-am mai spus așa. 

-Îmi vine greu să cred ce-mi spuneți. 

Rachela I încuviinţă: 

- Nu e ceva neobișnuit. Mai devreme sau mai târziu, fiecare 
Împărax apelează la mine pentru o conversaţie de acest gen. 
Majoritatea reacționează la fel ca tine. 

- Majoritatea? Și ceilalți? 

-Sunt fericiți că au ghicit corect cum stau lucrurile. 

-Şi dumneavoastră cum vă simtiti în legătură cu asta? 

- Nu simt nimic în legătură cu asta. Nu sunt o ființă vie. La drept 
vorbind, nici nu sunt aici. 

- Eşti mereu singur în Camera Memoriei și niciodată singur în 
Camera Memoriei. 

Rachela I încuviință din nou: 

- Eu am spus-o pe asta. Sau ceva asemănător, în fine. 

— Interdependenţa chiar e o escrocherie? întrebă Cardenia direct. 

- Răspunsul e complicat. 

- Spuneti-mi varianta scurtă. 

— Varianta scurtă este „Da, dar“. Varianta puțin mai lungă este „Nu 
și“. Ce versiune ti-ar plăcea? 


Cardenia o fixă pe Rachela I cu privirea o clipă, apoi se duse spre 
banca din Camera Memoriei și se așeză. 


- Spuneti-mi totul, zise ea. 

— M ă mănâncă, îi spuse Marce Claremont surorii sale. 
— Unde? întrebă Vrenna. 

- Tot capul, răspunse Marce. 

Așa cum i se ceruse, Marce își răsese tot părul de pe cap, cu excepția 
sprâncenelor și a genelor, și-i fuseseră adăugate fire de păr cultivat și 
o barbă, fiecare înrădăcinate într-un strat de epidermă subțire din 
piele adevărată, care fusese fixat pe pielea lui cu ajutorul unui lipici 
făcut, cel putin din câte îi spusese persoana care i-l aplicase pe față, 
din colagen uman adevărat. Apoi urmase pielita de pe degetul mare 
care-l făcuse pe Marce să simtă ca și cum avea scotch pe mână și pe 
care-i venea mereu să și-o smulgă. Apoi lentilele de contact care-i 
schimbau culoarea ochilor și matricea irisului și care cuprindeau 
cornee holografice false care produceau iluzia de adâncime pentru 
tiparul retinal fals. 

— Și nici cu lentilele astea nu văd prea bine. 

- Nu-ţi stă rău culoarea asta de ochi, de fapt, observă Vrenna. Pe 
astea poate le păstrezi după ce te urci la bord. 

— Ești nostimă. 

Așteptau amândoi liftul care avea să-l ducă pe Marce jos, în holul 
de la intrare. Noilor angajaţi pentru Da, Domnule li se spusese să se 


adune acolo ca să li se proceseze actele și apoi să fie duși cu autobuzul 
în port, ca să se îndrepte spre navă. Asta îi convenea lui Marce, care se 
putea ascunde în mijlocul celorlalți membri ai echipajului. 

Dar însemna și că astea erau, într-adevăr, ultimele clipe pe care avea 
să le mai petreacă cu sora lui, probabil pentru tot restul vieţii lui. 

— Spune-i tatei că-mi pare rău că nu mi-am luat rămas-bun, îi zise el 
Vrennei. 

-O să-i spun. O să înțeleagă. N-o să-i placă, dar o să înțeleagă. O să 
fie OK. 

- Dar tu? O să fii și tu OK? 

Vrenna zâmbi: 

— Sunt destul de talentată la a fi OK. Și, cel puţin, mă pricep să-mi 
fac de lucru. Și, vezi tu, se zvonește că, indiferent ce s-ar întâmpla, toți 
cei de la Capăt vor fi destul de ocupați în curând. Oricum, am 
planurile mele. 

— Și care sunt astea? 

— Primul lucru de făcut ar fi să-l agăț pe Ghreni Nohamapetan de 
vârful unui zgârie-nori pentru că mi-a răpit fratele! 

Marce râse, auzind-o. Apoi se auzi soneria liftului și ușa se deschise. 

Vrenna își cuprinse fratele într-o îmbrățișare aprigă, îl sărută pe 
obraz și-l împinse ușor în lift: 

- Du-te, spuse ea. Spune-i tot Împăraxului. Salvează-i pe toți dacă 
poți. Și apoi întoarce-te. 

-O să încerc. 

- Te iubesc, Marce! spuse Vrenna, iar ușa începu să se închidă. 

- Te iubesc, Vrenna! îi răspunse Marce, chiar înainte să se închidă. 

Marce avea la dispoziție douăzeci de etaje ca să-și tempereze 
emoțiile. 


Ușa liftului se deschise și apărură vreo douăzeci de oameni care se 


mișcau încoace și încolo și trei persoane în uniformele oficiale ale 
Casei de Lagos. Dintre acestea, o femeie îl măsură din cap până în 
picioare pe Marce în timp ce se deschidea ușa liftului: 

-Ce naiba faci în lift? întrebă ea. 

— Căutam o baie, spuse Marce. 

- Ei bine, nu e nicio baie acolo. leși de-acolo. 

Marce ieși. Membra echipajului întinse mâna, cerându-i actele. 
Marce i le dădu. 

- Kristian Jansen, spuse ea, uitându-se la ele. 

— Eu sunt. 

— Eşti rudă cu Knud Jansen? 

— Nu cred. 

— Am navigat cu el odată. Și el era tot de la Capăt. 

-Sunt mulţi Janseni. 

Membra echipajului încuviintă și apoi îi întinse tableta ei: 

— Degetul mare. 

Marce apăsă degetul lui mare și fals pe tabletă care îi înregistră 
amprenta. Membrul echipajului îi apropie apoi tableta de ochii lui 
Marce: 

- Nu clipi. 

Camera din spatele tabletei scană lentilele de contact ale lui Marce. 

- Ei bine, ești într-adevăr, Kristian Jansen și nu ai mandate de 
arestare în curs sau datorii, taxele de breaslă sunt plătite la zi și 
evaluările de la personal sunt bune, spuse membrul echipajului: Bine 
ai venit la bord! 

- Vă mulțumesc, hm... 

- Ndan. Maistru Gtan Ndan. 

— Vă multumesc, doamnă. 


- Cu plăcere, colega. Ndan privi rucsacul lui Marce: Ai bagaj ușor. 


— Celălalt mi-a fost șterpelit. 

Ndan încuviință: 

— Nasol. Când te aranjezi, mergi la maistrul timonier și ia-ți un set 
nou de haine. O să-ți ceară un preț incredibil, dar asta e problema ta. 
Ai mărci? 

— Câteva. 

— Dacă nu-ți ajung, vino să mă cauti. Pot să-ți împrumut. 

-Sunteti foarte amabilă. 

- Nu, nu sunt. E o chestiune de afaceri. Și prețurile mele sunt 
exorbitante. Ndan arătă în afara holului spre un autobuz. 

— Urcă-te în el. Plecăm în cinci minute. Mai ai nevoie? 

Îi trebui o secundă să-și dea seama că Ndan se referea la baie: 

- Nu, e-n regulă. 

— Atunci, valea! făcu femeia, apoi se întoarse să vadă pe cine mai 
trebuia să proceseze. 

Lui Marce îi luă cinci secunde din hol până la autobuz și se simți 
expus tot drumul. Dar reuși să se urce în autobuz fără probleme, găsi 
un loc și așteptă. Privi pe geam la clădirea Casei de Lagos și se întrebă 
dacă Vrenna privea jos. Simti milă, preț de o clipă, pentru Ghreni 
Nohamapetan, pe care Vrenna urma să-l bată, în curând, de aveau să-i 
sară capacele. Apoi, de departe, se auzi o bufnitură scurtă care sună ca 
un șrapnel ce lovește o clădire, iar Marce își aminti că mai sunt și alte 
lucruri care-i îngrijorau mai tare pe Vrenna și pe tatăl lor. 

Apoi, pe drumul de la autobuz până în port, mai trecu printr-un 
punct de control al actelor și al degetului mare, la vama imperială, 
apoi urcă cu liftul spaţial, iar Marce fu dezamăgit fiindcă nu erau 
geamuri și ecranul video din cabina plină de pasageri nu arăta nimic 
în afară de filme și informații vamale. 


La un moment dat, în timpul deplasării cu liftul, Marce simţi că 


părul său (fals) îi era apăsat în jos pe scalp. Îi spuse despre asta unui 
coleg de navigație care încuviință, dar nu-și săltă capul din tabletă: 

— Câmp de împingere, spuse el și se întoarse la ceea ce citea. 

Marce încuviinţă în gând. Câmpurile de împingere sunt cea mai 
bună aproximare a umanității despre gravitația artificială, în care 
obiectele sunt împinse de sus — orice „sus“ am avea în vedere într-un 
anumit scenariu — și nu trase de jos, așa cum știm că trebuie să 
funcționeze gravitația. Fizica câmpurilor de împingere fusese 
descoperită în mod accidental. Cercetătorii de pe Terra încercaseră să 
rezolve problema creării unei bule mici de spațiu-timp local în jurul 
unei astronave cu scopul de a beneficia de Fluxul recent descoperit și 
sfârșiseră prin angajarea pe o groază de ocolișuri ale matematicilor 
implicate de acele cercetări. Majoritatea acestor ocolișuri nu oferiseră 
niciun avantaj, dar unul dintre ele, da: și acesta tocmai apăsa părul lui 
Marce. 

Marce privi în sus și reperă tuburile generatoare de câmp de 
împingere, care se întindeau pe toată lungimea compartimentului de 
pasageri ca niște tuburi fluorescente pentru iluminat. Înţelegea fizica 
câmpului de împingere, deoarece era un subcapitol al fizicii Fluxului. 
Dar nu plecase niciodată de pe Capăt. Așa că nu simţise niciodată cum 
e. Și, așa cum îl simţea acum, i se părea putin neliniștitor. Nu-i plăcea 
să simtă ceva ca o mână uriașă cum apasă pe capul și pe umerii lui și 
nu-i plăcea nici cum îi făcea părul fals să se lipească de scalp. Privi în 
jur, în compartiment, și înțelese motivul pentru care majoritatea 
astronauților cu vechime aveau părul tuns scurt sau își făceau codițe 
împletite strânse bine. 

Acum trebuiau să ajungă de la liftul spaţial la Staţia Imperială, care 
avea o secțiune în formă de inel rotitor pentru pușcașii marini și 
pentru personalul imperial care stăteau la staţie pe termen lung, și o 
secție comercială separată, susținută de câmpurile de împingere, unde 


navele în trecere își descărcau și-și gestionau marfa. Marce și ceilalți 
membri de echipaj ieșiră în zona comercială și înțelese imediat de ce 
rezidenții ce trebuiau să locuiască aici preferau inelul. Câmpurile de 
împingere de aici, setate la nivelul gravitațional standard, împingeau 
intolerabil de tare. 

În timp ce Marce și restul echipajului erau conduși spre zona de 
verificare a echipajului de pe Da, Domnule, văzu un grup de oameni în 
cala de marfă care așteptau. Aceia trebuiau să fie pasagerii de pe Da, 
Domnule, era sigur de asta, și ar fi fost și el unul dintre ei dacă Ghreni 
Nohamapetan nu l-ar fi răpit și nu l-ar fi pus sub urmărire. Pasagerii 
nu arătau deloc a refugiaţi. Arătau a ceea ce erau: niște oameni bogați. 
Urmau să se deplaseze cu copiii lor și cu stivele lor de încărcătură la o 
mie de mărci kilogramul, de parcă ar fi plecat doar într-o aventură și 
n-ar fi părăsit planeta pentru totdeauna. 

În ciuda faptului că intenționase să fie unul dintre ei, Marce reuși să 
le poarte pică acestor oameni, oamenilor care puteau, de fapt, să-și 
lase problemele în urmă doar plătind o sumă de bani. 

Ei bine, ești un ipocrit, îi spuse creierul său. Ei bine, probabil că asta 
era. Dar el nu pleca, pentru că ar fi dorit să scape. El pleca, pentru că 
cineva trebuia să-i spună Împăraxului și apoi să-i explice 
Parlamentului și oricui altcuiva cum venea sfârșitul. Acea persoană 
pur și simplu se nimerise să fie el, Marce. 

Nu, tot ipocrit ești, continuă să-i spună creierul. Apoi ieșiră din zona 
de mărfuri și intrară într-un tunel care-i duse spre zona de verificare și 
spre o navetă. 

O ultimă verificare a actelor și a amprentei degetului mare și naveta 
se dezlipi de Staţia Imperială, îndreptându-se spre Da, Domnule. Nici 
aici nu erau geamuri — geamurile erau un adevărat factor de risc în 
vidul întunecat al spațiului —, dar de data asta Marce putea accesa un 
flux de date al camerei din tableta sa. Făcu asta și îi apăru imaginea 


navei Da, Domnule, un tub lung cu două inele rotative, un obiect 
dizgrațios, dar straniu de frumos. Asta urma să-i fie casa, preț de nouă 
luni de zile. 

-Ce gaură nenorocită, spuse un coleg, privind tableta lui Marce. 

— Cred că e frumoasă, spuse Marce. 

— Pare drăguță de la distanță. Dar am prieteni care au lucrat la 
bordul navelor Casei de Lagos. Toate navele au probleme. Casa de 
Lagos e zgârcită. Își folosesc navele până se dezmembrează și le 
repară doar atunci când alternativa ar fi să explodeze. Mă îngrozesc. 

-Şi totuși iată-te aici, gata să te urci la bordul unei nave a Casei de 
Lagos. 

- Mă pregăteam să mă îmbarce pe Mai Spune-mi Și Altceva, dar a fost 
sechestrată. Căpitanul i-a lăsat pe pirați să-i ia încărcătura, așa am 
auzit. A trecut de partea dușmanului. În ultimul moment. A meritat. 
Lucrurile se duc dracului pe la Capăt. 

- Rebelii. 

Bărbatul încuviință: 

- Asta și altceva. Ceva despre curentii Fluxului. 

— Ce anume? spuse Marce. Își puse tableta jos și-i acordă întreaga sa 
atenţie colegului său. 

- Un prieten de-ai mei care lucrează pe Mai Spune-mi — cel care mi-a 
făcut trampa acolo — a spus că au ieșit din blestematul de curent de 
Flux pe la jumătatea drumului până aici și că abia au reușit să ajungă 
înapoi în el înainte să se piardă în spațiu pentru totdeauna. Și mai are 
un prieten care i-a spus că asta nu a fost prima oară. Curenţii Fluxului 
au devenit neregulați peste tot. Este doar o chestiune de timp înainte 
ca totul să se ducă de râpă. Și naiba să mă ia dacă vreau să fiu la Capăt 
când se întâmplă chestia asta. Sunt din Kealakekua. Mă duc acasă. 

- E prima oară când aud despre asta, spuse Marce. 


— Inseamnă că nu ai mai urcat la bordul unei nave în ultimii câțiva 


ani. Toată lumea care merge pe nave a auzit zvonurile. 

— Doar zvonuri. 

- Sigur, doar zvonuri, ce dracu’ să fie altceva? spuse omul iritat. 
Poate dura cinci ani să primești o știre din celălalt capăt al spațiului, și 
știrea, trecând din gură în gură, va fi modificată. Așa că nu mai asculti 
știrea. Asculți doar un tipar al știrii. Și acum tiparul este că se petrece 
ceva al dracului de ciudat cu Fluxul. 

— Înseamnă că breslele știu despre asta. 

Omul se uită la Marce ca la un idiot: 

- Nu vor să știe. O navă intră în Flux și nu mai iese și ei zic, vai, i-au 
prins piraţii înainte să se întoarcă. Sau au avut ceva probleme cu 
modelarea bulei în interiorul Fluxului și au dispărut în ea. Există 
întotdeauna o explicație, alta decât aceea că Fluxul e problema. Nu vor 
să creadă. Și, dacă ei nu cred, atunci cine o să anunte 
Interdependenţa? Tu? Eu? De parcă ne-ar crede cineva. 

-S-ar putea să ne creadă. 

- Ei bine, încearcă tu și spune-mi și mie cum a mers. Ceea ce voi face 
eu este să merg acasă. Am copii. Vreau să-i văd din nou. 

Se auzi o bufnitură și naveta ateriză în hangarul navei Da, Domnule. 

- Nu ţi-e frică să nu i se întâmple ceva navei ăsteia pe drumul de 
întoarcere? întrebă Marce, în timp ce așteptau să se pompeze aer în 
hangar. 

— Presupun că nava asta e sigură. Nu am vrut să mai rămân după 
toate astea. 

— De ce nu? 

— Prietenul meu de pe Mai Spune-mi a auzit că acest curent — cel de la 
Capăt spre Centru — s-a fragilizat. 

- Cum așa? 


— De unde să știu? E un zvon, omule. Zvonurile nu vin cu un raport 


științific atașat la ele. Dar prietenul meu își face griji în legătură cu 
asta. Și-a pus chiar problema să schimbe nava și să vină cu noi. Dar 
întregul echipaj de pe Mai Spune-mi este reţinut la sol pentru depoziții 
legale și nu știa de unde să-și facă rost de acte de identitate false. E 
greu să falsifici datele biometrice. 

— Am auzit. 

Bărbatul încuviință: 

— Așa că nu poate pleca. Și-i e teamă că va fi blocat aici pentru 
totdeauna. 

— Sunt și locuri mai rele decât Capătul, spuse Marce. 

Bărbatul pufni, auzindu-l: 

-O planetă deschisă nu e un loc pentru oameni. L-aș schimba cu un 
habitat inelar decent în orice zi. 

- Terra a fost o planetă deschisă. 

-Şi am părăsit-o. Ușa navetei se deschise și noul echipaj începu să 
iasă în mod ordonat. 

— Cum îl cheamă pe prietenul tău? îl întrebă Marce pe bărbat. Cel de 
pe Mai Spune-mi. 

— De ce? O să-i trimiti un bilet de condoleanţe? 

-S-ar putea. 

Bărbatul scutură din cap: 

-Sjo Tinnuin. Și pe mine mă cheamă Yared Brenn, în caz că ești 
curios. 

— Kristian. 5 

- Nu, eu sunt cu Biserica Interdependentă. În general. Brenn plecă, 
târșâindu-și picioarele, înainte ca Marce să poată corecta confuzia 
creată. 

După o oră, Marce primise ceea ce trecea drept un fel de instructaj și 
îi fusese repartizat un spațiu, un pat suprapus mic într-o cabină cu alți 


cincisprezece membri ai echipajului. Fiecare dintre ei avea propriul 
pat și propriul dulăpior, iar baia și spațiul de relaxare în comun, deși 
în ultimul dintre ele nu aveau cum să încapă în același timp toți 
șaisprezece. Ca membru nou de echipaj primise cel mai prost pat: cel 
mai înalt din patru, plasat lângă baie, la altitudinea unde se strângeau 
toate mirosurile. 

Marce se strecură în patul lui, unde abia că putea ședea, și-și 
conectă tableta la sistemul navei. Avea deja pe ea un mesaj care-l 
informa unde să raporteze noului său superior și când anume, adică 
într-o jumătate de oră. 

Marce deschise o aplicaţie care-i permitea să trimită un SMS anonim 
și sigur și o contactă pe Vrenna: Sunt prietenul tău Kristian, îi transmise 
el. 

Tocmai mi-am luat adio de la tine. Nu strica momentul, îi răspunse 
Vrenna. 

Marce zâmbi, citind: 

Am nevoie să cauţi pe cineva. Un bărbat pe nume Sjo Tinnuin. Ca parte 
din echipajul de pe Mai Spune-mi Și Altceva. Trebuie să faci asta înainte ca 
Da, Domnule să intre în găvan. 

Perfect. De ce? 

Pentru că a auzit un zvon în legătură cu chestia aia care mă interesează. 

Îmi placi la nebunie când ești vag. 

E vorba, mai precis, despre lucrul de care tocmai o să mă ocup. Suficient de 
vag? 

Perfect. 

Bine. Ar fi de ajutor să știu de unde a auzit zvonul. Este extrem de ciudat 
să existe zvonuri despre această chestie. 

Mă ocup. Cum e pe navă? 

Mă aflu într-un pat de mărimea unui sertar de scrin. 


Te invidiez. Eu trebuie să mă mulțumesc cu patul meu imens de la palat, 
dintr-o încăpere de mărimea unui sat mai mititel. 

Te urăsc. 

Și eu te urăsc, Kristian. Ai grijă de tine. Voi suna pe navă când am vești. 

Mulţumesc. — și aici Marce fu pe punctul să tasteze „surioară“. Dar 
se opri la timp și adăugă, în schimb, un punct. Apoi se întoarse spre 
tabletă, își sigilă patul și petrecu câteva minute în întuneric, simțind 
cum îl înțeapă primele junghiuri ale dorului de casă. 


T 


— Ai spus că vrei să fii informată dacă se întâmplă ceva neobișnuit 
pe drumul de întoarcere de la Capăt, îi spuse Căpitanul 
Blinnika Kivei. 

Erau la două zile distanță de Capăt și la o zi distanţă de găvanul din 
Flux care i-ar fi dus spre Centru. Kiva și Blinnika se aflau în cabina 
privată a Căpitanului, aproape de puntea navei Da, Domnule, 
împreună cu Șeful de Securitate Nubt Pinton. Încăperea putea primi 
doar două persoane și Pinton era excesiv de gras. Kiva se simțea de 
parcă ar fi putut să-i guste broboanele de sudoare. 

- Despre ce e vorba? întrebă ea. 

Blinnika activă o tabletă și i-o arătă Kivei. Înfăţișa un flux live al 
poziției navei Da, Domnule în spațiu, împreună cu poziția cartografiată 
logaritmic a altor obiecte și nave aflate la un minut-lumină distanţă, în 
jurul ei: 

— Avem o navă care vine drept spre noi. 

— Spre noi? Sau spre găvan? 

- Spre noi. l-am calculat cursul și ne va intercepta în aproximativ 
paisprezece ore. Când am văzut-o prima oară, am presupus că se 
îndrepta și ea spre găvan și nu i-am mai urmărit poziția. Am mărit 
viteza cu o jumătate de procent, ca să ne îndepărtăm unul de celălalt. 


N-au reacționat imediat, dar în ultimele ore și-au mărit viteza ca s-o 
atingă pe a noastră. E clar că noi suntem ținta lor. 

— Deci sunt pirați. 

— Da. 

— Pirati stupizi. 

Cel mai bun moment de a intercepta o navă era s-o țintești când 
ieșea din Flux, nu când încerca să intre în el; inerția trimitea nava 
țintită oricum în găvanul Fluxului. Navele-pirat erau de obicei mici, 
relativ rapide și aproape mereu locale, adică lipsite de echipamentul 
necesar pentru crearea bulei spațiu-timp în jurul lor. Odată intrați în 
Flux, ar fi murit. Un pirat care ataca o navă la plecare dispunea, în 
majoritatea cazurilor, de o fereastră foarte îngustă de timp în care 
trebuia s-o atace cu succes, să se urce la bord, să încarce marfa și să se 
decupleze de ea. 

-Ori sunt stupizi, ori au un plan pe care nu-l înțelegem. 

— Putem să le ţinem piept, nu? Nava Da, Domnule era echipată cu o 
serie completă de arme defensive și cu un mic contingent de arme 
ofensive. Armele ofensive erau oficial ilegale pentru o navă 
comercială, dar, la naiba, când ești în spațiu, uneori trebuie mai întâi 
să tragi și abia mai târziu să minţi despre asta în faţa unei comisii de 
anchetă a breslei. 

- Nava este prea departe ca să putem să-i cercetăm cum trebuie 
adevărata capacitate, dar, dacă semnătura propulsiei este corectă, este 
un cargobot de clasa Winston. Este probabil total modificat, dar 
indiferent de asta, sunt încă mici, ceea ce limitează capacitățile lor 
ofensive. Probabil că putem să ne descurcăm cu ei. Asta dacă intenția 
lor este să atace nava. 

-Ce altă intenţie ar putea avea? Vor să ne invite la ceai? 

-Nu știm. În acest moment atitudinea noastră este una de urmărire 
și monitorizare. 


- Poți să ajungi mai repede decât ei la găvan. Bagă viteză acum! 

Căpitanul Blinnika scutură din cap: 

-În secunda în care mărim viteza mai mult decât în mod obișnuit, 
ne dăm de gol că știm că suntem urmăriți. Vor accelera și ei, probabil 
ca să ne intercepteze mai devreme. Dacă intenționăm să scăpăm de ei 
accelerând, trebuie s-o facem cât mai târziu posibil și, când sunt destul 
de aproape de noi, să-i țintim cu rachetele alea pe care nu avem voie 
să le avem. Dar asta, repet, dacă încearcă prăduirea piraterească 
obișnuită. 

Kiva își dădu seama că se enervează: 

-Ce dracu’ ar însemna prăduirea piraterească neobișnuită în acest 
caz? 

- Nu știm și tocmai ăsta e schepsisul. Vin spre noi din direcția 
greșită și nu ar avea destul timp să descarce nici măcar dacă n-ar 
trebui să mai piardă timp luptându-se cu noi. Și ar trebui să mai știe și 
că în momentul ăsta nu avem nimic care să merite furat. Piraţii au, la 
stații, spioni care le dau informații despre nave și despre declarațiile 
pentru mărfurile încărcate pe nave. Așa se hotărăsc pe cine să atace. 
Dar nici măcar nu ar trebui să fie prea iscusiți ca să știe că singura 
marfă pe care am luat-o de la Capăt sunt oameni, fiindcă nu am ţinut 
secretă treaba asta. Și, dacă nu cumva vor neapărat concentratul de 
fleacfruct, nu mai avem nimic altceva preţios la bord. 

-Ştiu că nu avem nimic din ce-și doresc sau ar putea folosi și totuși 
vin spre noi. 

— Da. Asta mă neliniștește. 

Kiva încuviinţă: 

— Bine. Și care e al doilea lucru? 

— Unul dintre pasageri se poartă ciudat, spuse Nubt Pinton. 

- Toţi pasagerii noștri sunt niște javre putred de bogate, spuse Kiva. 
Purtarea ciudată face parte din așa-zisul lor șarm. 


Pinton zâmbi iute la auzul vorbelor ei: 

-O s-o cred pe doamna în această privință, spuse el. Cu toate 
acestea, în acest caz, problema nu este că pasagerul s-ar comporta 
excentric, ci felul în care cercetează metodic și în amănunt nava. 
Pinton își luă tableta și trimise tabletei Kivei un film video. În film un 
bărbat mergea pe coridoarele navei, privind în jur. 

- O, Doamne, omul acesta se plimbă, hai să-l ucidem, spuse Kiva. 

- Nu mă deranjează că se plimbă, ci unde se plimbă. Nu rătăcește 
fără scop pe navă sau așa, în general. Se duce doar în zonele cu 
motoare, cu propulsie și ale sistemului de menţinere a vieții. 

— Deci numai în acele locuri? 

- Nu, spuse Pinton. Merge și prin alte locuri. Dar astea sunt locurile 
unde se întoarce mereu. Nu merge prea departe și nu stă niciodată 
mult. Dar revine. 

- De ce naiba nu-i izolezi pe pasageri? întrebă Kiva, punându-și 
tableta jos. Oricum nu e cazul ca javrele astea să colinde nava. 

- Așa ne-am gândit și noi la început și, de fapt, pasagerilor noștri li 
s-a dat deja o listă cu zonele unde nu au voie absolut deloc să se ducă. 

— Dar individul ăsta o ignoră. 

- Nu, dar e pe aproape s-o ignore. Dar nu s-a concentrat să zicem pe 
zona motoarelor. S-a concentrat pe locurile de pe navă unde ar putea 
perturba cu ușurință sistemele mecanice. 

— Ceea ce mă aduce, fir-ar să fie! la prima mea întrebare, Pinton. 

Pinton se juca cu tableta pe care o ţinea în mână: 

- Nu i-am izolat complet, fiindcă unul dintre membrii echipajului îl 
cunoaște pe acest om și am dorit să vedem ce pune la cale. 

-Ce javră de magnat e și ăsta? 

- Tocmai asta e. Membrul echipajului spune că nu este bogat. Este 
cineva care lucrează pentru cineva bogat. 


— Ce membru de echipaj a spus asta? 

— Un comisar de bord nou, Kristian Jensen. Înţeleg că-l cunoașteți. 
— Și pentru cine zice că lucrează tipul ăsta? 

- Ghreni Nohamapetan. 


— Adu-l aici imediat, spuse Kiva. 


— Deci am lucrat pentru familia Contelui de Claremont... începu 
Jensen. 

- O, la dracu’! spuse Kiva, exasperată. Lord Marce, toți cei din 
camera asta știu cine ești. 

— Nu eram sigur, spuse Marce. 

- Ei bine, acum ești, așa că dă-i drumul. 

Marce încuviință: 

- Nu am avut prea multe contacte cu Lordul Ghreni, dar îl vedeam 
uneori la evenimentele de curte ale ducelui și la alte evenimente și 
petreceri unde prezența unui nobil este considerată un avantaj. Ghreni 
era unul dintre acei nobili care ar călători însoțit de un anturaj de 
prieteni și de angajați. Arătă spre tableta lui Pinton: Acela este unul 
dintre angajaţii săi. Un fost militar, care lucrează acum ca gardă de 
corp a lui Ghreni. 

— Sunteţi sigur de asta? îl întrebă Blinnika pe Marce. 

-Sunt sigur, spuse Marce. Vrenna mi l-a arătat odată. El și ea au fost 
în aceeași unitate o vreme. A spus că e un soldat competent, dar are 
un caracter de rahat și la un moment dat aproape că l-a făcut să-și 
înghită coaiele, fiindcă îi tot făcea avansuri în cazarmă. De fiecare dată 
când l-am văzut, mi l-am imaginat cu coaiele în gură. 

- E o imagine drăguță, spuse Kiva. 

- Când l-am văzut în secţia inelară a pasagerilor, am verificat cu cei 
de la securitate, și Marce dădu din cap spre Pinton. 


— Presupun că ticălosul ăsta călătorește cu acte false, îi zise Kiva lui 
Pinton. 

- Da, îi confirmă Pinton. În registrul nostru e trecut ca Tysu Gouko. 
Vă rog să retineti că noi i-am dat această identitate falsă, așa că nu 
putem să-i facem o vină din asta. Dar s-a prezentat ca francizor al 
Casei de Sykes când a venit la noi. Cu numele de Frinn Klimta. 

— Există cineva real cu numele de Frinn Klimta? 

- Poate. Nu am verificat. Nu credeam că vă pasă, doamnă, atâta 
vreme cât banii erau reali, și au fost. 

Kiva se întoarse spre Marce: 

— Cum îl cheamă, de fapt, pe nenorocitul ăsta? 

- Prenumele lui e Chat. Numele de familie cred că e Ubdal. Sau 
Uttal. Unul din ele. 

— Ai vreo idee de ce e aici? 

- Niciuna, spuse Marce. Dar, de vreme ce a venit cu o identitate 
falsă, cred că e suficient ca să intri la bănuieli. 

-Când a plătit traversarea? îl întrebă Kiva pe Pinton. 

-Chiar înainte să plecăm. A fost printre ultimii oameni pe care i-am 
luat cu noi. Magnut l-a taxat cu o penalizare de întârziere de un sfert 
de milion de mărci. 

Kiva arătă spre Marce: 

- Deci asta s-a întâmplat după ce ai fost răpit. 

Marce încuviință: 

— Da. 

- E unul dintre cei care te-au înșfăcat? 

- Nu. Mi-aș fi adus aminte de asta, cu siguranţă. 

— Deci nu știe cine ești acum. 

- Nu știu. Probabil că nu. Nu a reacţionat în niciun fel încă. 


— Dar te-ar recunoaște, fără deghizarea asta. 


— Da. 

Kiva se întinse spre Marce, îl apucă de păr și trase. Marce urlă de 
durere și de surpriză: 

— Oprește-te! Nu iese! Trebuie să dizolvi întâi lipiciul. 

- Unde e javra asta acum? îl întrebă Kiva pe Pinton. 

— Este în secţia inelară a pasagerilor, răspunse Pinton. Ce doriți să 
facem? 

- Vreau să știu ce pune la cale. 

— Da, Domnule este în marș acum, îi reaminti Blinnika Kivei. Orice 
ați intenţiona să faceţi, trebuie să-mi cereţi acordul. Nu vreau ca 
nenorocitul ăsta să-mi distrugă nava. 

- Vom fi OK, promise Kiva, apoi se întoarse spre Marce. Prin 
urmare javra asta este pușcaș marin. 

— A fost un pușcaș marin. Acum e gardă de corp. 

-Crezi că-l poți dovedi? 

- Cum? Nu. 

- Nenorocitul ăsta o știe? 

- Mda. 


- Bine, perfect. 


Așteptară până când Chat ieși la plimbare și apoi puseră câte doi 
membri ai echipei de securitate a navei la fiecare capăt al unui coridor 
pe care știau că-l străbate și care dădeau impresia că discută unul cu 
celălalt. Chat îi văzu, decise să-și consulte tableta în legătură cu ceva și 
apoi se întoarse în direcția din care venise, doar ca să-i găsească acolo 
pe ceilalți doi. Se opri și păru să-și calculeze sorții de izbândă când 
apăru pe coridor Marce, care-și înlăturase deghizarea lui de Kristian 
Jansen și se îndreptă spre el. 

-Salut Chat! spuse Marce și asta fu tot ce apucă să spună înainte ca 


Chat să-și scoată, de nu se știe unde naiba, un cuțit și să se repeadă 
spre el. 

Și să se trezească la podea, după o secundă, icnind, cu trei săgeți cu 
electroșocuri înfipte în el. 

— Ai făcut pe tine? îl întrebă Kiva pe Marce după zece secunde, când 
se dăduse semnalul că totul e în regulă. Ea și cu Pinton așteptaseră 
putin pe coridor și urmăriseră prin camera de pe coridor, al cărei flux 
de imagini îl accesaseră pe tabletă. 

— Poate, puţin, recunoscu Marce, uitându-se la Chat care acum era 
încătușat de membrii de securitate. 

- Nu e nicio rușine nici dacă faci pe tine ca un ditamai hidrantul 
atunci când un asasin profesionist e gata să-ți înfigă un cutit în gât. 

— Putem schimba subiectul? făcu Marce plângăreț. 

— De ce nu-ţi iei liber pentru restul schimbului, ca să tremuri în 
pătuțul tău? sugeră Kiva. În locul tău, asta aș face. 

Marce arătă spre Chat: 

-Ce o să faceţi cu el? 

-O să-l încurajez să vorbească. 

- Nu va funcționa. 

- Nu știi nimic despre metodele mele. 

- E antrenat să nu vorbească. 

- A fost antrenat și să ucidă și uite în ce hal a ratat. 

— Vreau să fiu de față când îl interogați. 

— Nu, nu vrei. 

- Ba chiar vreau. 

- Hai să mă exprim altfel, Lord Marce: Cară-te, lua-te-ar naiba! 

— Aproape că m-a omorât. Cred că merit să știu de ce. 

-Şi poate că o să-ţi spun mai târziu. Dar, deocamdată, dacă nu te 
cari în secunda asta, o să te înjunghii chiar eu. Și niciunul dintre băieții 


ăștia de la securitate nu vor înfige vreo săgeată în mine, îți garantez 
asta. 

Marce o privi ca și cum ar mai fi vrut să spună și altceva, apoi dădu 
din cap și plecă. 

— Știţi cum să-i luaţi pe oameni, îi spuse Pinton Kivei. 

- la du-te naibii și tu! spuse Kiva. 

Pinton zâmbi, auzind-o, și-l arătă cu degetul pe Chat, legat fedeleș 
și gata de transportat: 

— Are dreptate, să știți. Asta n-o să vorbească. Sunt antrenați să 
reziste interogatoriilor agresive. 

— Interogatorii agresive? 

— Asta-i eufemismul pe care-l foloseam pentru tortură în serviciul de 
securitate imperial, doamnă. 

— Atunci zi-i tortură! 

-Ce vreau să spun este că a fost antrenat să reziste la orice îi fac 
oamenii. 


— li putem depăși pe oameni, spuse Kiva. 


— Își revine, spuse Pinton, ceva mai târziu. 

- Dă drumul la difuzor, spuse Kiva. Pinton apăsă butonul pentru a 
deschide un canal: Bună dimineaţa, jigodie, îi spuse ea lui Chat. 

Chat privi în jur: 

— Unde mă aflu, întrebă el. 

- Te afli într-o cameră de presurizare, într-un costum de astronaut, 
spuse Kiva. Mă rog, mare parte din el, oricum. Poate că ai observat că 
lipsește casca. 

- Am observat, spuse Chat. 

- Bine. Atunci, uite care-i treaba. Tu ne răspunzi la tot ce te 
întrebăm și nu ne duci cu vorba și nu te arunc afară din camera de 


presurizare fără afurisita de cască. 

Chat păru exasperat, tulburat și obosit: 

— Uite, nici măcar nu știu ce s-a... 

Kiva apăsă pe butonul „Eliberare de urgență“. Ușa de la camera de 
presurizare se deschise și Chat fu înghițit de spaţiu. 

— A fost rapid, spuse Pinton. 

- Ti-am spus că nu ne jucăm aici, răspunse Kiva. Apăsă pe butonul 
„Recuperare de urgență“. Vinciul care ținea cablul atașat la costumul 
de astronaut intră în funcțiune și aduse costumul înapoi în trei timp și 
trei mișcări: Oricum, cât poate rezista un om într-un vid ca lumea? 

- Poate un minut, dacă nu și-a ținut răsuflarea. 

- Vorbea, spuse Kiva. N-a avut timp să-și țină răsuflarea. 

În mai puţin de un minut Chat fu adus înapoi în camera de 
presurizare, care era acum presurizată complet cu un amestec bogat în 
oxigen. După un minut se trezi, tușind și vomitând. Privi în sus, cu 
ochii injectați, spre camera de luat. Pinton deschise din nou canalul de 
comunicații. 

- Deci, uite care e treaba, repetă Kiva. Ne spui tot ce vrem să aflăm, 
nu ne vinzi gogoși, și noi nu te aruncăm afară din camera de 
presurizare fără blestemata de cască. Nu voi repeta ce am spus. Mă 
tragi în piept și mori. Ai înțeles? 

Chat croncăni și încuviință. 

- Poţi vorbi? 

Chat ridică un deget din mănușă de parca-ar fi spus Doar o clipă. 

-Cum ar fi acum? întrebă Kiva, după zece secunde. 

Chat privi în sus din ochii injectați cu o expresie care spunea Îți baţi 
joc de mine? dar încuviinţă. 

— Eşti Chat Ubdal. 


Semn că da. 


— Ai venit pe navă sub o identitate falsă. 

Semn că da. 

— Lucrezi pentru Ghreni Nohamapetan 

Semn că da. 

-Care te-a trimis pe nava asta. 

Semn că da. 

- Ca să-l omori pe Marce Claremont. 

Chat ridică o mână și o legănă. Ceva de genu’ ăsta. 

-Ce dracu” vrei să spui? 

Chat se chinui să scoată cuvinte, se opri, înghiți și încercă din nou: 

- Nu neapărat prioritar, reuși el să croncăne. 

— Dar ce era prioritar? 

— Să-l iau cu mine viu. 

— Cum dracu’ să-l iei viu? Nu poti ieși din navă. 

Chat privi spre ușa camerei de presurizare și înapoi la camera 
video, de parc-ar fi spus Serios? 

- Nu poti ieși din navă viu, vită încălțată! 

— Piraţii, croncăni Chat. 

- Of, rahat! spuse Kiva, uitându-se la Pinton. 

— Piraţii nu vin pentru marfa noastră, spuse Pinton. Ei sunt doar 
serviciul de taxi. 

- Dar putem scăpa de pirați, spuse Kiva, uitându-se la Chat. 
Eventual. 

Chat scutură din cap: 

- Bombă, spuse el. 

- Bombă? 

Kivei nu-i veni să creadă. 

— Voiai să pui o nenorocită de bombă pe nava asta? Chat făcu semn 
că da. Și la ce ar putea să-ți folosească să arunci în aer nava? 


Chat scutură din cap și încercă să vorbească, dar voia să spună prea 
multe cuvinte și se îneca, așa că se opri. 

— Lăsaţi-mă pe mine, spuse Pinton și se aplecă spre Chat așa ca să-l 
audă: Nu voiai să arunci nava în aer, nu? Voiai doar să dereglezi 
sistemele navei suficient încât să nu mai poată intra în Flux. 

Chat făcu semn că da și arătă spre cameră, ca și cum ar fi spus: V-aţi 
prins. 

- De-asta se tot plimba pe acele coridoare, spuse Pinton spre Kiva. 
Căuta locul potrivit ca să pună chestia aia. 

-Şi nu s-a gândit că o să ne prindem? Blinnika l-ar fi aruncat în 
spaţiu în secunda următoare. 

- Am fi fost nevoiți mai întâi să ne ocupăm de explozie și de 
dereglare apoi de pirați, și am fi fost prea ocupați ca să ne batem capul 
cu el, o vreme. Bănuiesc că intenționa să plece pe nava-pirat împreună 
cu Claremont. 

— Dar cum dracului a adus o bombă pe navă? Nu-i controlăm pentru 
asta? 

- Probabil că nu e o bombă mare, spuse Pinton. Probabil că a făcut-o 
aici, pe navă. Pinton se aplecă: Dacă-ţi căutăm printre lucrurile 
personale, o să găsim diverse componente ale bombei deghizate ca 
obiecte cosmetice și de igienă personală, nu? 

Chat făcu semn că da. 

— Păi da, așa mai vii de-acasă, făcu Pinton. 

— Cretinul dracului! spuse Kiva. Aș vrea să-l arunc în spaţiu doar 
din principiu. 

- Microfon, spuse Pinton, făcându-i semn. 

Kiva își dădu seama că era suficient de aproape de circuitul deschis 
pe care Chat auzise acest ultim comentariu. Privi spre ecran și văzu 
expresia îngrijorată de pe faţa lui. Își dădu ochii peste cap și se aplecă 
din nou: 


- N-o să te omor, cretin nenorocit! Decât dacă te oprești din vorbit. 
Sau din croncănit. Sau din orice faci tu acum. Nu te opri! 

Chat făcu semn că da. Kiva se întoarse spre Pinton: 

- Închide un pic chestia aia. 

Pinton închise circuitul de comunicare: 

— Ce s-a întâmplat? 

— Ceva nu e în regulă cu chestia asta, spuse Kiva. 

- Toată chestia nu e-n regulă, spuse Pinton. E extrem de dată-n mă- 
sa, doamnă. 

- Nu, adică... Kiva arătă spre Chat, care aștepta, privind spre 
cameră: Vrea să-l aducă înapoi pe Claremont și e gata să strice o navă 
ca s-o facă. Ghreni este gata să aibă de-a face cu niște blestemaţi de 
pirați ca să-l aducă înapoi. 

— Aţi spus că Lordul Ghreni a încercat să-l ia ostatic pentru a obține 
eliberarea fondurilor acelea imperiale. Poate că pur și simplu chiar are 
nevoie de ele. 

- Mda, bine, dar rahatul ăsta, spuse Kiva arătând spre Chat, a 
încercat să-l omoare, odată ce și-a dat seama că nu are scăpare și că a 
fost descoperit. Dacă nu putea să-l aducă înapoi, trebuia să-l omoare. 
Dar, dacă îl omora, atunci nu putea să-l mai folosească naibii drept 
ostatic, nu-i așa? Prin urmare, care mama naibii e chestia? De ce s-a 
sforțat Ghreni atâta? Care e motivul? 

- M-ai prins... habar n-am, spuse Pinton. 

— Mda. Deschide circuitul ăla. 

Pinton îl deschise din nou: 

-O întrebare importantă, Chat. Dacă nu te cred, o să-ți iasă 
plămânii pe nas. Ai înțeles? 

Chat făcu semn că da. 


— De ce ține morțiș șeful tău să pună mâna pe Marce? Claremont? 


- Nu știu, croncăni Chat. 

- Nu uita de plămânii ăia nenorociti, Chat. 

- Eu. Nu. Știu, spuse Chat din nou, apăsând atât de mult pe ultimul 
cuvânt că acesta ieși ca un șuierat. M-am gândit la răscumpărare, dar 
nu are niciun sens. 

— Fiindcă ţi s-a spus să-l omori dacă nu puteai să-l aduci viu cu tine? 

Chat făcu semn că da. 

- Ei bine, nu poti să-ți dai și tu cu părerea? întrebă Kiva. Lucrezi 
direct cu Ghreni. Trebuie să fi auzit ceva. Trebuie să poti face supoziții. 

Chat scutură din cap: 

- Nu vorbește. Dacă nu sunt implicat, nimic. 

— Bine dar ești implicat, Chat. 

-Să fac. Nu pentru de ce. 

Kiva încuviinţă din nou spre Pinton și el închise circuitul. 

— Ei bine? întrebă ea. 

- Cred că spune adevărul 

— Știu că gunoiul spune adevărul, zise Kiva. Vreau să știu ce crezi că 
trebuie să facem acum. 

- Păi, nu-l mai aruncăm în spațiu, arătă Pinton spre Chat. A fost 
cooperant. 

- Forța vidului rezolvă de obicei chestia asta. 

- Deci el nu mai reprezintă o problemă. Dar pirații tot vin spre noi. 
Și, dacă Lord Ghreni a fost dispus să meargă atât de departe ca să 
pună din nou mâna pe Claremont, atunci trebuie să-ți închipui că are 
un plan și pentru cazul când Chat, aici de față, nu reușește. 

— Vrei să spuneți că pirații fie pleacă cu premiul lor, fie se asigură că 
e mort. 

— Da. 


-Şi dacă din întâmplare murim și noi toţi, atunci asta e, se mai 


întâmplă. 

- Da. 

— Ei bine, la naiba, Pinton! spuse Kiva. Se uită din nou la Chat. Cred 
că atunci mai bine le dăm ce vor. 


12 


ableta lui Marce sună ordonându-i să raporteze lui Nubt 

Pinton, Șeful Securităţii de pe Da, Domnule. Se gândi o clipă să 

ignore ordinul, dar apoi totuși se conformă, deplasându-se pe 

navă cu o conştientizare crescută a confortului din mediul 
înconjurător. Fiindcă nava era în acest moment în plină acceleratie, 
gravitația artificială a navei se datora mai mult câmpurilor de 
împingere decât rotației inelului, și Marce se simtea apăsat. Dar 
observă că-l deranja mai putin asta, chiar dacă venise doar de câteva 
zile pe navă. Aparent, corpul se putea obişnui cu asta. 

Nubt Pinton era într-o cameră mică și amărâtă din închisoarea de pe 
Da, Domnule, care conţinea și mai multe celule mici și amărâte, iar într- 
una dintre ele se afla Chat Ubdal. Marce se uită la Chat care-l privi și 
el, ameninţător. 

- În ce hale, spuse Marce. 

- Ei, ce să-i faci. Lady Kiva l-a aruncat afară în spaţiu, răspunse 
Pinton. 

— L-a aruncat în spațiu? 

- Mda. 

-Şi nu a murit? 


- L-am aruncat doar putin timp. 


Marce se uită din nou la Chat, ale cărui orbite păreau vopsite cu 
spray-ul roșu: 

— Aproape că-mi este milă de el. 

- Nu te ambala prea tare, Lord Marce. Te-ar omori și acum dac-ar 
avea ocazia. 

— Aţi cerut să mă vedeţi, domnule, spuse Marce, întorcându-și fața 
de la Chat. 

— Așa e. A trebuit să mă mai uit o dată bine la tine. 

-În regulă. De ce? 

— Suntem urmăriți de pirați. Asasinul tău eșuat ne-a spus că planul 
lor era să te răpească de pe navă. Bănuim că, dacă nu reușesc asta, ar 
prefera să distrugă nava Da, Domnule decât să te lase să scapi 
nevătămat. Am putea să ne luptăm cu ei, dar, dacă scopul lor este să 
ne arunce în aer și nu să se urce la bord, atunci opțiunile noastre sunt 
limitate. 

— Intenţionați să mă predati? 

- Dac-aș fi intenţionat așa ceva, nu aș fi stat acum de vorbă cu tine. 
Te-aș fi ametit cu electroșocuri când nu erai atent și apoi te-aș fi 
pregătit pentru livrare. 

- E bine de știut. 

Pinton încuviinţă: 

— Ceea ce vreau de la dumneata este bunăvoința de a ne ajuta să ne 
salvăm, pe noi și pe tine, și în același timp poate să le producem și un 
pic de durere piraților ăstora și oamenilor din spatele lor. 

— Te referi la Ghreni Nohamapetan. 

— Da, la el mă refer. 

-Sunt al vostru. 

- Acţiunea nu va fi complet lipsită de riscuri pentru tine. 


- Puțin îmi pasă. Mă bag. 


— Bine. 

— Cum facem asta? 

Pinton arătă spre Chat: 

- Primul lucru pe care-l vom face este să procedăm în așa fel încât să 
pară că ăsta a reușit. 

- Ce, să mă omoare? 

-Să planteze o bombă care trebuia să ne împiedice să intrăm în 
Flux. Odată ce vom face asta vom putea fi siguri că pirații ne vor 
contacta ca să discutăm termenii lor. 

-Care e al doilea lucru? întrebă Marce. 

- Bine, spuse Pinton. Ai remarcat că dumneata și cu Chat aveți cam 
aceleași dimensiuni și aceeași culoare a pielii? 

— Nu, nu prea. 


— Ei bine, eu am remarcat. 


Bomba cea falsă „explodă“ o jumătate de oră mai târziu și Da, 
Domnule trimise un semnal S.O.S. general cifrat spre Staţia Imperială 
pentru a-i anunta despre situația lor dificilă. Ideea era să-i informeze 
pe cei de la staţie despre evenimentul care a avut loc, ca stația să 
pregătească eforturile de salvare și de recuperare ce aveau să se 
desfășoare dacă și când Da, Domnule ar fi continuat să trimită și mai 
multe semnale S.O.S. Problema era că până și celor mai rapide cutere 
imperiale le-ar fi luat mai mult de o zi să ajungă până la ei. Da, 
Domnule era singură, cu excepția micii nave care o urmărea și care se 
afla acum la doar câteva ore de interceptare. 

Și aceasta îi apelă pe cei de pe Da, Domnule, așa cum se așteptau, la 
scurt timp după semnalul S.O.S. trimis. 

— Fregata Roza Roșie către Da, Domnule Asta-i Iubita Mea, suna apelul. 


Marce îl auzi pe puntea de comandă, unde el și cu Kiva Lagos 


stăteau în picioare într-un colţ, pentru a lăsa drumul liber, dar în așa 
fel încât să audă ce se întâmpla. 

— Aici Cinciarul Da, Domnule Asta-i Iubita Mea, spuse Drean Musann, 
Ofiţerul de Comunicaţii al navei Da, Domnule. 

— Înţelegem că aveţi un incident. Cerem permisiunea să vă abordăm 
și să vă acordăm ajutor. 

- Căpitanul vă mulțumește pentru bunăvoința de a ne ajuta, dar 
spune că nu este nevoie de asistenţă în acest moment. Vă rugăm să 
păstraţi distanţa curentă. 

- Ne preocupă faptul că, în cazul unui nou incident, nu v-am putea 
ajuta cum trebuie. Continuăm să ne apropiem din lateral. 

— Roză Roșie, căpitanul vă mulțumește din nou, dar ține să vă 
informeze că preocupările noastre pentru bunăstarea navei voastre în 
eventualitatea unui alt incident ne obligă să vă cerem să menţineţi 
distanţa curentă. 

-Îi mulțumim căpitanului pentru grija sa, dar credem că merită să 
ne asumăm acest risc. Ne deplasăm pentru asistenţă. 

- Destul cu preludiul, îi spuse Blinnika lui Musann. 

- Da, domnule, spuse Musann, apoi se întoarse la consola ei: Roză 
Roșie, căpitanul vă cere în mod oficial să terminăm cu tâmpeniile și să 
trecem la subiect. 

Urmă o pauză: 

- Recepționat! sosi răspunsul, o clipă mai târziu. Vă rog așteptați. 

Blinnika se întoarse spre Kiva Lagos: 

— Cum stăm cu pregătirile? 

— Ocupaţi ca nenorocita aia de albinuţă din proverbe, spuse Kiva. 

Blinnika încuviință, îl privi pe Marce și apoi își concentră atenţia pe 
ecranul de comandă din fața sa. 


In ciuda a tot, Marce se simțea entuziasmat. Era pentru prima oară 


în viață pe o punte de comandă de orice fel și profesionalismul calm al 
echipajului de pe puntea lui Da, Domnule, în faţa a ceva ce putea fi 
lesne considerat o acţiune inamică, era însuflețitor. Erau oameni buni, 
hotărî Marce. Poate cu excepția Kivei Lagos. Nu se hotărâse 
deocamdată unde s-o încadreze. 

Se uită la Lady Kiva, a cărei expresie facială din acea clipă putea fi 
descrisă drept încordare sau înfumurare condescendentă, în funcție de 
înclinările personale ale privitorului. Din toate experienţele avute cu 
ea, Marce trăsese concluzia că nu era genul de persoană cu care să te 
pui. Din punctul ăsta de vedere, dacă nu și din cel al conștiinței, îi 
aducea aminte de Vrenna. 

— La ce te strâmbi? îl întrebă Kiva. 

Îl prinsese că se uita la ea. 

- Mă gândeam că l-ai aruncat în spațiu pe Chat, răspunse Marce, 
mințind. 

— Și ce-i cu asta? 

- Mă întrebam dacă l-ai fi aruncat în spaţiu de tot în caz că n-ar fi 
vorbit. 

- La naiba, sigur. Nenorocitul avea de gând să detoneze o bombă pe 
nava mea, spuse Kiva. Nimeni nu-și bate joc de nava mea. Nimeni nu- 
și bate joc de oamenii mei! 

— Sunt un membru al echipajului acum, spuse Marce. Asta înseamnă 
că și eu sunt omul tău. 

-Şi n-o să te lăsăm de izbeliște, nu? 

— Să sperăm. 

Kiva încuviinţă: 

— Acum mai vii de-acasă! Hai, nu mai fi un nesuferit, Claremont. 

Marce rânji, auzind-o. 


Canalul de comunicare dintre nave se deschise din nou, cu un 


cârâit: 

— Aici Căpitanul Winson de pe Roza Roșie, solicit conversaţie directă 
cu Căpitanul Blinnika de pe Da, Domnule. 

Blinnika își deschise circuitul de comunicare personal: 

— Aici Blinnika. 

— Înţeleg că vreți să terminăm cu prostiile, Căpitane. 

— Dacă sunteţi de acord, Căpitane. 

— Bineînţeles. De ce să nu ne purtăm ca niște oameni civilizati? De- 
acum v-aţi prins cine suntem. 

-Sunteti pirați. Ne urmăriți de o zi întreagă. 

— Așa este. Și de-acum vă dați seama că unul dintre asociații noștri 
v-a dezactivat capacitatea navei de a intra în Flux. 

- Afirmativ. 

- Totuși, azi e ziua dumneavoastră norocoasă, Căpitane. Suntem 
dispuși să vă lăsăm marfa și să ne ferim din calea dumneavoastră cât 
timp vă reparaţi nava sau vă întoarceți la Staţia Imperială. Tot ce vă 
cerem este să ne predaţi doi oameni. 

-Cine sunt cei doi? 

- Unul este asociatul nostru, cel care a plantat bomba și care stă 
acum probabil în zona de închisoare a navei. Al doilea e un pasager. 
Lordul Marce Claremont. 

- Căpitane, nu putem să vă predăm asociatul dumneavoastră. 

— Nu putem este un cuvânt foarte dur, Căpitane. 

— Permiteţi-mi să mă corectez. Putem să-l predăm, dar numai pe 
bucăți mici. Se pare că și-a greșit cronometrarea bombei. A explodat 
odată cu aceasta. 

-Ce ghinion! 

- Dacă doriţi, putem să-l râcâim de pe pereţi, și să vi-l predăm într-o 


pungă. 


- Mulţumim, nu e cazul. Predarea sa era opțională. A lordului 
Marce însă nu e. 

- Declaraţia noastră vamală nu-l include pe Marce Claremont, lord 
sau ce-o fi el. 

— Credeam că am stabilit să terminăm cu prostiile, Căpitane. Marce 
Claremont se află în acest moment pe nava dumneavoastră sub 
numele de Kristian Jansen, o identitate pe care Casa de Lagos o 
folosește atunci când dorește să transporte ilegal pe cineva în afara 
unui sistem. Aţi putea să-i anunțați pe angajații dumneavoastră că ar 
trebui să mai schimbe identitățile casei mai des decât o fac acum. 
Aveţi un Kristian Jansen la bord, nu-i așa? 

— Da, avem. 

— Bine. 

— Dar e o problemă. 

- Căpitane Blinnika, regret că trebuie să vă informez că, dacă 
„problema“ se-ntâmplă să fie că și Claremont a ajuns bucățele, voi fi 
nevoit să fac același lucru cu nava dumneavoastră. 

— Ce înseamnă asta? 

— Înseamnă că fie ni-l dați pe Claremont viu, fie vom face ca nava 
Da, Domnule să nu mai existe. Astea sunt opțiunile dumneavoastră. 

- V-am lua și pe dumneavoastră cu noi, spuse Blinnika. 

- Nu, nu ne-ati lua. Și-acum care e problema cu Claremont? 

— Nu e mort, dar în acest moment se află într-o comă indusă. 

— De ce? 

— Fiindcă se afla pe coridor cu „asociatul“ dumneavoastră când a 
explodat bomba. El împreună cu alți membri ai echipajului încercau 
să-l întrerupă pe prietenul dumneavoastră. El a supraviețuit. Ceilalți 
doi membri ai echipajului, nu. 


- Condoleante, Căpitane. 


- Tocmai ați ameninţat că-mi distrugeti nava și-mi ucideți tot 
echipajul, Căpitane. Condoleanţele dumneavoastră sună cam găunos. 

— Am înțeles. Claremont poate călători? 

— Putem să vi-l predăm viu și stabil. Tot restul depinde de voi. 

— De acord. Ne vom apropia de voi în trei ore și jumătate. Vom avea 
o navetă pregătită să-l transfere. 

— Nu. Vă trimitem noi o navetă. 

- Căpitane... 

- Niciunul dintre voi nu va pune piciorul pe nava mea. ÎI vreți, 
perfect. Dar vi-l aducem noi. 

— Atunci vreau să fiți prezent pe navetă când ni-l predati. O mică 
asigurare că nu ne trimiteţi o bombă de mărimea navetei. 

- Eu nu pot, spuse Blinnika. O să-l trimit pe reprezentantul 
proprietarului, în schimb. Asta va servi bine scopul dumneavoastră. Și 
un membru al cabinetului medical. Aceștia vor rămâne pe navetă, iar 
dumneavoastră vă veţi trimite oamenii să-l ridice pe Claremont de pe 
navetă. Totul va fi gata în zece minute maximum. O secundă mai mult 
și ne ducem cu toţii naibii, fie că mă credeţi sau nu. 

- Bine. O să vă informăm când suntem gata să vă primim. Roza Roșie 
terminat. Comunicarea se încheie. 

— Mulţumesc că m-ai propus pe mine ca voluntar, cretinule, spuse 
Kiva, imediat ce se încheie conexiunea. 

- Nava e în marș, spuse Blinnika. Eu sunt la comandă acum, Lady 
Kiva. Și îmi e necesar să faceți lucrul ăsta. Așa că tăceți din gură și 
conformați-vă, doamnă. 

— Perfect. Arătă spre Marce. lar tu vii cu mine. Felicitări, tocmai ai 
fost promovat cadru medical! Se uită spre Blinnika: OK? Blinnika 
încuviință. 


- Nu cred că e o idee bună, spuse Marce. 


- Nu te-a întrebat nimeni. Și i-ai mai spus lui Pinton că vrei să ajuti. 
Nu te mai smiorcăi ca un nenorocit de ţânc. 

— Puteai doar să-mi spui că ai nevoie de ajutorul meu. 

— Foarte bine. Am nevoie de ajutorul tău. Și nu te mai smiorcăi ca un 
nenorocit de ţânc. 

- Nici așa nu-i mai bine. 

— Unde ţi-e costumația de Kristian? 

— Am aruncat-o. 

— Atunci du-te și dezgroap-o. Și pe urmă du-te la cabinetul medical. 
Avem multe lucruri de făcut. 


— Întinde degetul mare, îi spuse Kivei tehniciana medicală de pe 
Roza Roșie. 

-Să mori tu, replică Kiva. 

Tehniciana oftă, se întoarse spre rampa deschisă a navetei. Un 
membru al echipajului Rozei Roșii apăru tropăind pe rampă, înarmat 
cu un pistol cu sarcină electrică. 

— Întinde degetul mare acum sau Sax aici de față o să-ți arunce capul 
în aer, spuse tehniciana medicală. 

Kiva întinse degetul mare și tehniciana îl înșfăcă, apoi îi făcu o 
scanare retinală: 

-Sunteti Lady Kiva Lagos, spuse ea. 

— Cum dracu” ai făcut rost de baza noastră de date pentru personal? 
o întrebă Kiva pe tehniciană. 

Tehniciana o ignoră și se duse spre Marce: 

— Degetul, spuse ea. Marce i-l întinse. 

- Gusteen Obrecht, spuse ea. Se îndreptă spre trupul întins pe o 
targă medicală. Îi verifică degetul mare și retina, și-i luă apoi sânge 
dintr-o venă din brațul drept. Marce urmări analiza finală și aşteptă 


rezultatul. 

- Marce Claremont, confirmă ea, și apoi Sax chemă un alt membru 
al echipajului Rozei Roșii, care sosi la bord și care luă targa. Tehniciana 
medicală încuviință spre Kiva și Marce apoi se întoarse. 

- Hei, spuse Kiva. Tehniciana se întoarse și Kiva se repezi și înșfăcă 
un rucsac mic — același rucsac pe care Marce îl adusese pe Da, 
Domnule, de fapt — și i-l întinse tehnicienei: 

-Ce e asta? întrebă tehniciana. 

- Ceea ce a adus pe navă cu el. Nişte articole de toaletă și accesorii. 

— Poate vrea să se bărbierească atunci când își revine, adăugă Marce. 

Tehnicianul luă rucsacul, îi salută pe cei doi și apoi ieși din navetă. 

— Hai să închidem chestia asta și să ne cărăm naibii de-aici, spuse 
Kiva. 

— De acord, spuse Marce. Kiva bătu la ușa compartimentului 
pilotului pentru a semnala că s-a efectuat transferul. 

- Ţi-a fost teamă? o întrebă Marce pe Kiva, în timp ce naveta se 
întorcea pe Da, Domnule. 

— De ce să-mi fie? 

- Din cauza transferului. Din cauza faptului că au controlat trupul 
lui Chat ca să vadă dacă sunt eu. 

- Nu, spuse Kiva. Amprenta degetului mare și lentilele de contact 
pe care le-am făcut răzuindu-te sunt de aceeași calitate cu cele pe care 
le facem pentru identitățile noastre false. Dotările noastre medicale 
sunt de top în privința asta. 

Marce încuviinţă și apoi se înfioră puţin, amintindu-și de răzuirea 
corneeană pe care o îndurase pentru ca să se poată colecta materialul 
pentru lentilele de contact aplicate peste ochii lui Chat. Lentilele 
fuseseră cultivate rapid, la fel ca amprenta degetului mare, unde 
exista riscul unor anomalii genetice care i-ar fi dat de gol. Fuseseră 


norocoşi. 

-Mă gândeam la analiza de sânge. 

Kiva ridică din umeri: 

- Era sângele tău. L-am aspirat din tine, am pensat arterele 
principale din bratele lui, am drenat sângele din ele, l-am pus în loc pe 
al tău. Nu-i complicat. 

- Nu știam dacă șunturile o să reziste. 

-Se vor dizolva repede și circulaţia lui sangvină normală va reveni. 
Dacă are noroc, nu i se vor necroza mușchii și va fi în stare să-și 
păstreze braţele. 

-Şi dacă n-are? 

— Dacă n-are, naiba să-l ia, a încercat să pună o bombă pe nava mea. 

— Și să mă ucidă, îi aduse aminte Marce. 

— Exact, spuse Kiva. 

-Şi dacă n-ar fi mers? 

— Adică dacă și-ar fi dat seama că ăla de pe targă e Chat, în timp ce 
noi eram încă acolo? 

— Da. 

— Aveam un plan de rezervă. 

— Care? Să fugim? 

- Nu, te-aș fi dat pe tine. 

— Cum? Marce se uită la Kiva, șocat. 

Kiva îi întoarse privirea: 

- Nu te mai uita așa la mine. De ce crezi că te-am luat cu mine? 
Fiindcă îmi place compania ta? 

— Credeam că de-acum sunt unul dintre oamenii tăi. 

- Mda, dar ești nou, spuse Kiva. Și erau o mulțime de alți oameni la 
care trebuia să mă gândesc. 


In scurtul răstimp cât mai tinu călătoria, Marce nu-i mai adresă 


Kivei niciun cuvânt. 

În timp ce părăseau naveta și pășeau pe Da, Domnule, iar nava 
accelera, îndepărtându-se de Roza Roșie, Marce primi un mesaj pe 
tabletă: era un mesaj retransmis din partea Vrennei. 


Am aflat chestia de care ai întrebat. Sjo Tinnuin a auzit 
zvonul de la un prieten care lucrează pentru Casa de 
Nohamapetan. Zice că Nohamapetanii au plătit pentru datele 
navigaționale ale navelor din ultimii doi ani. 

Se pare că ei văd unele dintre lucrurile pe care le vedem și 
noi. Nu știu ce înseamnă asta pentru noi, dar nu cred că 
înseamnă nimic bun. 

Ai grijă acolo. Deja mi-e dor de tine. 

V 


Kiva îl bătu pe umăr pe Marce. Se uită la ea în sus: 

— Vino cu mine, îi spuse ea. 

- Sunt obosit, spuse Marce, punându-și tableta jos. 

-Chiar îţi închipui că o să dormi cât timp zburăm spre Flux și 
pirații ăștia nenorociti sunt în spatele nostru? Hai! 

Ieși din hangarul navetelor. Marce se uită după ea și o urmă. 

Ajunseră imediat la cabina Kivei. Marce intră primul și fu imediat 
invidios: 

— Ai o cameră cu dimensiunile unei camere, îi spuse el Kivei care 
intrase în cameră în spatele lui. Se uită la întinderea peretelui din fața 
lui pe care erau programe, notițe și fotografii personale. 

-Sigur că am, spuse Kiva. Nava e proprietatea familiei mele. Sunt 
reprezentantul proprietarului. Crezi că trebuiau să mă pună într-un 
pat suspendat? 


— Nu, presupun că nu. Numai că-i amuzant. 

— Nu-i chiar atât de amuzant. 

— Spuse femeia care nu doarme într-un pat de mărimea unui sicriu. 

- Ei bine măcar n-o să dormi acolo în noaptea asta. 

— Poftim? făcu Marce, întorcându-se, și Kiva era complet dezbrăcată. 

- Hai să ne-o tragem, îi spuse ea lui Marce. 

- Hm, bine, spuse Marce și apoi făcu o pauză. Nu, stai, sunt derutat. 

-Sper că ai mai făcut sex până acum, nu? 

Marce încuviință. 

— Cu femei? 

Marce încuviință din nou. 

-Şi ţi-a plăcut. 

— Da. 

— Atunci de unde vine deruta asta? întrebă ea, venind spre el. 

- Nu cred că-ţi place de mine cu adevărat, spuse Marce. 

-Sigur că-mi place. Îl apucă de talie și începu să-i desfacă butoniera 
uniformei. 

- Voiai să mă dai piraţilor dacă era nevoie. Acum zece minute. 

- Da. Și? 

-Îmi spui să tac dracului aproape de fiecare dată când stăm de 
vorbă. 

- Așa le spun tuturor. 

— Adică... 

— Uite, am avut amândoi o zi stresantă, spuse Kiva și-i trase jos 
pantalonii de uniformă. Acum ori pierzi vremea pe aici — încercând să- 
mi vorbești despre toate lucrurile care nu s-au întâmplat, în care caz te 
dau afară și te duci la bietul tău pat suspendat să-ți miroși propriile 
pârțuri până adormi — ori poti, la dracu”! să taci, să te dezbraci, să stai 
cu mine și să ne-o tragem până la epuizare. E alegerea ta, dar, dacă aș 


fi în locul tău, știu ce aș face. Așa că ne-o tragem sau nu? 

— Asta e ideea ta despre idile, nu? o întrebă Marce pe Kiva. 

- Esenţialmente, spuse Kiva și-l trase apoi pe pat. 

După câteva ore, Marce moţăia cu Kiva cuibărită lângă el, când se 
auzi un clinchet lung și plăcut, al cărui ecou se răspândi prin toată 
nava. 

— Hmm, făcu Kiva și-și deschise ochii. 

- Ce-a fost asta? întrebă Marce. 

- E semnalul că am intrat în Flux. 

— Așa că suntem în siguranţă. 

- Nimic nu e sigur în Flux. Dacă bula noastră colapsează, încetăm să 
existăm. 

- Voiam să zic că nu mai trebuie să ne îngrijoreze pirații sau Ghreni 
Nohamapetan, spuse Marce. 

Simţea trupul Kivei de lângă el și o erectie aproape instantanee. 

Kiva o simți și ea și-și mișcă trupul peste al lui, întinse mâna ca să-l 
poziționeze pe Marce acolo unde îl voia și apoi se împinse în el: 

- Nu, nu trebuie să-ți fie teamă de pirați sau de javrele de 
Nohamapetani, spuse ea, continuându-și activitatea asupra lui Marce. 
Dar ai putea să te temi de mine, totuși. 

Marce zâmbi, auzindu-i cuvintele: 

— Dacă de asta trebuie să-mi fie teamă, cred că mă pot descurca. 

- Nu de asta trebuie să-ți fie teamă. 

— Atunci despre ce vorbești? 

- Vorbesc despre motivul pentru care Ghreni Nohamapetan voia, la 
dracu'!, să te omoare, Marce. 

- Stai, spuse Marce. Chiar purtăm o discuţie adevărată? Acum? 
Dădu să se ridice. 


Kiva îl împinse la loc: 


- Da, chiar purtăm o discuție acum, spuse ea, mărind ritmul. Pot să 
le fac pe amândouă, la naiba! Uite ce e. O să-mi spui tot ce nu-mi-ai 
spus, orice ar fi aia. O să-mi spui de ce te afli pe navă. O să-mi spui de 
ce te duci la Centru. O să-mi spui de ce Ghreni Nohamapetan te vrea 
mort. O să-mi spui sau o să-ți scot chiar eu nenorocita de inimă din 
piept. 

- Când vrei să-ți spun? întrebă Marce. 


— Mai lasă-mă un minut, spuse Kiva. 


INTERLUDIU 


hreni Nohamapetan nu avusese o zi prea bună. 

Una la mână: Da, Domnule, Asta e lubita Mea reușise să 
intre în Flux, în ciuda defecțiunilor raportate la sistemele de 
motoare din cauza bombei puse cu succes, după câte 

spuneau toate rapoartele, de Chat Ubdal, care se pare că mai reușise și 
să moară în această acțiune. Rapoartele despre moartea lui Chat îi 
produceau fiori. Chat fusese unul dintre cei mai eficienţi oameni ai săi, 
și de aceea îl folosise pentru această misiune atât de delicată. Pe de 
altă parte, acum nu mai trebuia să-i plătească lui Chat bonusul de 
succes, care ar fi fost considerabil. Asta era singura parte bună din 
acest dezastru. 

A doua la mână: De fapt, Chat n-ar fi primit bonusul acela oricum, 
dacă era să se gândească la asta, fiindcă nu reușise să livreze ce i se 
ceruse: să îl livreze sau să-l ucidă pe Marce Claremont. Ghreni crezuse 
că a reușit, în ciuda faptului că murise în explozie, fiindcă Roza Roșie îi 
trimisese mesajul că puseseră mâna pe Claremont, deși se găsea într-o 
stare precară, și că diferite teste îi confirmau identitatea. 


Dar, după mai mult de o oră, sosi un nou mesaj de pe Roza Roșie: 


Claremont a ieșit din comă și urlă că nu e Claremont, ci 


locotenentul dumneavoastră Chat Ubdal. Are dureri mari, 
mai ales la membre. 


Urmat de: 


Confirmăm că Claremont nu este Claremont, ci, de fapt, 
este Ubdal. Ne-au păcălit scanările cu lentile de contact și 
amprente false și sângele din braţe înlocuit. Înlocuirea aceasta 
e serioasă și poate cauza vătămare permanentă. 


Urmat de: 


Ubdal e mai mult incoerent, dar spune că nu a plantat 
bomba și Da, Domnule este complet operațională. Procedăm 
la interceptare și s-o distrugem conform planului. 


Urmat de: 


la dracu”! javrele alea nenorocite au luat nenorocita voastră 
de bombă și au plantat-o, la dracu'!, pe nava noastră ce 
dracu’. 


Urmat, ceva mai târziu, de: 


Bomba pe care Ubdal trebuia s-o planteze pe Da, Domnule 
a explodat pe nava noastră, cauzând grave defecţiuni 
functionale. Nu mai putem proceda la interceptare și 


distrugere. Căpitanul Wimson e nemulțumit că bomba lui 
Ubdal a ajuns pe nava noastră. L-am trimis pe Ubdal afară în 
spațiu pe targa lui medicală. Mesaj special de la Căpitan 
pentru dumneavoastră: Ne datorați dublu pentru defectiuni și 
triplu pentru arme. Plătiți mai întâi pentru defecţiuni. Și vă 
transmite să vă duceti la dracu’ și dumneavoastră, și 
nenorociții dumneavoastră de slugoi incompetenti. 


A treia la mână: Acum, Ghreni nu avea armele pe care și le dorise, 
iar asta îl enerva. 

Armele făceau parte dintr-o încărcătură autorizată de către 
Parlament și de către Împărax pentru a-l ajuta pe duce să lupte 
împotriva micii lui rebeliuni. Casa de Nohamapetan își dăduse silința 
pentru ca rezoluția privind armele să fie votată în Parlament; Ghreni 
își dăduse silința să aranjeze piratarea acestora. Asta, cel puţin, 
mersese conform planului. 

Pe urmă însă Căpitanul Wimson hotărâse să păstreze armele pentru 
el și-l pusese pe Ghreni să-i plătească livrarea. Asta îl supărase rău pe 
Ghreni, deoarece, dincolo de problema de principiu, sponsorizase deja 
achiziția lor din fondurile Casei de Nohamapetan și se trezise lipsit 
complet de lichidităţi, ceea ce era destul de neplăcut. Planul său de a 
sponsoriza reachiziționarea lor din fondurile imperiale atinsese un 
punct nevralgic atunci când Contele de Claremont se hotărâse să joace 
cinstit, și încă unul atunci când răpirea lui Marce Claremont nu 
dăduse nici ea rezultate. 

Noul plan fusese să-l răpească pe Marce Claremont din nou sau să 
distrugă nava Da, Domnule. Varianta optimă ar fi fost prima, fiindcă ar 
fi adus după sine cooperarea Contelui de Claremont. Cea de-a doua, 
deși nu atât de optimă, fiindcă ar fi exacerbat dușmănia deja existentă 
între Casele de Nohamapetan și de Lagos, dacă s-ar fi aflat că la mijloc 


e mâna lui, i-ar fi permis lui Ghreni să-l convingă pe duce să pună 
mâna pe fondurile substanțiale pe care birourile locale ale Casei de 
Lagos le-ar fi primit de la birourile locale ale Casei de Aiello, care 
deținea monopolul asigurărilor. De aici și-ar fi luat destul caimac 
pentru a-și acoperi costurile cu armele. 

Dar acum Da, Domnule plecase, cu tot cu Marce Claremont, și nu 
numai că prețul armelor crescuse, dar apăruse și o altă datorie pe care 
trebuia s-o gestioneze. 

A patra la mână: Și, deși la un moment dat poate că Ghreni ar fi 
putut fenta Roza Roșie cu privire la arme — ei erau cei care nu 
respectaseră înțelegerea inițială, deci își asumaseră riscul —, nu avea 
cum să nu le plătească piraților defecțiunile navei lor. Altfel, la 
dracu'!, l-ar fi omorât, și anume încet-încet. Nici titlul său nobiliar, nici 
apropierea de duce și nici măcar propriile lui gărzi nu-i puteau opri să 
vină după el. Așa că trebuia să găsească bani măcar pentru asta, și cât 
mai curând. 

Ghreni se gândi pentru o clipă s-o urmărească pe Vrenna Claremont 
pentru valoarea ei de răscumpărare, dar tot atât de repede își scoase 
din minte ideea, deoarece 

A cincea la mână: Vrenna Claremont era absolut imposibil de găsit. 
Dispăruse, dar nu înainte de a-i trimite lui Ghreni un bilet de la adresa 
ei personală care spunea doar atât: 


Să nu dormi de două ori în același pat. 


Ghreni citise istoricul profesional al Vrennei Claremont. Era 
conștient că nu era o amenințare lipsită de substanţă. 


Și cu asta, ajungea la 


A șasea la mână: Apelul primit de la Sir Ontain Mount, Șeful de 


Operaţiuni al Staţiei Imperiale de la Capăt, care începuse fără 
preambul: 

-Ce naiba e chestia asta pe care am auzit-o, că l-ai răpit pe Marce 
Claremont? 

- Nu știu despre ce vorbiti, domnule, spuse Ghreni. 

-Chiar așa? 

- Desigur. E o acuzaţie foarte gravă. Aș vrea să știu cine mă 
calomniază. 

— Surse de încredere, Lord Ghreni. 

- Este absurd. În primul rând, înțeleg că Marce Claremont a părăsit 
planeta. Cu nava Da, Domnule Asta-i lubita Mea. 

- Asta trebuie să fie nava despre care pușcașii mei marini mi-au sus 
că a fost urmărită și aproape atacată de un pirat acum câteva ore, 
spuse Mount. 

- N-aș putea spune, replică Ghreni. N-am cunoștință despre astfel 
de lucruri. Suntem destul de ocupați pe-aici, domnule. 

- Ducele dumneavoastră nu se descurcă prea bine în acest moment, 
nu-i așa? 

— Am avut probleme, dar nimic care să nu poată fi gestionat. 

— Ultima parte nu e prea convingătoare, Lord Ghreni, spuse Mount. 

— Am aprecia asistența pușcașilor marini ai Împăraxului, sugeră 
Ghreni. 

- Vă repet, ca de fiecare dată când faceţi o asemenea aluzie, că 
Interdependenţa consideră asta o chestiune absolut locală. 

-Cu excepția armelor pe care le-a autorizat Parlamentul. 

— Pentru a fi folosite de trupele Ducelui, nu de către ale mele. 

-O distincție poate lipsită de importanţă. 

- E importantă pentru mine, și asta e ceea ce contează. Una din 
două: ori Ducele dumneavoastră gestionează problema, ori, în curând, 


vreun rebel oarecare îmi va trimite o petiție ca să-l accept ca nou duce, 
după ce se termină toată nebunia voastră. 

— Și ce veţi face atunci? 

— Presupun că asta ar putea depinde de unde va fi capul Ducelui 
actual: dacă-l va mai avea sau nu pe umeri. Până atunci, un sfat 
prietenesc, Lord Ghreni. Contele de Claremont, familia lui și 
pământurile lor se află sub protecția Împăraxului. Ceea ce înseamnă 
că sunt sub protecţia mea. Dacă mai aud orice zvonuri că-i afectează 
acțiunile dumneavoastră, indiferent dacă sunt poruncite de Duce sau 
din proprie inițiativă, vă promit că veți putea simti în mod direct ce 
înseamnă o intervenţie imperială și că nu veți fi prea mulțumit. 

— Ne-am înțeles? 

Da, înţelesese. 

Și mai era și a șaptea la mână, nota cifrată pe care Ghreni o primise 
de la Generalul Livy Onjsten, liderul revoltei, care spunea: 


Unde sunt armele acelea? Ar fi trebuit să ajungă la noi 
până acum, din ce spuneai. Am procedat la ultima ofensivă pe 
baza promisiunii tale că ni le trimiti. Noi, aici, ne riscăm 
cururile. Dacă nu primim repede armele sau dacă trupele 
ducelui le primesc în locul nostru, atunci va fi vai de noi. 

Nu uita ce ţi-am spus când am început chestia asta în 
numele tău. Ești în aceeași barcă cu noi. Ne ridicăm, te ridici. 
Cădem, cazi și tu. 

Iar, dacă vom cădea din cauza ta, tu vei cădea cu mult mai 
rău. 


LO 


De ce mă ameninţă cu toții astăzi? se întrebă Ghreni în sinea sa. 


Ei bine, și răspunsul la această întrebare era că-și supraipotecase 
propria avere — și Casa, și toate proprietățile lor de la Capăt — cu 
scopul de a-l detrona pe duce și de a se instala el ca Duce la Capăt. Se 
supraipotecase, și acum toate planurile sale atent temporizate și bine 
ticluite se clătinau pe marginea prăpastiei și amenințau să se 
prăbușească. 

Așa se întâmplă când riști totul, se gândi Ghreni. Nu merge niciodată ca 
pe roate. 

Foarte adevărat. Dar nu ar fi trebuit să fie atât de greu. Nu acum. 
Nu atât de brusc. 

Tot era bine că nu tipa la el Ducele de Capăt. 

Tableta lui sună. Era Ducele: 

— Acum răpești nobili? urlă acesta. 

Ghreni, fără să vrea, zâmbi nervos. 

-Nu a fost chiar așa, Înălțimea Voastră. 

— Nu mă lua cu Înălțimea Voastră, Ghreni. Am auzit destule despre 
asta de la Sir Ontain. Spune că l-ai răpit pe Lord Marce Claremont 
chiar de pe stradă, din fața apartamentului său. 

— Exagerează puţin. L-am rugat pe Lord Marce să ne întâlnim ca să 
văd dacă-l pot face să-l convingă pe tatăl său să se implice mai activ în 
apărarea Capătului. 

— Și ce a spus? 

— A spus că pleacă de pe planetă în câteva ore și nu e în situația de a 
ne putea susține punctul de vedere. 

-Şi cum a ajuns Sir Ontain de la asta la răpire? 

— Poate că am fost puţin prea zelos în încercarea mea de a-l 
convinge pe Lord Marce să ne ajute. Conversaţia a devenit 
înfierbântată. Restul este doar exagerarea dușmanilor noștri , 
exagerare care a ajuns la Contele de Claremont, care, probabil, s-a 


plâns la Sir Ontain, care pe urmă ţi s-a plâns ţie. Și mie mi s-a plâns 
acum câteva minute. 

— Și ce i-ai spus? 

— Același lucru ca și dumneavoastră, mai puțin detaliat și cu ceva 
mai puține afirmații. 

- Nu putem să ni-i facem dușmani pe nobili, Ghreni. Nu acum! Și 
mai ales pe Claremont. Ontain și pușcașii marini sunt, practic, gărzile 
de corp ale contelui. Și, dacă ajunge zvonul și pe la urechile altor 
nobili că încercăm să-i fortezi mâna contelui sau să-i amenințăm 
copiii... mă înţelegi. Avem nevoie de sprijinul lor în momentul ăsta, 
vreau să spun. 

— Înţeleg foarte bine, Domnule. Dar așa cum am spus, este doar o 
neînțelegere și un zvon. 

— Atunci nu te va deranja să-i ceri scuze Contelui de Claremont 
personal? 

— Scuzaţi-mă, Domnule, cum aţi zis? 

- L-am invitat pe conte în dimineața asta la o mică întâlnire. Sau, 
mai curând, să bem ceva și să stăm de vorbă, la Weatherfair: Acesta 
era palatul de refugiu al Ducelui, situat nu departe de oraș: Doar tu, 
cu mine și cu el. Acolo o să-i explici toată situaţia și apoi o să-i ceri 
scuze. 

- Domnule, dar pentru ce? Așa cum am spus totul a fost o 
neînțelegere. 

— Atunci îţi vei cere iertare pentru neînțelegere. Ghreni, nu are 
importanţă dacă, într-adevăr, ai pentru ce să-ți ceri scuze. Ideea e să-ți 
ceri scuze. Ar trebui să știi asta, de-acum. E a-b-c-ul diplomației. 

- Vom fi doar noi trei la întâlnire? 

- Da, cred că așa e cel mai bine. Nu are rost să facem un spectacol 
din asta. Se va afla, oricum. 


- Nu va fi acolo și Lady Vrenna? 


— Fiica contelui? Nu. De ce? 

— Doar întrebam. 

— Am putea s-o invităm, dacă vrei. 

- Mai bine nu. 

- Atunci ne vedem în câteva ore. Tinută lejeră. Și exersează 
ploconirea. Ducele închise. 

Și asta era A opta la mână. 

Așadar, să recapitulăm: Oamenii îl doreau pe Ghreni mort sau 
măcar rănit grav, planurile lui de a manipula lucrurile pentru a veni la 
putere ca Duce, prin instigarea unei revolte, se deșirau într-un ritm 
accelerat și, în câteva ore, trebuia să mimeze regrete pentru un 
incident despre care avea să susțină că nu a avut loc niciodată, deși 
avusese loc și Ghreni nu regreta absolut nimic în afară de faptul că 
planul său nu reușise. Dacă nu se întâmpla repede ceva miraculos, 
Ghreni avea să moară în închisoare și Casa de Nohamapetan avea să 
plătească în fața legii pentru acțiunile sale. 

Și cel mai rău lucru era că, încă de la început, nimic din toate astea 
nu fusese ideea lui. 


Cam pe când ajunseseră adolescenţi, devenise clar pentru oricine 
avea ochi de văzut că fiecare dintre mlădițele Nohamapetanilor avea 
câte o trăsătură caracteristică. Amit era cel convențional — lipsit de 
originalitate, pașnic, dar mereu gata să iasă în față pentru familie și 
pentru casă, o marionetă ușor manipulabilă care urma să preia într-o 
zi, cel puţin oficial, frâiele Casei de Nohamapetan. Ghreni era cel 
folositor, care se pricepea la oameni, „agentul comercial“ sau omul de 
încredere, cel care putea să te intrige cu o idee și să te facă să-ți pui 
semnătura deasupra liniei, chiar dacă nu înțelegeai prea bine ce ai 
cumpărat. 


Dar creierul întregii operațiuni era sora lor, Nadashe. Ea îi spunea 


marionetei ce să zică, îi arăta agentului ținta și punea în mișcare 
planuri a căror îndeplinire ar fi necesitat ani întregi sau chiar decenii. 

Așa cum a făcut într-o noapte, când fraţii se strânseseră cu toții în 
Xi'an pentru a sărbători ziua de naștere a lui Rennered Wu, prințul 
moștenitor, cu care Nadashe începuse de curând să negocieze cu 
privire la o căsătorie. 

— E un imbecil, îi spusese Ghreni surorii sale, după ce toți trei 
plecaseră de la festivitate și ajunseseră la apartamentele 
Nohamapetan, nu departe de palatul imperial. 

— Mie îmi place oarecum, replică Amit. Amit era întins pe un fotoliu 
cu un pahar de Shiraz al Casei de Nohamapetan în mână. Shiraz-ul 
era de contrabandă sau așa ar fi fost dacă l-ar fi băut oricine altcineva 
decât Nohamapetanii, deoarece Casa de Patrick era cea care deținea 
monopolul pe struguri și toate produsele făcute din ei. Dar când se 
formase Interdependenţa și se împărțiseră monopolurile, stocul de 
struguri Nohamapetan existent fusese scutit și putea fi consumat doar 
în familie. Celebrul Shiraz al Casei, recunoscut drept unul dintre cele 
mai fine din afara pierdutei de acum Terre, nu mai era accesibil decât 
dacă erai un Nohamapetan. Sau unul dintre oaspeții lui, la o mică 
petrecere privată, sau chiar la o ocazie mai intimă. Se întâmpla, nu 
rareori, ca enofilii pasionați să le facă avansuri în speranţa apariţiei 
unei asemenea sticle de vin vechi. 

- Nu-i de mirare, spuse Ghreni. 

Din punctul lui de vedere, Rennered Wu și fratele său erau croiți 
din aceeași stofă de playboy plictisitor. Ghreni nu-l antipatiza pe 
Amit, și nici Amit pe Ghreni, dar, odată deveniți adulți, nu mai 
petrecuseră atâta timp împreună. Amândoi aveau alți prieteni, care 
erau mult mai interesanti și potriviti pentru fiecare dintre ei. 

Ghreni nu-și petrecea prea mult timp nici cu sora lui, dar nu din 
cauza lipsei de interes, ci doar din cauză că Nadashe avea planuri. 


Când dintre acestea făcea parte și Ghreni, se ducea să o viziteze. Când 
nu făcea parte dintre ele, nu se ducea. Faptul că-i luase acasă la ea, 
fără escortele din seara aceea, însemna că planurile ei aveau de-a face 
cumva cu ei. 

Dar nu le spunea care erau acelea încă, așa că Ghreni decise s-o 
sâcâie, doar pentru amuzament: 

-Şi care ţi-e scuza, Nada? De ce te tot învârtești în jurul tolomacului 
ăla de Rennered? 

Nadashe, care era așezată în spatele fotoliului lui Amit, se întinse, 
luă paharul de vin al fratelui ei și trase o înghițitură. Amit protestă 
blând, dar tăcu atunci când paharul îi fu returnat: 

- Vrei să spui, în afara faptului că într-o zi va fi Împărax și că alianța 
cu Casa Imperială va oferi familiei noastre o poziție de neatins printre 
celelalte bresle, și că unul dintre copiii mei va fi următorul Împărax, 
încorporând pentru totdeauna interesele noastre în însăși țesătura 
Interdependenţei? 

- Da, spuse Ghreni. În afară de asta. 

— Este un dansator acceptabil. 

- Ei bine, spuse Ghreni, privindu-și fratele, care-și dădea ochii peste 
cap. Asta e, într-adevăr, ceva. 

- Mai e și un alt motiv pentru care v-am adus aici în seara asta. Îi 
luă paharul din nou lui Amit. 

— Nu mai face asta, spuse Amit. 

- Nu, spuse Nadashe și se duse cu paharul la bar. Am nevoie de voi 
doi cu mintea întreagă pentru partea asta. O să-ți primești înapoi 
paharul după ce termin. 

-Mie deja nu-mi place asta, indiferent ce-ar fi, spuse Amit. 

-Ce se întâmplă, Nada? întrebă Ghreni. 


- Doar viitorul, răspunse Nadashe, și apoi ceru computerului casei 


să reducă lumina și să proiecteze o prezentare pe un monitor. 
Prezentarea conţinea o hartă a Interdependenţei, cu curenții de Flux 
principali evidențiați, toți îndreptându-se spre Centru. 

— Acesta este viitorul? întrebă Amit. 

— Acesta este prezentul, spuse Nadashe. Apoi pocni din degete și 
harta se schimbă, și nu era vorba despre sistemele stelare ale 
Interdependenţei, ci despre curenții Fluxului care se rearanjaseră, 
drastic, în unele cazuri. Cea mai remarcabilă schimbare era că spaţiul 
din jurul Centrului, care fusese aglomerat inițial cu vectorii Fluxului 
care soseau și care plecau, era acum populat de numai trei curenți, 
dintre care doi soseau și unul pleca. Un alt sistem devenise acum 
centrul majorității curenților Fluxului, iar spaţiul din jurul său era 
acum încărcat de reprezentări ale traficului de intrare și de ieșire. 

Era Capătul. 

— Acesta este viitorul, spuse Nadashe. 

Ghreni se ridică și se apropie de monitor, studiind noua hartă: 

- De unde ai asta? 

— Am o prietenă de la universitate care a devenit fiziciană a 
Fluxului, spuse ea. Prietena mea căuta în stânga și în dreapta un 
subiect pentru lucrarea ei de doctorat, și a găsit o monografie despre o 
deviere potenţială pe termen lung a Fluxului. Cel care scrisese 
monografia nu făcuse niciodată nimic cu ea. Prietena mea i-a dat de 
urmă și a aflat că devenise un colector de taxe pentru 
Interdependenţă. Așa că s-a apucat să analizeze și să proceseze datele 
și a ajuns la concluzia că, după mai mult de o mie de ani de stabilitate 
relativă, curenţii Fluxului sunt gata să devieze, probabil așa cum arată 
harta aceasta. 

— Când? întrebă Amit. 

- După ea, datele indică faptul că a început deja. Mai întâi mai lent, 
apoi din ce în ce mai iute. Va începe probabil în următorul deceniu. 


Nadashe arătă spre monitor: Această hartă ne spune cum va arăta 
probabil Interdependenţa peste 30 de ani, zice ea. 

Ghreni ridică din sprâncene: 

- Probabil? Ce înseamnă asta? 

— Ea efectuează un model după ceea ce îi apare ca fiind cel mai 
probabil tipar de prăbușiri și deplasări, conform configurației ei de 
date. Spune că acest tipar descrie cu o probabilitate de optzeci și cinci 
la sută cum vor arăta lucrurile după ce fenomenul se stabilizează. Și, 
când se stabilizează, va mai dura probabil încă o mie de ani. 

Ghreni arătă spre hartă: 

— Și e convinsă că planeta de la Capăt va fi locul în care se vor 
concentra toți acei curenți. 

Nadashe încuviință: 

- Ea spune că, de fapt, aceasta este cea mai previzibilă parte a 
deviației. S-a mai întâmplat și înainte, se pare. Devierea asta a 
curenților Fluxului. Datele ei sugerează că poziția activității Fluxului 
se schimbă la fiecare o mie sau două mii de ani între Centru și Capăt. 
Există mai puțin de o șansă la o sută de mii ca orice alt sistem să 
ajungă în centrul curenților Fluxului. 

— Bine-bine, și ce dacă? spuse Amit. 

— Așa că oricine va controla sistemul pe care se concentrează 
curenții Fluxului va controla Interdependența, spuse Ghreni. 

-Cel puţin unul dintre frați este atent, spuse Nadashe, zâmbind. 

— Dar noi nu controlăm sistemul acela, remarcă Amit. Suntem în 
sistemul Terhathum. 

- Vorbești despre prezent, spuse Nadashe și apoi arătă iar spre 
monitor: Acela este viitorul. 

— Există deja un Duce de Capăt acolo, îi spuse Ghreni surorii sale. 


- Da, așa este, fu de acord Nadashe. Dar istoria ne dovedește că nu 


reușesc să rămână mult timp la putere. Sunt detronați suficient de des 
încât, de fiecare dată când are loc o nouă rebeliune, politica 
Interdependenţei este să-i lase să se lupte și să ofere ducatul oricui 
rămâne în picioare. 

— Vrei să-l dăm jos pe Ducele existent? 

- Nu, vreau ca tu să-l dai jos, Ghreni. 

— Cum? De ce eu? 

- Fiindcă Amit e ocupat cu pregătirile pentru a prelua afacerea 
familiei, și eu sunt ocupată cu unirea descendenței mele cu a 
Împăraxului. Ești singurul care nu e ocupat în acest moment. 

- Ba sunt ocupat, spuse Ghreni, și chiar era. 

Era vicepreședintele pentru marketing al Casei, ceea ce reprezenta 
un post potrivit pentru el, având în vedere vârsta lui și experienţa de 
muncă. La un moment dat, urma să părăsească acel post și să devină 
membru al Consiliului de Administraţie al Casei și să i se ofere 
opțiunea să huzurească fără a face, de fapt, nimic, la fel ca fiecare al 
treilea copil al tuturor Caselor principale. 

- Nu ești atât de ocupat. Și, pe urmă, dacă te punem să te ocupi de 
interesele noastre de la Capăt, asta înseamnă că te promovăm. Ceea ce 
ar arăta bine pentru palmaresul tău și ar fi un progres natural al 
carierei tale. 

— Da, dar e la Capăt. 

- Și? 

- La Capăt nu e nimic. De-aia i se și zice Capăt. 

- La Capăt e viitorul, Ghreni. Avem nevoie de tine acolo, ca să fim 
pregătiți când se va întâmpla. 

- Deja plănuiești să intri, prin căsătorie, în Casa Imperială, Nada, 
spuse Amit. Dacă tot vrei să faci asta, de ce avem nevoie de Ghreni la 
Capăt? 


— Vrei să-i răspunzi tu la asta? îl întrebă Nadashe pe Ghreni. 

— Pentru că oricine conduce planeta de la Capăt va fi într-o poziție 
extrem de bună pentru a contesta autoritatea Împăraxului, îi spuse 
Ghreni fratelui său. Adevăratul motiv pentru care Casa de Wu este 
Casa Imperială este faptul că ei controlează spaţiul din jurul 
Centrului. Nu poti să faci nici măcar un pas pe Centru fără să le 
plătești taxe și tarife și penalizări. Dacă toate acestea se vor muta la 
Capăt, una dintre sursele cele mai importante de venituri ale 
Împăraxului va seca. 

— Ne mărităm cu Casa de Wu ca să câștigăm puterea acum, continuă 
Nadashe. Ne asigurăm că avem Capătul pentru a rămâne la putere, 
când se modifică lucrurile. Și, dacă familiile noastre vor stăpâni și 
Centrul, și Capătul, vom feri Interdependenţa să se prăbușească într- 
un război civil. 

-Care ar fi rău pentru afaceri, conchise Amit. Afacerile tuturor, 
inclusiv ale noastre. 

Ghreni privi din nou spre monitor: 

— Vrei să riști cam mult pe baza unei teze de doctorat, surioară. 

Nadashe ridică din umeri: 

— În cel mai rău caz, ne înșelăm în legătură cu devierea. Rezultatul 
va fi că tu vei deveni Ducele de Capăt și că eu voi fi Consoarta 
Împăraxului. 

- De fapt cel mai rău scenariu ar fi să nu te căsătorești cu Rennered, 
Ghreni să fie arestat pentru trădare și devierea să aibă loc oricum, 
preciză Amit. Știu că voi doi consideraţi că nu sunt atât de deștept ca 
voi, și aveți dreptate. Nu sunt. Dar sunt destul de deștept să-mi dau 
seama că planul ăsta al tău, Nadashe, este foarte riscant, iar 
probabilitatea unui eșec nu e deloc neglijabilă. Dacă va funcţiona, veți 
avea nevoie de mine să calmez nervii Consiliului de Administraţie. 


— Doar dacă le spunem, spuse Nadashe. 


Amit pufni: 

- Vrei să dai o lovitură de stat planetară clandestină, implicând 
Casa de Nohamapetan? 

— De ce nu? Folosește fondurile locale. Este vorba despre Capăt. 
Putem ține ascunse cheltuielile astea ani de-a rândul, dacă va fi 
nevoie. Dacă suntem deștepți și procedăm bine, nu trebuie să 
informăm Consiliul de Administraţie decât după ce e totul gata. 

- O, Doamne! spuse Amit ridicându-se din fotoliu. De fapt, chiar am 
nevoie de un pahar acum. Se îndreptă spre bar. 

— Păstrăm secretul. Rămâne totul între noi. 

- Nici măcar folosind fondurile locale nu poți mușamaliza așa ceva, 
spuse Ghreni. Mai ales dacă noi vom fi cei care vor conduce 
rebeliunea. 

— Acela e un loc unde un grup sau altul se revoltă împotriva ducelui 
aflat la putere de câteva ori într-un deceniu, preciză Nadashe. Nu 
trebuie să conduci rebeliunea. Trebuie să găsești una care e deja în 
desfășurare. 

— Și crezi cumva că Ducele ăsta va sta și nu va face nimic? 

- Depinde dacă își dă seama că ești implicat. Dacă ajungi să-i fii util, 
s-ar putea nici să nu-și închipuie. 

— Ah, sunt prea mulți de „dacă“, spuse Amit dinspre bar. 

- Are dreptate, încuviință Ghreni. Arătă spre monitorul cu harta de 
pe el: Și nu avem nicio garanţie că prietena ta fiziciana nu este o 
impostoare. De ce nu au devenit datele astea o știre, Nadashe? Ai zice 
că sunt o chestie ce i-ar putea interesa pe oameni. Faptul că nu am 
auzit niciodată despre asta mă face să cred că e vorba de mai puțin 
decât ne închipuim. 

— A venit direct la mine, și numai la mine, spuse Nadashe. 


— De ce a făcut asta? 


— Avea nevoie de bani și s-a gândit că asta e ceva ce putea fi 
valorificat. l-am plătit tot timpul cât și-a pregătit teza ei de doctorat — 
nu cu acest subiect — și a lucrat mereu pentru mine. 

-Cine e? 

- E o prietenă de-ale mele de la universitate. Ti-am mai spus. 

— Are un nume? 

- Hatide Roynold. 

-O cunosc? 

Nadashe pufni, auzindu-l: 

- Nu. Oricât de greu ti-ar veni să accepti asta, Ghreni, nu ai reușit să 
cunoști și să faci sex cu toate prietenele mele de la universitate. 

- Datele astea pe care le ai de la ea nu au fost verificate inter pares? 
întrebă Amit. Își umpluse din nou paharul cu Shiraz. 

— Nu. Evident că nu am dorit să se audă despre ele. Cred că a 
încercat la un moment dat să corespondeze cu colectorul de taxe pe a 
cărui muncă își bazase cercetarea, dar nu cred că a ieșit ceva din asta. 

— Prin urmare, cu excepția unui birocrat imperial minor, care s-ar 
putea sau nu să știe ceva, dar căruia evident puţin îi pasă, practic 
nimeni altcineva nu știe despre asta? Nadashe încuviință. Bine, spuse 
Amit. Măcar nimeni nu se va aștepta la asta. 

— Deci te-ai răzgândit și vrei să faci chestia asta? îl întrebă Ghreni pe 
fratele său. 

- Nu am spus că vreau să fac asta, zise Amit. Este o investiţie foarte 
riscantă, dar cu mari beneficii, și acesta este modul cel mai politicos în 
care pot descrie această schemă de nebuni. Urăsc riscul. Și deja avem o 
franciză a monopolului, așa că avem deja o răsplată. Arătă spre 
monitor: Dar, dacă chestia asta are cea mai mică șansă să fie adevărată, 
atunci există și riscul ca Interdependenţa să se prăbușească din 
interior dacă nu facem nimic. Și ăsta este un scenariu oarecum riscant, 
dar cu penalități foarte ridicate. Trebuie să mă decid dacă îmi doresc 


asta mai mult decât cealaltă. 

— Putem s-o facem, spuse Nadashe. 

— Asta însemnând că eu va trebui s-o fac să meargă, spuse Ghreni. 
Voi fi la luni întregi distanţă de voi. 

— Putem planifica totul înainte să pleci. 

- Toate acele planuri nu vor mai însemna nimic când se vor lovi de 
lumea reală. 

- Atunci, improvizează. Câştigă încrederea oamenilor. Ascunde-le 
adevăratele tale intenţii. Eşti bun la asta. 

- Da, spuse Ghreni. Dar nu voi ajunge prea departe cu asta. 

-O să-ți dai tu seama cum faci mai departe, spuse Nadashe, 
îndreptându-se spre fratele ei și mângâindu-l pe obraz. Și, când nu vei 
ști ce să mai faci, ieși afară trăgând, fiindcă nu strică. 

— De fapt ar putea strica mult de tot, spuse Amit. Și-și mai turnă 
niște Shiraz. 

— Fii îndrăzneț, spuse Nadashe, ignorându-l pe Amit. Fii îndrăzneţ, 
Ghreni! Și pe urmă, fii Ducele de Capăt! 

Nadashe nu-l convinse nici pe Amit și nici pe Ghreni în noaptea 
aceea. Erau prea multe întrebări și prea multe moduri în care ar fi 
putut ajunge toți trei în câte o celulă de închisoare foarte mică, pentru 
restul zilelor lor, sub acuzaţia de trădare, fraudă și terorism. Dar, mai 
devreme sau mai târziu, Nadashe avea să-i convingă oricum cu 
planurile și cu insistenţele ei. După o lună obținuse acordul fraților ei, 
cel puțin pe acela de principiu. lar după încă una, Ghreni, care tot nu 
credea pe deplin că se înhamă la planul ăsta absurd, se urcase la 
bordul navei Ai Tupeu! care se îndrepta spre Capăt. 

Privind în urmă, partea sa din plan mersese surprinzător de bine. 
Exista, într-adevăr, un grup ofensat gata să se ia la trântă cu Ducele de 
Capăt și căruia putea să-i pompeze bani și arme, în schimbul 
rebeliunii. Își făcuse loc repede în cercul restrâns al Ducelui de Capăt 


care, în ciuda titlului înalt, era un mocofan provincial, al cărui propriu 
tată ajunsese la tron detronându-l pe ducele dinaintea lui și care era 
foarte impresionat de Ghreni a cărui familie își avea originile nobiliare 
încă din timpurile dinaintea formării Interdependenţei. 

În doar câteva luni, rebeliunea se accelerase, iar el devenise 
confidentul Ducelui și coada lui de topor în ce privea politica — și se 
afla într-o poziție de unde-și putea submina stăpânul fără știrea lui, în 
timp ce-și croia drum spre propria inevitabilă ascensiune, după ce 
capul Ducelui avea să se rostogolească în țărână. Sigur, se descurca 
mai bine cu partea lui din plan decât Nadashe cu a ei, deși asta nu era 
în totalitate din vina ei. Din câte știa, nu avusese nimic de-a face cu 
faptul că Rennered se izbise de zidul ăla. Sau cel puțin, dacă avusese, 
nu îl amestecase și pe el. 

Dar acum totul se ducea naibii și Ghreni simţea că mai erau doar 
niște zile, dacă nu ore, până când să cadă în dizgrație și să fie 
descoperit, ceea ce nu era un pericol doar pentru el, ci și pentru 
întreaga Casă de Nohamapetan. Una era să o dai în bară din proprie 
inițiativă și alta să dai cu toată Casa de pământ în timp ce făceai asta. 

Fii îndrăzneţ, așa îi spusese Nadashe. Și pe urmă devino Duce de Capăt! 
Ghreni zâmbi amintindu-și cuvintele ei și încercă să-și imagineze ce ar 
face soră-sa în locul lui. Apoi, cu mai puțin de două ore până la 
întâlnirea cu Ducele de Capăt și cu Contele de Claremont se apucă să 
facă exact ce ar fi făcut ea. 


Ducele, Contele și Ghreni își petrecură o oră bând ceai și gustărind 
pe terasa de la est a reședinței de la Weatherfair, cea cu o vedere de 
mare efect a orașului, vorbind despre lucruri complet lipsite de 
importanță. Ghreni observă că pentru conte era un efort să facă asta, 
fiindcă era limpede că-și imagina că Ghreni îi răpise și intenționase să- 
i tortureze pe fiul său. Apoi cei trei se duseră în biroul privat al 


Ducelui, ca să fie singuri în timp ce vorbeau despre lucruri 
importante, dar care nu aveau legătură cu faptul că Ghreni îl răpise și 
intenționase să-l tortureze pe fiul contelui, și asta mai durase încă o 
oră și ceva. 

Apoi Ducele dădu semnalul că sosise vremea să facă chestia cu 
cerutul iertării. Ghreni încuviință, se ridică în picioare, se postă între 
Conte, care stătea pe scaun, și Duce, care era la biroul său. Inspiră 
adânc, fapt care păru să indice greutatea pe care o resimțea că trebuie 
să rostească cuvintele care urmau. Apoi își băgă mâna în buzunarul 
interior drept al vestei, unde ascunsese un mic pistol cu sarcină 
electrică și-l împușcă cu el pe Conte, care se prăvăli pe spate 
inconștient. 

— Ghreni, ce dracu” faci..., începu Ducele și apoi se opri, fiindcă unul 
dintre plămânii săi avea în el o gaură, făcută de pistoletul lui Ghreni 
scos din buzunarul stâng interior de la vestă, după ce-și lăsase să cadă 
aruncătorul de săgeți, pentru a-și elibera mâinile pentru noua armă. 

Ducele de-abia mai avu timp să se uite la rana de intrare și apoi la 
Ghreni, confuz, înainte să moară din cauza glonţului cu care Ghreni îl 
împușcă direct în față. Glonţul îi pătrunsese chiar sub ochiul drept și-i 
traversase creierul, oprindu-se, după ce i se stinsese viteza, în partea 
posterioară a craniului. 

Ghreni scoase fulgerător o batistă cu care-și șterse amprentele de pe 
pistol și-l puse apoi în mâna Contelui inconștient. Se asigură că arma 
are amprentele Contelui pe mâner și pe trăgaci. Apoi puse mâna pe 
pistolul electric, îl șterse și pe acesta și aplică amprentele Ducelui pe 
el, apoi îl lăsă să cadă pe podea acolo unde ar fi căzut în mod natural. 
Deschise acel sertar al biroului Ducelui unde nobilul și-ar fi pus în 
mod logic un pistol cu sarcină electrică pentru protecție personală. 

Apoi Ghreni alergă la ușa biroului și o deschise exact când cei aflați 
în slujba Ducelui și gărzile lui, care auziseră împușcăturile, ajunseseră 


și ei. 

-S-au împușcat unul pe celălalt! e tot ce spuse Ghreni înainte ca 
personalul și gărzile să se năpustească înăuntru. 

Ghreni se prăbuși lângă ușă, mimând șocul și o falsă hiperventilaţie. 
Nu avea nicio importanţă: nimeni nu se uita la el, fiindcă exista 
problema mult mai importantă a Ducelui mort din încăpere. 

Și asta îi convenea de minune lui Ghreni. Nu voia să se uite nimeni 
la el. Voia ca întreaga lor atenţie să se concentreze pe Duce și pe 
Conte. Voia ca toți cei din încăpere să vadă ce era evident: Contele 
scosese un pistolet, și Ducele trăsese cu aruncătorul de săgeți ca să-l 
imobilizeze, și apoi cineva trăsese primul și totul se dusese naibii, și 
acum cineva murise și celuilalt i se stinsese lumina. Cu cât ceilalți se 
uitau mai mult la asta — și acum încăperea era plină de oameni — cu 
atât ochii lor aveau să le convingă creierele să creadă povestea pe care 
Ghreni urma să le-o spună. 

— Ducele m-a chemat să-i cer iertare Contelui, îi spuse Ghreni lui Sir 
Ontain Mount ceva mai târziu. 

Birocratul imperial se implicase deoarece asasinarea unui duce de 
către un conte era o problemă imperială, chiar dacă era vorba despre 
Ducele de Capăt, pe care altădată Sir Ontain l-ar fi lăsat fără probleme 
să fie spânzurat, dacă rebelii ar fi pus vreodată mâna pe el. Cei doi se 
aflau singuri în morga spitalului, cu trupul Ducelui plasat pe o placă 
în fața lor. 

-S-a întâmplat pentru că le-ai răpit fiul, spuse Mount. 

— Pentru că am fost acuzat că l-aș fi răpit, spuse Ghreni. Și mi-am 
cerut iertare, deși nu pentru că l-am răpit pe Marce Claremont, ceea ce 
n-am făcut. Mi-am cerut iertare pentru un schimb înfierbântat de 
cuvinte cu fiul Contelui, și de la care a pornit această neînțelegere. 

- Cum a primit Contele aceste scuze? 


Ghreni arătă spre placa mortuară: 


- N-a fost convins. 

- De ce nu te-a împușcat Contele pe tine, Lord Ghreni? 

- Domnule? 

— Tu ești acela care presupunea el că i-a răpit fiul. Tu erai cea mai 
logică țintă a furiei lui. Și erai, practic, drept în fața ochilor săi. 

— Contele a crezut că am făcut-o la ordinul Ducelui. Cel puţin asta a 
spus înainte să înceapă împușcăturile. 

— Și de ce a crezut asta? 

- Fiindcă Ducele m-a trimis pe mine să-l văd pe Conte cu câteva zile 
înainte, ca să-l conving să-i transfere ilegal niște fonduri imperiale în 
scopul plătirii armelor furate de către pirați și pe care dorea să le 
răscumpere. Contele refuzase — așa cum era și firesc — așa că a crezut, 
bineînţeles, că Ducele m-ar fi pus să mă ocup de așa-zisa răpire pentru 
a exercita presiune asupra lui. 

— Dar i-ai vorbit tânărului Claremont din partea Ducelui. 

- Da, spuse Ghreni, remarcând faptul că Mount părea să-i accepte 
urzeala de minciuni în legătură cu răpirea însă evident, nu spunea 
nimic despre asta. Ducele era conștient că nu eram de acord cu planul 
său de a „împrumuta“ fondurile, dar l-am întrebat, oricum, pe Conte, 
fiindcă mi-o ceruse Ducele meu. 

— Tot este ciudat că nu a încercat să-ți facă felul și ţie. 

- Poate că intenționase asta. Dar apoi Ducele a scos pistolul electric. 
Nu cred că se aștepta ca Ducele să aibă așa ceva. 

— Nu, încuviință Mount. Șeful gărzilor de corp ale Ducelui a fost și 
el surprins de acest lucru. Mi-a spus că Ducelui nu-i plăceau armele și 
în general nu le purta. Lăsa asta în seama gărzilor sale. 

- Ducele a fost pur și simplu prudent, deoarece Contele era supărat 
pe el, și știa asta. 


- Da, de unde a făcut rost de pistolul electric? Gărzile lui spun că nu 


l-au mai văzut până acum. 

Ghreni își permise să arate stânjenit. 

— Da, Lord Ghreni? insistă Mount. 

- E al meu, și i l-am împrumutat, spuse Ghreni. L-am cumpărat cu 
ceva timp în urmă, când s-a întețit rebeliunea. 

— Dar ai și tu gărzile tale de corp. 

— Nu le am cu mine mereu. Ducele știa că mi l-am cumpărat- nu-l 
aveam niciodată la mine când eram pe lângă el, din motive ușor de 
înțeles —, așa că m-a rugat să-l aduc la această întâlnire. Pentru propria 
lui siguranţă. 

— Ar fi putut, pur și simplu, să-și cheme gărzile de corp să asiste la 
întâlnire. Sau să-i pună pe oamenii lui să-l percheziționeze pe Conte 
când a sosit. 

-Cred că s-a gândit că-l va înfuria și mai tare pe Conte. Întâlnirea 
trebuia să închidă rana dintre ei doi. Din acest motiv a ales să ţină 
această întâlnire la Weatherfair. O reședință privată, și nu un birou 
public. O întâlnire prietenească, și nu una oficială. 

Mount se uită din nou la placa mortuară: 

— Mi se pare că Ducelui nu i-au ieșit socotelile. 

-Ce o să faci cu Contele de Claremont? îl întrebă Ghreni. 

- Deocamdată se află sus, într-o cameră privată, păzit de șase dintre 
pușcașii mei marini. Este în continuare inconștient. Nu cred că atunci 
când se va deștepta o să-mi spună aceeași poveste ca a ta, nu-i așa? 

- Nu știu, spuse Ghreni. Știu doar că e încă supărat pe mine și nu m- 
ar mira să încerce să sugereze că am fost implicat în vreun fel. În afară 
de faptul că i-am împrumutat Ducelui aruncătorul de săgeți, cum ar 
veni. Dar nu știe nimic despre asta. Există vreo înregistrare din birou? 

Mount dădu din cap: 


— Gărzile mi-au spus că Ducele nu avea așa ceva la Weatherfair. Il 


numea „locul său de refugiu“, indiferent ce-o fi vrut să spună cu asta. 

Ghreni încuviință, de parcă n-ar fi știut că Weatherfair nu avea 
niciun sistem de siguranţă adevărat. 

— Următorul duce va fi mai prudent, spuse el. 

- Oricine va fi el, arătă Mount spre placă. Acesta nu are moștenitori 
și nici rude apropiate, iar acordul prenuptial al Ducelui prevede că 
ducesa nu poate moșteni. Se pare că existau unele probleme de 
încredere aici. 

- Nu există vreun protocol? Ca reprezentant al Împăraxului, ar 
trebui să aprobați pe cine va prelua titlul, nu? 

-În absenţa unui moștenitor direct, eu voi fi cel care va numi un 
duce interimar, așa este. Recomandarea mea va trebui să fie aprobată 
de către Împărax, sigur că da. Probabil că primul la care m-aș gândi ar 
fi, pur și simplu, următorul nobil cu rang superior. Ceea ce în acest 
caz ar fi Contele de Claremont. 

-Care nu ar fi cea mai bună idee în aceste circumstanţe, spuse 
Ghreni. 

- Nu, nu ar fi. Mai sunt câţiva conti și baroni pe care i-aș fi 
considerat acceptabili, dar unii dintre ei au fugit de pe planetă, iar alții 
ori se ascund acum, ori s-au aliat cu rebelii, ceea ce îi face absolut 
neconvenabili. Pentru moment, cel puţin. 

— Dar dacă se prezintă liderul rebelilor în persoană? Livy Onjsten, 
generalul lor. 

Mount pufni: 

- N-am de gând s-o numesc doar fiindcă a murit Ducele și acum nu 
trebuie să-l mai răstoarne. Ei se revoltă în continuare. Nu poți câștiga 
o revoltă din oficiu. 

Ghreni își impuse să arate gânditor și tăcut și-l așteptă pe Mount să 
observe acest lucru: 


-Ce este, spuse Mount în cele din urmă. 


— Este ceva despre care se presupunea că nu trebuie să vorbesc, 
spuse Ghreni făcând, intenţionat, pauze între cuvinte: În ultimele 
câteva luni, Ducele m-a trimis în mod discret să negociez cu rebelii ca 
să afle dacă putem ieși din mizeria asta. Resursele lor sunt pe sfârșite 
și la fel și ale noastre. Ambele părți încearcă să găsească o cale 
acceptabilă de ieșire. Dar acum Ducele e mort. Rebelii vor dori tronul 
ducal. Dacă nu acționăm rapid, rebeliunea se va fractura în facțiuni 
concurente, cu lideri care vor pretinde, fiecare, ducatul pentru sine, 
ceea ce le va face viața mai grea tuturor celorlalți de aici de la Capăt. 

— Ce sugerezi, Ghreni? Să o fac duce pe Onjsten asta? 

Ghreni scutură din cap: 

— Moartea Ducelui este deja publică? 

- Nu, spuse Mount. Pentru moment, tot ce se știe este despre Conte, 
care e sus. Nu știe nimeni că el, și aici Mount arătă spre Duce, se află 
aici jos. Dar asta nu va dura prea mult, totuși. 

- Pot să ajung la Onjsten imediat ce ne oprim din vorbit. Lăsaţi-mă 
să-i ofer un armistițiu imediat, acceptarea câtorva dintre scopurile 
politice ale rebelilor și un titlu pentru ea. 

-Ce titlu? 

— Contesă. 

— De Claremont? întrebă Mount, sarcastic. 

- Probabil, dacă rămâne vacant după proces. Dar spuneai că mulți 
conți au fugit. Dă-i unul dintre titlurile acelea vacante. Și titluri mai 
mici pentru locotenenţi. O amnistie generală pentru luptătorii ei. 
Putem termina totul acum, cu un singur apel. 

- Cam multe de făcut cu un singur apel, remarcă Mount. 

- Nu e vorba atât despre apelul ăsta, cât despre munca dusă până 
acum, spuse Ghreni. Oamenii ei și cu mine am creionat mare parte din 
toate astea, în principiu. Acum doar le-am implementa. 


-Şi dacă Onjsten nu e de acord? 

— Atunci îi voi spune că intră în scenă pușcașii marini. 

Mount se crispă: 

- Nu avem nicio intenţie să facem așa ceva, Lord Ghreni. 

— O, sigur că nu! Dar ea nu trebuie să știe asta, și astfel avem o 
pârghie în plus. Voi spune: „Vei avea tot ce vrei sau Interdependenţa 
te va zdrobi“. Va fi motivaţia ei să acționeze. 

— Eşti sigur că poți face asta? 

- Cred că este cea mai bună șansă pe care o avem acum. Și cea mai 
bună pentru mult timp de-acum înainte. 

Mount încuviință: 

— Fă-o. 

-Chestia e, Sir Ontain, că nu am puterea oficială să fac acest lucru. 
Încă. 

Ghreni așteptă ca Mount să-și dea seama ce spunea el și nu-i trebui 
mult, fiindcă Mount nu era prost. Apoi Ghreni trebui să aștepte ca 
Mount să cântărească tot ce-i intrase în cap. Privi microexpresiile care 
se succedau rapid pe chipul lui Mount — realizarea că Ghreni, practic, 
îl condusese într-o capcană de unde Mount va trebui să-i dea tot ce-și 
dorea; enervarea că se lăsase manipulat atât de ușor; suspiciunea că 
Ghreni ar fi putut orchestra întreaga asasinare doar pentru acest 
motiv; admirația ascunsă, dacă așa stăteau lucrurile de fapt; 
recunoașterea faptului că rebeliunea era o mizerie blestemată care, cu 
cât mai repede se sfârșea, prin orice mijloace, cu atât mai bine era 
pentru toți; resemnarea că acest șerpișor de Nohamapetan era 
probabil cea mai bună șansă a lui Mount să se spele cât mai iute pe 
mâini de tot rahatul ăsta. 

Ghreni știu că Mount avea să-i ofere ducatul pe tavă cu aproape 
câteva sutimi de secundă înaintea lui Mount. 


- Bine, Lord Ghreni, spuse Mount. Obţine-mi o încetare a focului 


într-o oră și un armistițiu în următoarele douăzeci și patru de ore și 
vei deveni duce interimar. Voi începe să mă ocup de formularistica 
pentru aprobarea recomandării. Dar vreau să-ți spun limpede, tinere 
prieten: Dacă descopăr că asasinarea Ducelui a avut loc în orice alt 
mod decât cel pe care mi l-ai povestit mie aici, ducatul tău se va 
rezuma la o celulă de trei metri pătrați pentru tot restul vieții tale. Și 
mă voi ocupa personal să-ți asigur o viață cât mai îndelungată. Ne-am 
înțeles? 

— Desigur, Sir Ontain. 

- Atunci felicitări, Lord Ghreni, Duce de Capăt Interimar! Treci la 
treabă. Mount ieși din morgă. Ghreni abia se abținu să nu se bată cu 
pumnii în piept de bucurie. 

O oră mai târziu, obținuse încetarea focului și-și trimisese oamenii 
să lucreze la acordul de armistițiu. Nu fusese necesar s-o amenințe pe 
Generalul Onjsten cu pușcașii imperiali, desigur; aceasta lucra oricum 
pentru el. 

După două ore îl informă pe Căpitanul Wimson de pe Roza Roșie că 
plata pentru deteriorarea navei și pentru arme urmează să fie 
efectuată după ce va fi instalat ca Duce Interimar în mod oficial, așa că 
îl ruga să aibă răbdare și să nu-l omoare. 

Peste trei ore, noul Duce de Capăt Interimar fu informat că se 
trezise Contele de Claremont și că era conștient. Ghreni hotărî să-l 
viziteze și ordonă tuturor, inclusiv celor șase pușcași marini, să 
aștepte de cealaltă parte a ușii. Aceștia se conformară, deși fără prea 
multă tragere de inimă. Ghreni luă scaunul dintr-un colț al încăperii 
și-l așeză lângă patul de spital, în așa fel încât să-i poată vorbi foarte 
încet Contelui. 

— Acum sunt Ducele de Capăt, îi spuse Contelui. 

— Felicitări! spuse Contele, după un moment. Glasul îi era complet 
lipsit de entuziasm. 


Cu toate acestea Ghreni încuviință: 

— Vă mulțumesc. Acum, uite cum stau lucrurile. Dumneavoastră și 
cu mine trebuie să ne punem de acord poveștile. Povestea spune că l- 
ați asasinat pe Duce pentru că mi-a ordonat să-l răpesc pe fiul 
dumneavoastră. Voi doi v-aţi certat, v-aţi scos pistoletul, el a scos 
arma cu sarcină electrică, și nu vă mai amintiți nimic din ce a urmat, 
fiindcă sarcina electrică v-a creat probleme de memorie. 

— Vreti să mărturisesc că am comis un asasinat. 

— Da. Da, asta vreau. 

- Nu e un plan prea grozav, Lord Ghreni. 

Ghreni ignoră refuzul Contelui de a-i recunoaște înălțarea în rang: 

— Uite ce o să vă ofer în schimb. Veti fi acuzat de asasinat, dar voi 
permite efectuarea pedepsei la domiciliul dumneavoastră la 
Claremont. Veţi renunţa la titlul dumneavoastră, și voi avea grijă să-i 
fie acordat fiicei dumneavoastră, și nu să vă fie retras, într-un mod 
dezonorant. Veţi renunţa la slujba dumneavoastră de auditor imperial 
și voi numi pe altcineva, ales de mine, în acest post. Dar voi avea grijă 
să vă păstraţi pensia și voi adăuga un stipendiu ca să vă puteți păstra 
reședința. O să vă ţineţi gura despre toate astea în faţa tuturor, 
inclusiv în faţa fiicei dumneavoastră. A, și vă rog să-i spuneți să nu 
încerce să mă omoare la noapte. 

Auzind asta, Contele pufni. Ghreni continuă să insiste: 

- Dacă sunteţi de acord cu tot, peste cinci ani vă voi graţia. Voi 
spune că Ducele dinainte v-a ameninţat, pe dumneavoastră și pe 
familia dumneavoastră, atât de mult încât aţi simţit că nu aveati de 
ales. Aţi acționat sub o teribilă constrângere. Și, de vreme ce am fost 
prezent acolo tot timpul, sunt în măsură să confirm toate aceste 
lucruri. Așa că asta e. Mărturisiţi, staţi acasă cinci ani și apoi sunteți 
grațiat. 


Contele râse slab. 


— De ce râdeți? întrebă Ghreni. 

- Lord Ghreni, nu aveți nici cea mai palidă idee despre ce se va 
întâmpla în următorii cinci ani, spuse Contele. 

— Din contră, Claremont, am. Vor fi schimbări. Capătul va deveni 
inima Interdependenţei. Toate drumurile vor duce aici. 

- Nu. Niciun drum nu va duce aici. În cinci ani vom fi singuri. Este 
o certitudine fizică. 

Ghreni începu să se simtă tulburat și-și dădu seama că asta i se 
întâmpla din cauza ultimei propoziții a Contelui: 

-Ce vreți să spuneți? 

— De ce credeţi că mi-am trimis fiul departe, Lord Ghreni? Tocmai 
acum? 

-Ca să scape de luptele de aici și ca să se plângă Împăraxului că l- 
am răpit. 

Ultima parte era, de fapt, motivul pentru care Ghreni dorise ca 
Marce să fie lichidat, în cazul în care nu putea fi răpit. Ghreni nu era 
sigur de câtă influenţă dispunea Contele de Claremont la curte, dar 
știa că Nadashe și Amit nu ar fi apreciat un raport de la Capăt despre 
acțiunile sale, care le-ar fi făcut viețile mult mai dificile. 

Contele scutură din cap: 

- L-am pus să plece fiindcă, dacă nu ar fi făcut-o acum, ar fi fost 
imposibil s-o mai facă vreodată. 

Ghreni era nedumerit: 

— Vorbiti despre curentul Fluxului? Ce ar putea ști un auditor 
imperial despre curenţii Fluxului? Specialitatea Contelui erau taxele, 
nu fiz... 

- Of, Doamne! spuse Ghreni și începu să se uite fix, fără fereală, în 
ochii Contelui. Sunteţi el. 


Contele de Claremont păru încurcat, dar amuzat: 


— Cine sunt eu, Lord Ghreni? 

— Sunteţi el! Fizicianul Fluxului! Cel pe a cărui muncă și-a bazat 
Hatide Roynold lucrarea ei. 

Claremont continuă să-l privească uimit pentru o clipă, dar apoi 
Ghreni văzu cum pe faţa lui își face loc, încet, un fel de înţelegere: 

- Cunosc acest nume. Mi-l aduc aminte. Mi-a trimis câte ceva din 
lucrarea ei și o listă de întrebări cu ani în urmă. 

— Și nu i-ați răspuns. 

- Nu, nu i-am răspuns. Împăraxul îmi ordonase să nu vorbesc cu 
nimeni despre munca mea. 

Apoi pe faţa lui Claremont apăru brusc o altă expresie, una de 
îngrijorare: Credeti că lucrarea ei este precisă? Credeţi că toți curenții 
Fluxului se vor muta la Capăt. Asta e, nu? 

Ghreni rămase cu gura căscată. 

Claremont izbi cu palma în marginea patului: 

— Asta era! Chiar asta! 

Claremont începu să râdă cu zgomot, agitat. Unul dintre pușcași 
deschise ușa și-și băgă capul ca să vadă ce se întâmplă. Ghreni îi făcu 
semn nervos să plece. 

În cele din urmă Claremont reuși să se controleze, își șterse o 
lacrimă și-l privi pe Ghreni: 

— O, ce prost amărât și ambițios puteți să fiți! spuse el. 

- Ce anume știți? întrebă Ghreni. 

— Știu că Hatide Roynold a fost neglijentă în ce privește matematica. 
Știu că nu a verificat unele dintre ipotezele sale de bază, și probabil că 
le dezvoltă frenetic într-o anume direcție, fără nicio bază reală. Există 
vreo parte din lucrarea ei care să fi fost revăzută de vreun coleg? 

- Nu, spuse Ghreni. 


Claremont încuviință: 


-Sigur că nu. E ca mine — a fost achiziționată de un patron și 
lucrează singură. Verificarea inter pares este foarte importantă, Lord 
Ghreni. Până când Marce nu a fost destul de mare încât să-mi poată 
verifica lucrarea, zburam în orb. Am făcut unele greșeli stupide pe 
care pur și simplu nu le-am văzut. Roynold făcea și ea greșeli. Știu, le- 
am văzut. Probabil că nici nu le-a corectat vreodată. 

Claremont se aplecă în față și-l lovi ușor cu degetul pe Ghreni în 
piept: 

-Şi tu, laş egoist și ignorant! Nici măcar n-aveai de unde să știi. 

Ghreni chiar tresări când îl împunsese cu degetul: 

-Ce vreți să spuneți? întrebă el. 

Claremont zâmbi și apoi se lăsă pe spate în pat: 

- Ce spun eu nu înseamnă nimic, Lord Ghreni. Cel puţin, până când 
nu vă decideți să trimiteţi un raport Casei dumneavoastră, detaliind 
înălțarea dumneavoastră în rang. Veţi face asta, nu? 

- Da. Raportul urma să fie dus de o dronă poștală, un aparat de 
zbor fără pilot care plutea în spațiu chiar în afara unui găvan, în care 
se puteau înregistra comunicații electronice: scrisori personale și 
imagini, comunicări comerciale, rapoarte, documente de proprietate 
intelectuală ce putuseră fi digitalizate. Zilnic, una dintre aceste drone 
se îndrepta spre Flux cu teancul de informații; și tot zilnic apărea din 
Flux o altă dronă cu scrisori, comunicații, proprietate intelectuală și 
așa mai departe, care erau apoi transmise la Capăt. Poșta venea mereu 
cu întârziere, fiindcă planeta de la Capăt era atât de departe de orice. 
Dar venea mereu. 

Claremont încuviință din nou: 

— Scrieţi-vă raportul. Trimiteți-l. Și apoi, când se va întâmpla, veniți 
înapoi la mine și vă voi spune condiţiile mele. 

- Când se va întâmpla ce? 


-O să vă daţi seama. 


— Și ce condiții credeţi că-mi veți putea impune? 

— Pentru început, nu mi-ar plăcea să am un asasinat în cazier. După 
aceea vom mai vedea. Dar fiți atent ce vă spun, Lord Ghreni: vi s-au 
dat informaţii complet greșite. Eu personal nu am nevoie de 
dumneavoastră. Scrieţi-vă raportul dumneavoastră. Voi aștepta în 
tăcere până vă întoarceți. 

Claremont chiar începu să-l ușuie la propriu pe Ghreni ca să-l facă 
să plece. lar acesta, mai mult din pricina perplexității decât din orice 
alt motiv, plecă. 


Ghreni se duse la biroul său din clădirea Casei de Nohamapetan — 
avea să mai dureze o vreme până să-și mute grijile în palatul ducal, un 
gând care-l făcu să simtă un fior plăcut pe șira spinării — și compuse 
raportul pentru Nadashe. Raportul era atât codificat, cât și criptat. Îl 
trimise pe un canal sigur la drona poștală și așteptă să primească apoi 
cuponul care să-i confirme că a ajuns. Cuponul veni după câteva 
minute, împreună cu cronometrul pentru plecarea dronei, care urma 
să decoleze într-o jumătate de oră. Ghreni își notă numărul cuponului 
și apoi se ocupă cu alte lucruri, dar în principal citi rapoartele de teren 
ale echipei care realiza armistițiul cu rebelii. 

Această activitate îl prinse suficient de tare încât să nu-și dea seama 
decât după trei ore că primise o notă suplimentară de la serviciul 
poștal, care-l informa că mesajul lui nu avea să fie trimis la timp. 
Motivul era „avarie a dronei“ ceea ce însemna că drona se defectase 
cumva. Informațiile din dronă, inclusiv raportul său, urmau să fie 
transferate unei alte drone (fiindcă erau zeci de drone parcate lângă 
găvanul din Flux) și apoi trimise. 

Ghreni luă notă de acest lucru și era pe punctul să continue să facă 
clic pentru confirmare, când observă două alte rapoarte de întârziere 
din pricina unor defecţiuni fizice. În timp ce-l citea pe al treilea, la 


coadă se adăugă un al patrulea. 

Ghreni își apelă asistentul: 

- Ce se întâmplă cu dronele poștale? spuse el. 

- Nu știu, domnule, fu răspunsul. Toată lumea se plânge de asta. 
Toată corespondenţa este retransmisă de la o dronă la alta și înapoi. 

Înainte ca Ghreni să-i poată răspunde, tableta lui sună ca să-l anunţe 
că Sir Ontain Mount încerca să-l contacteze. Se deconectă de la apelul 
cu asistentul său fără să-i mai spună ceva și-l sună pe Mount. 

— Se pare că avem o problemă, spuse Mount. 

-Cu discuţiile legate de armistițiu? întrebă Ghreni. 

- Nu, e altceva. Un cinciar pe nume Fiindcă Așa Am Spus Eu tocmai a 
dat raportul la Staţia Imperială. Era pe punctul să intre în Flux. 

— E vreo problemă cu nava? 

- Nava nu are probleme. Găvanul din Flux însă da. 

-Ce are? 

- Nu este acolo, Lord Ghreni. A dispărut complet! 

După mai multe ore și câteva ședințe semifrenetice, Ghreni se 
întoarse la spital la Contele de Claremont. 

— O, ce bine că te-ai întors, spuse Claremont. Arătă spre pușcașii 
marini. Mi s-a spus că starea mea e bună acum și că mă vor elibera. 
Erau pe punctul de a mă preda autorităţilor locale, care presupun că 
sunt acum oamenii dumneavoastră. Probabil că voi merge la 
închisoare. 

— Am nevoie de această încăpere, le spuse Ghreni tuturor celor care 
nu erau contele. Camera se goli. 

Ghreni își îndreptă atenţia din nou spre Claremont: 

- Ştiai. Despre Flux. 

Claremont încuviință: 


— Era posibil să nu se fi prăbușit încă atunci când v-aţi trimis 


raportul, situație în care am fi avut o cu totul altă conversaţie. Pentru 
moment, cel puţin. Dar, dacă nu s-ar fi prăbușit azi, s-ar fi prăbușit 
mâine sau în ziua următoare. Într-o săptămână, cel mult. Și am fi avut 
această conversaţie atunci. 

- Dacă Curentul Fluxului s-a prăbușit, atunci v-aţi trimis fiul la 
moarte sigură. 

- Nu. Am prevăzut că acest curent se va prăbuși începând cu 
găvanul de intrare. Găvanul de ieșire va mai fi deschis vreme de luni 
de zile. Nu că ar avea vreo importanţă. Nimic altceva nu va mai putea 
intra în el, așa că din toate punctele de vedere, după ce curentul se va 
goli de toate navele care se află acum în el, va dispărea. Toţi cei care se 
află acum la Capăt vor rămâne aici pentru totdeauna. 

— Și cât de mut va dura acest lucru? Cât de lungă va fi „durata“? 

- Vai, Lord Ghreni. Pentru totdeauna, desigur. 

Ghreni nu răspunse nimic. 

— Ar mai fi ceva, spuse Claremont. 

— Ce e? 

- Curentul de Flux dinspre Capăt este închis. Dar prevăd că cel de 
Flux către Capăt va mai rămâne deschis pentru câțiva ani buni. Arată 
și el deja unele semne de depreciere. Dar ar trebui să mai țină o vreme. 
Ar putea fi chiar ultimul curent de Flux din Interdependenţă care să se 
prăbușească în mod complet. 

— Ce înseamnă acest lucru? întrebă Ghreni. 

-Înseamnă că ar trebui să ne pregătim de vizitatori. 

— Vizitatori? 

— Da. 

— Cât de mulți? 

— Atâţia câți vor ajunge vii aici, mă gândesc, spuse Claremont și 
apoi dădu din palme. Acum, Lord Ghreni, ascultă: ești un asasin și un 


uzurpator și ai încercat să-i faci rău fiului meu. Într-o lume perfectă, ai 
fi deja mort sau ai putrezi într-o celulă de închisoare pentru ce ai făcut 
în ultimii câțiva ani. Niciuna dintre opțiuni nu m-ar deranja câtuși de 
puțin. Dar în acest moment, din păcate sau din fericire, ești Ducele de 
Capăt. Presupun că acum, că ești Duce, ai găsit o modalitate magică 
de a opri rebeliunea, așa e? 

Ghreni încuviință. 

— Ceea ce înseamnă că ai fost implicat activ în rebeliune într-un mod 
cât se poate de duplicitar, nu-i așa? 

Ghreni încuviință, scuturându-se din tot corpul. 

- Așa ziceam și eu. Oricum, acum am făcut pace și avem nevoie de 
această pace pentru ceea ce urmează, iar tu, din păcate, ești cel care va 
trebui s-o menţină. Ceea ce înseamnă că a scăpa de tine în acest 
moment ar produce mai multe probleme decât cele pe care le-ar 
rezolva. Aș putea încerca să port o discuţie în contradictoriu pe acest 
subiect — presupun că aș putea să-l contactez pe Sir Ontain și să fac 
tărăboi. Dar acum, că știi despre prăbușirea curentului de Flux, știi că 
avem pe cap probleme mai importante decât rebeliunile și loviturile 
de stat. Așa că îţi voi oferi sprijinul meu. 

- Serios, făcu Ghreni, clipind. Cu tot respectul, domnule, cred că vă 
înșelați în privința celui care are nevoie de sprijin. 

- Nu mă înșel. Ai de luat unele decizii care vor hotărî dacă 
umanitatea — partea de umanitate de aici și părțile care vor veni — va 
supraviețui sau nu prăbușirii. Eşti ambițios și lacom, și faci cu 
siguranţă parte dintr-un plan mai amplu al Casei tale pentru 
preluarea controlului asupra Interdependenţei. Asta e bine. 

— Bine? 

-Ultima parte, da. E bine. Înseamnă că ambiția și lăcomia ta servesc 
unui scop mai important, și nu doar ție însuți. Înseamnă că poți fi 
altceva decât un sociopat lacom. Că s-ar putea ca, de fapt, să-ți pese de 


Interdependenţă, de oamenii din ea și de ce li se întâmplă. Dacă îţi 
pasă sau dacă cel puţin vei putea să înveţi să-ți pese, atunci sunt gata 
să te ajut. Dacă nu, poti să le ceri pușcașilor marini de pe cealaltă parte 
a ușii să mă împuște acum. În acest moment mi-e totuna. Dar, dacă 
îmi vei folosi ajutorul — și ar trebui s-o faci —, am câteva condiții și 
câteva cerințe. Am nevoie de unele lucruri de la tine pentru ca să pot 
crede că ești mai mult decât un escroc superficial și egoist cum ai fost 
până acum. Trebuie să cred că ai putea, într-adevăr, să salvezi lumea. 

Ghreni nu știu nici în ruptul capului ce să-i răspundă. Era, pur și 
simplu, ca și cum limba și creierul său — cele două avantaje pe care le 
avea — se răsuciseră și explodaseră. 

Claremont îl privi pe Ghreni îndeaproape: 

— Nu credeai că va merge așa, nu? Că vei fi duce? Că vei ajunge 
acolo unde ai plănuit? 

Ghreni deschise gura să răspundă și scoase un croncănit. Își înghiți 
rușinat saliva și încercă din nou: 

- Nu, spuse el. 

- Ei bine, ce surpriză, Lord Ghreni! spuse Claremont. Și acum 
spune-mi: Cum va fi? Te vei folosi de mine sau nu? 

a mai puţin de zece minute după ce Da, Domnule, Asta-i Iubita 

Mea ieși din Flux și intră în sistemul Centrului și începu 

călătoria sa în spațiu real de treizeci și șapte ore până la Staţia 

Imperială, o bombă explodă în districtul de distracții din 
orașul Chadwick, de la Centru. Bomba fusese plasată într-un 
restaurant și explodase exact după ora de vârf a prânzului, omorând 
zece oameni aflaţi în restaurant și doi oameni afară, pe stradă. 
Restaurantul fusese distrus complet. 

Reacţia fusese rapidă. Unităţile automatizate de stingere a 
incendiilor ieșiseră din ascunzătorile lor pentru a minimiza 
amenințarea; sistemele publice de condiționare a aerului trecuseră la 
modul de filtrare a particulelor, pentru a păstra aerul respirabil în 
mediul înconjurător. Ușile masive ale acelei secțiuni din Chadwick, 
atât de rar activate, se închiseseră până la pământ pentru a sigila etanș 
secțiunea, pentru a opri răspândirea oricărei conflagrații posibile, ale 
cărei efecte distructive puteau fi oribile în mediul acela subteran și 
închis. Tuburile transportoare de intrare și de ieșire din Chadwick 
fuseseră suspendate și, fizic, închise etanș. Până ce autoritățile locale și 
cele imperiale aveau să redeschidă tuburile, singurul mod de a intra 
sau de a ieși din Chadwick era pe la suprafaţă, prin vid. Dar chiar și 


tunelurile de acces la suprafaţă erau închise și păzite de poliție. 

Nu că ar mai fi avut vreo importanţă: 

-S-au uitat la filmările de pe camerele de securitate din ultima 
săptămână dinainte de explozia bombei, atât la restaurant, cât și pe 
străzile din jurul lui, spuse Gjiven Lobland, investigatorul imperial al 
scenei crimei, în fluxul video transmis la ședința Comitetului executiv 
de la palatul imperial, la trei ore după explozia bombei. Nu au găsit 
nimic. Niciun pachet lăsat acolo, nimic lăsat de vreun client, nicio 
activitate suspectă. l-am identificat pe toți clienţii și pe angajaţii care 
au mâncat sau care lucrau acolo și le procesăm datele, începând cu cei 
care au cazier. Până acum toti sunt curati. 

— Deci cum a ajuns bomba acolo? întrebă Upeska Ranatunga, 
reprezentant din partea Parlamentului. 

— Asta cercetăm. Fragmentul de înregistrare video pe care îl avem 
arată că explozia a pornit din spatele restaurantului, în zona de 
depozitare. Legiștii noștri sunt acum acolo. 

- Dacă a explodat în zona de depozitare, ar fi putut fi în ceva ce s-a 
livrat, spuse Arhiepiscopul Korbijn. În care caz ar putea fi ceva care 
stătea acolo de zile sau săptămâni întregi. 

- Da, Înălţimea Voastră, încuviință Lobland. Anchetatorii caută în 
registrul de livrări. O vom găsi. 

-Şi-a revendicat cineva responsabilitatea? întrebă Cardenia. 

- Nu, Majestatea Voastră. Nu încă. Monitorizăm comunicațiile de pe 
întreaga planetă. Atunci când vom ști, veți ști și dumneavoastră. 

Cardenia încuviinţă și făcu semn să se întrerupă fluxul de 
informații. 

-Cred că știu cine este, spuse o voce din capătul mesei. 

Cardenia se uită într-acolo și o văzu pe Nadashe Nohamapetan, cea 
mai proaspătă membră a Comitetului Executiv. O înlocuise pe 
Samman Temamenan care, din păcate pentru Cardenia, murise... 


Cardenia regreta moartea lui Temamenan din mai multe motive. 

-O să-mi spui că sunt separatiștii de la Capăt, zise Cardenia. 

- E a patra bombă din ultimele două luni la Centru, spuse Nadashe. 
Și de fiecare dată au, în esenţă, același mod de operare. Avem rapoarte 
despre activități similare și în trei alte sisteme, toate au început după 
ce știrile despre încoronarea dumneavoastră și despre atentatul care a 
însoțit-o au ajuns în acele sisteme. 

- Pot fi imitatori, spuse Ranatunga. lar pe teroriștii de la încoronare 
i-am prins. 

- l-am ucis pe teroriștii de la încoronare, corectă Korbijn. 

— Presupușii teroriști de la încoronare, adăugă Cardenia. Cei doi 
teroriști erau, într-adevăr, originari de la Capăt, dar altfel nu se știa 
mare lucru despre ei, cu excepția faptului că se detonaseră singuri cu 
o bombă mică exact înainte ca forțele imperiale să dărâme ușa 
apartamentului lor de la Centru unde fuseseră descoperiţi că locuiau 
și unde s-au găsit probe fizice care-i legau de explozia bombei de la 
încoronare. 

- Am omorât doi indivizi, spuse Nadashe. Nu știm dacă am scăpat 
de întreaga lor celulă sau rețea. 

- Ce sugeraţi să facem, Lady Nadashe? întrebă Korbijn. Altceva 
decât ceea ce facem deja, având în vedere că deja facem destul de 
mult? 

— Arhiepiscopule, sunt de acord că anchetatorii noștri locali și 
imperiali fac tot ce le stă în putință. Problema nu e aici. Este la Capăt. 
A sosit momentul ca Interdependenţa să pună piciorul în prag, să 
preia controlul planetei și să înăbușe rebeliunea de acolo. 

— Așa cum ați spus mai înainte și cum i-ați pus și pe parlamentarii 
dumneavoastră să sugereze, spuse Ranatunga. 

- Nu numai parlamentarii de pe Terhathum cred acest lucru, 
ministrule Ranatunga. 


S 


- Când am spus „parlamentarii dumneavoastră“, nu m-am referit 
doar la cei din sistemul unde locuiți dumneavoastră, Lady Nadashe. 
M-am referit și la cei din alte sisteme, pe care i-ați cumpărat pentru 
această cruciadă a dumneavoastră. 

Lui Nadashe păru să-i sară muștarul: 

- Mă simt ofensată de aluzia că membrii Casei de Nohamapetan ar 
acționa incorect sau chiar în mod diferit față de cum acționează orice 
altă casă sau breaslă când are un interes. 

— Și care este interesul dumneavoastră, Lady Nadashe? întrebă 
Cardenia. 

— Interesul nostru este evitarea posibilei subminări a comerțului și a 
vieții cetățenilor Interdependenţei. Și este, de asemenea, în interesul 
nostru să ne asigurăm că aceia care-l atacă pe Împărax vor fi pedepsiți. 
Un Împărax care este perceput ca fiind slab sau vulnerabil invită la 
haos. 

— Vreti să subjugăm un sistem ce aparţine Interdependenţei doar 
pentru imaginea noastră politică? întrebă Cardenia. 

- Nu numai pentru imagine, spuse Nadashe. Și nu în primul rând 
pentru imagine. Dar dacă asta face bine și imaginii? Cu siguranţă. 

Cardenia se întoarse spre Ranatunga: 

— În ce ape se scaldă acum Parlamentul în această privință? 

Ranatunga se uită la Nadashe înainte să răspundă: 

- Parlamentul a fost revoltat după primul atac în momentul 
încoronării, doamnă. Cred că a considerat morțile presupușilor 
atacatori o dezamăgire. După această nouă serie de atacuri, există o 
susținere considerabilă pentru un răspuns mai robust. 

-Ce spun parlamentarii de la Capăt? 

-Când am vorbit cu ei, mi-au spus că nu au primit nici informaţii și 
nici instrucțiuni de la ducele lor. Se îndoiesc că rebeliunea în curs are 
puterea de influenţă sau resursele necesare să atace restul 


Interdependenţei. 

— Era și firesc să spună asta, interveni Nadashe. 

- ...sau vreun interes, continuă Ranatunga. Au fost nenumărate 
rebeliuni la Capăt și înainte. Este în natura locului, fiindcă 
Interdependenţa își trimite acolo oamenii cu probleme. Însă aceasta a 
reușit mereu să țină aceste rebeliuni sub control. Așa că sunt sceptici. 

- Ceea ce nu e o consolare pentru familiile victimelor, spuse 
Nadashe. 

-În ciuda scepticismului lor, dacă s-ar pune la vot o preluare 
imperială a planetei de la Capăt, ne putem aștepta să fie susținută. 
Mai ales acum, când atacurile par să escaladeze. 

— Și breslele ar susține-o, spuse Nadashe. 

- Dar ar distruge comerțul, remarcă Cardenia. 

— Ar întrerupe temporar comerțul către Capăt. Ceea ce e preferabil 
atacurilor care întrerup pe termen nedefinit comerţul de-a lungul 
Interdependenţei. Și apoi Capătul e Capătul. Nu este un generator 
semnificativ de venituri pentru veniturile majorității caselor și 
breslelor. Nu înseamnă decât 1% din veniturile brute ale Casei mele. 
Presupun că e la fel și pentru celelalte case. 

Cardenia se întoarse spre Korbijn: 

— Și ce zice Biserica? 

— Biserica va fi îngrijorată în ce privește problemele umanitare, 
spuse Korbijn, așa cum suntem mereu la vreme de război. Dar nu 
uitati, doamnă, bomba de la încoronare nu a fost doar un atac 
îndreptat împotriva dumneavoastră. A fost un atac împotriva Bisericii 
și a catedralei noastre. Și, într-un sens mai amplu, Biserica se preocupă 
de siguranţa fiecărui suflet din Interdependenţă. Dacă aceste explozii 
cu bombă au, într-adevăr, legătură cu rebeliunea de la Capăt, atunci 
trebuie să ne gândim să intervenim, pentru binele lor. 


Pentru o clipă, Cardenia îl privi gânditoare pe Arhiepiscop: 


- Vă mulțumesc. 

-Ce credeţi despre asta, Maiestate? întrebă Nadashe. 

-Cred că, până nu știm în mod clar cine se află în spatele acestor 
atentate cu bombă și care sunt scopurile lor, nu ar trebui să acţionăm 
la Capăt. 

Cardenia o opri cu un gest al mâinii pe Nadashe, care deschisese 
gura să răspundă, apoi continuă: 

- Noi nu suntem în dezacord cu evaluarea acestor fapte ca acte de 
terorism venite dinspre Capăt. Dar să ne angajăm într-un plan de 
acțiune de această magnitudine fără probe este o adevărată nebunie. 
Vom lăsa investigaţiile să continue. 

— S-ar putea ca Parlamentul să v-o ia înainte, doamnă, spuse 
Ranatunga. Mai ales dacă atacurile continuă. 

- Va exista presiune și din partea breslelor, spuse Nadashe. 

— Înţelegem graba lor, spuse Cardenia. Nava pentru trupe Profețiile 
Rachelei este staționată aici la Centru. Putem trimite zece mii de 
pușcași marini la Capăt imediat dacă este necesar. Dar Comitetul, 
sperăm, le va aduce aminte Parlamentului și breslelor că noi am fost 
ținta primului dintre aceste atacuri. Am fost primii care am pierdut 
oameni. Am fost primii care am suferit. Și suferim în continuare. Din 
toate aceste motive, recomandăm răbdare. Oamenii de la Capăt vor 
suferi, într-un fel sau altul, dacă îi privăm de independenţă. Trebuie să 
fim siguri. 

— Da, doamnă, spuse Ranatunga. 

Nadashe nu spuse nimic. Cardenia își înclină ușor capul spre toți, 
făcându-le semn să se retragă. 

- Lady Nadashe, am dori să discutăm putin între patru ochi, spuse 
Cardenia, în timp ce ceilalți membri ai Comitetului se împrăștiau. 

- Desigur, doamnă, spuse Nadashe și rămase. 


- Mi-a parvenit o scrisoare de protest în legătură cu numirea 


dumneavoastră în cadrul Comitetului Executiv, spuse Cardenia, când 
rămaseră singure, renunțând pluralul imperial „noi“. 

Pentru Nadashe acesta fu un semnal că discuţia va fi neoficială și va 
rămâne secretă. 

— Lăsaţi-mă să ghicesc, spuse Nadashe. Din partea Casei de Lagos. 

- Casa de Lagos este unul dintre semnatari, dar nu e singurul. 

- Care e problema? 

— Sunt preocupați că cei din Casa de Nohamapetan au prea mult 
acces la mine, prin prezența dumneavoastră în Comitet, asocierea 
dumneavoastră anterioară cu Rennered și faptul că fratele 
dumneavoastră Amit încearcă din răsputeri să mă convingă să mă 
căsătoresc cu el. 

Nadashe zâmbi subţire: 

- Cu tot respectul, doamnă, „din răsputeri“ nu este expresia pe care 
aș folosi-o pentru această descriere. Sau poate, mai precis, Amit 
încearcă din răsputeri. Nu și dumneavoastră. 

-I-am precizat lui Amit că voi fi în doliu pentru Naffa Dolg vreme 
de un an de zile. 

- Da, așa este. Este o perioadă de doliu destul de lungă, doamnă. 

- Mi-a fost ca o soră, Lady Nohamapetan. lar perioada de doliu 
include și celelalte victime ale atentatului cu bombă de la încoronare. 
Să încerc să scurtez această perioadă acum ar fi o lipsă de respect 
pentru ei toți. 

Al treilea motiv, care era acela că voia să tragă de timp înainte de a 
lua în considerare ideea de a-l lua de bărbat pe Amit Nohamapetan, 
rămase nespus, dar atât Cardenia, cât și Nadashe erau conștiente de 
el. 

- Oricum, continuă Cardenia, impresia multora dintre case este că a 
dumneavoastră are, poate, prea multă influenţă. 


- Le-aș reaminti că am fost numită prin vot de către bresle. Și, cum 
casele controlează breslele respective, înseamnă că eu sunt aleasa 
majorității caselor. 

— Este adevărat. Scrisoarea îmi amintește totuși că, deși uzanta este 
ca Împăraxul să accepte aleșii Bisericii, ai breslelor și ai Parlamentului 
pentru Comitetul Executiv, Împăraxul poate refuza sau demite un 
membru dacă nu i se pare potrivit. Scrisoarea ne oferă, și asta e foarte 
util, mai multe exemple când s-a mai întâmplat astfel. 

— Intenţionați să mă demiteți, doamnă? întrebă Nadashe, iar 
Cardenia surprinse tensiunea reținută din glasul ei. 

- Nu aș jigni breslele într-un asemenea mod fără motiv, spuse 
Cardenia. Dar acum, după ce mi s-a atras atenţia, recunosc că această 
Casă de Nohamapetan face parte, în mod constant și evident, din viața 
mea, și impresia creată, cea a influenţei necuvenite, este o problemă. Ar 
fi înțelept, pentru Casa dumneavoastră, să decidă ce anume preferă: 
un loc în Comitetul Executiv sau șansa de a avea un consort imperial 
din rândurile ei. 

— Pot să vorbesc liber, doamnă? spuse Nadashe după o clipă. 

— Te rog. 

- Nu-mi oferiţi prea multe opțiuni, nu-i așa? Dacă rămân în 
Comitetul Executiv, veți avea o scuză să refuzati cererea fratelui meu 
și veți avea în continuare opțiunea demiterii mele din Comitetul 
Executiv, dacă vă fac probleme. Dacă abandonez Comitetul, veți avea 
în continuare opțiunea să refuzati cererea fratelui meu, pe care, ca să 
fiu sinceră, nu cred că aţi luat-o în mod serios în considerare și nici nu 
intenţionaţi s-o faceți. Dacă doriți să scăpați de mine sau de fratele 
meu, atunci faceţi-o. Este dreptul și privilegiul dumneavoastră ca 
Împărax. Dar nu folosiți toate aceste rahaturi drept scuză. 

Cardenia zâmbi auzind-o și regretă o clipă că preferinţele ei pentru 
partenerii sexuali și romantici se îndreptau spre sexul opus. Spre 


deosebire de fratele ei, Nadashe nu era plictisitoare. 

Și te-ar înfuleca de vie, îi spuse o parte din mintea ei. Și da, probabil 
așa era. Nadashe nu ar fi fost interesată să rămână o consoartă 
cuminte: ar fi dorit să conducă. Ceea ce, dacă Cardenia era complet 
sinceră cu ea însăși, nu ar fi fost neapărat un lucru rău. Cardenia nu 
dorise niciodată să fie Împărax. Tot ce-și dorise fusese să fie un soi de 
mecena a unei mici și drăguțe instituţii filantropice pentru artiști sau 
așa ceva. Ideea de a avea o soţie ambițioasă, care să fie fericită să se 
ocupe cu această muncă istovitoare de conducere a imperiului, își 
avea farmecul ei. 

Atâta timp cât soția ta se conformează agendei tale, îi preciză din nou 
mintea ei. Ceea ce ar fi fost o problemă de primă importanţă cu 
Nadashe Nohamapetan. Oricare ar fi fost planurile ei, acestea fuseseră 
făcute cu mult timp înainte ca ea să ajungă pe tron. Ăsta ar fi un 
element care o scotea din joc pe Nadashe. În plus, Cardenia nu era, de 
fapt, interesată să facă sex cu ea și asta era o problemă. Îndoliată sau 
nu, trecuse al naibii de mult timp de când nu mai făcuse sex. 

Dar nici cu Amit nu vrei să faci sex, îi aminti mintea ei. Ceea ce era cât 
se poate de adevărat. Era de genul potrivit, dar avea personalitatea 
greșită și era atât de clar marioneta surorii lui, și o parte din 
mașinațiile ei, încât singurul lucru pe care putea să-l gândească atunci 
când se afla în prezenţa lui era Când pot să plec? Cardeniei îi mai era la 
fel de clar și că Amit o considera atrăgătoare sau, oricum, destul de 
atrăgătoare, ceea ce însemna cu siguranţă că și-ar fi dorit să facă sex cu 
ea. 

Dacă nu vrei să faci sex cu niciunul dintre ei, atunci ai putea, în fond, să 
te mării cu cel care nu vrea să facă sex cu tine, concluzionă mintea ei. Era 
un punct de vedere excelent, doar că nu știa orientarea sexuală a lui 
Nadashe, dincolo de „ambițioasă“. Nadashe ar vrea să se căsătorească 
cu Cardenia, dacă ar exista această ofertă. Ar fi dorit și restul 


lucrurilor pe care se presupune că le implică o căsătorie? Posibil. Dar 
nu asta era ce-și dorea Cardenia. 

Nu că n-ar fi găsit cu cine să facă sex dacă avea chef, oricum. Fiindcă și 
asta era important. Căsătoriile politice erau cum erau, și Casa de 
Murn, care controla breasla muncii sexuale, avea o prezență 
fructuoasă pe Xi'an. Ar fi putut primi foarte ușor oricât de multe 
servicii putea suporta. Cu siguranţă n-ar fi fost primul Împărax care 
făcuse așa ceva. Știa asta din Camera Memoriei, unde îi ceruse, 
prostește, copiei simulate a tatălui ei să-i spună despre căsătoria 
imperială, iar Attavio al VI-lea își dezvăluise întreaga amploare a 
propriei activități adulterine. 

Asta o dezgustase pe Cardenia, nu neapărat sexul în sine, ci fiindcă 
ea, la fel ca cei mai mulți oameni, prefera să nu-și imagineze vreun 
părinte de-al ei făcând asta. Cardenia nu se opunea muncii sexuale 
sau obținerii de sex în acest fel, dacă persoana respectivă simțea 
nevoia și ăsta era cel mai simplu mod de a și-o satisface. Dar nu-și 
dorea ca acest lucru să fie implicit pentru ea. Sau să aibă iubiți care să 
facă treaba unui partener. Dacă era să se căsătorească, dorea un 
partener care să fie în miezul tuturor acestor lucruri. Da, considerați-o 
demodată. 

Și pe urmă, dincolo de toate prostiile astea despre sex, era problema 
copiilor: s-ar fi putut rezolva în mod convenţional cu Amit 
Nohamapetan sau tehnic cu Nadashe, dar întrebarea dacă-și dorea 
vreun copil cu oricare dintre ei rămânea fără răspuns. Nu-i păsa de 
Nohamapetani atât de mult. Era sigură că și-ar fi iubit orice copil al ei, 
dar îi era teamă că nu i-ar fi plăcut, în cazul în care personalitatea 
Nohamapetan ar fi fost cea predominantă. 

Și nimic din toate acestea nu schimba faptul că, la urma urmelor, 
Cardenia nu dorea să se căsătorească nici cu Amit și nici cu Nadashe 
Nohamapetan, nu numai pentru că nu-l considera pe niciunul 


atrăgător, ci fiindcă o irita însuși faptul că e forțată să încheie o 
căsătorie din rațiuni politice. O iritau Nohamapetanii pentru că 
insistau cu revendicarea dreptului lor dintr-un contract la care ea nu 
fusese parte. O irita Comitetul Executiv fiindcă le promova intenţiile, 
în mod tacit și explicit. O iritau realitățile politice care făceau din 
căsătoria cu un Nohamapetan o mișcare prudentă pentru ca 
Împăraxul să-și poată păstra și să-și poată exercita puterea. O irita 
fratele ei pentru că murise și-o irita tatăl ei pentru că îi sugerase că nu 
e necesar să se mărite cu un Nohamapetan, în fond, și asta când 
fiecare persoană, facțiune și realitatea însăși îi sugerau cu tărie că 
trebuie s-o facă. 

Viața mea e de rahat, își spuse Cardenia sieși. Sunt Împăraxul întregii 
umanități și viața mea e de rahat. Râse puţin de asta. 

- Doamnă? spuse Nadashe, scoțând-o din reverie. 

-Îmi cer scuze, spuse Cardenia. Mă gândeam la situația noastră 
dificilă. 

— Pot oferi o sugestie? întrebă Nadashe. 

— Puteti. 

- Pentru Casa mea și pentru fratele meu, aș fi gata să eliberez locul 
meu din Comitet, dar numai dacă dumneavoastră ați fi de acord cu 
căsătoria. Așa că permiteți-mi să vă sugerez următoarele: cât sunteți în 
doliu, petreceti perioade semnificative de timp cu Amit. Nu numai în 
situaţii oficiale, dar și în situații unde amândoi ați putea fi cu adevărat 
cei care sunteți cu adevărat, unul în fața celuilalt, dacă ați fi împreună. 
Și unde aţi putea învăţa să-l vedeți ca pe un partener. Un consort. Un 
soț. La aniversarea încoronării dumneavoastră spuneţi-i dacă-l 
acceptați. Și, dacă da, îmi voi da demisia din Comitetul Executiv. Însă, 
dacă nu, voi rămâne și cel puțin atât Casa mea, cât și Amit vor avea 
răspunsul. Dar aș avea nevoie de promisiunea dumneavoastră că nu 
veti încerca apoi să mă demiteți din Comitet. Vi se pare acceptabil? 


Cardenia medită la asta: 

-Cred că da, spuse ea. 

— Bine, spuse Nadashe. În acest caz, am o invitaţie pentru 
dumneavoastră de la Amit. Șantierele dumneavoastră navale tocmai 
au terminat construcția ultimului decar al Casei de Nohamapetan, 
Dacă Vrei Să Cânţi, Cântă! Vă invită la un tur privat al navei, împreună 
cu el. 

- Când? 

- Peste două zile. 

-Şi când a făcut fratele dumneavoastră această invitație? 

— Ieri. V-ar fi trimis-o direct, dar fac parte din Comitet, și știa că mă 
voi întâlni cu dumneavoastră. 

-Şi ați anticipat că vom purta această conversaţie, Nadashe? 

Nadashe zâmbi: 

- Nu, doamnă. Nu mi-aș fi imaginat că și Casa de Lagos va 
convinge celelalte Case să încerce să mă înlăture, deși nu mă 
surprinde acest lucru, acum că l-am aflat. Sau că dumneavoastră și cu 
mine vom ajunge la o înțelegere din acest motiv. Nu, adevărul, 
doamnă, este că Amit chiar pare să vă îndrăgească. Așa că m-a rugat să 
intervin pentru el. 

— Sunteţi o soră bună. 

— Sunt o soră adecvată, spuse Nadashe. Adică, tot vă vedeam azi, 
așa că nu m-am deranjat în mod special. 

Pufniră amândouă în râs. 

La scurt timp după aceea, Cardenia se întoarse în aripa ei privată cu 
Gell Deng: 

— Aș vrea să mă tii la curent cu ultimele informații despre atacul cu 
bombă de azi, spuse ea. Și nu numai cu informatiile ce apar în 
fluxurile de ştiri. 


- Sigur, doamnă, spuse Deng. 

— Încă ceva... am fost de acord să fac turul noii nave cu Amit 
Nohamapetan peste două zile. Vă rog să-i contactaţi pe oamenii lui și 
faceți toate aranjamentele necesare. Va dura cam două ore, plus 
drumul dus și întors. În a doua jumătate a după-amiezii. 

Deng ridică ușor din sprâncene auzind-o, dar nu spuse nimic în 
mod deschis despre asta. În schimb, răspunse: 

— Garda Imperială va avea nevoie de planurile de execuţie ale navei 
și o propunere de itinerar al turului. 

- Nu cred că există un itinerar propus al turului. Se dorește a fi un 
tur neoficial. 

-Garda Imperială va fi foarte nefericită în legătură cu acest aspect. 

— Atunci spune-le celor de la Garda Imperială să-i informeze pe 
oamenii lui Nohamapetan că trebuie să existe un itinerar, dar nu-mi 
spune și mie, vreau să fie o surpriză pentru mine. 

- Da, doamnă. Mi-aţi mai cerut să vă spun dacă sunt vești despre 
Contele de Claremont de la Capăt. 

- Da? În prima săptămână a domniei ei, Cardenia îi trimisese o 
scrisoare Contelui, informându-l despre moartea lui Attavio al VI-lea 
și cerându-i să-i trimită informaţiile cele mai recente despre cercetările 
lui. Ar fi fost mult prea devreme pentru ca el să-i poată răspunde 
direct. 

- Nu e vorba despre Contele de Claremont însuși, ci despre fiul său, 
Lord Marce Claremont. Tocmai a sosit pe un cinciar al Casei de Lagos 
și va ajunge la Staţia Imperială în aproximativ treizeci de ore. Solicită 
o audienţă la dumneavoastră. 

— Fiul său? 

— Da, doamnă. 


— Suntem siguri de relația de rudenie? 


- Nota a venit cu același cifru de siguranţă pe care a folosit-o 
Contele de Claremont la toată corespondenţa sa. Este valabilă. 

-I s-a întâmplat ceva Contelui? 

— Cererea nu ne spune. Aţi dori să-l programăm sau ar trebui să-l 
șuntez? 

Biroul Împăraxului avea trei duzine de ofițeri de protocol care să se 
întâlnească cu oficialii de rang inferior, aparatcici și lachei. Dacă 
oricare dintre ei era destul de important ca să fie trimis mai sus, Deng 
trebuia să primească un raport și să decidă dacă să-i atragă atenția 
Împăraxului. 

— Programează-l. 

— Pot să-i dau cincisprezece minute înainte de turul dumneavoastră 
cu Amit Nohamapetan, indiferent la orice oră va avea loc acesta. Ar 
trebui să fie un interval de timp suficient pentru ca Lordul Claremont 
să debarce și să prindă o navetă spre Xi'an. 

— Trimite pe cineva să-l întâmpine. Probabil că este prima lui 
călătorie în exteriorul Capătului. Nu vreau să se rătăcească. 

— Da, doamnă. 

- Mai am altceva de făcut azi? 

— Doar câteva lucruri minore. Nimic din ce nu poate aștepta. 

Cardenia încuviință: 

— Atunci merg să vorbesc cu strămoșii mei pentru o vreme. Despre 
căsătoriile politice. 

-Cred că știu totul despre ele, doamnă. 

-Şi eu cred asta, încuviință Cardenia și se îndreptă spre Camera 
Memoriei. 

— A vem două probleme foarte reale, îi spuse Kiva Contesei Huma 
Lagos, mama ei și matriarha curentă a Casei de Lagos. Una 
fiind mai mare decât cealaltă. 

— Să începem cu cea mai mică, sugeră Huma. 

- Nenorociții de Nohamapetani. 

Huma râse. 

Se aflau amândouă în birourile lor de la Centru ale Casei de Lagos 
din Casa Breslelor, singura și cea mai mare clădire comercială de la 
Centru. Casa Breslei avea șapte sute de ani, cuprindea cele mai vechi 
și influente Case din Interdependenţă și avea în jur clădiri mai mici ale 
Caselor mai puțin importante, adunate ca niște petiționari. Apropierea 
sediului de la Centru al unei Case de Casa Breslelor denota, în mare, 
influența politică de care dispunea aceasta. Lagos deţinea, în Casa 
Breslelor, trei etaje inferioare. Casa de Nohamapetan se afla mai sus cu 
câteva etaje, dar avea doar un nivel și jumătate din altul. Casa de Wu, 
Casa Imperială, avea douăsprezece etaje la vârf, inclusiv acoperișul, 
situat destul de sus încât puteai, practic, atinge cu mâna vârful 
domului de habitat care adăpostea Casa Breslelor. 

Contesa Lagos nu stătea în mod obișnuit la Casa Breslelor. 
Conducea Casa din sistemul Casei de Lagos, Ikkoyi, și-l lăsase pe un 


văr ca director la Centru și la Xi'an. Dar sosise la Centru cu o 
săptămână mai devreme pentru a participa la negocierile finale pentru 
un acord de licenţiere încrucișată cu Casa de Jemisin. Contele Jemisin 
era programat să ajungă în două zile. Între timp, Kiva preferase să-i 
descrie problemele ei mamei sale, și nu Lordului Pretar, Directorul 
Principal de la Centru, pe care Kiva îl considerase mereu un individ 
plictisitor și servil. 

-Ce probleme ai cu Nohamapetanii? întrebă Huma. În afară de cele 
obișnuite? 

- Unu: Sunt sigură că Nohamapetanii ne-au sabotat produsul la 
Capăt prin introducerea unui virus și l-au făcut pe ducele de acolo să 
ne aplice embargoul și să ne pună poprire pe bani. Doi: Sunt la fel de 
sigură și că Ghreni Nohamapetan, Directorul lor de la Capăt, a fost 
acela care l-a convins pe Duce să pună poprire pe banii noștri, ca apoi 
să-i folosească în războiul lui civil de acum împotriva rebelilor. Trei: 
sunt aproape sigură că Nohamapetanii, și mai precis Ghreni 
Nohamapetan, sunt în spatele rebeliunii curente de la Capăt, dar nu 
am dovezi în acest sens. Patru și cel mai important: blestematul de 
Ghreni Nohamapetan a încercat să pună o bombă pe nava noastră și 
pe urmă a trimis niște nenorociți de pirați după noi. 

Huma Lagos cântări în tăcere ceea ce-i spusese fiica ei. Apoi 
continuă: 

- Doar din curiozitate, dacă asta este problema cea mai mică, care e 
cea mare? 

- Completa prăbușire a Fluxului, sfârșitul Interdependenţei și 
posibila extincție a rasei umane. 

Auzind asta, Huma tresări: 

- Când? 

-În următorii câțiva ani. 


— De unde ai informaţia asta? 


— De la unul dintre pasagerii de pe Da, Domnule, care întâmplător 
este și un fizician al Fluxului. 

— De ce ţi-a spus asta? 

- L-am futut până mi-a spus tot. 

— Și-l crezi? 

- Mda, îl cred. Nu pot spune că înfeleg toată chestia. Dar nu mă 
îndoiesc că cel puţin o parte din ce spune este adevărat. Suntem cu 
toții absolut terminati! 

— Unde se află acest pasager acum? 

— Se duce să-i vorbească Împăraxului despre asta. 

- Hmm, spuse Huma și apoi tăcu, reflectând. Ei bine, există ceva ce 
am putea face în legătură cu rahatul ăsta de „sfârșit al 
Interdependenţei“ înainte să semnez tratatul nostru cu Casa de 
Jemisin peste două zile? 

- Nu, de fapt nu. 

Huma încuviinţă: 

— Atunci să ne concentrăm asupra Nohamapetanilor pentru 
moment. Așa. Spune-mi tot. 

Kiva îi povesti totul, de-a fir a păr, despre călătoria navei Da, 
Domnule la Capăt, cu voce tare și cu nenumărate comentarii de fond. 
La un moment dat fură întrerupte, atunci când Lordul Pretar își făcu 
apariția în încăpere. Contesa de Lagos îi făcu semn să iasă fără ca 
măcar să-l privească; acesta se retrase în grabă și se așeză în zona lui 
de așteptare. După o oră de așteptare, se ridică și se duse să-și ia niște 
cafea. 

— Ai fi dispusă să te duci în fața Tribunalului de Doleanţe al Breslei 
și să depui mărturie că Ghreni Nohamapetan a ordonat să fie plantată 
o bombă la bordul Da, Domnule și s-a aflat în spatele atacului piraţilor? 
întrebă Huma, după ce Kiva termină. 


-Sigur că da. 

— Și crezi că cei din Casa de Nohamapetan sunt în spatele acestei 
afaceri? Iar Ghreni Nohamapetan nu a acționat în mod independent, 
urmărindu-și propriile scopuri, ci în baza ordinelor primite de la Casa 
sa? 

-ÎI cunosc pe Ghreni Nohamapetan, mamă. Am fost împreună de 
câteva ori când eram la universitate și el o vizita pe Nadashe. Nu e cel 
mai ambițios din familie. Nu știu care e poziţia oficială a Casei de 
Nohamapetan referitor la rahatul de care se ocupă la Capăt, dar știu 
că el nu este creierul acestei operațiuni. 

— Atunci vorbești despre Nadashe. 

Kiva încuviință: 

— Ea este cea cu care am fost, de fapt, colegă la universitate. 

— Ești prietenă cu ea? 

— „Prietenă“ e prea mult zis. M-a tolerat când mi-o trăgeam cu frate- 
su, și în rest am căzut oarecum de acord că ar fi cel mai bine pentru 
toată lumea să nu ne amestecăm niciuna în ciorba celeilalte. Dar o 
respect. E al dracu’ de deșteaptă și, dacă te-ar împinge într-un put, ar 
face așa încât să pară că tu ai sărit în el. Dacă se face ceva, atunci ea e 
aia care face lucrul ăla. 

După încă o pauză, Huma spuse: 

— Ştii că în ultimele câteva luni, rebelii de la Capăt au pus bombe în 
mai multe locuri, aici și în alte sisteme, nu? 

- Nu. De unde să știu asta? Am fost plecată mai mult de doi ani, 
mamă. 

— Au început, sau așa se presupune, cu atentatul cu bombă de la 
ceremonia de încoronare a noului Împărax. l-au omorât lui Grayland 
cea mai bună prietenă și erau s-o omoare și pe ea. Și de atunci, de 
fiecare dată când are loc un nou atac, Nadashe se agită, cerând o 
reacție militară de la bresle și în Parlament. Și funcţionează. Au acum 


o navă purtătoare de trupe gata să plece prin curentul Fluxului până 
la Capăt. Așteaptă doar o scuză s-o trimită. 

- Da, se potrivește, spuse Kiva. Dacă vrea ca nava să fie trimisă, 
înseamnă că are un plan pentru când va ajunge acolo. 

— Dacă se duc, se presupune că trebuie să-l sprijine pe Duce; or, tu ai 
spus că, după tine, Ghreni Nohamapetan îi sprijină în secret pe rebeli. 
- Mda. Și? Ori are un plan să facă acea forță militară suplimentară 
să lucreze pentru el, ori se petrece ceva care ne scapă. Sau ambele. 

Probabil ambele. Bătu din palme: 

- Păi, hai să mergem și să aflăm, nu? leși din birou și se îndreptă 
spre liftul colectiv. Kiva se ridică și o urmă. 

Peste două minute se aflau amândouă în holul Casei de 
Nohamapetan: 

- Trebuie să-l văd pe Amit Nohamapetan, spuse Huma angajatei de 
la receptie. 

— Aveţi programată o întâlnire? întrebă angajata. Kiva zâmbi, 
auzind-o, și imediat îi fu milă de ea. 

— Sunt Contesa Huma Lagos, draga mea, nu am nevoie de nicio 
programare. 

-Îmi pare rău, dar, dacă nu aveți programa... 

— Copilă, vreau să-ți atrag atenţia foarte limpede în legătură cu ceva. 
Arătă spre ușa de sticlă, care avea probabil o cheie magnetică și care 
despărțea zona de recepție de restul etajului: Voi intra pe ușa aceea și, 
după ce am intrat, o să mă duc la biroul lui Amit Nohamapetan și voi 
încerca și ușa aceea. Dacă nu mi se deschid ușile, fac două lucruri. 
Unu: depun o plângere la Tribunalul de Doleanţe al Breslelor 
împotriva Casei de Nohamapetan pentru obstrucționarea anchetei, 
ceea ce poate nu știi, dar este o acuzaţie extrem de gravă și Casa de 
Nohamapetan va trebui să plătească sute de mii de mărci pentru 
apărare. Și apoi vor pierde, iar în acel moment niște milioane de mărci 


vor curge din conturile lor în ale mele și tu vei fi concediată pentru că 
ai cauzat o dispută între Case, care ar fi fost atât de ușor de evitat. Doi: 
Te voi da în judecată și pe tine, și voi anunța Casa de Nohamapetan că 
voi renunța la procesul împotriva lor dacă te dau afară pe tine. Și pe 
urmă, amândouă Casele noastre vor hotărî că nu vei mai lucra pe un 
post similar niciodată și că tot restul vieţii tale nu vei mai primi decât 
salariul minim pe Interdependenţă sau, dacă primești mai mult, orice 
vei câștiga peste această sumă îmi va reveni și-mi va fi trimis mie. Și 
voi cheltui banii ăștia pe șampanie ca să închin în cinstea nefericirii 
tale. Ne-am înțeles perfect? 

Recepţionera rămase cu gura căscată și apoi apăsă pe buton, 
deschizând ușa: 

— Mulţumesc, spuse Huma și intră. Kiva o urmă. 

Biroul lui Amit se afla în colțul îndepărtat al etajului, era mare, cu 
piese de mobilă impecabilă și cu ferestre mari care dădeau spre 
districtul comercial al Hubfall-ului. El și alți doi stăteau așezați în 
două fotolii delicios de confortabile la o masă și cu toții părură 
surprinși când își făcură apariția Huma și Kiva în mijlocul lor. 

Huma arătă spre cei doi care nu erau Amit: 

- Tu și tu, ieșiți dracului afară chiar acum! spuse ea. 

Se întoarseră spre Amit care încuviință. Se duseră dracului afară. 
Huma și Kiva se așezară în fotoliile rămase libere. 

Amit se uită la ele și apoi se aplecă peste masă și ridică o tabletă 
care-i semnaliza un mesaj de alertă. ÎI citi: 

— Aparent mi-ați ameninţat recepționera, Contesă Lagos, spuse el. În 
plus, nu așa funcționează o acuzaţie de obstrucționare a anchetei, și o 
știți prea bine. 

Aruncă tableta înapoi pe masă și începu să-și cântărească din priviri 
musafirele. 


— Acum: cărui fapt îi datorez plăcerea neașteptată, ca să fiu sincer, a 


prezenţei dumneavoastră? întrebă el. 

- Unu: familia voastră a sabotat produsul nostru la Capăt, spuse 
Huma. 

— Nu știu nimic despre acest lucru, spuse Amit. 

- Ei bine, eu știu. Și avocaţii noștri vor vorbi cu avocaţii voştri 
despre aceasta. Doi: familia voastră a intervenit, sabotând posibilitatea 
fiicei mele de a-și face afacerile de la Capăt, influențându-l pe ducele 
de acolo, ca să le pună ilegal poprire pe venituri și să le folosească în 
scopuri proprii. 

Amit o privi pe Kiva: 

— A, Lady Kiva. Mi se păruse că te recunosc. Cred că erai prietenă și 
cu sora, și cu fratele meu odinioară. 

— „Prietenă“ nu e tocmai cuvântul potrivit, spuse Kiva. 

- Poate că nu, spuse Amit amabil și apoi își îndreptă atenţia înapoi 
spre Huma. Interferenţa în comerţ este o acuzaţie gravă, doamnă, așa 
că presupun că avocații noștri vor discuta și acest lucru. Nu mai e 
cazul să vă amintesc că Tribunalul Doleanţelor este foarte sensibil la 
încercările de a fi folosit de către o casă pentru intimidarea alteia. Așa 
că, dacă ne dați în judecată și pierdeţi, Casa de Nohamapetan va cere 
despăgubiri pentru onorariile avocaților și despăgubiri triple. Iar 
avocații noștri sunt foarte buni și foarte scumpi. 

- Nu vom pierde. Vom face acuzații și împotriva fratelui 
dumneavoastră Ghreni, pentru tentativă de omor și tentativă de 
răpire, acuzaţii de conspirație pentru ambele, de sabotare a unei nave 
a breslei, de piraterie și de șantaj. 

— Cum? spuse Amit, mai puțin binedispus. 

- Rahatul ăla mic a pus o bombă pe nava mea și i-a trimis pe pirați 
după unul dintre pasagerii de pe navă, spuse Kiva. 

— Și da, Amit, avem toate probele de care avem nevoie ca să 
dovedim acuzațiile, spuse Huma. O avem pe Kiva, avem victima 


tentativei de răpire și de omor și avem și echipajul de pe nava Da, 
Domnule, și toți dorim să depunem mărturie. Plus înregistrările de 
securitate ale tentativei de omor și confesiunea asasinului plătit, și 
înregistrările comunicaţiilor dintre Da, Domnule și nava piraților, 
adăugă Kiva, în mod util. 

Huma încuviință: 

— Ar mai fi o mică problemă, și anume că Ghreni se află la un an și 
jumătate distanţă, așa că va fi greu să fie rechemat pentru a fi citat la 
proces. Dar, cu probele pe care le avem, cred că putem convinge și 
breasla, și Parlamentul să emită o ordonanţă de privare a drepturilor 
civile. ê 

— Și, pentru că nenorocitul ăsta era și reprezentantul autorizat al 
Casei de Nohamapetan la Capăt, ne vom asigura că ordonanța se va 
referi la Casa voastră, spuse Kiva. 

Începuse să brodeze pe fraza rostită de mama sa, dar era destul de 
sigură că știa ce avea de gând mama ei și acum o luase valul. Așa că, 
la naiba, de ce nu?! 

- Pot să vă garantez că cei din Casa de Nohamapetan nu sunt 
implicați în niciun plan de distrugere a navelor dumneavoastră, spuse 
Amit. 

— Nici măcar să nu încerci să mă iei așa, Lord Amit, spuse Huma. 
Știm cu toţii că fratele tău nu are așa de multă inițiativă. Și nici 
dumneata, dacă veni vorba. Orice face Ghreni face în baza unor 
instrucțiuni. Și, dacă acestea nu vin de la Casa de Nohamapetan, 
atunci vin de la cineva din Casa de Nohamapetan, ceea ce, din punctul 
nostru de vedere, este același lucru. Nu ne deranjează deloc să cerem 
tribunalelor breslei și Interdependenţei să extindă raza acuzării de 
conspirație și să vă investigheze pe tine și pe sora ta și, în fond, pe toți 
cei din blestemata asta de Casă de Nohamapetan. 


— Asta s-ar putea dovedi mai greu decât vă închipuiți, spuse Amit. 


Huma pufni: 

- Simplul fapt că încerci să obţii mâna Împăraxului nu înseamnă că 
tu sau Casa ta sunteți imuni la justiție, Lord Amit. Cum mai merg 
lucrurile, apropo? Se zvonește că rezistă în mod eroic farmecelor tale. 
Poate că se va simți chiar ușurată când va afla că tu și întreaga ta 
familie nenorocită sunteţi cercetaţi penal. 

— Victima tentativei de asasinat este fiul unui foarte bun prieten de- 
al tatălui ei, fostul Împărax, interveni și Kiva. 

- Ei bine, este un motiv în plus să nu vrea să fie văzută în 
apropierea figurii tale ticăloase, îi spuse Huma lui Amit. 

- De fapt, chiar mă întâlnesc cu ea azi, mai târziu, spuse Amit, doar 
putin iritat. Face turul noului nostru decar cu mine. 

— Ah, ce adorabil! remarcă Huma și bătu din palme. Poate că voi 
trimite la ea pe cineva dintre oamenii mei de la Xi'an cu un rezumat al 
plângerii noastre. Ştii doar ca să aveți ce discuta, ca doi porumbei, în 
timpul turului de pe noua ta jucărie. 

Kiva o privea acum fascinată de admirație pe mama ei. Huma 
Lagos fusese dintotdeauna cineva cu care era bine să nu te pui și Kiva 
își urmărise mama ani de-a rândul argumentând și negociind, așa că 
se inspirase din ambele ei daruri. Dar a simţit mereu o plăcere s-o 
urmărească cum îi face praf cu pricepere și aroganță pe nemernicii ca 
Amit Nohamapetan, ca apoi să-i apuce și să-i strângă de... (Sau să le-o 
răsucească, după caz.) Era drăguţ să poti să-ți admiri părintele, chiar și 
acum, ca femeie adultă, și să te gândești: Asta e ce vreau să fiu când o să 
fiu mare, la naiba! 

Amit oftă, își duse mâna la față și se frecă: 

- Bine, Contesă Lagos. Ce doriți? 

— Vai, Lord Amit, ce vreţi să spuneti? 

- Adică, dacă aţi fi dorit cu adevărat să ne dați în judecată la 
Tribunalul Doleanţelor sau la Tribunalele Interdependenţei, ați fi 


făcut-o pur și simplu și ne-ați fi luat prin surprindere. Faptul că vă 
aflați în biroul meu înseamnă că doriți să rezolvati această problemă 
într-un alt fel. Perfect. Spuneti-mi ce doriți. 

- Vreau să tund Casa de Nohamapetan. 

— Nici măcar nu înțeleg ce înseamnă asta, spuse Amit. 

— Înseamnă că vreau trei lucruri de la dumneata și toate trei o să 
doară. 

— Și care sunt ele? 

— Mai întâi, v-aţi băgat în afacerile noastre. Putem să ne luptăm 
pentru ele la tribunal, dar nu o să vă placă ce va ieși. 

Huma se întoarse spre Kiva: 

-Ce venit speram să obținem din această călătorie? 

-O sută de milioane de mărci, spuse Kiva. 

— Deci vreți o sută de milioane de mărci de la noi, spuse Amit. 

— Vreau două sute de milioane de mărci. 

— E ridicol. 

— V-aţi bătut joc de produsul nostru, zise Huma. Și dacă era doar 
asta, și ar fi fost destul de rău. Dar v-aţi bătut joc și de reputaţia 
noastră! Acesta este costul pentru că v-aţi bătut joc de reputaţia 
noastră. Deci: două sute de milioane de mărci, în conturile noastre în 
trei zile. 

Amit privea de parcă ar fi vrut să mai spună ceva, dar pe urmă se 
răzgândi: 

— Și în al doilea rând? o îmboldi el. 

— Ştii probabil că am semnat o scrisoare în care protestam cu privire 
la locul surorii tale în componența Comitetului Executiv, spuse Huma. 

- Da, mi-a spus ceva despre asta. 

— Atunci nu vei fi surprins că dorim să-și dea demisia din Comitetul 


Executiv. 


— Pentru a fi înlocuită de un Lagos, bineînţeles. 

Huma scutură din cap: 

— Nu. Dar, sincer? Oricine ar fi mai bun decât sora ta. 

-O să-i transmit ce ați spus despre ea. 

-Te rog. În al treilea rând, îi vei spune Împăraxului Grayland că te- 
ai răzgândit cu privire la căsătorie. 

- Ei, haide, protestă Amit. Deja ați cerut capul surorii mele. Lăsaţi- 
mi-l măcar pe al meu! 

- Aceasta nu este o negociere, spuseră Huma și Kiva simultan, apoi 
se priviră, rânjind, una pe cealaltă. 

Huma își îndreptă iar atenţia spre Amit: 

- Hai să nu ne prefacem că, după ce vei deveni consort, nu vei 
rămâne în continuare marioneta surorii tale. 

- Da, asta era, spuse Amit sarcastic. Eu nu am o voinţă proprie. 

- Nu, nu ai, încuviință Huma, fără nicio umbră de sarcasm. Poţi să 
vezi un terapeut în legătură cu asta, dacă vrei. Dar între timp trebuie 
să renunti să te căsătorești și să intri în familia imperială. 

-Şi dacă Grayland e cea care vrea să se mărite cu mine? 

Huma râse: 

— Vai, bietul de tine! Pur și simplu nu. 

Amit păru că se posomorăște puțin: 

— Și noi ce primim contra îndeplinirii acestor cerințe? 

- Nimic, spuse Huma. Adică, nu mai spunem nimic din ce ați făcut 
la Capăt. Și nu spunem nimic despre ce ați plănuit pentru Capăt. 

-Chiar așa? spuse Amit, iar Kiva simți cum i se urcă sângele la cap. 

Dacă avusese orice fărâmă de îndoială că Nohamapetanii erau puși 
pe rele acolo la Capăt, acea fărâmă se risipise în acea clipă. Simti o 
mână pe mâna ei și înțelese că mama ei o avertiza să-și reprime ieșirea 
nervoasă pe care era gata s-o aibă. Se abținu. 


-Chiar așa, spuse Huma. 

— Şi ce asigurare avem? 

- Vrei o nenorocire de contract scris, Amit? Chiar ești așa de cretin? 
Trebuie să înţelegi ceva acum. Nu mai ai niciun as în mânecă, în 
chestia asta. Mulțumită neglijenţei îngrozitoare a fratelui tău, 
dispunem de mai multe probe decât e necesar ca să vă îngropăm pe 
tine, pe sora ta și pe toată Casa voastră blestemată. În cel mai bun caz, 
îți vei petrece următorii zece ani cu procese și anchete. În cel mai rău, 
vei ajunge în închisoare și Casa ta își va vedea cum îi este scos la 
mezat monopolul. Dar oricum ar sta lucrurile, va fi rău pentru 
afacerile voastre, Amit. lar sora ta își va pierde locul din Comitet și nu 
te vei mai căsători oricum cu Împăraxul. În felul ăsta singura pierdere 
vor fi banii și veți mai primi și un pumn drept în egoul vostru umflat. 
Dar le veți supraviețui amândurora, sunt sigură. 

Amit medită la toate acestea: 

-O să vă răspund mâine. 

-Sau poți să ne răspunzi chiar acum, spuse Huma. 

-Contesă Lagos, vă rog, spuse Amit. Așa cum în modul cel mai 
umilitor posibil mi-ați precizat de mai multe ori în cursul acestei 
conversații, nu pot lua această hotărâre de unul singur. Și tot am 
întâlnirea cu Împăraxul pe agendă astăzi. Nu pot s-o amân, pur și 
simplu. 

— Atunci uite cum facem. În exact douăzeci și patru de ore și un 
minut începând de acum, dacă n-am auzit nimic de la tine, voi trimite 
o declaraţie pe proprie răspundere Comitetului Executiv și 
Împăraxului însuși. Și o să vă las pe tine și pe sora ta să vă descurcați 
în continuare. E bine așa? 

— Bine e mult spus, Contesă. 

- Trebuia să vă gândiţi de două ori înainte să porniţi toată mizeria 
asta, Lord Amit, spuse Huma Lagos, ridicându-se în picioare. 


Kiva se ridică la rândul ei. 

- Și înainte să hotărâți să târâți și Casa noastră în ea, continuă 
Huma. 

Apoi ieși fără să-și mai ia rămas-bun. Kiva o urmă. Ultima ei 
imagine cu Amit Nohamapetan fuse cum acesta se întinde după 
tabletă și tastează nervos un cod de apel. 

— Te iubesc la nebunie, îi spuse Kiva mamei ei, în timp ce treceau 
prin fața recepţionerei pe drumul de ieșire. Femeia nu se uită la ele în 
timp ce treceau prin fața ei. 

- Mm-hmm, făcu Huma în timp ce așteptau liftul. 

-Crezi că Nadashe va fi de acord? spuse Kiva, atunci când fuseră 
singure în lift. 

- Nu are nicio importanță, spuse Huma. 

- Două sute de milioane par să fie o sumă importantă. 

-Scopul discuţiei nu a fost să-i șantajăm pe Nohamapetani. Acesta a 
fost doar un avantaj marginal. Ideea a fost să aflăm ce au în cap și să le 
zădărnicim planurile. Acuma știm ce coc. Vor să preia planeta de la 
Capăt. 

— Așa este, spuse Kiva, dar de ce? 

Liftul se deschise: 

— Fiindcă ei știu ceva ce își închipuie că restul lumii nu știe, spuse 
Huma, ieșind din lift. 

Kiva reflectă la asta în timp ce mergeau: 

-Crezi că ei știu despre... îi spuse ea mamei sale. Despre ce se 
întâmplă cu Fluxul? 

— Ei știu sau cred că știu și altceva la fel de important, spuse Huma. 
Își asumă riscuri mari ca să se poziționeze la naiba-n praznic al 
spațiului și cred că sunt gata să renunţe la multe ca să nu facă valuri. 


— Deci chiar crezi că o să ne dea banii? 


Huma încuviință. Ajunseră la ușa biroului Lordului Pretar. În timp 
ce intrau, Pretar se ridică să-i întâmpine. 

— leși, spuse Huma. Pretar își înghiți urările de bun-venit și mărșălui 
spre ieșire. Kiva închise ușa: 

— Banii sunt încă o confirmare, continuă ea, privind-o pe fiica ei. 

- Dar dacă nu ne dau banii? 

— Atunci cred că noi două nu va mai trebui să pășim nicăieri unde se 
află o linie directă de vizibilitate între noi și un acoperiș înalt. Dar 
oricum ar fi, tocmai le-am pus planurile și programul în pericol. Va fi 
interesant de văzut ce vor face în următoarele zile. 

Huma se așeză la biroul lui Pretar. 

— Prietenul ăsta al tău, continuă ea. Fizicianul Fluxului... 

- Marce Claremont, spuse Kiva. 

- Mai sunteți în relaţii suficient de civilizate? 

- Da, se poate spune și așa, zise Kiva, gândindu-se retrospectiv la 
ultima lor sesiune de amor și zâmbi. 

— Vreau să mă întâlnesc cu el. Știu că tu îl crezi, dar am nevoie să-l 
cred și eu. Și, dacă-l cred, trebuie să știu cât timp mai avem până se 
duce totul dracului. Apoi trebuie să aflăm exact cum profită 
Nohamapetanii din asta... și cum ne distrug; de tot pe noi, ceilalți. 
Vreau să știu înaintea tuturor. 

Kiva scutură dn cap: 

— Se întâlnește cu Împăraxul azi, spuse ea. Nu cred că va păstra totul 
numai pentru ea. 

- Nu contează dacă le spune tuturor, zise Huma. Chestia e dacă va 
fi crezută. 

— Bine, dar ăsta e adevărul. 

- Oh, draga mea fiică, spuse Huma zâmbind. Nu-mi spune că nu știi 
cât de puţin contează asta de fapt. 


Io 


nainte de a ajunge la Centru, Marce Claremont nu realizase cât 
de ţărănoi era. 
Era una să știe teoretic că Centrul, care includea și planeta cu 

același nume, Centrul, cu imensa lui Staţie Imperială, cu la fel de 
imensul său habitat autonom al Xi'anului și zecile de alte habitate 
asociate, era cea mai populată și cea mai avansată națiune umană din 
Interdependenţă. Și cu totul altceva era să debarce de pe nava Da, 
Domnule la Staţia Imperială a Centrului, care era de câteva ori mai 
mare decât Staţia de la Capăt și să se cufunde în forfota și agitația 
creată de mulțimea de oameni care soseau și plecau ducându-se 
fiecare în treaba lui — și să știe că planeta de dedesubt avea pe ea și 
mai mulți oameni, în habitate și mai aglomerate, înghesuindu-se unii 
în altii în domuri subterane sau în cilindri rotativi cu design 
tehnologic avansat, lungi de kilometri întregi, și care-și trăiau viețile 
ignorând complet sau pur și simplu neinteresându-i cât de aproape 
erau de vid sau de roca rece ori de radiația mistuitoare care-i putea 
ucide în câteva minute. 

Acești oameni sunt sonati, se gândi Marce și-și rânji sieși. Ti se tăia 

respirația când te gândeai la situaţiile în care se bagă oamenii, și tot 
reușesc să prospere. În Interdependenţă, cu interconectivitatea ei 


religioasă și cu etosul ei social combinate cu economia monopolistă, 
centrată pe bresle, reușiseră să creeze probabil metoda cea mai 
ridicolă, în complexitatea ei, de a se asigura de supraviețuirea speciei 
pe care ar fi putut-o născoci. lar faptul că întregul mecanism se 
sprijinea pe un sistem oficial de caste ale nobililor interconectat cu 
clasa negustorilor și, sub ei, cu cea a muncitorilor obișnuiți complica 
procedurile și mai mult. 

Și totuși funcționa. Funcţiona fiindcă, la nivelul societăţii, suficient 
de mulți oameni doreau, aparent, să funcționeze și fiindcă, în miezul 
ei, miliarde de oameni ce trăiau în habitate fragile, predispuse la 
defecţiuni mecanice și ecologice și la degradare, și cu resurse naturale 
limitate, se descurcau mult mai bine, bazându-se unii pe alții decât 
încercând să se descurce singuri. Chiar și fără Interdependenţă, să fie 
interdependentă fusese cel mai bun mod de supraviețuire al 
umanității. 

Doar că acum va trebui să găsim cu toții un mod nou de a supraviețui, își 
spuse Marce. Privi în sus și-n jur la Staţia Imperială a Centrului, cu 
toți oamenii care se mișcau prin ea, și-și aminti că în mai puţin de un 
deceniu toți vor fi probabil morți sau muribunzi, inclusiv el însuși. 

- Lord Marce? 

Marce privi în jurul lui și văzu un tânăr îmbrăcat în livreaua 
imperială verde-închis, care-l privea la rândul lui și avea în mână 
semnul pe care scria: „Lord Marce Claremont“. 

— Da, eu sunt, spuse Marce. 

- Vă voi conduce pe Xi'an, spuse tânărul privind în jur. Aveţi 
bagaje? Înţeleg că ați coborât de la bordul unui cinciar al familiei 
Lagos. Aveţi lucruri personale? 

- Bagajul meu a fost trimis la hotelul Moreland, aflat aici pe Staţie. 

— Excelentă alegere, domnule. 


- Vă mulțumesc. 


Moreland îi fusese recomandat de Kiva care adăugase „dacă ţi-l poți 
permite“. Marce, care era acum în posesia celor optzeci de milioane de 
mărci în criptul său de date, admisese că probabil avea să se descurce. 

Tânărul îi făcu semn cu mâna: 

— Pe aici, domnule. 

Marce îl urmă pe tânărul al cărui nume era Verson Sohne spre o 
zonă din stația imperială folosită ca terminal pentru călătoria spre 
Xi'an. I se verifică documentele, i se verifică din nou, îi scanară corpul 
de două ori și fu întrebat care e scopul venirii lui la Xi'an, tot de două 
ori, de către doi anchetatori diferiți. De fiecare dată Marce le atrase 
atenţia că are o întâlnire cu Împăraxul și le arătă tableta cu anunţul 
despre întâlnirea oficială programată cu codul hash de securitate 
înscris. Nu-l întrebară despre ce anume era întâlnirea, lucru pentru 
care Marce le fu recunoscător. Presupunea că, dacă le-ar fi răspuns 
„despre sfârșitul Interdependenţei și posibila extincţie a rasei umane“, 
asta le-ar fi putut ridica semne de întrebare. 

Verson își ceru scuze pentru măsurile de securitate: 

-S-au intensificat de când rebelii aceia oribili de la Capăt au pus 
bomba de la încoronare, spuse el și apoi tăcu brusc, dându-și seama 
că, de fapt, oaspetele său venea de la Capăt. N-am vrut să insinuez 
nimic despre dumneavoastră, domnule, spuse el, după o clipă. 

Marce zâmbi, auzindu-l. Aflase doar de câteva ore despre moartea 
lui Attavio al VI-lea, despre succesiunea fiicei sale Cardenia, acum 
devenită Grayland al II-lea —, și despre încercarea de asasinat din ziua 
încoronării sale. El, unul, se îndoia că ar fi putut fi implicat cineva de 
la Capăt: 

— Nu-i nimic, îi spuse el lui Verson, care păru vizibil ușurat. 

Călătoria cu naveta de la Stația Imperială până la Xi'an se petrecu 
fără probleme, dar Marce o urmări pe tabletă oricum, privind la 
suprafaţa Centrului, în timp ce naveta parcurgea traseul de ieșire din 


Staţia Imperială spre ecuatorul planetei, acolo unde plutea la zece 
grade nord orașul Xi'an. Marce urmărea cum Xi'an creștea și se vedea 
din ce în ce mai clar pe tableta lui, și începu să distingă torentul de 
picățele care reprezentau traficul de la habitat și către acesta. Mai 
departe și mai jos de linia despărțitoare a Centrului erau alte habitate 
mai mici, care serveau ca locuinţe pentru muncitorii care construiseră 
astronavele de la docurile plutitoare din apropiere. Marce nu văzu 
niciunul dintre ele pe tableta sa. 

Naveta ateriză, iar Marce și Verson își făcură drum prin trenul care 
traversa întregul Xi'an și Marce fu din nou fascinat de priveliște, 
văzând cum defila peisajul, deasupra și în jurul lui, pe măsură ce 
suprafața interioară a staţiei cilindrice șerpuia în jur și se întâlnea cu 
trenul pe partea cealaltă. 

-Sunteti prima oară pe Xi'an, domnule? întrebă Verson. 

- Prima oară pe un habitat ca acesta, răspunse Marce. Am trăit toată 
viața la Capăt. Pe suprafața unei planete. Nu seamănă deloc cu ce e 
aici. 

— Cum este acolo, domnule? 

— Plat. Marce continua să se uite la pământul care se ridica înspre el. 
Chiar și dealurile noastre sunt plate prin comparaţie cu acestea. Nu- 
mi dau seama cum poate privi în sus cineva de aici fără să se întrebe 
de ce nu cade până tocmai pe partea cealaltă a stației. 

- Ei bine, pentru că Xi'an se rotește, începu Verson. 

Marce râse, auzindu-l: 

— Înţeleg partea fizică din toate acestea. Dar e o diferenţă între a 
cunoaște ceva din punct de vedere intelectual și porțiunea animală a 
creierului, care-ţi spune să te ţii bine de ceva. Ai crescut pe un habitat 
ca acesta? 

Verson încuviință, zâmbind politicos: 


-Sunt din Ancona. E o naţiune asociată de aici, din sistemul Centru. 


- Aha. Deci ești obișnuit cu toate acestea, spuse Marce, privind afară 
pe geam. Eu... nu sunt. 

-Credeti că vă veți obişnui vreodată, domnule? 

-Sper că da, spuse Marce. Și, într-un anume fel, sper și că n-o să mă 
obişnuiesc. 

leșiră din tren la stația palatului. Verson îl conduse pe Marce pe o 
platformă pentru oamenii care aveau diverse treburi la palatul 
imperial. Fiindcă Marce avea aranjată deja o întâlnire cu Împăraxul, 
Verson îl conduse în fața rândului, enervându-i pe toți cei care 
așteptau. Marce se scuză, în timp ce Verson îi arăta pe unde s-o ia mai 
departe. Își prezentă la verificare actele din nou, fu scanat din nou și 
chestionat scurt și apoi trecură, iar Verson îl pasă pe Marce unei 
tinere, Obelees Atek, care chiar era angajată la Palat. Aceasta îi dădu 
lui Marce un ecuson de pus pe cămașă și apoi începu să meargă, 
invitându-l pe Marce s-o urmeze. Acesta își luă rămas-bun de la 
Verson și se îndreptă spre Obelees. 

Peste zece minte Marce ajunsese în anticamera cabinetului 
Împăraxului Grayland al II-lea, după ce trecuse prin câteva zone 
publice care afișau mai multă opulenţă decât văzuse Marce în toată 
viața lui. Până în acel moment considerase palatul ducal de la Capăt 
un etalon al opulenţei insuportabile, dar Palatul Imperial îl făcea să 
pară doar un holișor al unui arivist, și făcea ca propria lui casă, pe 
drept considerată un conac, să-i pară o colibă. Palatul Imperial era 
doldora de accesorii vechi de mii de ani, o mărturie a egoismului unei 
familii și a sistemului politic care o susținea. Anticamera era și ea 
plină de comori aranjate elegant și conţinea și statuia Profetei Împărax 
Rachela I, realizată de sculptorul Meis Fujimoro. Era celebră în toată 
Interdependenţa și avea probabil o valoare care depășea veniturile 
unor întregi habitate umane. 


Marce privi în jur și se întrebă cum va reacționa un Impărax, cineva 


implicat atât de intim în conservarea unui sistem ca Interdependenţa, 
la știrile pe care trebuia să i le dea. 

Și tu ești un lord, îi aminti creierul său lui Marce. Ţi s-a conferit un 
titlu. Și totuși iată-te aici. 

Da, dar eu nu sunt Împăraxul. Eu beneficiez de sistem. Ea este sistemul. 

Un Împărax l-a trimis pe tatăl tău la Capăt ca să studieze toate acestea. 

Împăraxul acela e mort. 

- Lord Marce! 

Marce privi în sus și o văzu pe Obelees făcându-i semn. Venise 
momentul să se întâlnească cu Împăraxul. Marce se ridică și se 
îndreptă spre birou. 

Când te vei întâlni cu Împăraxul, o înclinare este suficientă, îi spusese 
Obelees în timp ce se îndreptau spre cabinetul ei. Unora le place să 
îngenuncheze și poți s-o faci, dacă vrei. Dar vei avea la dispoziție doar un 
timp limitat cu ea și asta ti-ar fura din acest timp. După prezentare se cuvine 
ca Împăraxul să înceapă și să conducă conversaţia. Vorbiti doar dacă sunteți 
întrebat; răspundeți la întrebări. Când s-a încheiat timpul acordat sau dacă 
Împăraxul vă face semn să plecați mai devreme, vă înclinați și ieșiți din 
încăpere. Fiţi mereu respectuos și rezervat. Împăraxul merită tot respectul. 

Marce intră în cabinetul Împăraxului, privi o dată în jur și pufni în 
râs. Obelees Atek se încruntă la el. 

Se înclină: 

— Îmi cer scuze, Maiestate, spuse el. Am fost surprins de cabinetul 
dumneavoastră. 

- Cum așa? 

- Păi eu... ei bine, doamnă. Arată ca și cum ar fi explodat un muzeu 
aici înăuntru. 

Obelees Atek își tinu respiraţia și probabil că acum se aștepta ca 
Împăraxul să-l condamne cu decapitarea. 


În schimb, Împăraxul râse deschis și puternic: 

— Mulţumesc, îi spuse ea, cu emfază. Exact așa m-am gândit și eu în 
ultimele peste nouă luni. Uneori mi-e frică să pășesc pe-aici. Mi-e 
teamă că o să mă lovesc de ceva și că o să sparg vreun artefact istoric 
neprețuit. Mi-e groază de propriul meu spațiu de lucru, Lord Marce. 
Încerc să-mi fac curaj să redecorez. 

-Sunteti Împăraxul, doamnă. Sunt sigur că o să vă lase. 

-Nu e vorba dacă pot sau nu, ci dacă e cazul. Împăraxul privi spre 
Obelees, făcându-i semn să plece. 

Aceasta se înclină, îi mai trimise lui Marce o privire ce-i aducea 
aminte să se poarte frumos și plecă. În timp ce ieșea, Marce observă că 
era singur în încăpere cu Împăraxul. Nu avea nici asistenți și nici 
miniștri sau secretari pe lângă ea. 

— Spune-mi la ce te-ai gândit adineauri, Lord Marce, spuse 
Împăraxul și-l pofti să ia loc pe un scaun din fața biroului ei. 

- Mă gândeam că aveți mai puțini angajați decât îmi închipuiam, 
doamnă, spuse Marce așezându-se pe scaun. Ea rămase în picioare, 
sprijinindu-se de birou. 

- Am mult mai mulți angajaţi decât crezi, spuse ea. Și, de obicei, ei 
stau cu mine în timpul întâlnirilor. Am foarte multe întâlniri, Lord 
Marce. Nici nu-ți poti închipui câte. Nu aș putea să mă ocup de toate 
ca lumea fără ajutoare. Așa că-i am pe lângă mine, spuse Împăraxul, 
arătând spre biroul ei, și stau în spatele ăstuia și folosesc pluralul de 
maiestate „noi“ și toată lumea este foarte respectuoasă și politicoasă și 
nimeni nu râde niciodată de acest birou absolut ridicol atunci când 
intră în cameră. Dar tu ai râs. 

- Da, doamnă. Îmi pare rău. 

- Mie nu. Din contră, îmi pare bine că ai râs. Dar aș vrea să știu de ce 
ai râs, dacă nu te superi, Lord Marce. 


— Presupun că e fiindcă sunt hiperstimulat, doamnă. 


- Sună de parcă ai fi un băiețel de opt ani căruia i s-a dat prea mult 
zahăr, spuse Împăraxul, zâmbind. 

Marce îi zâmbi și el: 

- Nu e o metaforă rea, recunoscu el. Am trăit o viață întreagă la 
Capăt, doamnă. Nu e exact văgăuna pe care și-o închipuie cu toţii, dar 
nu este... ca aici. Centrul. Și Xi'anul. Și acest palat. 

Împăraxul își încreți nasul și Marce își dădu seama brusc că, 
indiferent la ce se așteptase de la această întâlnire, ăsta era ultimul 
lucru la care s-ar fi gândit: 

- Este oribil, nu-i așa? 

— Mda, spuse Marce. 

Împăraxul râse din nou: 

— Îmi cer scuze, Lord Marce. Nu am vrut să te fac să te simți ca și 
cum te-aș fi împins să faci o gafă, dar trebuie să mă înţelegi. Nu eram 
menită să fiu Împărax. Nu am crescut cu toate... astea, cum spui tu. 
Îmi sunt la fel de străine cum îţi sunt și tie. 

- Sunt nobil, doamnă. Nu-mi sunt străine. Doar că sunt prea multe. 

- Da, da. Din nou, mulțumesc. Ai rezumat perfect ceea ce am simțit 
despre viața mea din ultimul an. 

- Doresc să vă fac pe plac. 

— Ai reușit, îl asigură Împăraxul. Aceasta este, cred, singura întâlnire 
confidențială pe care am avut-o până acum. 

Zâmbi din nou și-și ridică capul: 

-Şi acesta e motivul pentru care sunt tristă că trebuie acum s-o 
stricăm discutând despre sfârșitul civilizaţiei. 

Marce încuviință: 

— Deci știți. 

- Probabil că nu ti-ai imaginat că ţi-am acordat această audienţă 
pentru că obișnuiesc să-i întâmpin pe toți nobilii minori, nu-i așa, Lord 


Marce? Fără supărare. 

- Absolut deloc, spuse Marce. Pur și simplu nu am știut ce anume 
știați și cât de multe trebuia să vă explic. 

— Poţi presupune că știu tot atât de mult cât știa tatăl meu despre 
scopul activităților tatălui tău la Capăt, de ce-l trimisese și care sunt 
implicațiile cercetării lui. 

— Perfect. 

— Deci acum, că am stabilit asta, prima mea întrebare: Se vor prăbuși 
curenții Fluxului? 

— Da. 

Împăraxul lăsă să-i scape un oftat lung; 

- Când? 

— A început deja. Estimăm că Fluxul de la Capăt la Centru s-a 
prăbușit deja. Nava Da, Domnule, cu care am venit, a fost probabil 
ultima navă care a reușit să-l folosească pentru a naviga. 

- Cum vom ști dacă este așa? 

- Când alte nave programate să ajungă la Centru nu vor mai sosi, 
veți ști. 

- Navele sunt de obicei întârziate la plecare și deci și la sosire. 

Marce încuviință: 

- Va mai dura cel puţin câteva săptămâni până când oamenii vor 
observa că lipsesc navele. Și până și atunci vor da probabil vina pe cu 
totul altceva. 

-Cum ar fi războiul ăla civil al vostru. 

- Nu e războiul meu civil, pufni Marce și-și aduse aminte cu cine 
vorbea. Doamnă. 

Împăraxul îl ignoră: 

— Există vreun mod în care putem folosi prăbușirea acestui curent 
de Flux? Cel care vine de la Capăt încoace? 


- Pot să vă prezint munca și să vă arăt calculele care sprijină acest 
fapt, spuse Marce. Dar vreau să vă previn de la bun început că aceia 
care nu sunt fizicieni ai Fluxului nu le vor înțelege deloc și, cu toate 
astea, se vor certa în legătură cu semnificația lor . Le va lua timp să 
cerceteze lucrările tatălui meu și modelul său de predictie. Dar până 
atunci nu va mai conta. 

— Fiindcă mai mulți curenți de Flux se vor fi prăbușit și asta va fi 
dovada. 

Marce încuviință din nou: 

— Așa este. 

— Ai spus că știi că curentul de Flux de la Capăt la Centru s-a 
prăbușit deja. 

- Da, este foarte probabil. 

— Așa că poti prezice prăbușirile. 

- Vă putem da probabilitățile despre care anume se vor prăbuși și 
când anume. Nu e o predictie. Este pur și simplu observarea datelor și 
oferirea celor mai probabile rezultate. 

— Ştii care urmează să se prăbușească primul? Vreau să spun, care 
dintre ele e cel mai probabil să se prăbușească? 

- Da. Va fi probabil curentul de Flux de aici spre Terhathum. 
Modelul previzionează că se va prăbuși în următoarele șase 
săptămâni. 

— Eşti sigur? 

- Nu. Dar e probabil. 

— Cât de probabil? Dă-mi un procentaj. 

— Aș spune că sunt șanse de 80% să vedeți prăbușirea curentului 
Centru-Terhathum în șase săptămâni. După aceea este mai neclar, dar 
este o șansă de aproape 100% că se va întâmpla anul acesta. 


— Vrei să spui, curenții către Terhathum și înapoi? 


Marce scutură din cap: 

- Nu. Curenţii de Flux către un sistem și cei dinspre un sistem nu au 
nicio legătură. Surprinse privirea Împăraxului. Știu, nu este un fapt 
ușor de înțeles de mințile noastre, dar este adevărat. Modelul nostru 
are o predictie pentru curentul de la Terhathum la Centru, dar este 
foarte neclară fiindcă este mult mai departe în timp. S-ar putea 
întâmpla în minimum treizeci și opt de luni și maximum optzeci și 
șapte de luni de acum. Al doilea termen este momentul când ne 
așteptăm să se închidă ultimii curenți. 

-Care va fi ultimul curent care se va închide? 

-În acest moment modelele noastre de predictie consideră că e 
curentul spre Capăt, care se va închide peste optzeci, cel mult optzeci 
și șapte de săptămâni începând de acum. 

— Ţii minte pe de rost toate datele astea? întrebă Împăraxul. 

- Nu pe toate, mărturisi Marce. Doar pe cele despre care m-am 
gândit că mă veti întreba. Am cincisprezece minute cu 
dumneavoastră, doamnă. Doresc să fiu eficient. 

- Nu ţi se pare ironic deloc faptul că planeta Capătul are primul 
curent de flux care se prăbușește și l-ar putea avea și pe ultimul? 

- Nu e ironic deloc, doamnă, este absolut întâmplător. Dar sunt 
bucuros că va fi așa. Vreau să mă pot întoarce acasă. 

Împăraxul îl privi pe Marce: 

— Ai călătorit cea mai mare parte din an fără să știi dacă vei obține 
sau nu o întâlnire cu mine. 

— Îmi cer scuze, dar nu mă aşteptam deloc să mă întâlnesc cu 
dumneavoastră. Mă așteptam să-l văd pe tatăl dumneavoastră. 
Permiteţi-mi să vă transmit condoleanțele mele, doamnă. 

- Mulţumesc. Ce ai fi făcut dacă nu aș fi hotărât să te primesc? 

— Presupun că aș fi prezentat datele mele fizicienilor de la 
Universitatea din Hubfall și le-aș fi spus că era treaba lor să transmită 


mai departe informația oricui era dispus să asculte. Apoi mi-aș fi 
permis să mă plimb câteva zile ca să vizitez și apoi m-aș fi urcat pe 
prima navă înapoi la Capăt. 

— Acesta este planul tău acum? Să te întorci imediat la Capăt? 

- Eu mi-am îndeplinit planul, doamnă. V-am vorbit. Sunt gata să vă 
transmit raportul amănunţit al tatălui meu, verificat de mine, pe care 
l-a comandat tatăl dumneavoastră... Puteți să-l transmiteți mai departe 
oricui doriți spre verificare și puteți face ce doriţi cu el, din punctul de 
vedere al politicii dumneavoastră. Se pare că nu trebuie să vă conving 
de realitatea datelor. Sunt convins că le veți folosi cu înţelepciune, deși 
nu avem de unde ști dacă tot restul lumii vă va urma. 

Ușa se deschise și Obelees Atek intră în încăpere. Marce se ridică. 

— Lord Marce, ţi-ai îndeplinit planul, dar s-ar putea să mai am 
nevoie de tine. Vei mai rămâne? 

— Doamnă, sunteți Împăraxul, spuse Marce. 

- Nu, spuse Împăraxul. Și pentru prima oară Marce simți 
exasperarea din vocea ei. Lord Marce, nu sunteți un birou pe care să-l 
redecorez. Vă rog să rămâneți, să-mi explicați mai multe și să mă 
ajutați să le explic și celorlalți. Vă rog să rămâneți, deși știu că există 
un risc pentru dumneavoastră și că riscul acela crește cu trecerea 
timpului. Aș putea să vă ordon să mă ajutați. Dar vă rog să mă ajutați. 

Marce se uită la Împărax și-și dădu seama din nou că, indiferent la 
ce s-ar fi așteptat de la această întâlnire, la asta nu se așteptase. 

- Doamnă, va fi o onoare pentru mine să vă ajut în orice fel voi 
putea, spuse el. 

Împăraxul îl întrerupse cu un zâmbet larg: 

- Mulţumesc Lord Marce. Mă duc acum să fac turul unui nou decar, 
dar mă voi întoarce diseară mai târziu. Cinezi cu mine? Am și alte 
întrebări. 


— Bineînţeles, spuse Marce, apoi ezită. 


Împăraxul își dădu seama: 

— Ce e? 

- Încerc să-mi pun la punct logistica personală. Acum stau la un 
hotel de la Staţia Imperială. Smochingul meu este acolo. 

— Mai întâi, voi fi epuizată după turul ăsta blestemat de navă, așa că 
cina va fi foarte informală. Doi: acum faci parte dintre angajați. 

Împăraxul se întoarse spre Obelees: 

- L-am angajat pe Lordul Marce ca Asistent Special pentru Politica 
Științifică. Pune pe cineva să-i aducă bagajele de la Staţia Imperială. Te 
rog să-i cauţi un apartament în aripa rezidenţială pentru personal, 
unul potrivit pentru rangul său. 

Apoi adăugă, aruncând o privire spre Marce: 

— Ai grijă să nu arate ca și cum ar fi explodat un muzeu acolo. Și 
cheamă pe cineva să-l orienteze puţin. 

— Da, doamnă, spuse Obelees. 

- Pe curând! îi spuse Împăraxul lui Marce. 

- Doamnă, spuse Marce și se înclină. 

Împăraxul ieși din cabinet. Imediat ce trecu pragul ușii de la 
cabinet, trei asistenți și o gardă de corp i se alăturară și o urmară în 
timp ce se îndrepta spre anticameră. 

Marce o urmări cum se îndepărtează, apoi se întoarse spre Obelees: 

- Nu am nici cea mai palidă idee ce s-a întâmplat aici, spuse el. 

Obelees zâmbi: 

— Se pare că aţi avut o întâlnire plină de succes, Lord Marce. Acum 
veniți cu mine să vedem ce apartament putem să vă găsim. 

ardenia se simti aproape rușinată de cât de euforică era după 
întâlnirea cu Marce Claremont. 
Rușinată fiindcă, la urma urmei, discuția, așa scurtă cum 
fusese, îi confirmase lucrul de care se temuse tatăl său, o 
temere pe care o moștenise: că rasa umană era amenințată cu 
dispariția și nu la modul abstract sau într-un timp îndepărtat, ci într- 
un mod cât se poate de real și în mai puțin de un deceniu. În mai 
puțin de zece ani, fiecare sistem uman avea să fie izolat, singur și 
obligat să se descurce doar cu resursele existente în sistem și doar cu 
echipamentele existente acolo pentru exploatarea acestor resurse. 
Habitatele puteau teoretic să dureze decenii întregi sau chiar secole 
înainte să se prăbușească, dar mai exista și elementul uman. Oamenii 
nu reacționau bine în momentul când știau că sunt izolați și 
condamnați la moartea lentă prin prăbușirea habitatului. Cardenia își 
aminti ce știau despre prăbușirea Dalasyslei. Oamenii începuseră să se 
defecteze cu mult înaintea habitatului lor. 
Sentimentul de euforie în legătură cu confirmarea destinului a 
patruzeci și opt de sisteme umane și a miliardelor de oameni nu era 
nimic cu care să te mândrești. 


Dar Cardenia nu se putea abtine. Se simţea euforică, nu fiindcă ar fi 


fost o fatalistă sau o mizantropă fericită că umanitatea își primise, în 
sfârșit, pedeapsa binemeritată. Se simțea euforică fiindcă, în sfârșit, 
forma nebuloasă și neclară a domniei sale, a cărei mediocră realizare 
principală fusese faptul că împiedicase Parlamentul și breslele să calce 
în picioare planeta de la Capăt, care nu bănuia nimic, cu ajutorul unui 
aflux de bocanci militari, îi apăruse brusc și limpede în obiectiv. 
Cardenia știa acum trei lucruri: 

Unu: avea să fie ultimul Împărax al Interdependenţei. 

Doi: întreaga sa domnie urma să aibă ca ţel salvarea cât mai multor 
vieți posibil, prin orice și toate mijloacele posibile. 

Trei: asta însemna sfârșitul minciunii care era Interdependenţa. 

Fiindcă era o minciună, ceea ce Cardenia aflase în ziua când o 
chemase pe Rachela I în Camera Memoriei și o pusese să-i explice 
totul: cum se făcea că vasta majoritate a sistemelor stelare accesibile 
datorită Fluxului nu erau atât de prielnice vieții oamenilor, și cum se 
făcea că totuși mergeau înainte, neabătute. Cum începuseră aceste 
sisteme independente să facă negot unele cu altele, și deveniseră 
dependente unele de altele pentru resurse. Cum un grup de 
comercianți, conduși de Banyamun Wu și-au dat seama că puterea 
rezidă nu atât în comerț, cât în controlul accesului la Flux și s-au 
așezat în sistemul de la Centru în postul de colectori de taxe înarmați. 

Cum au camuflat, apoi, și au ambalat jefuirea resurselor sub etosul 
religios fabricat al „Interdependenţei“, cu fiica lui Banyamun, Rachela, 
drept un soi de așa-zis conducător al noii Biserici și al imperiului care 
se năștea. Cum i-au răsplătit cei din familia Wu cu titluri de nobleţe și 
monopoluri comerciale pe toți cei care li s-ar fi putut opune, creând 
astfel sistemul economic de „case și bresle“ care a asigurat un sistem 
de caste permanent și care a descurajat activ chiar acel tip de 
diversificare dinăuntrul fiecărui sistem prin care umanitatea ar fi avut, 
acum, mai multe șanse de a supraviețui iminentei izolări. 


Cum, pe scurt, Interdependenţa codificase și manipulase nevoia 
reală a umanităţii de comerț și de cooperare între sisteme pentru 
beneficiul doar al câtorva, al celor aflați chiar în vârf. Începând cu 
familia Wu. Familia ei. 

Cardenia fusese șocată de încăpățânarea directă, lipsită de orice 
remușcări cu care Rachela I povestea schema Interdependenței. Asta 
până când își amintise că Rachela I din Camera Memoriei era doar o 
simulare digitală fără niciun ego. Această versiune a Rachelei I nu 
avea nevoie de stima de sine și nici de justificarea acţiunilor pe care le 
hotărâseră ea, tatăl ei și primii reprezentanți ai familiei Wu și aliații 
lor. Simularea digitală nu simțea rușinea. 

În acel moment, Cardenia își dăduse seama că fiecare Împărax de 
după Rachela trăise același moment pe care-l trăise și ea, cel în care 
intrau în Camera Memoriei pentru a conversa cu strămoșii despre 
natura Interdependenţei, doar ca să li spună direct că era doar o 
minciună. Cardenia era sigură că aproape fiecare dintre ei bănuise 
asta — până la urmă, visul ei despre Naffa care-i spunea că era o 
minciună fusese manifestarea subconștientului ei, nu o apariție a 
vreunui spirit —, dar una era s-o bănuiască și alta să li se spună, de 
către reprezentarea simulată, dar verificabilă a strămoșului tău. 

Fiindcă era curioasă, Cardenia o pusese pe Jiyi să cheme Împăracși 
la întâmplare ca să afle ce au gândit ei când au descoperit sau li s-a 
confirmat că Interdependenţa fusese fondată inițial pentru beneficiul 
familiei Wu și al aliaţilor ei. Dorise să știe cum le afectase asta 
propriile lor domnii. Unii fuseseră surprinși de duplicitatea 
strămoșilor lor și folosiseră acest lucru ca un stimulent de a face vieţile 
oamenilor obișnuiți mai bune. Alţii fuseseră încântați de jaful ticălos al 
strămoșilor lor și acţionaseră pe mai departe, asigurându-se că 
lucrurile vor rămâne la fel timp de generaţii pentru familia Wu. Doi 
dintre ei fuseseră atât de îngroziţi, că-și dăduseră demisia, iar unul 


dintre ei se autoexilase la Capăt ca să devină fermier, iar celălalt se 
prăbușise în nihilism și-și dedicase viața „băuturii și futaiului“, după 
cum exprimase simularea lui. 

Dar majoritatea Împăracșilor ridicaseră mai mult sau mai puțin din 
umeri și-și continuaseră misiunea de conducere a Interdependenţei. 
Cum se crease și cine beneficia în urma ei rămâneau doar chestiuni 
teoretice în faţa faptului că exista, că avea nevoie de a fi gestionată și că 
nimeni nu putea schimba acest lucru, nici măcar un Împărax. Nu era 
rolul Împăracșilor Interdependenţei să fie radicali, indiferent în ce 
direcție politică; aceia care fuseseră s-au trezit înlăturați în mod discret 
și înlocuiți de copii de-ai lor mai maleabili sau (dacă a fost necesar) de 
verișori. 

Desigur, Cardenia își petrecuse primele nouă luni ale domniei 
confruntându-se cu imensa inerție a cabinetului Împăraxului și cu 
modul în care o încorsetau tradiția și obligația. Oare nu călătorea chiar 
acum cu naveta pentru un tur de astronavă de care putin îi păsa, la 
cererea unei familii cu conexiuni politice care-i displăcea, cu un bărbat 
pe care cu toții voiau să-l însoare cu ea, dar nu și ea însăși? Nu era 
acest lucru în sine o metaforă a întregii ei vieți din acest moment? 

Însă acum. Sfârșitul Interdependenţei nu era numai inevitabil din 
punctul de vedere al fizicii, dar și de dorit din punctul de vedere al 
supraviețuirii speciilor. Monopolurile vor trebui să dispară, fiindcă 
fiecare sistem avea să-și adune resursele și să se pregătească pentru 
izolare. Structurile breslelor și ale nobilimii vor trebui să cadă, fiindcă 
constituiau un impediment în continuarea umanității. Minciuna 
Interdependenţei — și anume că aceste lucruri ar fi fost necesare și de 
dorit- lua sfârșit, iar Cardenia, care nu-și dorise niciodată să fie 
Împărax, avea să fie cea care să-i pună capăt. Va trebui să fie cea care 
să-i pună capăt. 


Aproape că o lua ameteala gândindu-se la acest fapt. 


-Suntem pe cale de a andoca la nava Dacă Vrei Să Cânţi, Cântă!, 
spuse pilotul navetei în difuzoare și Cardenia încuviință. 

Călătorea cu un set complet de asistenţi și de gărzi de corp, dar cel 
puțin o anume porțiune a turului avea să fie singură cu Amit, ceea ce 
avea să le permită momente de intimitate consimțită în timpul cărora 
să poată discuta tot ce simțeau că doresc să discute. Cardenia 
presupuse, în numele lui Amit, că momentele acelea aveau să fie un 
soi de preludiu stângaci al exprimării afecțiunii. 

Acum nu mai trebuie să pretinzi că te vei căsători cu el, îi spunea 
creierul Cardeniei și gândul acesta îi trimise o undă bruscă de plăcere 
în tot trupul. Era cât se poate de adevărat! Singurul scop al mariajului 
cu Amit sau cu orice Nohamapetan ar fi fost să întărească poziția 
Casei cu privire la bresle și Parlament și să ţină în frâu, cel puţin 
teoretic, acea Casă ambițioasă. 

Dar acum nu mai era vorba despre niciun viitor, cel puţin în ceea ce 
privea Interdependenţa. Cardenia nu mai trebuia să se îngrijoreze de 
stabilirea dominaţiei imperiale pentru o altă generație sau să intre în 
grațiile breslelor și ale Parlamentului. Toate astea dispăreau. Tot ce-i 
mai rămăsese de făcut era să se lupte să mențină umanitatea în viață. 
Cardenia era aproape sigură că nu avea nevoie nici de Amit, și nici de 
alt Nohamapetan pentru asta. Dacă Marce Claremont avea dreptate, și 
ea credea cu putere că are, atunci în câteva săptămâni toată lumea 
urma să aibă dovada de care aveau nevoie că Universul se schimba. 

Cardenia se gândi în treacăt la Marce Claremont, cu care se simţise 
bine din clipa în care intrase în cabinetul ei și râsese de el. Cardenia 
intenționase ca întâlnirea să fie privată, dar formală și totuși ceva din 
felul de a fi al lui Claremont o făcuse să se răzgândească. Renunțase la 
adresarea formală și practic se apropiase de el în timp ce vorbeau și 
apoi aranjase astfel încât să mai vorbească și seara la cină. 


Te simți atrasă de el, ce să zic, gândi creierul ei. Cardenia nu putu să 


nu fie de acord cu asta. Era deștept, bine-crescut și destul de simpatic 
și trecuse destul de mult timp de când nu mai avusese niciun fel de 
relaţie încât această combinaţie, la un bărbat dintre cei cu nu mai mult 
de zece ani mai tineri sau mai în vârstă decât ea, să nu-i alerteze 
circuitele. Dar mai reacționase și la altceva decât la atracția sexuală. În 
timp ce naveta andoca, își dădu seama ce era: Claremont îi amintise, 
doar foarte puțin, de Naffa. Era puţin academic, puțin sardonic și era 
o persoană care o putea vedea doar ca fiind Cardenia, și nu Împăraxul 
Grayland al II-lea. Sau, cel putin, o vedea și pe Cardenia. 

Poate că am doar nevoie de un prieten, se gândi ea. Zâmbi gânditoare și 
apoi ieși din navetă pe platforma navei Dacă Vrei Să Cânţi, Cântă! unde 
o aștepta Amit Nohamapetan împreună cu cel puţin două sute de 
muncitori care construiseră nava. 

Când cobori pe platformă, se înclinară cu totii: 

- Maiestate, îi spuse Amit Nohamapetan, în timp ce se apropia. Este 
o plăcere să vă vedem din nou. 

În acel moment Cardenia îi zări expresia feței: o mască tensionată, 
dar agreabilă. Ascundea evident ceva ce îl apăsa. Cardenia nu se putu 
abține să simtă un soi de milă pentru Amit. Orice i s-ar fi întâmplat 
acum nu era ceva plăcut. 

Cardenia îi răspunse și ea la amabilități și îi permise să-i prezinte 
constructorii navei, le strânse mâinile supraveghetorilor și-i felicită pe 
restul muncitorilor. Cardenia se obișnuise cu acest aspect al muncii ei: 
saluta mult și făcea la fel de mult cu mâna, și avea să facă asta tot 
restul vieții ei. 

Ei bine, nu vei mai face asta, îi spuse creierul ei. 

Îi spuse să tacă și se întoarse spre Amit: 

-Sunteti gata să începem turul, Lord Amit? întrebă ea. 

- Desigur, doamnă, spuse el. 


Cardenia își întinse mâna cu un gest formal, dar nu neprietenos. 


Amit îi luă mâna recunoscător și ieșiră de pe platformă, urmați de 
escorta lor. 

Un decar e o navă mare, și urmau să se plimbe destul de mult. 
Turul includea și vizitarea punţii de comandă și a unității de motoare 
din corpul principal al navei, apoi a calei de marfă și a fabricilor din 
inele. În timpul acelei părți, din cala de mărfuri, Amit și Cardenia 
urmau să fie singuri, iar gărzile lor aveau să fie postate în secțiunile 
inelelor din faţa și din spatele lor. Oamenii ei erau deja aici de ore 
întregi, asigurându-se că este în siguranţă din toate punctele de 
vedere înainte ca ea să pună piciorul pe navă. Această plimbare de 
una singură cu Amit preţ de o sută de metri nu prezenta pentru ea 
decât un risc relativ scăzut. 

Întregul tur avea să dureze până în două ore, urmat de servirea 
ceaiului într-un cadru intim, tot numai între Amit și Cardenia. În 
timpul căruia, se hotărâse ea brusc, dorea să-i spună lui Amit că poate 
uita de toată povestea cu căsătoria. Odată luată această decizie, 
Cardenia spera că nu va fi prea ciudat de tăcută în timpul turului. 

După zece minute de tur deveni însă limpede că, dacă cineva era 
prea tăcut, atunci acela era Amit Nohamapetan. Când se opreau, 
acesta redusese la minimum conversaţia cuvenită cu membrii 
echipajului staționați la posturile lor înainte de a-i lăsa pe aceștia să 
explice diversele funcțiuni ale navei. Amit nu punea nicio întrebare, 
ceea ce ar fi putut fi interpretat ca simplă politețe, dacă n-ar fi arătat 
un dezinteres flagrant; părea să nu fie deloc atent la explicaţiile 
membrilor echipajului despre posturile și sarcinile lor. La un moment 
dat Cardenia trebuise să-l înghiontească ușor pentru a-l face să-și dea 
seama că trebuie să-i mulțumească unui membru al echipajului pentru 
timpul acordat. 

În momentul când se strecurară pe ușa calei de mărfuri, imensitatea 
uriașă care fusese inclusă în itinerar cu siguranţă doar pentru a le oferi 


celor doi câteva momente împreună, singuri, Cardenia hotărî că se 
săturase: 

- Lord Amit, dacă acest tur a fost menit să-mi arate latura caldă a 
personalității tale, mi-e teamă că eșuezi lamentabil, spuse ea, în timp 
ce mergeau. 

Amit zâmbi trist: 

- Da, Maiestate, credeţi-mă, sunt perfect conștient. 

— Și există vreo cauză? 

- Am primit mai multe vești proaste azi, din păcate. 

-Îmi pare rău să aud asta. Este ceva personal? 

-Într-un fel. E vorba mai mult de afaceri, deși, așa cum știți, 
afacerile sunt adesea o chestiune personală. 

— Înţeleg acest lucru mai bine decât majoritatea, vă asigur. 

— Nu mă îndoiesc de acest lucru, spuse Amit și se mai plimbară o 
vreme prin caverna calei de mărfuri, în tăcere. 

Când ajunseră la ceea ce Cardenia se aștepta să fie punctul mort al 
calei de mărfuri, Amit se opri și se întoarse spre ea: 

— Nu vreţi să vă căsătoriți cu mine, nu-i așa, Maiestate? 

Cardenia dădu să deschidă gura și să spună ceva liniștitor, dar apoi 
îi ieșiră pe gură cuvintele „Nu, nu, chiar deloc“ și, ce să-i faci? Se 
întâmplase. 

- Bine, în ordine, spuse Amit. 

- Stai, cum? spuse Cardenia, complet surprinsă. Iertare, Lord Amit, 
dar mi s-a dat impresia, mai ales din partea surorii dumneavoastră, că 
mă aflu aici ca să fiu fermecată și curtată de dumneavoastră. lar faptul 
că acum păreți vizibil ușurat că nu doresc să mă căsătoresc cu 
dumneavoastră... mi se pare cel puțin neașteptat. 

— Îmi pare rău, Maiestate. 

— Mie nu-mi pare, spuse Cardenia, și fu rândul lui Amit să fie 


surprins. Mă simt eliberată, acum că această politichie enervantă a luat 
sfârșit. Asta înseamnă că acum chiar putem să ne bucurăm de un ceai 
băut împreună. 

Amit râse, auzind-o. 

— Dar nu înţeleg de ce, după mai bine de un an de presiuni ale 
familiei dumneavoastră și ale dumneavoastră, vă simtiti ușurat să 
aflați că nu mă interesează căsătoria cu dumneavoastră. 

— Este complicat, spuse Amit. 

Cardenia arătă în jur ca pentru a spune Suntem absolut singuri. Acum 
e momentul. 

— Versiunea scurtă ar fi că, după cât ni s-a dat de înţeles, celelalte 
Case consideră că exercităm deja prea multă influență asupra 
dumneavoastră. În acest moment, printr-o asociere mai strânsă cu 
dumneavoastră, riscăm să pierdem influenţă, și nu s-o câștigăm. 

— Ei bine, nu prea știu ce să înțeleg; din această declaraţie, Lord 
Amit. 

— Vă înţeleg, Maiestate. Este suficient să spun că politica breslelor și 
a Parlamentului este destul de complicată în acest moment și că avem 
motive să credem că vor deveni și mai complicate în viitor. 

Cardenia simţi cum i se declanșează un semnal de alarmă în creier: 

- Cum așa? 

— Pe termen scurt, e vorba despre chestiunea planetei de la Capăt. 

— Și pe termen lung? 

- Ei bine, cine poate spune cum va fi pe termen lung? zise Amit și 
începu să meargă din nou. 

- Nu, spuse Cardenia și rămase unde se afla, obligându-l pe Amit să 
se oprească. Scuză-mă Lord Amit. Nu cred că ați renunța la drumul 
dumneavoastră spre tron din cauza unei revolte de la Capăt. Și cred că 
nici sora dumneavoastră nu ar face asta. Mai e și altceva aici, nu-i așa? 


Amit Nohamapetan arăta exact ca un copil care fusese prins la furat 
prăjituri. 

- lar renunțarea asta la tentativa de căsătorie nu este ceva ce vă 
doriți, nu-i așa? întrebă Cardenia. Cu alte cuvinte, nu a fost ideea 
dumneavoastră. Aţi fost obligat s-o faceți. De către sora 
dumneavoastră? 

— Nu de către ea, spuse Amit. 

— Dar dumneavoastră nu aţi fi renunţat singur, spuse Cardenia. 

Prin urmare oricare v-ar fi motivul, ea a fost cea care și-a dat 
aprobarea. Dar îmi spusese că este gata să renunţe la locul ei din 
Comitetul Executiv pentru dumneavoastră dacă ne căsătorim. Fiindcă, 
pentru cei din Casa de Nohamapetan, e evident mai avantajos ca un 
membru să se căsătorească în familia regală și să-și plaseze un 
moștenitor al lor pe tron decât să fie reprezentaţi în Comitetul 
Executiv. Așa că trebuie să se fi întâmplat ceva de când am vorbit cu 
ea și momentul de acum. Ce s-a întâmplat, Lord Amit? 

Amit tăcu. 

— Este vorba despre planeta de la Capăt? insistă Cardenia. 

— Maiestate... 

- Sunteţi implicaţi într-un anume fel, nu-i așa? Revolta de la Capăt. 

Amit părea exasperat: 

— Maiestatea voastră. De ce să fi făcut asta? 

Cardenia ignoră condescendența ascunsă în așa-zisa lui exasperare, 
fiindcă mintea ei se concentrase pe o chestiune mai amplă: Cum se 
gândeau Nohamapetanii că vor profita de revolta, de la Capăt? Dacă 
erau implicaţi într-un fel sau altul în revoltă, însemna fie că încercau 
să câștige bunăvoința ducelui în funcție, fie că voiau să instaleze unul 
nou sau poate să încerce ca un membru al familiei să acceadă la tron — 
Ghreni Nohamapetan, fratele mai mic, probabil. 


Dar de ce? Dacă ducele în funcție era detronat și autorii acțiunii 


puteau fi identificat drept Nohamapetanii, atunci ducele (sau mai 
degrabă moștenitorii lui) puteau să-i intenteze un proces în tribunalele 
din Interdependenţă, care ar fi fost însoţit de punerea unui sechestru 
pe tot profitul Casei până la terminarea procesului. Asta ar fi fost rău 
pentru afaceri. Dacă Nohamapetanii l-ar fi instalat pe unul dintre ai 
lor ca Duce de Capăt, atunci ar fi trebuit ca în cele din urmă să renunţe 
la baza lor de pe planeta Terhathum, unde mama lui Amit, Jedna, era 
contesa în funcție... 

Terhathum. 

Acea parte din creierul Cardeniei care avea funcția de identificare a 
structurilor adună totul laolaltă și-i prezentă conștientului ei, pe tavă, 
rezultatul. 

- Of, Doamne! spuse ea, privindu-l pe Amit. Știi despre Flux. 

- Nu știu despre ce vorbiti, spuse Amit, dar expresia de pe faţa lui 
de absolută surpriză, atunci când Cardenia menţionase Fluxul, arăta 
că minte. 

— Ştiţi că este pe cale să se prăbușească. Știți că Terhathum urmează. 
O abandonați pentru planeta de la Capăt. Cardenia se opri pentru o 
secundă și apoi se uită fix la Amit, neînţelegând. Știţi că se va prăbusși, 
dar nu ați făcut nimic pentru a vă salva propriii oameni. De ce? 

- Nu se prăbușește, se deplasează, începu Amit să spună și apoi 
amuti. 

Cardenia continuă să se holbeze și apoi creierul ei preluă controlul, 
făcând-o să realizeze ce spusese el: 

- Nu, Lord Amit. O, nu! Nu se deplasează, se închid de tot. 
Ascultaţi-mă! Trebuie să trimiteţi un mesaj la Terhathum chiar azi. 
Acum. Trebuie să se pregătească. 

— Să se pregătească pentru ce? 

— Pentru prăbușire, Amit. Pentru prăbușire. 


Alarmele începură să sune și, din spate și din faţă, gărzile veniră în 


fugă spre ei doi. 

Amit privi în jur șocat: 

- Nu se poate ca ea, șopti el. Nu ar îndrăzni. Nu cu mine. Nu acum. 

— Ce e, Amit? întrebă Cardenia. 

El o privi: 

-Îmi pare rău, Cardenia, spuse el și apoi fuseră amândoi apucaţi de 
gărzi și scoși afară, cu Cardenia dusă în direcţia din care veniseră, iar 
Amit dus în direcția spre care se duseseră să se plimbe. 

Ambele grupuri ajunseră aproape de ușile lor când cala de mărfuri 
fu sfâșiată în două de ceva care se izbise de învelișul navei și se 
aruncase spre puntea calei de mărfuri. Cardenia se întoarse, în timp ce 
alerga și era trasă, în același timp, și văzu ceea ce arăta ca rămășițele 
unei navete cum se năpustește cu viteză de-a lungul calei de mărfuri, 
cu fundul în sus, spre peretele din spate, unde alergau Amit și gărzile 
lui. Ea îl strigă, dar strigătul se pierdu în zgomotul produs de ruperea 
și dezintegrarea navetei și în zgomotul aspirant al aerului vomitat în 
afară prin gaura uriașă din acoperișul calei de mărfuri. Pentru o 
fracțiune de secundă îi văzu ceafa, așa cum era el împins de gărzile 
sale în timp ce alergau. Apoi fuseră cu toții secerați de resturile 
navetei. 

Nava, recunoscând lipsa atmosferei, începu să închidă automat 
ușile de presurizare. Cardenia și gărzile ei alergară cât de iute putură 
spre ușile care coborau, dar curenții de aer ai atmosferei de pe navă 
care se scurgea prin gaură, ce aveau forța unei furtuni, îi încetineau. 
Cardenia urlă în timp ce ușile coborau din ce în ce mai jos, convinsă că 
nu vor putea reuși să treacă. 

Nu reușiră. Nu toți. Gărzile Cardeniei o împinseră sub ușă și ea se 
rostogoli, cu brațele înainte. De pe cealaltă parte, o mână îi prinse una 
dintre mâini și o trase cu atâta forță prin deschizătură încât urlă de 
durere în timp ce aproape că i se disloca umărul. 


Apoi se trezi de cealaltă parte a ușii, încercând să-și tragă piciorul 
înainte ca aceasta să se închidă complet. Undeva pe drum pierduse un 
pantof. 

Cardenia fu ridicată de jos și trasă cu forță de-a lungul coridorului, 
spre spita inelului care ducea înapoi spre corpul principal al navei. 
Când o zăriră, se uită la cele trei gărzi care erau cu ea și tocmai era pe 
punctul de a întreba ce se întâmplase acolo când se auzi o pocnitură și 
se simţi îmbrâncită puternic pe punte, fracturându-și încheietura 
mâinii și răzuindu-și braţele și faţa în timp ce acestea erau târâte pe 
suprafață. Vântul începu să urle din nou. Una dintre gărzile ei, care se 
ridicase după ce căzuse, fu împinsă în exteriorul secţiei inelare și dusă 
mai departe înainte ca ușile de presurizare să se închidă complet. 

După ce acestea coborâră, Cardenia numără până la zece înainte să 
se ridice în picioare pe punte. Icni, inspirând disperată; cele două 
rupturi diluaseră atât de mult atmosfera navei în inel încât Cardenia 
simţi că se sufocă. Una dintre gărzile ce-i rămăseseră, icnind și ea, găsi 
un set de urgență montat în perete, îl deschise și scoase din el două 
butelii mici de oxigen. Îi întinse una dintre ele Cardeniei și-i arătă cum 
s-o folosească. Cardenia aspiră o gură plină de oxigen și fu atât de 
recunoscătoare că începu să scâncească. 

Garda se ocupă apoi de colegul său care nu se mai ridicase de pe 
jos. Cardenia privi și văzu o baltă de sânge în jurul capului bărbatului. 
Fusese împins atât de tare pe punte că avusese o hemoragie. 

De jur împrejurul lor, un sunet uriaș, scârțâind și pocnind, gemea 
prin suprafețele segmentului lor de inel și prin aerul rarefiat. 

-Ce este asta? întrebă Cardenia. 

— Inelul se rotește ca să asigure gravitația, spuse garda. Acum s-a 
rupt. Inelul se autodistruge. 

Bărbatul se întinse după Cardenia, oferindu-i mâna: 


- Veniti, doamnă, trebuie să vă trecem prin spița aceea. 


Spiţa era proiectată în funcție de câmpurile de forţă; o pasarelă largă 
ocolea de pe podeaua principală, apoi urca pe ceea ce părea a fi 
peretele segmentului de inel și apoi intra în spiță. Spițele duceau spre 
nava principală, cu câmpuri de forță care asigurau traversarea lor și la 
celălalt capăt. 

- Dumneavoastră mai întâi, doamnă, spuse garda și Cardenia 
șchiopătă, cu butelia de oxigen în mână și intră în spiță. 

Se întoarse apoi să se uite la gardă: 

- Continuati să mergeti, îi spuse aceasta, privind în sus și făcându-i 
semne Cardeniei să înainteze, și apoi zgomotul ce gemea se înteți și, 
aflată mai jos decât garda, Cardenia putu să vadă cum puntea 
segmentului inelar începuse să se îndoaie și să se rupă. O ușă de 
presurizare, de data aceasta una pentru presurizarea spiței, se închise 
ca un iris. Ultima imagine cu garda pe care o văzu Cardenia fu cea în 
care aceasta îi striga să fugă. 

Nu avea nevoie de încurajări. O luă la goană prin spiță până când 
câmpurile de forță cedară și apoi se împletici plutind prin aer, de-a 
lungul spiţei, izbindu-se întâi de perete și apoi târându-se pe el și 
încercând să ajungă la portalul îndepărtat și în nava principală. 

În timp ce Cardenia șchiopăta mai departe, trecu pe lângă un 
segment din spiță cu o secțiune transparentă. Se uită afară și văzu 
epava inelului navei, și cum segmentul de vizavi de ea se rupea de 
navă, fracturând spita care ducea spre ea, împrăștiind resturi de tot 
felul. Le urmări în timp ce plutea dincolo de ele și apoi rămaseră în 
spatele ei. În faţa ei era portalul spre navă. 

Care, după cum își dădu seama acum, era sigilat. 

O crăpătură adâncă și zgomotoasă plesni spita din jurul Cardeniei, 
aruncând-o pe aceasta într-un perete și învârtind-o. În timp ce se rotea 
auzi un cor de fluierături ascuţite, multiplicate; mai jos de spiță era o 
ruptură de-a lungul peretelui, găurele ca niște înțepături, formând un 


șir de cel puţin trei metri. Spiţa își pierdea atmosfera. 

Cardenia își prinse și mai strâns butelia de oxigen, își croi drum 
până la portalul care o despărțea de nava principală, înșfăcă o priză de 
mână pe partea cu portalul și începu să lovească în portal cu butelia. 
Continuă în timp ce aerul se subția și devenea rece, mai aspirând din 
când în când aerul din butelie ca să rămână conștientă și să poată să 
lovească în portal. Continuă să facă asta până când auzi sau avu o 
halucinație cum că aude pe cineva lovind din partea cealaltă. 


Continuă până când o birui frigul. 


1/ 


ărzile imperiale dădură năvală ca un roi în birourile Casei 
de Lagos de la Casa Breslelor, ceea ce-i smulse Kivei 
singurul răspuns la eveniment care i se părea rațional: 

— Ce mama naibii? îl întrebă ea pe Lordul Pretar, care 
stătea în picioare în biroul său în timp ce gărzile și anchetatorii îi 
căutau prin dosare și prin tabletă, împreună cu dosarele și tabletele 
oricărei alte persoane din birouri. 

— A avut loc o încercare de asasinat împotriva Împăraxului, explică 
Pretar. 

-Şi ce dracu’ are asta de-a face cu noi acum? întrebă Kiva. 

- Lady Kiva, vă rog, spuse Pretar, privind în jur spre gărzi. Încercați 
să mentineti un ton respectuos. 

— La dracu’ cu tonul! ţipă Kiva. Răspunde la blestemata de întrebare! 

Kiva putea să observe cum Pretar încerca să se hotărască dacă el, ca 
director principal al Casei de Lagos de la Centru, putea să se rățoiască 
la fiica matriarhului Casei. După o clipă se hotărî să n-o facă, ceea ce 
Kiva considera că este o alegere corectă, deși una dezamăgitoare, 
pentru că abia aștepta o ocazie să-l facă să muște din blestematul de 
covor chiar acum. 


— Impăraxul făcea turul unei astronave abia construite, spuse el. 


Cineva a trosnit o navetă în segmentul inelar unde făcea ea turul. 

— Bine, și? 

-Şi naveta este de pe una dintre navele noastre. 

— Cum? Care navă? 

— Nava Da, Domnule. 

— La dracu’, glumești! spuse Kiva. 

Pretar privi în jur și-și arcui sprâncenele, ceea ce Kiva găsea extrem 
de iritant, de parcă i-ar fi spus Oamenii aceștia nu ar fi aici dacă aș glumi. 

- Lady Kiva, se auzi o voce din spatele ei. Se întoarse și văzu un 
cretin care părea foarte oficial și care se holba la ea. 

— Cine ești? 

— Hilbert Limbar, Șeful Gărzii Imperiale. Vreau să vorbesc cu 
dumneavoastră. 

— Bine, fiindcă și eu vreau să vorbesc cu tine, spuse Kiva și apoi se 
întoarse spre Pretar. Afară! 

- E biroul meu, protestă Pretar. Și nu sunteți mama dumneavoastră, 
Lady Kiva. 

— Nu, nu sunt, spuse Kiva. Cheam-o și plânge-te de mine, dacă vrei. 
Până atunci, dispari dracului, fiindcă am nevoie de biroul tău! 

Pretar se holbă o clipă, apoi ieși. Gărzile și anchetatorii din birou se 
holbară la el în timp ce ieșea. 

Kiva le făcu semn: 

— Spune-le celorlalți să iasă naibii și ei! îi spuse ea lui Limbar. 

— leșiți naibii cu toții! spuse Limbar. Pentru cincisprezece minute. 

leșiră naibii cu toții și Limbar închise ușa după ei. 

— Deci cum naiba a fost una dintre navetele noastre deturnată 
pentru asta? întrebă Kiva, îndreptându-se spre scaunul de birou al lui 
Pretar și prăbușindu-se în el. 


- Este amuzant că mă întrebaţi asta, Lady Kiva, spuse Limbar. 


Tocmai voiam să vă întreb același lucru. Dacă se poate cu mai puține 
înjurături. 

— Evident, habar nu am! 

- Dumneavoastră aţi fost reprezentantul proprietarului navei Da, 
Domnule. 

— Da. 

-Şi pe drumul de întoarcere la Centru, venind de la Capăt, v-aţi 
burdușit nava cu imigranți de la Capăt, care aparent încercau să scape 
de războiul civil de acolo. 

- Da. Și? 

- Deci este posibil ca unul sau mai mulți dintre imigranți să fi avut 
planuri, odată ajunși aici. 

Kiva pufni: 

- Sugerezi că unul dintre tâmpiţii ăștia pe care i-am adus la Centru 
știa că Împăraxul — un Împărax nou-nouț, care fusese încoronat cam pe 
când plecam noi — se va afla pe o anume navă într-un anume moment 
și pe urmă pur și simplu au împrumutat o navetă ca s-o atace. 

- Nu cred că e posibil. Cred că mai degrabă cineva de aici le-a dat 
instrucțiuni odată ajunși aici și au evaluat peisajul politic. 

— Ce înseamnă asta? întrebă Kiva. 

- Lady Kiva, știți ce navă a fost atacată? 

- Nu. 

- E vorba despre nava Dacă vrei să Cânţi, Cântă!, care a fost un decar 
comandat de Casa de Nohamapetan. 

Kiva nu spuse nimic. 

- Lady Nohamapetan mi-a spus că nu cu mult timp înainte ca nava 
Casei ei să fi fost atacată, dumneavoastră și mama dumneavoastră, 
Contesa, l-ați amenințat pe Amit Nohamapetan din cauza unei 
dispute comerciale. 


— Nu l-am amenințat. Ne-am exprimat doar foarte clar dezacordul 
față de anumite acțiuni pe care Casa lui le-a întreprins împotriva 
noastră la Capăt, dar s-a oferit să rezolve acele probleme în afara 
tribunalului. Îl puteți întreba chiar dumneavoastră. 

— Mi-ar plăcea să fac acest lucru, numai că se afla cu Împăraxul când 
a avut loc atacul. Împăraxul a supraviețuit. Amit Nohamapetan, din 
păcate, nu. 

- Ah, la naiba! spuse Kiva după o clipă. 

Limbar încuviinţă: 

- Pot să vă arăt fotografii, dacă doriți. Nu a mai rămas mare lucru, 
totuși. Tot ce nu s-a transformat în pete pe puntea navei a fost 
proiectat în spațiu. 

— Sper că nu crezi cumva că noi am făcut asta. 

- Ei bine, Lady Kiva, spuneti-mi dumneavoastră. Sosiţi de la Capăt 
cu o dispută comercială împotriva Nohamapetanilor și cu o navă plină 
de imigranți de pe o planetă ai cărei rebeli au atacat ținte prin toată 
Interdependenţa și care au încercat să-l asasineze pe Împărax și 
înainte. Așa că acum avem această încercare de asasinat care nu 
numai că-l țintește pe Împărax, dar care se și descotorosește de 
moștenitorul Casei de Nohamapetan și, cu totul întâmplător, produce 
daune financiare Casei lui, distrugând noul ei decar exact înainte de a 
fi lansat în misiune. Nu vă dați seama că aș putea să-mi imaginez că 
dumneavoastră și acești teroriști de la Capăt ați fi putut decide că ar fi 
bine să împușcați doi iepuri dintr-un foc? 

— Puteți să vă imaginati orice doriți, spuse Kiva. Nu înseamnă că e și 
adevărat. Și nu ar avea niciun sens. Noi aveam nevoie de Lord Amit 
viu pentru a duce la bun sfârșit înțelegerea pe care ne-o doream de la 
el. A-l ucide înainte de rezultatul înțelegerii nu ne-ar fi adus nimic 
bun. Acum nu vor mai vrea să aibă nimic de-a face cu noi, mai ales 
dacă-și închipuie că am fost implicați. 


Limbar zâmbi: 

-Cel puţin asta o cred și eu. Lady Nadashe este furioasă și doar 
faptul că acum încropește o armată să plece la Capăt o ține preocupată 
și este mai puţin atentă la Casa de Lagos. 

Kiva deschise gura să spună ceva despre implicarea 
Nohamapetanilor în revolta de la Capăt și de ce nu investiga Limbar 
naibii chestia asta, când își închise gura atât de repede că-i scrâșniră 
pur și simplu dinții. 

- Da, Lady Kiva? spuse Limbar, observând-o. V-aţi dat seama de 
ceva? 

- Mă gândeam dacă aveţi vreo probă care să susțină ipoteza 
dumneavoastră. 

Limbar arătă în jur: 

- Există un motiv pentru care ne aflăm aici. Nu-mi închipui că 
dumneavoastră sau mama dumneavoastră sunteți atât de stupide 
încât să fi înregistrat orice asemenea planuri pe vreun mediu de 
stocare, dacă ați fi implicate. Dar poate că nu toți angajații 
dumneavoastră sunt atât de conștienți de acest lucru. În care caz, vom 
afla totul. Între timp, Lady Kiva, veți înțelege că am restrâns libera 
dumneavoastră circulaţie spre Centru, pentru moment, și că veți fi 
monitorizată în mod discret oriunde veți merge. Nu numai 
dumneavoastră, desigur. Mama dumneavoastră, Lord Pretar și 
majoritatea funcționarilor dumneavoastră superiori de aici de la 
Centru și de pe Xi'an au și ei libertatea de mișcare restrânsă. 

- Asta nu-i va cădea prea bine mamei. 

- Atunci îi puteți spune Contesei și mă puteți cita complet că pur și 
simplu nu-mi pasă. Cineva a încercat să-mi ucidă Împăraxul pentru a 
doua oară de când sunt eu responsabil. Puteţi fi sigură că voi 
descoperi cine a făcut asta. Și, dacă sunteți dumneavoastră sau mama 
dumneavoastră, sau oricine aparține Casei de Lagos puţin o să-mi 


pese cât de mare și tare sunteți sau cât de mult puteți să-i intimidati pe 
subordonații dumneavoastră. Vă voi distruge, pe dumneavoastră și 
întreaga dumneavoastră Casă, dacă va trebui. 

-O să-i transmit. 

- Sigur, vă rog. Și acum, Lady Kiva, vă rog să mă scuzati, oamenii 
mei trebuie să se întoarcă la lucru. Se duse și deschise ușa ca să-și lase 
să intre gărzile și anchetatorii înapoi în încăpere. Kiva îi urmări cum 
vin în șir și apoi se ridică din scaun, ieși din birou și se îndreptă spre 
casa liftului. În timp ce făcea acest lucru, o gardă lăsă ce făcea și veni 
spre ea. 

- O, las-o încolo, spuse Kiva gărzii. Tâmpitul tău de șef a spus că vei 
fi discretă. 

— Asta e discreţia, spuse garda, stând în picioare lângă ea. 

Kiva rezistă tentatiei să-și dea ochii peste cap: 

— Cum te cheamă? 

- Sergent Brenja Pitof. 

- Ei bine, Sergent, pot să am și eu un moment de respiro între acum 
și oricând se vor termina toate astea? 

— Nu, nu chiar. 

- Deci mă vei urmări când mă duc la veceu? 

- Nu. 

— Bine. 

- Dacă baia nu are fereastră sau o a doua ieșire. 

Ușa liftului se deschise și Kiva intră. Sergentul Pitof o urmă. 

- Apasă butonul „Parter“, spuse Kiva. 

- Trebuie să vă urmăresc, Lady Kiva, nu să fiu servitoarea 
dumneavoastră, spuse Pitof. Apoi apăsă butonul, oricum. 

— Unde sunteți? o întrebă Căpitanul Blinnika pe Kiva, uitându-se la 
ea de pe tableta ei pe care nu i-o confiscase garda. 


-Sunt în baia camerei mele din hotel, spuse Kiva. 

— Ce se aude? 

- E dușul. 

— Mă chemati de sub duș? 

- Nu, am lăsat dușul să curgă ca să pot să vă vorbesc. Am o 
nenorocită de gardă în camera mea de hotel. 

-Ce face garda acolo? 

Zace pe pat după o partidă extrem de epuizantă de sex, se gândi Kiva, dar 
nu o spuse. Kiva decisese că, de vreme ce urma să fie urmărită atât de 
îndeaproape, putea măcar să se aleagă cu ceva din asta. 

— Așteaptă să termin cu dușul, așa că ar fi bine să continuăm 
discuția. Adică: ce naiba s-a întâmplat cu naveta noastră? 

— Se întorcea de la Stația Imperială când au murit comunicațiile și s- 
a pilotat singură spre docul unde se construia Cântă și s-a izbit de 
navă. Garda Imperială a deschis focul asupra ei în timp ce zbura spre 
navă, dar nu au reușit s-o distrugă înainte să lovească. 

- Cine era pilotul? 

- Ling Xi. 

Kiva se strâmbă. Xi era absolut competent și absolut neinteresant, și 
nu avea păreri politice personale, din câte știa ea: 

- Nu are niciun sens să fi dorit să proiecteze naveta în nava aceea. 

- Nici nu cred că a făcut-o, spuse Blinnika. Avem datele de la 
panoul de control al navetei. Arată multă activitate în timpul 
călătoriei, dar nu și datele de pilotare sau mai bine zis date de pilotare 
care să corespundă călătoriei. Tot ce vedem este ceea ce se poate vedea 
atunci când un pilot încearcă să preia controlul navetei, dar nu o poate 
pilota în mod activ. 

— Deci crezi că a fost deturnată? 


- Da. Cred că s-a intrat cumva în mecanismul ei pilotare și pe urmă 


fie s-a autopilotat, fie a fost pilotată de la distanță până la Cântă. 

-I-ai spus asta celor de la Garda Imperială? 

- Nu au întrebat și am hotărât să-i las să-și dea seama. Au venit pur 
și simplu pe navă, au descărcat toate datele pe care le puteau descărca 
și s-au instalat într-una din calele de mărfuri. Sunt tot acolo. M-au 
interogat pe mine și pe funcționari superiori, dar asta a fost acum 
multe ore. Nu avem voie să plecăm. Nu știu ce fac. 

- Nu mai era nimeni pe navetă în afară de Xi? 

- Nu. 

- Dar înainte? A pilotat naveta la Stația Imperială, da? Era cineva cu 
ea atunci? 

-Stati așa, spuse Blinnika. 

Kiva așteptă și decise că avea efectiv nevoie de un duș; ea și 
Sergentul Pitof fuseseră destul de exuberante. Se dezbrăcă, își puse 
tableta pe modul difuzor și intră sub duș. 

- Au fost doi pasageri, spuse Blinnika când reveni. Trei, de fapt. Un 
soț și soție cu numele Lewyyn și un bărbat pe nume Broshning. Plecau 
de pe Da, Domnule pentru totdeauna. 

— Știm unde s-au dus? 

- Nu am nicio idee. 

— Dar cineva știe, nu? Nu avem o modalitate de a afla? 

- Nu știu. Sunt căpitan, nu detectiv particular. 

— Întreabă-l pe Magnut. Dacă aveau marfă în cală și nu au luat-o pe 
navetă cu ei, au aranjat să le fie trimisă undeva. 

- Tocmai am descărcat-o. Stația Imperială se ocupă de ea de acum 
înainte. 

— Atunci trimite pe cineva să-i întrebe pe ei. 

- E foarte ușor de spus... 


— La dracu’! Garda Imperială crede că am încercat s-o omorâm pe 


Împărax, spuse Kiva. Cred că ne putem permite un mic efort. 

Blinnika rămase tăcut o vreme: 

-M-ati pus pe difuzor? 

— Poate. 

-Credeam că aţi spus că încercaţi să nu fiți auzită. 

— Am hotărât că am nevoie mai mult de duș. 

- Mi-aș fi dorit să nu știu asta 

— Găsește-i pe oamenii ăia pentru mine. Spune-mi unde sunt! 

— Nu promit nimic. 

— Atunci probabil că ne vom vedea la pușcărie. 

Kiva îl auzi pe Blinnika oftând: 

- Nu vă voi suna. Mi-e teamă de ce veţi face când răspundeți. O să 
vă trimit un mesaj. 

— Criptat. 

— Evident, spuse Blinnika și se deconectă. 

Kiva termină cu spălatul, opri dușul, se uscă cu prosopul și deschise 
ușa, găsind-o pe Sergentul Pitof imediat de cealaltă parte a ușii. 

— Ştiţi că există modalități mai simple de a-i găsi pe oamenii ăia, 
spuse Pitof. 

— La dracu’! Ai ascultat la ușă? spuse Kiva, nevenindu-i să-și creadă 
urechilor. 

— Da. 

-Ce ai auzit? 

- Mai tot ce ați spus după ce ați pus pe modul difuzor. 

- Eşti incredibilă! 

-Simplul fapt că am făcut sex nu înseamnă că trebuie să nu-mi mai 
fac datoria, Lady Kiva. 

Kiva deschise gura și apoi o închise: 


- Nu știu ce să zic. Ce ai vrut să spui cu modalitățile mai simple de 


a-i găsi pe oamenii ăia? 

-Oricine ajunge la Staţia Imperială pentru imigrarea permanentă 
trebuie să le spună celor de la Vamă unde va locui. Cei de la Imigraţie 
trebuie să îi înregistreze și să-i monitorizeze până când obţin dreptul 
de ședere permanentă. 

— Așa că cei de la Vamă știu unde se află. 

— Probabil. 

- Uneori oamenii mint în legătură cu locul unde se vor duce. 

Pitof scutură din cap: 

- Trebuie să prezinti rezervarea de la hotel sau numele și adresa 
oamenilor la care ai stat înainte să pleci de la Vamă și să transmiti că 
te-ai cazat imediat ce ajungi. 

-Şi apoi ieși pe ușă și nu mai aude nimeni nimic despre tine. 

-Cel puţin vei fi cu un pas mai aproape de adevăr decât ești acum. 

-Şi cum pot să discut cu Vama? 

- Nu discuti. Discut eu. 

— De ce m-ai ajuta? 

- Nu există nicio rațiune pentru care nu te-aș ajuta. Atâta vreme cât 
raportez totul șefului meu. 

Kiva își arcui o sprânceană: 

- Probabil nu chiar totul. 

- Nu, voi raporta și partea cu sexul. 

Acest lucru o făcu pe Kiva să ia o pauză. 

- Nu este, de fapt, cam neetic să ti-o tragi cu persoana pe care o 
monitorizezi? 

Sergent Pitof dădu din cap: 

- Mi s-a spus să stau cât mai aproape de tine. 

Kiva râse, auzindu-i vorbele: 

— Cred că-mi placi, Sergent Pitof. Eşti genul meu de ticăloasă. 


- Mulţumesc, Lady Kiva. Acum dă-mi numele acelea din nou. Nu 
am reușit să înțeleg; bine din cauza zgomotului apei de la duș. 


Taffyd și Chun Lewyyn stăteau la Stația Imperială, la un hotel 
modest cu numele de Primrose. Asta nu era prea bine pentru Kiva: ea 
nu putea părăsi Centrul. Avea să se ocupe de ei mai târziu. Aștepta 
informații despre Geork Broshning când auzi o bubuitură și apoi 
urlete dinspre holul hotelului. Kiva se repezi să-și ia un halat din 
dulap și apoi deschise ușa și privi la atriumul hotelului, aflat cu trei 
etaje mai jos, și la corpul zdrobit de pe jos care privea la acoperișul 
hotelului, aflat la șaisprezece etaje mai sus. 

- L-am găsit, spuse Sergent Pitof, din cameră. Își puse celălalt halat 
și merse pe coridor să-i arate Kivei informaţiile de pe tabletă, care 
includeau o fotografie a lui Broshning. 

Kiva o privi: 

-Sunt aproape sigură că l-am găsit și eu, spuse ea, și arătă spre 
corpul de pe podeaua atriumului, înconjurat acum de oameni și care 
începuse să sângereze. 

Apoi mai observă încă ceva și o luă pe culoar în halat, spre lifturi. 
Pitof o urmă. 

La parter, Kiva păși în atrium, trecu de cadavru și de mulțimea din 
jur și merse la unul dintre ghivecele mari, plin de plante artificiale. În 
ghiveci era o cartelă de acces în mijlocul unor frunze false mari de 
plantă suculentă. Kiva o înșfăcă, trecu mai departe de bărbatul mort și 
de admiratorii săi și merse spre recepție, unde captă atenţia unui 
director-adjunct de hotel care arăta foarte șocat. 

- Vrei să fii drăguţ și să-l apelezi pe Geork Broshning pentru mine? 
Mă așteaptă, dar i-am uitat numărul camerei. 

- Da... sigur, spuse directorul-adjunct de hotel, activându-și ecranul 
ca să caute numele, apoi glisă spre panoul de comunicații pentru a 


introduce codul camerei. Nu răspunde nimeni, doamnă, spuse el după 
un minut. 

— Presupun că mi-ai putea spune numărul camerei? 

-Îmi pare rău, doamnă. N-am voie să fac asta. 

- Desigur, spuse Kiva și apoi se întoarse tocmai când Pitof venea 
spre ea. 

Kiva trecu de ea și se duse spre lift. Apăsă butonul pentru etajul 
doisprezece în timp ce Pitof intra. Pitof observă numărul etajului, dar 
nu spuse nimic. 

La etajul al doisprezecelea Kiva ieși, merse până la camera 1245, 
numărul pe care-l formase directorul adjunct pe ecranul său și 
introduse cartela în ușă. Ușa se deschise. 

- Probabil nu ar trebui să mă urmezi înăuntru, îi spuse ea lui Pitof. 
Ai putea fi acuzată că ai alterat probe. În halat. 

- Taci și deschide ușa, îi spuse Pitof. Kiva scutură din cap și intră. 

Patul din cameră fusese folosit, dar așternuturile nu fuseseră date la 
o parte: cineva se întinsese pe pat, dar poate că nu se culcase în el. 
Altfel, în cameră era ordine, erau acolo valize și alte lucruri 
nedespachetate. Kiva privi spre birou și găsi un caiețel și un pix, cu un 
mesaj pe foaia de deasupra caieţelului. Se îndreptă spre birou și, fără 
să-l atingă, citi acele cuvinte scrise cu litere mici și înguste. 


Cultivam porumb și banu pe Planeta de Capăt, spunea 
mesajul. Banu s-a uscat din cauza unei ciuperci. Au spus că 
a fost cauzată de citrice, dar cred că a fost din cauza 
porumbului. Și acesta s-a dus. Am pierdut tot și apoi războiul 
m-a forțat să plec. Am încercat să plec, dar nu-mi puteam 
permite. Apoi Ghreni Nohamapetan a cerut să mă vadă. Mi-a 
spus că-mi plătește drumul. Mi-a spus că se simte responsabil 
pentru ce s-a întâmplat culturii de banu. Mi-a spus că am 


fost un francizor bun. 

Mi-a spus când ajung la Centru să contactez un ofițer 
vamal pe nume Che Isolt care îmi va spune cum să procedez 
mai departe. Isolt a venit pe navă și mi-a dat un transmițător. 
Mi-a spus să-l las pe navetă când mă dau jos. Așa am făcut. 
Apoi, când am ajuns la hotel, am deschis monitorul și am 
aflat ce s-a întâmplat cu naveta. 

Știu că vor afla cum s-a întâmplat. Știu că mă vor găsi. 
Stiu că nimeni nu mă va crede. Am pierdut deja atât de mult 
și am fost jucat pe degete ca un prost. M-am gândit că am 
șansa unei noi vieți aici, la Centru. M-am înșelat. 

Îmi pare rău pentru nenorocire. 


— Lua-i-ar dracu’ de Nohamapetani! spuse Kiva și se întoarse spre 
Pitof: ai la tine tableta? 

Pitof i-o arătă. Cheamă-ţi șeful! 

-Ce vrei să-i spun? 

— Spune-i că am găsit ceva care mă scapă și pe mine, și pe cei din 
Casa mea. 

- Nu va fi convins de un bilet de sinucigaș, spuse Pitof. 

- Nu e doar un bilet de sinucigaș, spuse Kiva. 

- Tot va dura ceva timp. 

Kiva încuviinţă: 

- Mda. După ce ești gata, lasă-mă să folosesc tableta ta. 

— De ce? 

— Fiindcă trebuie să-l sun pe căpitanul meu și să-i spun să nu-l mai 
caute pe Broshning. Și apoi o să mai sun pe cineva. 

— Pe cine? 


- Cineva de care sunt sigură că poate accelera al naibii de mult 


procesul de a-mi scăpa Casa de acuzații. 

arda imperială împinse ușa și o deschise, iar Marce 

Claremont intră în camera ornamentată și cavernoasă unde 

Comitetul Executiv își ținea prima sa ședință de dimineaţă. 

Marce intră cu un dosar în mână, încercă, cu ochii cât 
cepele, să cuprindă cu mintea stilul baroc al imensei încăperi și-și 
dădu seama că, indiferent cât de mult timp ar fi rămas la Palatul 
Imperial, nu avea să se obișnuiască cu ridicola lui somptuozitate. Într- 
un cuvânt era excesivă. 

Ajunse la masa unde stăteau așezați membrii Comitetului Executiv, 
cu excepția Împăraxului, care încă își revenea după încercarea de 
asasinat. Membrul din capul mesei, despre care Grayland al II-lea îi 
spusese că este Arhiepiscopul Korbijn, îl cântări tăcută din priviri. 
Marce se înclină spre ea și trecu scurt în revistă masa, căutând-o cu 
privirea pe cealaltă persoană pe care dorea s-o vadă, și anume 
Nadashe Nohamapetan. Nu o mai văzuse până acum, dar o 
recunoscuse destul de repede — mai tânără decât orice alt membru al 
Comitetului Executiv și semănând foarte mult cu fratele ei Ghreni. Se 
uită și ea la el, fără expresie, așa cum era și normal, fiindcă habar nu 
avea cine era sau ce reprezenta. 


-Sunteti nou aici, îi spuse Arhiepiscopul Korbijn. 


Marce încuviință: 

— Da, Înălțimea Voastră. Sunt Marce Claremont, noul asistent pentru 
strategia pentru știință al Împăraxului. Am fost angajat chiar ieri, când 
am sosit de la Capăt. 

Asta îi trezi interesul lui Nadashe, dar își ascunse reacţia cu grijă; 
dacă Marce nu s-ar fi uitat exact pentru asta, nici n-ar fi observat. 

Korbijn zâmbi, privind spre Comitet: 

— Probabil că este cam mult pentru a doua zi a dumneavoastră aici. 

- Da, Înălțimea Voastră. Este mult. Mai mult decât știți. 

— Înţeleg că aveți noutăți pentru noi despre starea Împăraxului, 
spuse Korbijn. 

— Așa este, și am și alte vești despre o chestiune pe care Împăraxul 
mi-a cerut s-o prezint Comitetului, dacă doriți să-i acceptaţi 
rugămintea. 

— Bineînţeles. 

-Starea Împăraxului este mai bună, spuse Marce. Mai suferă de 
efectele frigului și ale hipoxiei produse de faptul că a rămas prinsă în 
acea spiță neetanșă a decarului, însă din fericire gărzile ei sau câți mai 
rămăseseră în viață au reușit s-o scoată de acolo înainte să sufere 
leziuni care i-ar fi amenințat viața. A avut noroc. Mai mult noroc decât 
cele cinci gărzi care și-au pierdut viața, apărându-i-o pe a ei și cele 
patru gărzi care au încercat să-l salveze pe Lordul Amit 
Nohamapetan. 

Se întoarse și se înclină ușor spre Nadashe: 

- Condoleante, Lady Nadashe, pentru pierderea suferită. 

- Vă mulțumesc, spuse ea. 

— Desigur. 

Marce se întoarse spre Korbijn: 


- Dr. Drinin i-a spus că dorește să mai rămână la pat, să se 


odihnească și s-o mai țină sub observaţie câteva zile, pentru ca trupul 
ei să se mai vindece. l-a sugerat să permită acestui Comitet Executiv să 
se ocupe de orice chestiuni care pot apărea. Consider că-i sugera subtil 
că acest Comitet ar trebui să se ocupe și de autorizarea parlamentară a 
forţei împotriva planetei de la Capăt și a rebelilor de acolo. 

- Ce a răspuns Împăraxul? întrebă Korbijn. 

— A spus că în absenţa ei, Comitetul poate acţiona în locul ei pentru 
a implementa autorizarea. 

- Nu lăsa pe mâine ce poți face azi, spuse Upeksha Ranatunga, care 
votase în Parlament pentru trimiterea unei nave de război, Profețiile 
Rachelei, la Capăt. 

— ...dar numai după ce voi prezenta Comitetului cea de-a doua 
informație pe care Majestatea Sa dorește să v-o împărtășească. 

— Și care este informaţia? întrebă Korbijn. 

— Aceasta, spuse Marce și deschise dosarul pe care-l avea în mână și 
care conținea nouă documente tipărite, fiecare conținând un număr 
substanţial de pagini capsate împreună. Începu să le distribuie 
membrilor Comitetului. 

-Ce e asta? întrebă Ranatunga. 

— Este o ciornă timpurie a unei lucrări științifice pe care tatăl meu a 
primit-o cu mai mulți ani în urmă, de la un student doctoral pe nume 
Hatide Roynold. I-a trimis-o lui, deoarece, deși tatăl meu era auditorul 
imperial la Capăt, se afla acolo pentru îndeplinirea unei alte sarcini pe 
care i-o dăduse Împăraxul Attavio VI. Tatăl meu era fizician al 
Fluxului, așa cum sunt și eu, iar fostul Împărax îi ceruse să colecteze 
date despre stabilitatea curenților Fluxului din cadrul 
Interdependenţei. Attavio VI era preocupat, în ciuda celor mai bune 
asigurări ale aproape tuturor fizicienilor Fluxului, că aceste căi de 
comerț importante se pot prăbuși. 


— Și se vor prăbuși? întrebă Ranatunga. 


-S-a mai întâmplat deja, spuse Marce. Este evident că am pierdut 
curentul de Flux spre Terra, căminul nostru strămoșesc, acum mai 
mult de o mie de ani. Un alt curent, cel care implica sistemul 
Dalasysla, s-a prăbușit după încă două sute de ani. Cu toate acestea, 
de atunci, curenții Fluxului au fost remarcabil de stabili, lucru care a 
permis dezvoltarea și prosperitatea Independenţei. 

Korbijn scutură raportul pe care nu se deranjă să-l răsfoiască în 
acest moment. Și alții din Comitet le puseseră pe masă. Nadashe 
Nohamapetan îl lăsase jos pe al ei pentru a-și nota ceva pe tabletă: 

— Această lucrare sugerează prăbușirea curenților de Flux? 

- Nu, spuse Marce. Lucrarea afirmă, de fapt, că acești curenți vor 
suferi o deplasare radicală, rearanjându-se de-a lungul câtorva ani. 
Cei mai mulți dintre curenții Fluxului pe care îi avem acum vor 
dispărea, dar vor fi înlocuiți de alții care se vor naște și care vor 
permite în continuare practicarea comerțului în Interdependenţă, însă 
cu planeta de la Capăt ca nod al acestei noi rețele de curenți de Flux, și 
nu cu Centrul. 

— Este exact? întrebă Korbijn. 

— Este ceea ce dorea să știe și Roynold și de aceea i-a trimis ciorna 
tatălui meu care scrisese o lucrare similară și discutase cu Attavio al 
VI-lea, cu care era prieten, despre ceea ce descoperise. La cererea lui 
Attavio, încetase să mai cerceteze subiectul în mod public, dar prima 
lucrare rămăsese în continuare publică. Roynold a presupus că era 
singura persoană care ar fi luat-o în serios în legătură cu acest subiect. 

-Şi el ce a spus? 

- Nimic; el cerceta în mod confidenţial pentru Împărax. Singura 
persoană căreia i-a împărtășit ciorna am fost eu, fiindcă lucram 
împreună cu el la această cercetare. Și în mod public, cel putin, Hatide 
Roynold s-a oprit să mai cerceteze subiectul. Lucrarea ei de doctorat 
aduce în discuţie o cu totul altă direcţie de cercetare. Dar gărzile 


imperiale tocmai au vorbit cu ea, aseară. Se pare că, la fel ca tatăl meu, 
Roynold a avut un patron secret care i-a permis să continue cercetarea 
subiectului deplasării curenților Fluxului: Nadashe Nohamapetan. 

Toţi ochii se întoarseră spre Nadashe, care zâmbi: 

— Stiam eu că se va ajunge aici, spuse ea și se adresă direct lui 
Korbijn: Hatide este o prietenă de-a mea de la universitate. A venit la 
mine strâmtorată, dar nu a acceptat s-o ajut cu bani. Așa că, în schimb, 
am sponsorizat cercetarea ei asupra acestui subiect. I-am acordat un 
stipendiu ca să-și termine cercetarea și celelalte lucrări și mi-a 
transmis rapoarte trimestriale — pe care nici nu le-am citit, deoarece nu 
de asta o ajutasem. 

-Îmi pare rău, Lady Nohamapetan, dar avem motive să credem 
contrariul, spuse Marce. 

Nadashe se întoarse spre Marce cu o privire care, dacă ar fi putut, i- 
ar fi străpuns pieptul: 

-Şi care ar fi motivele astea, domnule Claremont? 

-Sunt Lord Claremont, Lady Nadashe, spuse Marce. Și pentru că 
fratele dumneavoastră a sugerat altfel. 

— Cui? 

— Nouă, spuse Împăraxul Grayland al II-lea din ușă. 

Se ridicară cu toţii în picioare, cu excepţia lui Marce care stătea deja 
în picioare. El zâmbi când văzu intrarea bruscă a lui Grayland. Nu 
planificaseră asta când vorbiseră, mai devreme, dar era sigur că se 
enervase când venise la ea și-i dezvăluise ce știa de la Kiva Lagos, 
dându-i apoi și propriile lui informații personale. Când Împăraxul îi 
spusese ce știa ea, totul i se clarificase într-un mod înspăimântător. 
După ce ceruse să se urmărească problemele rămase nerezolvate, cei 
doi planificaseră această prezentare pe care Marce urma s-o facă. 

Îl mai pusese însă și să poarte un microfon, astfel încât să audă tot 
schimbul de replici, și de aceea avusese posibilitatea să-i dea replica 


lui Nadashe Nohamapetan, deși, în mod normal, atunci când intrase 
pe ușă ar fi fost mult prea departe ca să audă ce spusese. Marce trebui 
să recunoască faptul că asta avusese un efect psihologic destul de 
impresionant. 

Grayland se îndreptă încet spre masă și făcu semn tuturor să se 
așeze. Arhiepiscopul Korbijn se ridică, cu intenţia să se așeze 
altundeva, ca să lase liber locul din capul mesei, dar Grayland îi făcu 
semn să rămână la locul ei. Ajunse lângă Marce și se sprijini pe el, în 
schimb. 

— Fratele dumneavoastră Lady Nadashe ne-a dezvăluit că familia 
dumneavoastră știa despre lucrarea doctorului Roynold, spuse 
Grayland. Ne-a spus acest lucru chiar înainte să moară, sfâșiat de 
naveta care s-a lovit de noul dumneavoastră decar. Atunci nu am știut 
ce voia să spună. Dar apoi am avut o conversaţie cu Lordul Claremont 
aici de faţă, și el știa despre ce vorbea fratele dumneavoastră deoarece 
văzuse lucrare timpurie a doctorului Roynold. Știa ce cuprindea și mai 
știa și că era greșită. 

— Este greșită, încuviință Marce. Fusese neglijentă la calculele 
matematice. Nu am văzut lucrările ei recente încă, dar, dacă sugerează 
în continuare o deplasare a Fluxului, atunci înseamnă că nu și-a 
corectat erorile inițiale. 

- Dar nu aveati cum să știți acest lucru, continuă Grayland, 
vorbindu-i lui Nadashe. Așa că dumneavoastră și familia 
dumneavoastră ați mers pe presupunerea că planeta de la Capăt va 
deveni noul centru al Interdependenţei. Aţi acționat în așa fel încât, 
atunci când s-ar fi întâmplat așa, dumneavoastră, și nu Casa de Wu ati 
fi fost cei care ar fi controlat accesul Fluxului. Ați sponsorizat revolta 
de la Capăt, l-aţi trimis pe fratele dumneavoastră Ghreni acolo pentru 
a o gestiona, ați dezvoltat un virus agricol pentru a o intensifica și ați 
dat vina pe Casa de Lagos pentru a vă acoperi urmele și pentru a vă 


răzbuna pe Casa rivală. 

Aici, la Centru, ați susținut acordarea de ajutor militar pentru 
Ducele de Capăt și apoi aţi folosit pirați pentru a pune mâna pe 
armele acelea pentru familia dumneavoastră, împingându-l pe Duce 
la măsuri și mai disperate, spuse Marce. Și ați continuat să faceți 
presiuni pentru o intervenţie militară și mai importantă, prin 
planificarea și executarea unor atacuri teroriste aici și în restul 
Interdependenţei. 

— Asta este o minciună, spuse Nadashe. 

-Garda l-a arestat pe Che Isolt, Lady Nohamapetan, spuse 
Grayland. Omul dumneavoastră de la vamă și imigrări. V-a trădat 
aproape imediat. Ne-a spus despre cum se considera și acționa ca un 
intermediar între dumneavoastră și imigrantii de la Capăt. Despre 
modurile în care fie îi foloseați pentru atacuri teroriste, fie le înscenați. 
Ne-a spus chiar și despre atacul de ieri. Cum i-a dat unui imigrant 
neștiutor un transmițător care a preluat ilegal controlul asupra bazei 
de date printr-un program de mentenanţă și a trimis-o în propria 
dumneavoastră navă. Știți de ce v-a dat de gol atât de ușor? 

— Fiindcă a aflat că v-aţi ucis în mod intenționat fratele pentru a 
simula un atac la adresa Nohamapetanilor, spuse Marce. 

Grayland încuviință: 

— Se pare că acest fratricid a fost prea mult, chiar și pentru el. Deși 
fusese de acord cu încercarea dumneavoastră de a pune totul pe 
seama Casei de Lagos. A spus că fusese o mișcare inteligentă. 

-Casa de Lagos nu e nici ea prea fericită în această privinţă, 
remarcă Marce. 

- Nu, încuviință Grayland. Nu este. Și nici noi nu suntem fericiţi, 
Lady Nadashe. În legătură cu nimic din toate acestea. 

În jurul mesei se lăsă o tăcere mormântală, iar întregul Comitet 
Executiv se holba la Nadashe Nohamapetan. 


-Îmi pare extrem de rău că vă închipuiți fie și o părticică din toate 
acestea, Maiestate, începu Nadashe. 

— Ştii ce, lasă tâmpeniile, Nadashe! spuse Grayland, iritată. S-a 
terminat. 

- Nu, Cardenia, spuse Nadashe și se auziră câteva icnete de uimire, 
deoarece folosise numele personal al Împăraxului, încălcând astfel 
flagrant protocolul. Nu s-a terminat. Poate că pentru mine, da. Însă nu 
și pentru Casa de Nohamapetan. Își luă tableta, pe care și-o ținuse în 
mână până acum, și o aruncă pe masă. O arătă cu degetul: În clipa în 
care lacheul tău mi-a pus în față raportul lui Hatide, am trimis un 
mesaj navei Profețiile Rachelei. Nava militară cu cei zece mii de pușcași 
marini și cu tot echipamentul și armamentul lor. Până să apari și să-ți 
sustii tirada, echipajul din puntea de comandă s-a izolat etanș și a 
demarat procedura de intrare în găvanul de Flux. Era deja poziționată 
pentru transferul imediat. În mai puţin de cincisprezece minute, 
Rachela va trece dincolo și se va afla în drum spre Capăt. E prea târziu 
s-o mai oprești. 

Grayland privi scurt spre Korbijn care-și ridică propria tabletă, sări 
de la masă și începu să sune la diverse persoane. Apoi își aținti 
privirea spre Nadashe: 

— Echipajul de pe puntea ta de comandă nu poate sta izolat acolo 
pentru totdeauna. 

- Nu fi stupidă, spuse Nadashe. Nu sunt singurii care sunt de 
partea noastră. Am lucrat ani de zile la planul ăsta. Când Rachela 
ajunge la Capăt, vom controla sistemul. Mai întâi vom prelua 
controlul asupra Staţiei Imperiale și, dacă fratele meu nu va fi preluat 
controlul asupra suprafaţei planetei până ajunge nava, îl vom prelua 
noi, destul de rapid. Apoi va fi doar o chestiune de răbdare, nu-i așa? 
Acum putem apăra găvanul de ieșire spre Capăt cu mare ușurință. 
Am făcut planuri în acest sens. Și, când curenții Fluxului se vor 


deplasa, vom începe negocierile. 

- Nu înțelegeţi, spuse Marce. Roynold a greșit. Nu vine nicio 
deplasare. Vine o prăbușire. Toţi curenţii de Flux vor dispărea în 
următorul deceniu. 

— Scuzaţi, ce? spuse Upeksha Ranatunga. 

— De asta sunt aici, continuă Marce. Tatăl meu a confirmat acest 
lucru. Am verificat amândoi acest lucru cu ajutorul datelor luate de la 
navele care veneau la Capăt. Se închide tot. Toţi curenţii. Planeta de la 
Capăt va fi la fel de izolată ca orice alt sistem. 

— Acesta este modul cum interpretezi tu datele! spuse Nadashe. 

- Se întâmplă deja, spuse Grayland. Curentul de la Capăt la Centru 
s-a închis deja. Curentul de la Centru spre Terhathum va fi următorul. 
Sistemul căminului familiei tale, Nadashe. Sistemul căminului tău. 

Nadashe scutură din cap și zâmbi: 

- Nu. Și nu are nicio importanţă. 

Arătă spre Marce: 

- Dacă are dreptate, atunci miliarde de oameni sunt pe punctul de a 
muri. Capătul este singurul sistem din Interdependenţă cu o planetă 
locuibilă. Toate celelalte sisteme sunt formate din habitate artificiale. 
Vor mai dura ani sau chiar decenii. Dar până la urmă se vor prăbuși. 
Se vor prăbuși toate! Cu excepția Capătului. Care va fi controlat de 
Casa de Nohamapetan, dacă nu e controlat încă de pe-acum. 

Ușa încăperii se deschise din nou și intrară patru gărzi imperiale 
care mărșăluiră spre masa Comitetului Executiv. Hilbert Limbar îi 
urma. 

Nadashe îi privi și apoi se uită la Împărax: 

— Au venit pentru mine? 

- Da, pentru tine, spuse Grayland. 


— Aș vrea să-ți dau un sfat, Cardenia, spuse Nadashe, în timp ce 


gărzile se plasaseră în jurul ei. Păstrează-mă vie și tratează-mă foarte 
bine. Sfârșitul Interdependenţei va veni, într-un fel sau altul. 
Indiferent cum se va întâmpla asta, Casa de Nohamapetan va fi acolo 
și-și va aștepta tributul. lar, dacă mie mi se întâmplă ceva, nu te vor 
privi cu prea multă simpatie. 

— Vom ţine minte acest lucru, spuse Grayland. Între timp, vă 
mulțumim pentru serviciul din cadrul Comitetului Executiv. Sunteţi 
demisă! 

Nadashe izbucni în râs, se ridică de la masă și ieși, însoțită de gărzi. 
Întregul Comitet Executiv o urmări cum se îndepărta. 

După ce plecă, Upeksha Ranatunga își drese glasul: 

— Aș vrea să ne întoarcem la această chestiune despre curenții 
Fluxului și prăbușirea lor în răstimp de un deceniu. Privi spre Marce 
și Grayland: E adevărat? 

— E adevărat, spuse Marce. 

-Şi abia acum ne spuneți asta? întrebă Ranatunga, nevenindu-i să-și 
creadă urechilor. 

Marce o auzi pe Grayland oftând, o văzu cum se uită la el doar 
pentru o clipă și apoi la Korbijn, care se întorsese la masă. 

— Profeţiile Rachelei a plecat, spuse Korbijn. A trecut prin găvanul de 
Flux. E în marș spre Capăt. 

— Sunt doar zece mii de pușcași marini, spuse Marce. Și n-au cum să 
fie mult mai mulţi la stația imperială de acolo. Aveţi sute de nave și 
sute de mii de pușcași marini. 

— Trebuie, cu toții, să treacă prin gâtul găvanului de Flux îi spuse 
Grayland. lar ca să apere găvanul n-au nevoie decât de câteva nave și 
arme. 

— Păreţi sigură de asta. 


Grayland râse amar: 


— Cum credeți că a devenit Casă Imperială Casa de Wu, acum o mie 
de ani, Lord Claremont? Am făcut exact același lucru și aici. În spațiul 
de deasupra Centrului. Am controlat găvanele și i-am pus pe toți cei 
care intrau sau ieșeau din ele să plătească. l-am pus să plătească, Lord 
Claremont. La fel cum plănuiesc Nohamapetanii să-i facă să plătească 
pe toţi cei care se duc la Capăt. La urma urmelor, ei vor fi noii 
împăracși sau așa își imaginează. 

- Atunci, izolați Capătul cu totul, spuse Korbijn. Dacă 
Nohamapetanii doresc să se autoexileze, lăsați-i s-o facă. 

- Nu este atât de simplu, spuse Marce. 

— De ce nu? 

- Fiindcă Nadashe avea dreptate, spuse Grayland. Nu există decât 
un singur sistem capabil să susțină de unul singur viața umană după 
ce se prăbușește Fluxul. Și acela este planeta de la Capăt. Putem să 
pregătim fiecare sistem pentru prăbușire. Și să le dăm tot ce putem 
pentru a rezista cât se poate de mult timp. Dar numai la Capăt vor 
supraviețui oamenii, după ce peste tot se va lăsa întunericul. Avem 
nevoie de această planetă. Trebuie să-i trimitem acolo măcar pe unii 
oameni din fiecare sistem din Interdependenţă. 

-Şi Nohamapetanii ne stau în drum, spuse Marce. 

- Da, spuse Grayland, încuviințând. 

- Deci, ce facem? spuse Upeksha Ranatunga, după un minut. Ce 
facem acum? 


EPILOG 


— N u ai nimic mai bun de făcut decât să stai pe-aici? o întrebă 
Attavio al VI-lea pe Cardenia, care stătea în Camera Memoriei. 

- Mă judeci? întrebă Cardenia. 

-Îmi aduc aminte că ţi-am mai pus această întrebare când stăteai cu 
mine, când eram pe patul de moarte. Mi se pare potrivit să te întreb 
din nou. Asta creează impresia că-mi pasă. lar ăsta e un lucru de care 
ai nevoie. 

— Ştii bine că strici tot dacă pui problema așa. 

— Îmi cer scuze. Dar întrebarea rămâne. 

-Chiar am alte lucruri mai bune de făcut, spuse ea. Dar voi sta aici 
oricum. 

Attavio al VI-lea încuviință și apoi se așeză lângă ea sau, mai 
curând, figura lui simulată digital dădu impresia că se așază lângă ea: 

-Şi eu veneam aici, spuse el. De fiecare dată când mă simțeam 
copleșit sau epuizat, sau când aveam pur și simplu nevoie să fiu 
departe de alți oameni. Obișnuiam să vin aici și să vorbesc cu mama 
mea sau cu bunicul meu, sau cu oricare dintre ceilalți Împăracși. 

-Şi funcţiona? 

- Funcţiona aproape tot atât de bine cum funcționează acum pentru 
tine, spuse el. Dar am hotărât că era destul de bine. 


Cardenia zâmbi, auzindu-l: 

— Este destul de bine, încuviinţă ea. 

- N-ai mai venit atât de des în Camera Memoriei în ultima vreme. 

— Ţi-e dor de mine când nu vin? 

- Când nu vii, nu exist, așa că nu mi-e dor de tine, spuse Attavio al 
VI-lea. 

- Sunt ocupată cu sfârșitul a tot, spuse Cardenia. L-am pus pe Lord 
Marce să ţină o prezentare în fața Parlamentului. Am ordonat armatei 
să creeze un plan de recucerire a Planetei de la Capăt. Am suspendat 
operațiunile și monopolurile Casei de Nohamapetan și le-am dat spre 
administrare Casei de Lagos. 

— Sunt sigur că asta a decurs bine. 

-Cu Casa de Lagos, cel puțin, a mers bine. 

Cardenia își aminti întâlnirea cu Contesa Lagos și fiica ei Kiva, care- 
și exprimaseră într-un limbaj cât se poate de colorat încântarea 
produsă de căderea Nohamapetanilor și de creșterea propriilor lor 
averi. Contesa a trecut în seama lui Lady Kiva responsabilitatea 
pentru monopolurile Nohamapetanilor, cu permisiunea Cardeniei. 
Prezentarea lui Marce nu a avut nici pe departe la fel de mult succes. 
A citit-o în modul cel mai simplu și direct posibil și cei mai mulți din 
Parlament tot mai cred că este o prostie, deși avem dovada. 

- Dar nu aveți încă dovada, spuse Attavio. Nu au trecut mai mult de 
două săptămâni de când a sosit Lordul Claremont. Încă mai e posibil 
ca navele de la Capăt să fi întârziat din cauza războiului civil. 
Curentul de Flux spre Terhathum este încă deschis. 

- Nu știu dacă va mai conta nici când se va închide, spuse Cardenia. 
Mă confrunt permanent cu tendința omenească de a ignora și nega 
faptele până în ultima clipă. Și apoi, pentru alte câteva zile. 

Attavio al VI-lea încuviință: 


— Acesta este motivul pentru care nu am spus nimic niciodată 


despre asta. 

- Da, și-mi primesc portia de rahat și pentru asta, mulțumesc mult, 
dragă tată, spuse Cardenia. Șaptezeci la sută dintre membrii 
Parlamentului sunt furioși pe mine fiindcă nu cred că va avea loc 
prăbușirea, iar patruzeci la sută sunt furioși că nu le-am spus mai 
devreme. 

- Vezi c-ai greșit la calcule, spuse Attavio al VI-lea. 

Cardenia scutură din cap: 

- Nu, fiindcă unii sunt furioși și pentru una, și pentru alta. Și pe 
urmă mai sunt și aliații Nohamapetanilor care cred că lui Nadashe i s- 
a înscenat totul fie de către mine, fie de către Casa de Lagos sau au 
decis că puţină trădare și revoltă nu-i chiar așa mare lucru. Acesta 
fiind un alt lucru pentru care trebuie să-ți mulțumesc — că ai lăsat acea 
Casă să devină atât de influentă. 

— Nu pot fi învinuit de acest lucru. 

-Sigur că poţi fi învinuit pentru asta. Tocmai te-am învinovățit. 
Sunt învinovățită și acum îți pasez tie o parte din această vină. Sper ca 
asta să te facă să te simți prost. 

— Sunt mort. Nu mă simt prost pentru nimic. 

— Trebuie să fie plăcut. 

- Nu e, spuse Attavio al VI-lea. 

Cardenia închise ochii pentru o clipă și-și rezemă spatele de peretele 
Camerei Memoriei: 

— N-am vrut să fiu Împărax, știi, spuse ea. 

- Da, încuviință Attavio. Îmi amintesc. 

- Nici tu nu m-ai vrut ca Împărax. 

— Îmi aduc aminte și asta. Dar, indiferent de ceea ce-și dorea fiecare 
dintre noi, realitatea este ceea ce este. Și realitatea este că ești Împărax. 
Probabil că ești ultimul Împărax al Interdependenţei. Și întrebarea pe 


care ţi-ai putea-o pune este dacă ai vrea ca altcineva să fie în locul tău. 

- Nu, răspunse Cardenia. N-aș vrea. 

Attavio al VI-lea încuviință. 

- Adu-ţi aminte că există un motiv pentru care ţi-am sugerat numele 
de Grayland. A fost pentru a-ți reaminti ce trebuia făcut. Și pentru a te 
inspira să fii persoana care s-o facă. 

- Crezi că funcționează? 

- Nu mai am păreri, spuse Attavio al VI-lea. 

- Ei bine, încearcă să-ți închipui că ai avea. 

— Ceri păreri unei rețele de computere cu programare euristică. 

— Da, așa e. Crezi că funcționează? 

Urmă o pauză și Cardenia ar fi putut jura că a văzut cum imaginea 
lui Attavio al VI-lea pâlpâie preţ de o fracțiune de secundă. Apoi 
acesta răspunse: 

- Da. Cred că funcționează. 

Cardenia zâmbi: 

— Ei vezi? N-a fost așa de greu, nu? 

- De fapt, a fost. 

Cardenia râse de asta și apoi căzu pe gânduri: 

— Interdependenţa s-a construit pe o minciună, știi, îi spuse ea lui 
Attavio al VI-lea. 

- Da, știu. Sau, dacă nu pe o minciună, atunci pe cea mai puțin 
malignă proiecție a intenţiei inițiale. 

- E o minciună, spuse Cardenia. Eu știu asta. Tu știi asta. Fiecare 
Împărax știe asta. Toate Casele importante, cele care există încă de la 
fondarea Interdependenţei, o știu, iar cele mai puțin importante cred 
că sunt și ele destul de sigure că așa e. Am fost cu toții de acord să 
trăim astfel și să ducem mai departe această minciună. Vreme de 
secole. 


- Da, spuse Attavio al VI-lea. 

— Se pare că minciunii, acum, i-a cam trecut vremea, spuse Cardenia 
și apoi ridică o mână. Vreau să fie clar, asta este doar o impresie. Nu 
are nimic rațional în ea. Dar sentimentul pe care mi-l produce este atât 
de puternic. Sentimentul de-a ști că am creat Interdependenţa pentru 
propriul nostru avantaj și că am pretins că este pentru avantajul 
tuturor. Mă face să simt prăbușirea asta ca pe un mod în care 
universul comentează alegerea noastră. 

Nue, 

- Știu. Fluxul nu are nimic de-a face cu noi. Nu-i pasă de noi. E doar 
ceva care există. Dar tot nu pot să scap de acest sentiment. 

- E doar creierul omenesc, spuse Attavio al VI-lea. Creează tipare 
acolo unde nu sunt. Își imaginează cauzalitate acolo unde nu există. 
Își închipuie o poveste acolo unde nu e niciuna. Așa este făcut 
creierul. Este setat să mintă. 

— Și e setat să creadă minciuna. 

- Da, spuse Attavio al VI-lea. 

Și apoi Cardenia avu o idee. 

- Hm, spuse ea după ce ideea i se dezvălui în minte. 

-Ce e? întrebă Attavio al VI-lea. 

— Interdependenţa a început cu o minciună. 

— Da. 

Cardenia zâmbi: 


— Cred că trebuie să sfârșească cu încă una, spuse ea. 


MUL T UMIRI 


a întotdeauna, cred că este extrem de important să amintesc 

că o carte înseamnă mai mult decât cuvintele care o 

compun — ea trece prin atâtea mâini după ce iese din ale mele 

și înainte să ajungă în ale dumneavoastră, și toate aceste 
mâini o fac mai bună. Prin urmare, permiteți-mi să le adresez 
mulțumiri următorilor: lui Patrick Nielsen Hayden, Redactorul meu 
(care a avansat, devenind editor-adjunct în timp ce scriam aceste 
mulțumiri — felicitări, Patrick), cât și lui Miriam Weinberg care a avut 
ingrata sarcină să verifice când anume voi preda manuscrisul; 
directorului artistic de la Tor, Irene Gallo, și ilustratorului de copertă 
Sparth pentru o copertă fantastică; revizorului Christina MacDonald 
pentru identificarea multelor mele greșeli; designerului de text 
Heather Saunders; lui Alexis Saarela și lui Patty Garcia de la 
Departamentul de publicitate al editurii Tor; și, bineînţeles, lui Tom 
Doherty care conduce Tor. 

Le sunt recunoscător, în special, fiindcă am predat această carte mai 
târziu decât îmi propusesem — e a doua carte la rând pe care o predau 
mai târziu — și fără îndoială le-am pus răbdarea la grea încercare, 
procedând astfel. Nu pot să spun, fiecăruia dintre ei, decât că-mi pare 
sincer rău că am fost o pacoste pentru a doua oară. Aveam planuri să 


predau cartea devreme. Și, dacă voi preda și a treia carte cu întârziere, 
consider că ar fi drept ca fiecare dintre cei implicaţi în producția cărții 
să-mi dea una cu forță în brat. 

(Ca o notă marginală, și asta nu reprezintă o scuză, dar, Doamne, 
chiar a fost greu să mă concentrez să scriu un roman cât au durat 
alegerile prezidenţiale din 2016, fiindcă simțeam că trebuie să verific 
la fiecare cinci minute ca să mă asigur că nu descoperisem un fel de a 
ne arunca naibii singuri în aer. Scriu aceste mulțumiri în luna 
octombrie a anului 2016, așa că rezultatul alegerilor este încă nesigur 
și încă mi-e teamă că se va face totul praf și pulbere. Dar cel puțin 
acum nu va trebui să trec peste acea teamă pentru a încerca să scriu un 
roman.) 

(Ca o a doua notă marginală, voi remarca și că titlul acestei cărți, 
Prăbușirea Imperiului, nu a fost gândit ca un comentariu la starea de 
lucruri din prezent din S.U.A., din Marea Britanie sau din Occident în 
general. L-am conceput cu ani în urmă. S-a întâmplat doar să arate ca 
un comentariu, fiindcă, de ce să n-o recunoaștem, 2016 a fost un an 
atât de prost încât va intra în istorie, și pot doar să sper că anul 2017 va 
fi mai bun. Deoarece, dacă nu va fi, chiar c-a venit timpul să ne ducem 
cu toții în buncăre, cu conserve de fasole și orez.) 

Revenind la mulțumiri, aș vrea să-i mulțumesc lui Ethan Ellenberg, 
agentul meu. Îi mulțumesc mereu lui Ethan, dar acum aș dori să-i ofer 
un moment special de apreciere. Așa cum unii dintre dumneavoastră 
poate știți, această carte reprezintă prima carte dintr-un contract care 
cuprinde mai multe romane și se întinde pe mai mulți ani, un contral 
ridicol de superb cu Tor pe care am fost extrem de fericit să-l obțin 
(Uraaa! Voi scrie romane cel puțin până în 2027! E destul de bine!) și 
pe care Ethan l-a păstorit extraordinar de bine în timpul procesului de 
negociere. Am fost foarte norocos când a devenit agentul meu și, cu 
fiecare carte publicată, îi sunt recunoscător că face o treabă atât de 


bună pentru mine. Îi mulțumesc și lui Bibi Lewis, care se ocupă de 
contractele mele din străinătate; lui Joel Gotler, agentul meu pentru 
filme și televiziune; și lui Matt Sugarman, avocatul meu specializat în 
divertisment. În altă ordine de idei, sunt acum un om care are o 
mulțime de agenți și de avocați. Știu, și mie mi se pare ciudat. În cele 
din urmă, o adâncă apreciere lui Steve Feldberg de la Audible, care se 
ocupă de versiunile audio ale lucrărilor mele. 

Numărul prietenilor care mi-au fost alături în timpul scrierii acestei 
cărți este prea mare ca să-i pot enumera în cadrul acestor Mulţumiri, 
așa că permiteți-mi să recurg la vechea expresie „știți voi cine sunteți“ 
și să vă spun mulțumesc. (Dacă nu știți că sunteți incluși, hei, 
imaginaţi-vă că sunteți. Mulţumesc! Sunteţi minunati.) Și mulțumiri 
vouă, cititorilor. Da, vouă! Îmi dați posibilitatea să trăiesc din ceea ce 
scriu. Nu-i așa că e grozav? Am o casă și am ce mânca, și am animale 
de companie care nu mă vor sfâșia de foame, mulțumită vouă, 
dragilor. Nu vreau să credeți că nu apreciez asta. Chiar o apreciez. 

În plus, aș dori să le mulțumesc administratorilor și voluntarilor 
ediției din anul 2016 a HawaiiCon pentru că m-au invitat. Am scris o 
porțiune surprinzător de mare din acest roman cât timp am fost pe Big 
Island din Hawaii la convenţia lor și cred că faptul că m-am îndepărtat 
cât mai mult posibil de partea continentală a țării și de fluxul ei de 
date neîntrerupt a reprezentat o diferență enormă. Ca să nu mai spun, 
știți voi, că am fost în paradis. Mulţumesc, oameni buni! 

Voi încheia aceste Mulţumiri la fel ca întotdeauna, mulțumindu-le 
soţiei și fiicei mele, Kristine și Athena. Ele chiar trebuie să trăiască cu 
mine cât scriu aceste romane și nu este mereu la fel de plăcut ca o 
plimbare pe un câmp cu maci. Pot fi morocănos și dificil, mai ales 
atunci când (așa ca în cazul de față) rămân putin în urmă și mi se 
aduce aminte în mod neplăcut că scrisul de romane chiar e o muncă. 
Ele mă iubesc oricum, chiar și când e discutabil dacă merit dragostea 


lor, iar aprecierea mea pentru ele este imensă și nemărginită. Îmi plac 
mai mult decât plăcintele și decât churros Z la un loc. Cred că știți cu 
toții cât de mult îmi plac plăcintele și churros. Dar ele sunt și mai 
bune, credeți-mă pe cuvânt. 


JOHN SCALZI 
5 octombrie 2016 


Note 


1 - Tell Me Another One = Mai spune-mi și altceva (n.tr.) 

2 - Bouillabaisse (în franceză, în original) este un ghiveci din pește din 
regiunea Provence din Franţa, care își are originea în orașul 
Marsilia. (n.tr.) 

3 - Punctele Lagrange marchează poziția pe orbită în care forța de 
atracție combinată a două corpuri de masă mare produc forța 
centripetă necesară unui al treilea corp pentru a se roti împreună cu 
ele. Aceste puncte sunt asemănătoare orbitelor geostaționare în 


A 


sensul că permit unui obiect să fie într-o poziție „fixă“ în spaţiu, 
față de o orbită în care poziţia lui relativă se schimbă continuu (n. 
tr.). 

4 - Contul escrow este un depozit colateral care are ca scop principal 
protejarea participanților la tranzacţii comerciale. Principala 
caracteristică a contului escrow este că permite depunerea sumelor 
în favoarea beneficiarului, însă ridicarea acestora este condiționată 
de îndeplinirea unor condiții contractuale. (n. tr.) 

5 - Kristian se pronunţă precum Christian = creștin în limba engleză 
(n.tr.) 

6 - Bill of Attainder (în limba engleză, în original)= Ordonanţă de 
privare de drepturi civile (în cazul unei crime deosebit de grave) 
(n.tr.) 

Z - Churros = gogoșele spaniole, crocante în exterior și moi în interior. 
(n.tr.) 


